
OD IZDAVAČA UZ DRUGO IZDANJE 


Drugo izdanje »Skolskog leksikona« razlikuje se od 
prvog osim po grafičko-likovnoj opremi i opsegu, 
također po mnogim svojim sadržajnim karakteristi- 
kama. Znatno veći broj autora i recenzenata pokušao 
je. na osnovu vlastitih kritičkih zapažanja kao i suge- 
stija i prijedloga određenog broja drugih siručnjaka 
(npr. pismo Saveznog zavoda za ispitivanje školstva) 
izmijeniti i nadopuniti prvih dvanaest leksikona i is- 
praviti neke propuste i greške što su se potkrale u 
prvom izdanju. 

Autori ovih knjiga svjesni su ne samo objektivnih 
teškoća, koje su izvanredno velike u takvoj vrsti posla, 
već i svojih subjektivnih mogućnosti pa stoga ne 
smatraju da je napor koji su uložili uvijek nužno 
urodio najboljim i najpozitivnijim rezultatima. Uza 
svu koncentraciju pažnje, savjest naučnih radnika i 
stručnu Trigoroznost koja se može uložiti u takav rad, 
leksikoni ove vrste nikad, ni kod naroda koji imaju 
veliku tradiciju na tom području, ne mogu biti pot- 
puno bez grešaka. I u njima će se nesumnjivo naći 
nedovoljno preciznih objašnjenja i propuštenih poj- 
mova, pa i zapostavljanje pojedinih područja. 

Smatrali smo, međutim, da ti leksikoni mogu ipak 
mnogo pomoći učeniku i našem čovjeku koji želi biti 
upućen u temeljne, ključne pojmove raznih znanstve- 
nih područja, jer mu omogućuje relativno lako, brzo 
i jednostavno snalaženje u obimnoj materiji osnovnog 
obrazovanja. Kao tumači pojmova, ovi leksikoni mogu 
na određen način, kao pomoćna odnosno dopunska 


sredstva u nastavi, poslužiti upravo svojim specifičnim 
leksikografskim načinom informiranja. Takav leksiko- 
grafski oblik upućivanja u pojedina područja prijeko 
je potreban suvremenom čovjeku u vijeku ubrzanog 
napretka svih posebnih znanosti, u epohi ekonomskih, 
društvenih i političkih promjena, znači i svakodnevnog 
pojavljivanja novih pojmova. No ovi leksikoni imaju 
skromnu namjeru da pruže samo prva uputstva, da 
budu sintetički pisani vodiči kroz pojedina područja, 
da ukažu na najbitnije karakteristike određenog pojma. 
a nikako da zamijene studiozan rad nastavnika na 
produbljivanju i usavršavanju znanja iz određenih 
predmeta. Oni nisu niti mogu biti zamjena udžbe- 
nicima koji sistematski i postupno uvode učenika u 
pojedine predmete, tumačeći građu bilo kronološkim 
redom, bilo od jednostavnijih do složenijih, teže shvat- 
ljivih pojmova. Iz njih učenik ne može učiti, ali mu 
oni mogu pružiti dragocjenu pomoć pri učenju, 
kad naiđe na nejasan termin, kad traži sažetu defini- 
ciju nekog pojma, kad mu je potreban određeni poda- 
tak, činjenica, godina, formula, broj stanovnika, kad ne 
zna kojem razdoblju pripada neka pojava ili umjet- 
nički pravac, u koje vrijeme i unutar kojih idejnih 
strujanja da smjesti određenu književnu, socijalnu ili 
filozofsku koncepciju, koje su joj glavne karakteristike 
i predstavnici itd. Premda rađeni uglavnom na osnovu 
plana i programa naših općeobrazovnih škola. oni su 
kadikad morali i odstupiti od tih koncepata, jer tumače 
i moraju tumačiti i one termine koji se posebno ne 
obrađuju u školskoj nastavi. 


U nizu objektivnih teškoća autora ovih leksikona, 
treba prije svega istaknuti neujednačenu terminologiju 
za pojedina područja. Ne treba zaboraviti, bez obzira 
na to što je opseg leksikona povećan u usporedbi sa 
prvim izdanjem, da se mnogim autorima pojavio go- 
tovo nerješiv problem relativno vrlo skučenog prostora, 
što se posebno ispoljilo kod onih predmeta koji se više 
godina uče u školama. 


Predgovor autora 


U ovom leksikonu nastojali smo dati osnovna objašnjenja 
većine termina koji se kao dio naučno-psihologijskog rječnika 
najčešće upotrebljavaju u štampi, literaturi i svakodnevnom ži- 
votu. Pri izboru građe pošli smo od okvira nastavnog programa 
srednjih općeobrazovnih škola, ali smo u drugom izdanju znatno 
povećali broj uvrštenih pojmova i to s onim pojmovima iz psiho- 
loške metodologije, teorije i historije za koje pretpostavljamo da 
će ih učenici češće susretati u suvremenoj naučnoj ili umjetničkoj 
literaturi. Uz to su u leksikon uvršteni i mnogi pojmovi koji se 
odnose na neke novije metode ili područja istraživanja u psiho- 
logiji koja stiču sve širu popularnost u javnosti. Medutim, po 
takvim je kriterijima uvršten u leksikon i niz pojmova koji u 
suvremenoj psihologiji ne predstavljaju naučno osnovane i ekspa- 
rimentalno potvrđene kvalitete reagiranja i doživljavanja čovjeka. 
U svim takvim slučajevima učenici su upozoreni na značaj i 
csnovanost pojma s naučno-istraživačkog stanovišta. 

Pojmove koji djelomično pripadaju i području filozofije, socio- 
kogije, fiziologije ili biologije obuhvatili smo u leksikonu samo 
s aspekta psihologije, pa će biti potrebno da se za njihovo 
potpuno upoznavanje učenici posluže leksikonima iz drugih po- 
dručja. 

Leksikon iz psihologije namijenjen je učenicima srednjih 
škola i obuhvaća gradivo osnovnog općeg obrazovanja. Gradivo 
je onoliko široko i detaljno koliko smo smatrali da je potrebno 
za razumijevanje osnovnih principa, bez namjere da damo iscrpnu 
? sveobuhvatnu informaciju. 


PROF. ČUDINA MIRA 
PROF. OBRADOVIĆ JOSIP 

ABREAGIRANJE, čuvstveno rasterećenje ili 
»pražnjenje« afekata. Afekti ili konflikti izazivaju 
skupljanje određene energije u organizmu koja se 
normalno troši ili prazni abreagiranjem. A. može 
biti različito: plač, vikanje, svađanje, pa i fizičko 
obračunavanje. Bit je abreagiranja da se čuvstva 
(v.) ili afekti (v.) isprazne, potroše, a način pražnje- 
nja ovisi o situaciji i o ličnosti (v.) pojedinca. Afekti 
i konflikti mogu se abreagirati na više načina: osim 
vanjski vidljive reakcije to može biti i Kritički 
osvrt na vlastito ponašanje s donošenjem odluke o 
promjeni. Ako afekt ili konflikt nije abreagiran, 
energija vezana uz konflikt ostaje, a konflikt se 
potiskuje. Potiskivanje afekata ili konflikata ne 
predstavlja pravo rješenje, jer se tada vrlo često 
preivaraju u psihičke strukture, tj. komplekse (v.), 
i postaju uzroci psihičkih poremećenja koja je po- 
trebno liječiti. 

ADOLESCENCIJA, razvojna faza u kojoj pojedi- 
nac postiže fizičku, mentalnu i socijalnu zrelost. 
Faza u kojoj se organizam, intelektualne sposob- 

nosti, emocionalno doživljavanje i socijalni život 
pojedinca razvija iz dječjeg uzrasta u zreli. Po- 
treba prelaženja na nove oblike ponašanja i doživ- 
ljavanja postavlja na pojedinca nove zahtjeve pri- 
lagodbe i u toj fazi su zbog toga karakteristični po- 
remećaji u odnosima adolescenta i okoline. Ranije 
se ta pojava pripisivala uglavnom biološkom sazrije- 
vanju i pubertetskim promjenama. Međutim, uspo- 
ređivanja procesa sazrijevanja u različitim kultu- 
rama pokazala su da su izvori problema u adoles- 
cenciji uvjetovani socijalnim, a ne biološkim fakto- 
rima. Dok su u primitivnih naroda pubertet (v.) i 
adolescencija identična faza, tj. pojedinac postaje 
odrastao i socijalno zreo čovjek u momentu pune fi- 
zičke zrelosti, dotle u složenoj socijalnoj okolini 
modernog društva pojedinac ne može preuzeti kom- 
plicirane odgovornosti odraslog u momentu fizičke 
zrelosti. Moderne teorije smatraju da upravo ova 
razlika u vremenu postizanja fizičke i mentalne i 
postizanja socijalne zrelosti pojedinca izaziva teš- 
koće prilagođenja na ulogu zrelog pojedinca i do- 
vodi do niza problema za njega i okolinu. Nova 
uloga odraslog pojedinca zahtijeva uspostavljanje 
zrelih odnosa s okolinom, emocionalne nezavisnosti 
od roditelja, izbor i pripremu za zvanje, ekonomsku 
nezavisnost i osnivanje vlastite porodice. Potreba 
zadovoljenja tih zahtjeva, prilagodba na lične pro- 
mjene i promjene stava okoline izaziva niz pro- 
blema koji se očituju u karakterističnom ponašanju 
adolescenta. Doživljavanjem adolescenta dominira 
tjeskobnost i nesigurnost, pojačana osjetljivost, 
emocionalnost, promjenljivost interesa i raspolo- 

ženja, zlovolja i nemir. To se doživljavanje ispolja- 
va kao pobuna i otpor prema roditeljima i autori- 
tetu i pojačano povezivanje s grupom vršnjaka, te 
traženje i imitiranje uzora iz vlastite socijalne gru- 
pe. Sve te manifestacije u adolescenciji nisu abnor- 
malno ponašanje, nego normalni nastavak prethod- 
nog razvojnog procesa. Raniji razvoj djeteta ima 
najznačajniji utjecaj na intenzitet teškoća u ado- 
lescenciji. Zdravi i normalni razvoj dovodi do bolje 
pripremljenosti i lakšeg prilagođavanja na nove 
zahtjeve okoline. 


AFEKTI, vrlo intenzivna, gruba i kratkotrajna 
čuvstvena stanja u kojima pojedinac vrlo teško ili 
nikako ne kontrolira svoje ponašanje. A. su vrlo in- 
tenzivna čuvstva, obično se pojavljuju kod normal- 
nih pojedinaca kada su u pitanju njihovi osnovni 
motivi i potrebe (v.). Potrebe mogu biti fiziološke, 
npr. glad, seksualni nagon itd., ili socijalne, npr. 
ugled u društvu, političko ili neko drugo uvjerenje. 
Od ostalih čuvstvenih stanja razlikuju se po vrlo 
velikom intenzitetu i kratkotrajnosti. U afektu je 
smanjena ili uopće ne postoji mogućnost logičkog 
razmišljanja. Afektima zahvaćeni pojedinci postaju 
ekstremno subjektivni i obično nepristupačni logič- 
kom uvjeravanju. Za afekte je karakterističan pro- 
dužetak intenzivnog čuvstvenog stanja i nakon toga 
što su nestali uzroci koji su afekt izazvali. 

Patološki afekt, razlikuje se od običnog po na- 
stanku, toku i djelovanju na pamćenje (v.) poje- 
dinca. Osnovna karakteristika patološkog afekta je 
nerazmjer između prirode uzroka i intenziteta re- 
akcije. Patološki alekti mogu biti takvog intenzi- 

teta da katkada izazovu gubitak svijesti. Takvi su 
afekti posljedica bolesnog stanja pojedinca, a za vri- 
jeme trajanja takvih afekata mogu se dogoditi ubi- 
stva, samoubistva, paleži itd. 


AGRESIJA, srdžba i neprijateljstvo zbog nemo- 
gućnosti postizanja nekog cilja; ispoljava se u di- 
rektnom ili indirektnom napadu na objekte koji su 
zapreka ili su u najbližoj okolini. Agresija je karak- 
teristična reakcija na frustraciju (v.), tj. ispoljava 
se u situacijama nemogućnosti zadovoljenja neke 
potrebe. Agresivna reakcija u obliku napada na za- 
preku ili objekt iz okoline dovodi do neposrednog, 
momentanog smanjenja neugode, i zbog toga je česti 
oblik obrambenog mehanizma (v.). 

Direktna agresija, otvoreni napad na čovjeka ili 
objekt koji sprečava ostvarenje cilja. Takva agre- 
sija dovodi do kazne i socijalno je nepoželjna, pa 
pojedinci u procesu socijalizacije (v.) nauče prikriti 
ili maskirati agresivnu reakciju. 

Indirektna agresija, je reakcija na simboličkom 
planu. Pojedinac ne napada osobu koja predstavlja 
zapreku direktno, nego ogovaranjem, klevetanjem 
ili omalovažavanjem. 

Supstituirana agresija, je usmjeravanje agresije s 
pojedinca, koji predstavlja zapreku, na ljude koji 
su u najbližoj okolini. 

Prikrivena agresija, koja se ne ispoljava u direkt- 
nom ili indirektnom napadu dovodi do tjeskobe (v.) 
i osjećaja krivnje, a agresija koja se ispoljava do- 
vodi do sukoba s okolinom i nezadovoljenja socijal- 
nih potreba. Zato je nesvrsishodan oblik reagira- 

Agresija — Alkoholizam 
nja. Ona kvari odnose među ljudima, dovodi čo- 
vjeka u teškoće i izaziva novu tjeskobu i nezado- 
voljstvo. 


ALKOHOLIZAM, poremećenje ponašanja koje se 
ispoljava kao potreba za prekomjernim i kroničnim 
uživanjem alkohola. 

Proučavanje alkoholizma ukazuje na to da je u 
osnovi kroničnog uživanja alkohola psihološka po- 
treba za olakšavanjem situacije neuspjeha, konflik- 
ta motiva (v.) ili tjeskobe (v.), a ne fiziološka po- 
treba organizma, koja se javlja tek nakon dugo- 
trajnog uživanja i navikavanja na alkohol. 

Kronično uživanje alkohola izaziva poremećaje i 
oboljenja živčanog sistema, što dovodi do slabljenja 
intelektualnih sposobnosti, razaranja moralnih nor- 
mi pojedinca, uz bolesno doživljavanje koje se oči- 
tuje kao halucinacija, delirij, manija proganjanja i 
ljubomora. 

Ispitivanja ličnosti alkoholičara ukazuju na neke 
karakteristike koje se kod njih češće javljaju, a to 
je čuvstvena nezrelost, egocentričnost, pomanjkanje 
čuvstvene kontrole i nivo aspiracija (v.) koji prelazi 
njihove mogućnosti. Smatra se da i neki faktori od- 
goja pogoduju razvoju tog načina reagiranja na do- 
življaj neuspjeha, kao što su strogi odgoj uz sputa- 
vanje lične slobode i usađivanje osjećaja krivice. 

Liječenje alkoholičara mora biti popraćeno psiho- 
terapijom (v.) da bi se otklonio osnovni izvor pro- 
blema pojedinca. Često se primjenjuju različiti ob- 
lici grupne terapije, tj. međusobnog utjecanja poje- 
dinaca unutar jedne organizirane grupe. 

AMNEZIJA, potpuna ili djelomična nemogućnost 
dosjećanja događaja koji su se zbivali kroz određeni 
vremenski period. 

Amnezija je vrlo važan pojam u patopsihologij: 
(v.), a pojavljuje se kao posljedica povrede mozga 
ili u sklopu simptoma različitih psihoza (v.) i psi- 
honeuroza (v.). Naročito je često simptom histerije 
(v.). Potpuna amnezija je karakteristična za različita 
stanja gubitka svijesti, za teška delirantna stanja, 
kod epilepsije ili padavice i kod nekih drugih teš- 
kih psihičkih poremećenja. 

Prema vrsti i vremenskom periodu koji pojedinci 
ne mogu reproducirati razlikujemo: retrogradnu 
amneziju, anterogradnu amneziju, naknadnu i hi- 
steričnu amneziju. 

Retrogradna amnezija je gubitak sposobnosti 
pamćenja i sjećanja onih događaja koji su se dogo- 
dili neposredno prije gubitka svijesti. Kao primjer 
može poslužiti pješak kojega je u prometnoj nesreći 
srušio automobil. Pri padu pješak je povrijedio 
mozak, zbog čega se pojavila amnezija za događaje 
koji su se dogodili neposredno prije gubitka svije- 
sti, odnosno nesreće. 

Događaji koje pojedinac ne može reproducirati 
unutar su vremenskog perioda od nekoliko sati pri- 
je gubitka svijesti, a u rjeđim slučajevima nekoliko 
dana, katkada i više. 

Retrogradna a. vrlo je važna u patopsihologiji, 
jer se vrlo često ne zna da li je gubitak svijesti uz- 
rok ili posljedica povrede mozga. 

Anterogradna amnezija je nemogućnost pamćenja 
i dosjećanja događaja koji su se odigrali dok se po- 

jedinac nalazio zbog povrede mozga u nekoj vrsti 
psihotičkog stanja. Bolesnici koji su doživjeli tra- 
umu ili povredu mozga neko vrijeme se još nalaze 
u besvijesnom stanju. Poslije toga nastupa period 
specifičnog psihotičkog stanja na koji se odnosi an- 
terogradna amnezija. 

Naknadna amnezija ne nastupa odmah, nego ne- 
ko vrijeme poslije teškog događaja. Epileptičar u 
sumanutom stanju u kojem se ne može kontrolirati 
počini ubistvo i sve prizna istražnim organima. Ne- 
koliko dana nakon toga ne može se sjetiti niti jed- 
nog detalja događaja. U takvim se prilikama vrlo 
često smatra da je optuženi neiskren, a ne uviđa 
se da je u stvari bolestan. 

Histerična amnezija je nemogućnost pamćenja i 
dosjećanja samo nekih događaja, obično onih koji 
su povezani s uzrokom oboljenja. Specifičnost je 
histerične amnezije što se pojedinac ponaša kao da 
zaboravljeni događaji nisu izgubljeni. Ako se upo- 
trijebi hipnoza (v.) ili neka druga tehnika psiho- 
terapije (v.), otkrivaju se uzroci oboljenja i zabo- 
ravljeni događaj može se ponovno reproducirati. 


ANALIZA SADRŽAJA, metoda kvantitativnog 
opisivanja nekog sadržaja. U socijalno-psihologij- 
skim istraživanjima upotrebljava se a. s. kao oblik 
objektivnog i kvantitativnog opisivanja sadržaja 
pisanih ili govornih tekstova: članaka, časopisa, 
radio-televizijskih emisija, drama i literature. Me- 
toda se sastoji od definiranja određenih kategorija: 
pojmova, misli ili sažetog sadržaja i brojanju u ko- 
joj se količini ili postotku pojavljuju te kategorije 
u određenom materijalu ispitivanja. 

Metoda omogućuje objektivno definiranje sadr- 
žaja, povezivanje sadržaja s namjerom i karakteri- 
stikama autora, karakteristikama publike kojoj je 
sadržaj namijenjen i utjecajima koje sadržaj na- 
stoji ili može izazvati kod publike. Zato se a. s. može 
uspješno primijeniti u različitim istraživačkim pro- 
blemima: proučavanje razvoja neke iđe*e ili nauč- 
nog područja usporedbom članaka ili časopisa u 
sazličitim vremenskim razdobljima; proučavanje 
razlika među različitim nacionalnim ili socijalnim 
grupama usporedbom različitih izvora informacija 
o istom problemu; usporedba različitih metoda pre- 
nošenja istog sadržaja: film—roman—drama ili 
štampa—radio—televizija; proučavanje lakoće, ra- 
zumljivosti ili naučnosti udžbenika; otkrivanje teh- 
nike propagande i njene prisutnosti u pojedinom 
tekstu. A. s. je primjenljiva u svim onim slučaje- 
vima kada se na osnovu onoga što je i na koji je 
način rečeno nastoji zaključiti o karakteristikama 
poruke onoga tko je sastavio poruku, onoga tko pri- 
ma poruku, o uzrocima nastanka poruke ili o nje- 
noj namjeni. 

Sadržaj se kvalificira određivanjem jedinica bro- 
jenja. Jedinica brojenja može biti pojam, tj. riječ 
ili skup riječi, tema, tj. rečenica koja daje sažeto 
značenje ili sadržaj, ličnost, tj. osoba s određenim 
karakteristikama ili jedinica ukupnog sadržaja: 
knjiga, članak, govor, pismo, film itd. 

Za svaku od navedenih jedinica određuje se u 
nekom sadržaju ili skupini različitih sadržaja uče- 
stalost pojavljivanja: broj određenih riječi, tema, 
članaka, relativna zastupljenost različitih pojmova 

ili tema u nekom sadržaju, dužina članka ili stup- 
ca, trajanje emisije itd. Prve su primjene analize 
sadržaja u novinarstvu i proučavanju književnog 
stila, a danas se najčešće upotrebljava za prouča- 
vanje propagande i sredstava masovne komunika- 
cije: radija, štampe i televizije. 

ANKETA, metoda prikupljanja mišljenja, sla- 
vova ili izjava neke grupe ljudi direktnim postav- 
ljanjem usmenih ili pismenih pitanja. A. je česta 
metoda istraživanja u psihologiji, a upotrebljava se 
uvijek kad su potrebni podaci o ponašanju, intere- 
sima, mišljenjima, stavovima ili preferencijama 
neke veće grupe ljudi. Metoda se sastoji u tome da 
se odabranoj grupi ispitanika postavi niz pitanja 
pismeno, tj. pomoću upitnika, ili usmeno, tj. inter- 
vjuiranjem. Odgovori se bilježe po unaprijed odre- 
đenom sistemu. Određivanje broja pojedine vrste 
odgovora na neko pitanje omogućuje analizu i uvid 
u ponašanje ili stavove koji su predmet ispitivanja. 
Pitanja ankete mogu biti otvorenog ili zatvorenog 
tipa. Pitanja otvorenog tipa daju ispitaniku moguć- 
nost da formulira odgovor vlastitim riječima, a pi- 
tanja zatvorenog tipa omogućuju ispitaniku da 
samo označi jedan od nekoliko predloženih odgo- 
vora. Da bi podaci odnosno rezultati ankete bili što 
tačniji i da bi omogućili tačne zaključke, potrebno 
je posvetiti pažnju svakoj fazi planiranja, provo- 
đenja i interpretiranja ankete: 

Definicija problema mora biti nedvosmislena i 
unaprijed postavljena. 

Izbor uzorka ispitanika treba provesti statistič- 
kim metodama koje osiguravaju njegovu reprezen- 

tativnost, tj. omogućuju da se na osnovu odgovora 
manjeg broja ljudi zaključi o mišljenju popu- 
lacije. 

Konstrukcija upitnika mora omogućiti suradnju 
ispitanika na davanju tačnih, iskrenih i jasnih 
odgovora. 

Primjena upitnika treba da bude takva da osigura 
što ekonomičnije i kvalitetnije ispitivanje ličnih 
mišljenja ispitanika. 

Statistička obrada podataka planira se tako da 
se omogući što tačnije određivanje razlika ili pove- 
zanosti različitih varijabli ispitivanja i rješavanje 
postavljenog problema. 

Zaključivanje valja ograničiti na dobivene po- 
datke i oštro lučiti od naknadnog objašnjenja ili 
novih pretpostavki. 

Osnovna slabost ankete: tačnost odgovora ovisi 
o sposobnosti, dobronamjernosti i iskrenosti ispita- 
nika. Ipak je metoda ankete mnogo doprinijela 
poznavanju ponašanja čovjeka, razvoja djeteta i 
karakteristika i stavova različitih socijalnih grupa. 
To su rezultati umješno planiranih i savjesno pro- 
vedenih anketa. 


APRAKSIJA, funkcionalni poremećaji psihomo- 
torike zbog oštećenja mozga. Različiti poremećaji 
pishomotorike koje nazivamo apraksijom dijele se 
na ideatornu i motornu apraksiju. 

Ideatorna apraksija je oboljenje zbog kojeg po- 
jedinac ne može izvršiti kompliciranije pokrete, ili 
samo ponavlja jednostavne. On gubi plan izvršenja 
neke radnje, što se naročito očituje u jednostav- 
nim radnjama kao što je oblačenje. Bolesnik na- 

vlati košulju na \.aput, čarape na cipele itd., pa iz- 
gleda nespretan i smušen. I. a. je posljedica ošte- 
ćenja moždane kore ili korteksa (v.), ili je sim- 
ptom nekih drugih oboljenja. 

Motorna apraksija je oboljenje kod kojega je sa- 
čuvan plan pokreta, ali bolesnik vrlo teško ili ni- 
kako ne može izvršiti neki jednostavni pokret ili 
radnju. Tako npr. ne može pravilno podignuti ru- 
ku ispružiti jezik, mahnuti rukom ili nogom. 

Specijalni oblik motorne apraksije je ideokine- 
tička apraksija, zbog koje bolesnik ne može jed- 
nostavne pokrete uklopiti u kompliciraniju rad- 
nju. Iako može dignuti ruku i skinuti šešir, ne 
uspijeva da pozdravi prijatelja na ulici skidanjem 
šešira. 

A. su ozbiljna oboljenja koja u velikoj mjeri 
onemogućuju normalno ponašanje pojedinaca. 

ASOCIJACIJA, povezivanje ideja u toku mi- 
šljenja ili predočavanja. U toku procesa mišljenja ili 
dosjećanja povezuju se ideje ili predodžbe s onim 
idejama i predodžbama koje su s njima bile pove- 
zane u ranijem iskustvu. Pripadnici psihološke 
škole asocijacionizma (v.) smatraju taj proces aso- 
ciranja osnovnim mentalnim procesom kojim se 
može objasniti učenje, pa čak i mišljenje. Asoci- 
jacionisti su nastojali pronaći zakone asocijacija, 
tj. one faktore koji uvjetuju da se neka ideja po- 
vezuje baš s određenom idejom ili predodžbom, 
iako je u prošlom iskustvu bila povezana sa čita- 
vim nizom drugih ideja ili predodžbi. Osnovni su 
zakoni asocijacije zakon sličnosti, kontrasta i do- 


19 


Asocijacija 


dira ili kontiguiteta. S nekom idejom će se u mi- 
šljenju najlakše povezati ona ideja koja joj je naj- 
sličnija, najoprečnija ili je s njom bila povezana 
u neku cjelinu. Takve su npr. asocijacije: crno-bi- 
jelo, prljav-neuredan, stol-stolnjak. 


Problemom asocijacija prvi se bave empiristi- 
čki orijentirani filozofi. Eksperimentalno prouča- 
vanje a. razvijalo se u dva smjera: kao proučava- 
nje nastanka asocijacija da bi se proučio proces 
učenja, i kao proučavanje već stvorenih asocija- 
cija da se otkrije priroda iskustva i karakteristike 
ličnosti koje su dovele do takvih asocijacija. Za 
otkrivanje karakteristika ličnosti najčešće se ko- 
riste slobodne asocijacije. Od ispitanika se traži 
da na neku zadanu, podražajnu riječ odgovori pr- 
vom riječju koja mu padne na um. Pri tom se re- 
gistrira koliko je reakcija uobičajena, ili koliko je 
vremena trebalo ispitaniku za reakciju, tj. vrijeme 
asocijacije. Tako dobiveni podaci mogu se koristiti 
za otkrivanje područja koja su izvor potisnutih 
problema pojedinca, ili za otkrivanje skrivenih 
misli koje podražajne riječi pobuđuju po zakonu 
asocijacija. Test slobodnih asocijacija može se zato 
koristiti u kliničkoj psihologiji ili kao sastavni 
dio metoda za otkrivanje laži. U eksperimental- 
noj psihologiji često se upotrebljavaju i dirigirane 
asocijacije. Pri tome se ispitanik upućuje da re- 
agira na podražajnu riječ višim rodnim pojmom, 
suprotnom riječju i sl. U neeksperimentalnim, 
svakodnevnim situacijama učestalija je pojava kon- 
tinuirane asocijacije kada jedna pojava koju vi- 
dimo, čujemo ili predočujemo izazove asocijaciju, 

a ta asocijacija izazove novu asocijaciju itd., kao 
u primjeru: oblak-kiša-voda-rijeka... 


ASOCIJACIONIZAM, psihološka škola koja glav- 
nim psihičkim procesom smatra asocijaciju ideja. 
Asocijacionisti su filozofi i naučenjaci koji su na 
osnovu opažanja zakonitosti povezivanja ideja u 
svijesti nastojali protumačiti odvijanje svih psi- 
hičkih procesa. Osnovno je njihovo opažanje da 
se raniji utisci u svijesti međusobno povezuju ili 
asociraju po istom redoslijedu po kojem su bili 
povezani i u stvarnom iskustvu. Zajednički pro- 
blem asocijacionista bio je objašnjavanje ukupnog 
psihičkog života tim procesima asocijacije, pro- 
nalaženje prirode tih asocijacija, tj. njihove fizi- 
čke ili neurološke osnove, i pronalaženje zakoni- 
tosti međusobnog asociranja ideja, tj. onih faktora 
koji olakšavaju stvaranje asocijacija između dvije 
ideje. 

Stari i novi asocijacionisti značajno se razlikuju 
po metodi pristupanja tim problemima. Dok stari 
asocijacionisti-filozofi polaze od gotovih, stvore- 
nih asocijacija i razmišljaju o mehanizmu njihovog 
nastajanja, moderni asocijacionisti, započevši s 
Ebbinghausom (Ebinghausom, 1885), polaze od na- 
stajanja asocijacija u procesu učenja i eksperimen- 
talno ga ispituju. Asocijacionisti međusobno se ra- 
zlikuju u pretpostavkama odakle dolaze ideje, ka- 
kva je priroda njihovih veza i koji faktori djeluju 
na njihovo stvaranje. Većina asocijacionista sla- 
gala se u tome da ideje dolaze iz iskustva, da se 
u svijesti javljaju po istim vezama po kojima su 

bile vezane u iskustvu, a te veze se zadržavaju u 
svijesti po principu »mentalne kemije«: Th. Brown, 
J. S. Mill (Braun, Mil), manje-više mehaničkim 
povezivanjem: Locke, Berkeley, Hume, J. Mill 
(Lok, Berkli, Hjum, Đ. Mil), ili zbog određenog 
redoslijeda promjena koje u svijesti izaziva isku- 
stvo: Hobbes, Hartley, (Hobz, Haritli). 

Za većinu starih asocijacionista osnovni faktor 
koji olakšava asocijacije je dodir ili kontiguitet, 
a T. Brown je zakonu dodira dodao podzakone: fre- 
kvenciju, svježinu i živost, To znači da će se s ne- 
kom idejom najlakše asocirati ona ideja koja je 
s njom u dodiru bila najčešće i koja je bila u isku- 
stvu najživlje i vremenski najbliže povezana. Mo- 
derni asocijacionisti pokušali su provjeriti i kvan- 
titativno odrediti zakone asocijacija. Kvantitativ- 
ni prikaz zakona frekvencije je krivulja učenja 
(v.), a zakona svježine je krivulja zaboravljanja. 
Eksperimentalno proučavanje nastajanja asocija- 
cija Ebbinghaus proučava u procesu učenja be- 
smislenih slogova, a Thorndike (Torndajk) u Ame- 
rici u procesu učenja životinja da izađu iz pro- 
blemnih kutija. 

Thorndike se usprotivio klasičnom zakonu do- 
dira. On smatra da do asocijacije dvije ideje neće 
doći ako ih međusobno ne povezuje neka reakcija. 
Njegov zakon asocijacije odnosi se na povezivanje 
podražaja i reakcije. Pronašao je da je faktor koji 
olakšava asocijaciju efekt koji izaziva reakcija. 
Ako reakcija izaziva ugodu, tj. zadovoljavanje ne- 
ke potrebe, onda će se uspostaviti asocijacija iz- 
među podražaja i reakcije. Pavlov je u principu 

uvjetovanog refleksa (v.) također naišao na taj 
zakon efekta. 

Kritika asocijacionizma odnosi se na želju aso- 
cijacionista da sve psihičke procese svedu na pro- 
ces asocijacije. Zasluge asocijacionista-eksperimen- 
talista jesu značajni rezultati s područja učenja i 
stjecanja navika. 


AUTIZAM, gubitak kontakta s objektivnim svi- 
jetom i patološko povlačenje u svijet fantazije i 
simbolike, A. je psihopatološko stanje karakteri- 
stično za pojedince koji boluju od shizofrenije (v.). 
Obično nastaje postepeno i varira po intenzitetu: 
od blagog, u kojem pojedinac gubi kontakt s oko- 
linom samo ponekad, do potpunog prekida s oko- 
linom. 

A. nastaje kao posljedica čuvstvene hladnoće 
bolesnika, koja mu onemogućuje stvaranje čuv- 
stvenih veza s vanjskim svijetom. Autisti ignori- 
raju realnost, oni žive u svom vlastitom svijetu 
romantičnih pejzaža, događaja i obrata; ne prizna- 
ju društvene norme i potpuno ignoriraju cjeloku- 
pni društveni život. U svojim mislima žive u ulo- 
gama velikih vojskovođa, naučenjaka i umjetni- 
ka, a u isto vrijeme mogu raditi kao čistači cipela. 
Njihov je fiktivni i autistički svijet za njih toliko 
realan i uvjerljiv da je sve što se zbiva u realnom 
svijetu za njih daleko i bez ikakve važnosti. Uspje- 
šnim liječenjem oboljenja, tj. shizofrenije, a. ne- 
staje i bolesnici postepeno dolaze u kontakt s real- 
nim svijetom. 


AUTONOMNI ŽIVČANI SISTEM, dio perifer- 
noga živčanog sistema koji prenosi živčana uzbu- 

đenja u vegetativne organe i žlijezde s unutraš- 
njim lučenjem. A. ž. s. sastoji se od živčanih vla- 
kana i nakupina živčanih stanica — ganglija, koje 
su poput lanaca poredane s obje strane kraljež- 
nice. One iz mozga i leđne moždine prenose u ve- 
getativne organe uzbuđenja za pojačanu ili uspo- 
renu aktivnost. Naziv »autonomni« dolazi otuda 
što je taj sistem donekle neovisan o utjecaju kor- 
tikalne tj. svjesne aktivnosti. Anatomski i funkcio- 
nalno a. ž. s. dijeli se na simpatički sistem, čije 
su ganglije smještene u predjelu kralježnice leđa 
i krsta i parasimpatički sistem, čije su ganglije u 
predjelu kičme vrata i trtične kosti. U unutarnje 
organe ulaze živčani izdanci ganglija i simpatičkog 
i parasimpatičkog sistema. U većini slučajeva je 
njihovo djelovanje antagonističko, a to znači: ako 
aktivnost simpatičkog sistema pobuđuje neki or- 
gan na rad, parasimpatička aktivnost ga koči, i 
obratno. 

Simpatički sistem koči rad probavnih organa, 
sužava krvne sudove, širi zjenicu oka, pojačava 
rad žlijezda znojnica i ubrzava rad srca, a para- 
simpatički olakšava rad probavnih organa, širi 
krvne sudove, sužava zjenicu oka, zaustavlja rad 
žlijezda znojnica i usporava rad srca. Parasimpa- 
tički sistem podržava normalnu aktivnost organi- 
zma, a simpatički koji potpomaže brzo mobilizira- 
nje tjelesne energije aktivan je u situaciji potrebe 
povećanog napora. Naročito je značajna uloga sim- 
patičkog živčanog sistema u stanju snažnih emo- 
cija straha ili srdžbe. Pojačana aktivnost autonom- 
nog živčanog sistema u stanju čuvstvene uzbuđe- 

nosti odražava se u nizu promjena rada organizma, 
koje povećavaju njegovu sposobnost za napad ili 
bijeg. To su fiziološke promjene, kao povećanje 
energetskog šećera u krvi, ubrzano zgrušavanje 
krvi, bolja opskrba mišića krvlju i izlučivanje hor- 
mona adrenalina koji sve te promjene pojačava 
i podržava. Na taj način a. ž. s. omogućuje regu- 
laciju fizioloških mehanizama koji su neophodni 
za održanje ravnoteže unutarnje okoline i poma- 
žu održanje u vanjskoj okolini. 

BIHEVIORIZAM (engl. behavior ponašanje), 
škola psihologije prema kojoj je psihologija potpuno 
objektivna i eksperimentalna nauka, a isključivi je 
predmet psihologije ponašanja pojedinca. 

Početkom ovog stoljeća zajedno s nekim drugim 
psihologijskim školama pojavila se i bihevioristička 
škola i to u SAD. Osnivači biheviorizma smatrali 
su da je predmet psihologije vanjsko, manifestno 
ponašanje ljudi i životinja, a ne analiza svijesti, kao 
što su smatrali predstavnici strukturalizma (v.) ili 
funkcija svijesti, kao što su smatrali tada u SAD 
dominirajući predstavnici funkcionalizma (v.). Bi- 
heviorizam se pojavio kao reakcija na strukturali- 
stičku i funkcionalističku psihologiju. Predstavnici 
biheviorizma željeli su iz psihologije izbaciti sve 
mutne i eksperimentalno neprovjerive pojmove, kao 
što je npr. svijest i sl. Dotada najvažniju metodu 
psihologije introspekciju (v.) proglasili su subjek- 
tivnom i neznanstvenom i kao takvu neupotreblji- 
vom. 

Psihologija, po njima, ispituje i kontrolira pona- 
šanje organizma u svim situacijama, a kao osnovu 

ponašanja bihevioristi uzimaju različite reakcije, 
najčešće instinkte (v.), reflekse (v.) i uvjetovane 
reakcije (v.). 

Najradikalniji i ujedno osnivač biheviorizma J. 
B. Watson (Votson) razradio je teoriju koja obu- 
hvaća sve aspekte ponašanja. Tako je po njemu, či- 
tavo ponašanje senzorimotorno, jer podražaji putem 
senzornih vlakana idu u mozak i odmah se pomoću 
motornih vlakana vraćaju u izvršne organe ili 
ekstremitete. 

Čuvstva (v.) su unutarnje ponašanje koje se ma- 
nifestira u nizu promjena tjelesnih mehanizama, pr- 
venstveno endokrinog sistema, a svako čuvstvo iza- 
ziva specifične fiziološke promjene. Percepcija (v.j 
je vizuelna reakcija, jer pojedinac izražava što vidi, 
pri čemu nije važno da li on to vidi, nego je važno 
da daje tačan odgovor. Najradikalniji zaokret J. B. 
Watson je izvršio u području mišljenja. Ono je pre- 
ma njemu senzorimotorna aktivnost, čime je sveo 
mišljenje na unutarnje motorne reakcije organizma. 
Mnogi psiholozi, pa i predstavnici biheviorizma, 
kritizirali su Watsonove teoretske postavke o miš- 
ljenju, tako da se one danas kao i mnoge druge ne 
prihvaćaju. Watson tvrdi da u razvoju ličnosti is- 
ključivu ulogu ima socijalna sredina. Poznate su 
njegove izjave da on može garantirati da će stvo- 
riti od djeteta ono što želi samo ako kontrolira utje- 
caj socijalne sredine. Takav ekstremni empirizam i 
potpuno potcjenjivanje hereditarnih faktora nisu 
čak prihvatili ni ostali bihevioristi. 

B. se u SAD vrlo brzo razvio, pa su se mnogi 
psiholozi proglasili bihevioristima. Još su poznati 

E. C. Tolman (Tolman) i C. L. Hull (Hal) koji je na 
temelju Pavlovljevih zakona o uvjetovanim reflek- 
sima razradio teoriju o ponašanju. 

Kao i svaka škola, tako je i biheviorizam unio u 
psihologiju niz novih shvaćanja. Najveća je vrijed-' 
nost biheviorizma što je psihologiju shvaćao kao 
objektivnu i eksperimentalnu nauku i što ju je na- 
stojao osloboditi od jalovih teoretskih spekulacija. 
Slabost je biheviorizma što je u mnogočemu pojed- 
nostavnio i nerealno te jednostrano objašnjavao 
psihički život, naročito čovjeka. 


BIOLOŠKO NASLJEĐE (hereditet), osobine po- 
jedinca koje su prenesene direktno od roditelja pre- 
ko njihovih spolnih stanica. Nasljedne osobine čo- 
vjeka prenose geni, tj. sitne kemijske tvorevine u 
spolnim stanicama roditelja. Zametak djeteta na- 
staje stapanjem tih stanica, i novi organizam ima 
genetsku strukturu koja je rezultat kombinacije 
gena oca i majke. Od momenta kad je pažnja psiho- 
logije usmjerena na razlike među pojedincima, po- 
kušava se otkriti koliki utjecaj na osobine poje- 
dinca ima to biološko, genetsko nasljeđe, a koliko 
okolina u kojoj se pojedinac razvija. 

Razlikuju se dva oblika nasljeđa: nasljeđivanje 
općih osobina ljudske vrste, tj. određenog oblika i 
stupnja razvoja tkiva, i nasljeđivanje specifičnih 
fizičkih i psihičkih osobina, koje se očituju u raz- 
likama među pojedincima. Pri određivanju udjela 
nasljeđa u stjecanju specifičnih osobina postoje 
mnoge teškoće, jer je pojedinac od momenta za- 
čeća uronjen u okolinu i njegov je razvoj rezultat 
mnogobrojnih sitnih, a ne malog broj snažnih utje- 


28 


Biolosko nasljeđe 


caja. Određivanje veličine utjecaja nasljednih fak- 
tora ima važne posljedice za stavove prema poje- 
dincima i vrijednosti odgojnih utjecaja. 

Metode određivanja značaja herediteta: 

biografska metoda, tj. određivanje čestine pojav- 
ljivanja određene osobine u porodicama; 

metoda korelacija, tj. statističko određivanje slič- 
nosti osobina kod različito bliskih rođaka; 

metoda blizanaca, tj. upoređivanje osobina bliza- 
naca koji su rasli u istoj i u različitoj sredini; 

eksperimentalna metoda, kojom se ispituju re- 
zultati križanja i selekcije kod životinjskih vrsta. 
Svaka od metoda nailazi na specifične teškoće, a u 
psihološkim istraživanjima gdje se varijable ispiti- 
vanja teško mjere vrlo je teško ustvrditi stvarni u- 
tjecaj nasljeđa. Jasno je ustanovljeno nasljeđivanje 
tjelesnih karakteristika. Kod osobina ličnosti očita 
je raznolika važnost utjecaja: u području ličnosti 
koje je usko povezano s temperamentom, tj. vrstom 
i intenzitetom čuvstvenog reagiranja, pokazala se 
veća važnost nasljeđa, a stavovi pojedinca, odnos 
prema sebi i okolini, vrednote, motivi i ciljevi više 
ovise o utjecajima socijalne okoline. 

Jedina metoda dobivanja nedvosmislenih poda- 
taka o ulozi nasljeđa bilo bi kontrolirano razmna- 
žanje, što je kod ljudi neprimjenljivo. 

CENTRALNI ŽIVČANI SISTEM, dio zivčanuvg si- 
stema koji se nalazi unutar koštanih omotača lu- 
banje i kičmenog stuba. C. ž. s. sastavljen je od na- 
kupina živčanih stanica i staničnih izdanaka koji su 
sakupljeni u živčane vodove, a nalaze se, za razliku 
od perifernog živčanog sistema (v.), unutar koštane 
lubanje i kičme. U lubanji je smješten mozak, a u 
kičmenom stubu kičmena moždina. 

Kičmena moždina (medulla spinalis) sastoji se od 
živčanih vlakana i staničnih tijela koja su grupirana 
u središnjem dijelu stupa moždine. Dvije su osnov- 
ne funkcije kičmene moždine: provođenje senzor- 
nih uzbuđenja s periferije organizma u mozak, i živ- 
čanih signala za aktivnost iz mozga na periferiju 
organizma i omogućavanje odvijanja velikog broja 
mišićnih refleksa (v.). 

Mozak ima glavnu ulogu u organiziranju kom- 
pleksnog ponašanja čovjeka: u opažanju okoline, 
učenju, mišljenju i reagiranju na okolinu. To omo- 
gućuje velika složenost njegove anatomske struk- 
ture, podjela rada pojedinih dijelova koji su se spe- 

cijalizirali na tačno određene funkcije i kontrola 
aktivnosti svih ostalih dijelova živčanog sistema. 

Anatomski je mozak, velika nakupina živčanih 
stanica, zaštićena kostima, trima ovojnicama i hra- 
njivom tekućinom. Sastoji se od nekoliko staničnih 
nakupina koje se međusobno razlikuju po izgledu i 
funkciji. Prema položaju u lubanji razlikuje se 
stražnji, srednji i prednji mozak. 

Stražnji mozak zauzima tjemeni dio lubanje i di- 
rektno se nastavlja na kičmenu moždinu. Njega 
sačinjavaju produžena moždina, u kojoj se nalaze 
živčane nakupine (centri) odgovorne za regulaciju 
disanja i rada srca. Na produženu moždinu nasla- 
nja se mali mozak, koji omogućuje skladno izvođe- 
nje tjelesnih pokreta, održavanje položaja i rav- 
noteže. 

Srednji mozak sačinjavaju živčana vlakna koja 
povezuju stražnji mozak s prednjim. 

Prednji mozak sačinjava moždana kora ili korteks 
(v.) supkortikalne jezgre talamus i hipotalamus. 
Supkortikalne jezgre su stari mozak, a moždana 
kora se evolutivno kasnije razvila i potpuno pre- 
krila stari mozak. Stari mozak je centar fizioloških 
potreba i čuvstava, a moždana kora ima ulogu ko- 
čenja i upravljanja tim funkcijama. Naziv »mozak« 
upotrebljava se u svakodnevnom govoru za kor- 
teks. On omogućuje kompleksnu regulaciju pona- 
šanja čovjeka u skladu s promjenljivim uvjetima 
okoline i potrebama čovjeka. 

CRTE LIČNOSTI, psihičke strukture :bog kojih 
pojedinac u najrazličitijim situacijama reagira na 
konzistentan način. 

Zbog neuspjelog objašnjenja ličnosti (v.) pomoću 
tipologija, u posljednje se vrijeme pokušava obja- 
sniti ličnost na nov i objektivniji način. 

Ispitivanje i objašnjenje ličnosti pomoću crta lič- 
nosti predstavlja takav, ujedno najuspjeliji pristup. 

Pod crtama ličnosti razumijevaju se trajne struk- 
ture koje podstiču da se pojedinac ponaša vrlo če- 
sto i u različitim situacijama na konzistentan na- 
čin. Tako je npr. jedna crta ličnosti submisivnost — 
dominantnost. Za nekoga ćemo kazati da je submi- 
sivan ili dominantan ako u svakoj ili u većini situ- 
acija dolazi pod utjecaj drugoga, odnosno želi nad 
drugima dominirati. 

Budući da su ekstremno submisivni ili ekstremno 
dominantni slučajevi rijetki, kažemo da je submisiv- 
nost-dominantnost, ili općenito crta ličnosti, konti- 
nuum na kojem se pojedinci razlikuju kvantitativno 
i distribuiraju po zakonu krivulje normalne distri- 
bucije (v.). Za takav pristup osnovno je bilo odrediti 
što su to c. 1. Enciklopedijski rječnici sadrže i do 
18.000 riječi koje opisuju ponašanje. Od toga 4000 
riječi može se definirati kao c. 1. Veliko ispitivanje 
na tom području izvršio je američki psiholog R. 
Cattell (Katel). On je 4000 riječi koje bi mogle 
predstavljati crte ličnosti, izbacivši sinonime, redu- 
cirao na 170. Zatim je upotrijebio vrlo komplici- 
ranu statističku tehniku, faktorsku analizu, i izvr- 
šio redukciju na 35 riječi. Tih 35 faktora ili opisa 
predstavljaju šire c. 1. koje je istim postupkom sveo 
na 12 bazičnih cria ličnosti. On smatra da se sa tih 
dvanaest crta ličnosti može dovoljno precizno i na 
objektivan način opisati svaka ličnost. Neke su od 

tih crta: dominantnost-submisivnost, ciklotimia- 
shizotimija itd. 

Ispitivanje i opisivanje ličnosti pomoću crta lič- 
nosti nije bez zamjerki. Ispitujući pojedine crte, iz- 
gubila se iz vida ličnost kao cjelina. Ipak c.1. pred- 
stavljaju naučan pristup problemu i nesumnjivo 
doprinose objašnjenju ličnosti. 

ČITANJE, v.sta komunikacije kod koje se oba- 
vijesti primaji u pisanom obliku. rismeni oblik 
govora nastao je kasnije od usmenog, i zbog toga 
kod pisma postoji dvostruka simbolika: grafički 
simboli označuju riječ, koja je pak glasovni simbol 
za neki predmet ili situaciju. Ta dvostruka simbo- 
lika i zahtjevi za neprirodnim pokretima očiju u 
ravnoj liniji predstavljaju osnovne teškoće za uče- 
nje čitanja. Cilj psiholoških istraživanja u području 
čitanja je otkrivanje i uklanjanje tih teškoća radi 
postizanja što efikasnijeg čitanja. Istraživanja obu- 
hvaćaju proučavanje rada i pokreta očiju pri čita- 
nju, različite faktore koji utječu na brzinu čitanja: 
govorni pokreti pri čitanju, direktno i indirektno 
gledanje, faktori koji olakšavaju razlikovanje riječi 
i faktori koji utječu na čitljivost teksta. Rezultati 
istraživanja pokazuju da pokreti očiju pri čitanju 
nisu ravnomjerni nego skokoviti i čitanje se odvija 
u pauzama između dva skoka. Oko se ne zaustavlja 
na svakom slovu ili riječi, nego u jednoj fiksaciji 
obuhvaća čitave dijelove rečenice. Fiksacije nisu u 
pravilnim razmacima, niti imaju jednako trajanje. 

Najduže su fiksacije kod neočekivanih ili nepozna- 
tih riječi. 

Brzina čitanja ovisi o broju fiksacija i njihovom 
trajanju. Loši čitači imaju velik broj fiksacija u 
jednoj rečenici i često se pogledom vraćaju na ono 
što su već pročitali. Na brzinu čitanja nepovoljno 
djeluje i tiho izgovaranje riječi za vrijeme čitanja, 
jer govorni pokreti zaostaju u brzini za pokretima 
očiju, a takvo čitanje izaziva potrebu dvostrukog 
dešifriranja: od pismenog simbola u govorni i iz go- 
vornog simbola-riječi u predmet koji označuje. Peri- 
ferni faktori, kao što su karakteristike rada očiju 
pri čitanju ili oblik riječi, manje utječu na brzinu 
čitanja nego centralni faktori, tj. shvaćanje smisla. 
Najvažniji faktor brzoga i efikasnog čitanja je ra- 
zumijevanje. 

ČITLJIVOST, u psihološkim istraživanjima ima 
dva značenja: To su optimalni grafički uvjeti za 
lakoću čitanja nekog teksta, ili lakoća razumijeva- 
nja značenja teksta. Od grafičkih uvjeta čitljivosti 
pokazao se kao najvažniji kontrast između slova 
i pozadine, a manje je važna veličina ili debljina 
slova. Faktori koji utječu na razumljivost teksta 
jesu dužina rečenice, dužina i uobičajenost riječi 
u rečenicama, odnos između uobičajenih i neuobiča- 
jenih riječi itd. Ispitivanja razumljivosti služe za 
određivanje težine pojedinih tekstova radi prilago- 
đenja svrsi i publici kojoj su namijenjeni. Takva je 
primjena naročito važna prilikom sastavljanja udž- 
benika. Ispitivanja grafičke čitljivosti primjenjuju 
se u psihologiji reklame. 

ČUVSTVA, specifični psihički procesi koji odra- 
žavaju odnos čovjeka prema svemu što ga okru- 
žuje. Osim što je racionalno, čovjek je i čuvstveno 
biće koje svojim čuvstvima reagira prema svemu što 
ga okružuje. Čuvstva imaju neobično važnu ulogu u 
životu čovjeka, a neki teoretičari, među njima i Dar- 
win, smatrali su da se uloga čuvstava prvenstveno 
manifestira u mobilizaciji organizma, naročito u si- 
tuacijama borbe za opstanak. 

Nezavisno od tih teoretičara, novija ispitivanja 
pokazuju da su č. izvor energije, ona mobiliziraju 
energiju, pa katkada u stanjima intenzivnih čuv- 
stava postoji osjećaj velike snage ili svemoći. Čuv- 
stva mnogo utječu na mišljenje (v.), na percepciju 
(v.) i imaju znatnu ulogu u formiranju stavova (v.) 
itd. 

Budući da su čuvstvene reakcije organizma prema 
okolini različite, govorimo o različitim čuvstvima, 
koja dijelimo na jednostavna i složena. Jednostavna 
su ljubav, srdžba (v.) i strah (v.), a tuga, radost itd. 
predstavljaju složena čuvstva. Osnivač bihevio- 
rizma J. B. Watson smatrao je da se već kod novo- 
rođenčadi mogu primijetiti neka č., npr. strah, ali 
novija ispitivanja nisu to potvrdila. Prema tim ispi- 
tivanjima kod novorođenčeta ne postoje diferenci- 
rana Č., nego opće stanje uzbuđenja, a pojedina č. 
javljaju se tokom razvoja. Kada je dijete staro 
oko tri mjeseca, javlja se čuvstvo neugode i ugode, 
tri mjeseca kasnije srdžba (v.), gađenje i strah, a 
ljubav, ljubomora i neka druga složena č. nastaju 
tek poslije druge godine života. Na razvoj čuvstava 
djeluje sazrijevanje organizma i učenje ili isku- 

stvo. Da na razvoj č. djeluje i samo sazrijevanje 
najbolje pokazuje primjer slijepogluhonijeme djece 
koja vrlo teško učenjem ili iskustvom razvijaju č., 
a ipak pokazuju u određenim situacijama čuvstve- 
ne reakcije. Učenje ima vrlo važnu ulogu u razvoju 
čuvstava. To najbolje pokazuje dobro poznat strah 
od zmija i miševa, koji je rezultat učenja. Ona djeca 
koju nisu učili da se plaše zmija, kada odrastu, u 
slučajnom susretu s tim životinjama ne pokazuju 
znakove straha. 

Za vrijeme trajanja č. u organizmu dolazi do ne- 
kih fizioloških promjena, pa govorimo o fiziološkim 
konkomitantama ili aspektima čuvstva. Običnim 
promatranjem zamjećujemo neke fiziološke pro- 
mjene kao što su udaranje srca, ubrzano disanje, 
znojenje i drhtanje, a pomoću različitih instrume- 
nata može se ustvrditi povećanje adrenalina ili ne- 
kih drugih produkata endokrinih žlijezda. 

Ispitivanja pokazuju da postoji povezanost između 
intenziteta čuvstava i veličine fizioloških promjena 
u organizmu. Nadalje, da je ispitujući fiziološke 
aspekte nemoguće ustanoviti prirodu čuvstva, jer se 
iste promjene javljaju kod različitih čuvstava. 

Uz fiziološke promjene koje nastaju u organizmu, 
od kojih neke zamjećujemo običnim promatranjem, 
č. i čuvstvene promjene najčešće zapažamo prema 
reakcijama lica i tijela. Naročito važnu ulogu u izra- 
žavanju čuvstava ima muskulatura usta i manje 
očiju, pa se mnoga č. najlakše identificiraju proma- 
tranjem promjena te muskulature. 

Izražavanje čuvstava nije urođeno nego stečeno 
učenjem. U različitim kulturama ista se Čč. izra- 

žavaju različito, što dokazuje da socijalna sredina 
i kultura utječu na način izražavanja. 


ČUVSTVENA STABILNOST, održanje kontrole 
nad čuvstvima koja razorno utječu na zdravlje or- 
ganizma i odnose s ljudima. Naročito snažne i du- 
gotrajne čuvstvene reakcije mogu dovesti do naru- 
šavanja zdravlja i tzv. psihosomatskih oboljenja 
(v.), a zbog utjecaja na ponašanje dovode do pore- 
mećaja u odnosima s drugim ljudima. Zbog toga se 
kao mjera za održanje fizičkoga i psihičkog zdravlja 
preporučuje kontroliranje, tj. izbjegavanje čuv- 
stvene reakcije u situacijama koje izazivaju tjesko- 
bu, bezrazložni strah i ispade bijesa. 


Čuvstvena kontrola odnosi se na izbjegavanje 

— čuvstava koja ugrožavaju zdravlje ili život, kao 
srdžba kod čovjeka s visokim krvnim tlakom ili 
potištenost kod bolesnika; 

— čuvstava koja dovode do netrpeljivosti i sukoba 
s okolinom, kao bijes, mržnja, ljubomora; 

—- čuvstava koja onemogućuju aktivnost, kao trema 
i strah koji koči; 

— čuvstava koja izazivaju unutarnji konflikt, kao 
srdžba na voljenu osobu. 


Čuvstvena kontrola stječe se u toku razvoja od 
najranijeg djetinjstva. Procesom imitacije i identi- 
fikacije (v.) dijete u porodici nauči na koje će situ- 
acije čuvstveno reagirati i koji će oblik imati reak- 
cija. Zato je porodica osnovni faktor stjecanja čuv- 
stvene kontrole. Postoji čitav niz sugestija za posti- 
zanje čuvstvene kontrole za pojedince koji su u 

toku razvoja stekli navike pogrešnog ili pretjera- 
nog čuvstvenog reagiranja. 

Pojam čuvstvene stabilnosti i kontrole zamjenjuje 
se sve češće širim i obuhvatnijim pojmom čuvstve- 
ne zrelosti. 


Čuvstvena zrelost nije poput čuvstvene kontrole 
isključivo suzbijanje štetnih čuvstava i njihovog iz- 
ražavanja, nego spremnost i mogućnost pojedinca 
da doživljava i izražava sva čuvstva u njihovom 
punom bogatstvu i rasponu, bez štetnih i bolesnih 
manifestacija za sebe i okolinu. Čuvstvena zrelost 
poput mentalne i fizičke zrelosti ovisi o uzrastu po- 
jedinca. Ista čuvstvena reakcija pokazuje različitu 
zrelost dvije različito stare osobe. Osnovna karak- 
teristika čuvstvene zrelosti je odsustvo potrebe za 
izbjegavanjem, pctiskivanjem ili prikrivanjem vla- 
stitih čuvstava, 

DEBILITET, stupanj zaostalosti kod kojega od- 
rasli pojedinci dosižu inteligenciju jedanaestgodiš- 
njaka. D. je najblaži oblik mentalne nedovoljne 
razvijenosti, za koji je karakterističan raspon spo- 
sobnosti djece između osam i jedanaest godina. Kvo- 
cijent inteligencije (v.) debila je između 50 i 70. Taj 
stupanj razvoja omogućuje debilima da završe ne- 
koliko početnih razreda i izuče jednostavne zanate 
i poslove. Treba ih neprestano nadzirati, jer se ne 
snalaze kad posao zahtijeva promjenu ponašanja i 
vrlo lako dolaze pod negativne utjecaje okoline. 


DEFEKTOLOGIJA, područje proučavanja inte- 
lektualnih, senzornih ili tjelesnih nedostataka koji 
ometaju snalaženje ili razvoj pojedinca. D. prouča- 
va karakteristike poremećenja u razvoju inteligen- 
cije, tj. mentalnu nedovoljnu razvijenost, poremeće- 
nja sluha kojima se bavi surdologija, poremećenja 
vida koja proučava tiflologija, organska poremeće- 
nja nervno-mišićne koordinacije i tjelesne nedo- 
statke. Svi defekti proučavaju se s aspekta ograni- 
čenja koje predstavljaju za razvoj sposobnosti i 
stjecanja funkcija neophodnih za prilagodbu u oko- 

lini i s aspekta karakterističnih načina ponašanja 
i čuvstvenih reakcija koje izazivaju. Na osnovu tak- 
vih podataka koji se dobivaju i iz eksperimentalne 
psihologije, fiziologije i kliničke prakse, d. prepo- 
ručuje određene metode odgoja i usmjeravanja raz- 
voja pojedinca na način koji u što potpunijoj mjeri 
koristi postojeće sposobnosti i umanjuje utjecaj ne- 
dostataka u smjeru jednostranog ili nezdravog raz- 
voja ličnosti. 

DETEKTOR LAŽI, aparatura za registriranje pro- 
mjena aktivnsti organizma u stanju čuvstvene uzbu- 
đenosti. Prilikom čuvstvenog uzbuđenja dolazi pod 
utjecajem autonomnog živčanog sistema (v.) do 
promjena u radu tjelesnih organa: srca, pluća i žli- 
jezda. Podesnim registriranjem tih promjena može 
se ustanoviti da li je pojedinac u nekim situacijama 
jače ili slabije uzbuđen. Taj se princip koristi kod 
detektora laži. Obično se detektorom registriraju 
promjene u disanju, krvnom tlaku i električnoj pro- 
vodljivosti kože (v.), psihogalvanski refleks, a po- 
nekad i nehotični pokreti prstiju ili vrijeme asoci- 
jacija (v.). Na taj se način promatra stupanj uzbu- 
đenosti prilikom odgovora na neutralna pitanja i 
na »ključna« pitanja koja su povezana s okolnostima 
prestupa. Podaci detektora moraju se stručno inter- 
pretirati i njihova upotrebljivost ovisi o vještini in- 
terpretacije. Prema nekim procjenama podaci su 
nedvosmisleni u 70" slučajeva. Zbog toga je d. 1. 
korisniji za otklanjanje sumnje s nevinih, negoli za 
otkrivanje krivaca. 


DIFERENCIJALNA PSIHOLOGIJA, grana psi- 
hologije koja proučava razlike između pojedinaca 

neke grupe, ili između različitih grupa pojedinaca. 
Za razliku od eksperimentalne psihologije koja se 
bavi proučavanjem općih zakonitosti ljudskog po- 
našanja, d. p. proučava koliko i u kom smjeru poje- 
dinci odstupaju od tih općih zakonitosti, tj. kolike 
su individualne razlike u ponašanju pojedinaca. Tri 
faktora dovela su do prebacivanja interesa s pro- 
sječnih vrijednosti ponašanja na odstupanje od tih 
prosjeka: 


1. Evolucionističko shvaćanje varijacija organi- 
zama kao rezultata evolutivne prilagodbe na okol- 
nosti, pod čijim je utjecajem Sir Francis Galton 
(Golton) prvi uveo u psihologiju pojam i interes za 
individualne razlike. 

2. Eksperimentalni rezultati koji su pokazali da 
su odstupanja od opće zakonitosti vrlo česta i da 
omogućuju mjerenja, tj. karakteriziranje pojedin- 
ca veličinom odstupanja od opće zakonitosti. 

5. Praktična potreba određivanja veličina razlika 
među sposobnostima različitih pojedinaca. 


Usmjeravanje pažnje na individualne razlike do- 
velo je do rezultata koji su bili značajni za dalji 
razvoj psihologije i neophodni za nastajanje primi- 
jenjene psihologije (v.). Mjerenje individualnih od- 
stupanja od opće zakonitosti dovelo je do opažanja 
o pravilnom odstupanju razlika prema višim i pre- 
ma nižim vrijednostima od idealnog prosjeka. To 
je navelo na upotrebu krivulje normalne distribu- 
cije (v.) kao matematičkog modela za mjerenje ve- 
ličine individualnih odstupanja od prosjeka i omo- 
gućilo mjerenje psihičkih osobina. 

Godine 1900. W. Stern (Štern) naziva prouča- 
vanje individualnih razlika diferencijalnom psiho- 
logijom. 

Osnovni problemi diferencijalne psihologije jesu 
ispitivanja porijekla individualnih razlika u raz- 
ličitim osobinama i mjerenje veličine individualnih 
razlika unutar neke grupe ili između grupa s razli- 
čitim obilježjima. Ispitivanja faktora koji dovode 
do nastanka individualnih razlika nastoje ustanoviti 
mogu li se te razlike mijenjati pod utjecajem okoli- 
ne, odgoja, iskustvom i pedagoškim utjecajem, ili 
su rezultat stabilnih, naslijeđenih karakteristika 
koje se ne mogu mijenjati. 

Ispitivanje veličine individualnih razlika unutar 
neke grupe ili među grupama dala su slijedeće 
rezultate: 

Osobine se raspoređuju kontinuirano, a to znači 
da od idealne prosječne vrijednosti postoje sitna, 
postepena odstupanja prema višim i prema nižim 
vrijednostima. Tako između normalnoga i abnor- 
malnog stupnja postoji čitav niz postepenih pre- 
laza i individualne razlike su kvantitativne kate- 
gorije. Zbog toga propadaju pokušaji kategorizira- 
nja ljudi u tipove koji predstavljaju kvalitativne 
kategorije između kojih nema prelaza. Razlike iz- 
među spolova, rasa ili različitih nacionalnosti u in- 
telektualnim sposobnostima nisu dokazane. Ako i 
postoje razlike u prosječnim rezultatima grupa, in- 
dividualne razlike unutar jedne grupe veće su nego 
što su razlike među grupama. Velike razlike u kul- 
turama, okolini i iskustvu tih grupa onemogućuju 
ravnopravan položaj grupa u situaciji testiranja, 

što otežava usporedbu rezultata. Mnoga istraživanja 
navode na zaključak da su razlike u izmjerenim 
sposobnostima dvije različite grupe rezultat razlike 
isključivo u vrednotama i preferencijama njihovih 
kultura. 


DIVLJA DJECA, djeca koja su rasla izvan ljud- 
skog društva. Značajan primjer za važnost socijal- 
nih faktora u razvoju ljudskog bića jesu djeca koja 
su se od najranije dobi razvijala bez ljudskog dru- 
štva. Izolirani slučajevi djece koja su izgubljena u 
šumi rasla uz životinje ili zbog nehumanosti odra- 
slih izdvojena iz normalne okoline, pokazuju da su 
navike, ponašanje i govor takve djece sličniji živo- 
tinjskom nego ljudskom. Kod njih su zakržljale dis- 
pozicije za razvoj sposobnosti, jer nisu u pravo vri- 
jeme došle pod utjecaj povoljne okoline. Zato niti 
naročito brižljiv kasniji odgoj nije mogao nadokna- 
diti zakržljale dispozicije. 

Zabilježeni slučajevi divlje djece ne mogu se upo- 
trijebiti kao rezultati prirodnog eksperimenta, jer 
nije moguće ustvrditi jesu li ta djeca došla na svi- 
jet s normalnim naslijeđenim dispozicijama. 


DOKIMOLOGIJA, grana psihometrije koja pro- 
učava faktore koji utječu na ocjene i postupak ocje- 
njivanja. 

Ocjenjivanje je situacija u kojoj ocjenjivač do- 
nosi sud o kvaliteti nekog usmenog, pismenog ili 
praktičnog rezultata. Na taj sud ne djeluju isklju- 
čivo karakteristike samog rezultata, nego i osobine 
ocjenjivača, kao i karakteristike situacije u kojoj se 
ocjenjuje. D. proučava sve faktore koji utječu na 

iskrivljenje ocjena s ciljem da ih otkrije i odstrani 
iz situacije ocjenjivanja. 

Metode dokimologije: ispitivanja karakteristika 
ocjenjivanja provode se statističkim  obrađiva- 
njem ocjena neke grupe učenika, ispitivanjem 
slaganja ocjena različitih ocjenjivača u ocjeni 
istog znanja, ispitivanjem slaganja ocjena istog 
ocjenjivača o istom znanju u različitim vremenskim 
periodima; proučavanjem situacije ispitivanja: vrste 
pitanja, načina ispitivanja, dužine ispitivanja, vrste 
odgovora; ispitivanjem utjecaja ocjenjivača: stavo- 
va ocjenjivača o ciljevima obrazovanja ili ocjenji- 
vanja, stavova prema ispitaniku i utjecaja impre- 
sije o ispitaniku na ocjenu. 


Dokimološka ispitivanja su pokazala da rezultati 
različitih utjecaja dovode do toga da se ocjenjivači 
međusobno ne slažu u ocjeni istih odgovora, a često 
ni s vlastitom ranijom ocjenom; da ocjenjivači pod- 
liježu pogreškama blagosti ili strogosti; da se među- 
sobno ne slažu u kriterijima i da mijenjaju i vla- 
stiti kriterij. 

Pogreške ocjenjivanja moguće je izbjeći ako se 
ocjenjivačima ukaže na izvore pogrešaka i ako se 
usklade njihovi stavovi o cilju i kriteriju ocjenji- 
vanja. 

Kod pojedinih vrsta gradiva moguće je potpuno 
otkloniti pogreške ocjenjivanja konstrukcijom testa 
znanja. Testovi znanja onemogućuju subjektivni 
faktor ocjenjivanja, jer postavljaju sve ispitanike u 
istu ispitnu situaciju i ocjenjuju sve prema istom 
i nepromjenljivom kriteriju. 

EDIPOV KOMPI EKS, Freudo za (Frojdova) teo- 
rija prema kojoj djevojčice i dječaci oko pete go- 
dine vezuju svoj libido (v.) za roditelja suprotnog 
spola, a roditelja istog spola percipiraju kao rivala. 
U teoriji ličnosti (v.) S. Freuda, seksualni nagon ili 
libido ima dominantnu ulogu. U najranijem djetinj- 
stvu libido je autocentričan, a kasnije se oko četvrte 
ili pete godine vezuje za roditelja suprotnog spola, 
tj. za oca ili majku. Taj period razvoja libida Freud 
je nazvao Edipovom situacijom ili Edipovim kom- 
pleksom, a za objašnjenje je upotrijebio stari grčki 
mit o kralju Edipu. Prema mitu, sin Tebanskog 
kralja bio je ostavljen u prirodi jer bi, prema pro- 
ročištu, kada odraste ubio oca i oženio vlastitu 
majku. Dijete je, međutim, spasio pastir i ono je 
odgajano u tajnosti na dvoru susjednog kralja. Ka- 
da je postao mladić, proročište mu je ponovilo pred- 
viđanja i on je uplašivši se pobjegao s dvora, uvje- 
ren da njegovi pravi roditelji žive na dvoru na ko- 
jem je odgajan. U svom lutanju naišao je na pravog 
oca, s njime se posvađao i ubio ga. Nakon toga je 
došao u Tebu i odgovorivši na pitanja Sfinge oslo- 

bodio grad od more. Za nagradu proglašen je za 
kralja, a za ženu je dobio udovicu pokojnog kralja, 
tj. svoju majku. Kada je mnogo kasnije saznao da 
je to njegova majka, oslijepio se i lutao kao prosjak. 

Vrlo slično starom grčkom mitu, Freud je tvrdio 
da po prilici u petoj godini predmet libida postaju 
roditelji. Dječaci vezuju libido za majku, i unatoč 
tome što se identificiraju s ocem, mrze ga i gledaju 
kao rivala. U njima se zbog toga javljaju konflikti 
i borba, ali oni to kasnije potiskuju i zaboravljaju. 

Freud je smatrao da E. k. ima vrlo važnu ulogu u 
razvoju ličnosti, a fiksaciju libida na toj fazi raz- 
voja smatrao je kao jednu od uzroka neprilagođenog 
ponašanja u zrelom dobu. 

Međutim, većina suvremenih psihologa odbacuje 
Freudovu teoriju o Edipovom kompleksu kao na- 
učno neprovjerenu. 


EGO, po Freudu dio ličnosti vidljiv u ponašanju 
pojedinca. Freud je smatrao da ego, super-ego (v.) 
i id (v.) predstavljaju psihičku sferu pojedinca. Za 
razliku od ida, a donekle i super-ega, ego je onaj 
dio ličnosti kojega je pojedinac svjestan, kojeg se 
zamjećuje i koji je djelomično i izvršni organ super- 
-ega. Sva tri djela psihičke sfere u stalnom su me- 
đusobnom ratu u kojem je ego stisnut od strane ida, 
super-ega i socijalne sredine. On nastaje u toj bor- 
bi, ili tačnije, kao rezultat borbe. E. se počinje raz- 
vijati u vrlo ranom djetinjstvu, suprotstavljajući 
se prodiranju destruktivnih elemenata i nagona ida. 
U prvoj je fazi razvoja neotporan, tako da elementi 
ida vrlo često probijaju na površinu, ali tokom vre- 
mena ego postaje sve jači i otporniji. Nakon četvrte 

i pete godine, kada dijete proživljava krizu Edipova 
kompleksa (v.), ako je kriza uspješno pređena, ego 
postaje otporniji i u velikoj mjeri poprima karakte- 
ristike koje će zadržati u zrelom dobu. 

Teorija ličnosti (v.) Sigmunda Freuda vrlo je oš- 
tro kritizirana. Mnogi smatraju da je podjela psi- 
hičke sfere na tri djela prilično proizvoljna. Većina 
suvremenih psihologa ne prihvaća Freudovo mišlje- 
nje da su prve godine života najvažnije za razvoj 
ega. Sa stanovišta tih psihologa, ličnost je vrlo slo- 
žena psihička struktura koja poprima konačan oblik 
mnogo kasnije i na čije formiranje djeluje mnoštvo 
faktora različite prirode kojima Freud nije poklo- 
nio dovoljno pažnje. 

EIDETSKE SLIKE, živo zapamćene slike neke 
ranije doživljene situacije. Ljudi se međusobno 
znatno razlikuju po tome koliko tačno pamte neki 
ranije doživljeni prizor. Neki pojedinci, naročito 
djeca, mogu nakon promatranja nekog prizora za- 
misliti taj prizor sa svim detaljima koji su bili u 
prvobitnoj situaciji. Pojavu tih slika koje su pot- 
puno identične s doživljenim prizorom prvi je opi- 
sao Urbantschich (Urbančić), a Jaensch (Jenš) ih je 
nazvao eiđetskim slikama. Pokazalo se da se e. s. 
pojavljuju samo kratko vrijeme nakon promatranja 
stvarnog prizora. Zato neki autori smatraju da su 
te slike nešto između paslika (v.) i slika sjećanja. 
Ne zna se tačno koliki postotak ljudi ima sposob- 
nost eiđdetskog predočavanja. Neka su ispitivanja 
pokazala da se u grupi djece od 6—14 godina eidet- 
ske slike pojavljuju čak i u dvije trećine slučajeva. 

EKSPERIMENT, metoda pronalaženja povezano- 
sti među pojavama opažanjem tih pojava u kontro- 
liranim uvjetima. Osnovna karakteristika eksperi- 
menta je mogućnost izazivanja neke pojave, mije- 
njanje uvjeta pojavljivanja i promatranje utjecaja 
tih promjena na promjene u samoj pojavi. 

Veličine koje se u eksperimentu mijenjaju nazi- 
vaju se nezavisna varijabla, a pojava koja se pro- 
matra i koja se mijenja zbog promijenjenih uvjeta 
je zavisna varijabla. Eksperimentator sistematski 
mijenja nezavisnu varijablu i promatra koliko i na 
koji način te promjene utječu na zavisnu. Rezultat 
eksperimentalnog istraživanja izražava se odnosom 
koji postoji između zavisne i nezavisne varijable, 
a do tog odnosa se dolazi na osnovu mnogobrojnog 
ponavljanja uvjeta njihove međusobne veze. U kla- 
sičnom eksperimentalnom postupku, radi jasnoće 
zaključivanja, istovremeno se mijenja samo jedna 
nezavisna varijabla, ali se uz kompliciraniju stati- 
stičku obradu može provesti eksperiment u kome 
istovremeno varira nekoliko varijabli. Eksperiment 
u psihologiji provodi se s ciljem otkrivanja pove- 
zanosti različitih nezavisnih varijabli i ljudskog 
doživljavanja ili ponašanja. Osnovna shema psiho- 
loškog eksperimenta izražena jekaoS >O —>R što 
znači podražaj (stimulus) > organizam — reakcija. 
Zavisna varijabla u eksperimentu je reakcija koja 
zavisi od podražaja i vrste ili stanja organizma. 

Nezavisna varijabla u psihološkom eksperimentu 
jesu podražaji: senzorni podražaji koji izazivaju 
osjete i percepciju, i simbolički podražaji koji iza- 
zivaju misaone ili čuvstvene procese. Simbolički 

podražaji mogu biti različite složenosti: od jedno- 
stavnih slogova ili riječi do kompleksnih stvarnih 
ili zamišljenih socijalnih situacija. Organizam može 
biti u psihološkom eksperimentu zavisna, nezavisna 
ili kontrolirana varijabla. Nezavisna je varijabla 
organizam kad se ispituje utjecaj njegovih stanja 
ili karakteristika na reakcije pojedinca (utjecaj po- 
treba, fiziološkog stanja, psihofizioloških karakteri- 
stika). Organizam je zavisna varijabla u svim ekspe- 
rimentima u kojima se ispituje utjecaj različitih 
varijabli na stanje i promjene organizma. 

Organizam kao varijabla koju treba kontrolirati 
pojavljuje se u eksperimentima u kojima na rezul- 
tate može djelovati unutarnje stanje organizma 
(glad, žeđ, umor, zdravlje), naslijeđene karakteri- 
stike i motiviranost, iskustvo ili očekivanje ispi- 
tanika. 

Ponašanje je najčešće zavisna varijabla. Reakcije 
mogu biti vidljivo ponašanje, kao jednostavna mi- 
šićna reakcija, ili kompleksno socijalno ponašanje, 
psihofiziološke reakcije, ili najviša, psihonervna 
djelatnost, tj. svjesni doživljaj. 

E. je osnovna metoda naučnog zaključivanja i do- 
kazivanja u psihologiji. Rezultati eksperimenta mo- 
raju se dati ponoviti u istim uvjetima, a statistič- 
kim postupkom mora se dokazati da oni ukazuju na 
stvarnu povezanost između dviju varijabli, a nisu 
rezultat utjecaja slučajnih faktora. 

EKSPERIMENTALNA PSIHOLOGIJA, nauka 
koja eksperimentalnom metodom ispituje zakoni- 
iosti ljudskog ponašanja. E. p. nastala je iz potrebe 
da se do podataka o stanjima i karakteristikama 

svijesti ne dolazi isključivo putem filozofskih spe- 
kulacija, nego na osnovu promatranja i provjera- 
vanja opaženih zakonitosti. Početke eksperimental- 
ne psihologije predstavlja primjena laboratorijskih 
metoda fiziologije na ispitivanje mišićnog osjeta, 
Weber 1846 (Veber) i mjerenje jednostavnih stanja 
svijesti tj. osjeta, Fechner 1860 (Fehner). Kao zva- 
nično utemeljenje eksperimentalne psihologije sma- 
tra se osnivanje prvog psihološkog laboratorija koji 
je osnovao Wilhelm Wundt (Vilhelm Vunt) 1879. 
u Leipzigu. Prva e. p. nazvana je fiziološka psiho- 
logija, što je značilo psihologija s fiziološkim me- 
todama istraživanja, a prvi problemi istraživanja 
bili su ispitivanje osjetljivosti osjetnih organa, vri- 
jeme reakcije (v.) i proučavanje asocijacija (v.). Iz 
Leipziga je e. p. pren=sena u Ameriku, a problemi 
i metode istraživanja postaju sve bogatiji i obuhva- 
ćaju sve kompleksnije procese ponašanja i reagira- 
nja. Gotovo istovremeno, s fiziološkom psihologijom 
Wundta provedeno je i prvo eksperimentalno pro- 
učavanje procesa učenja, Ebbinghaus 1885 (Ebing- 
haus). Razvoj neurologije — kao što su rezultati is- 
traživanja lokalizacije funkcija korteksa (v.), pro- 
mjena u živčanim stanicama i prenošenja uzbuđe- 
nja živčanim sistemom — znatno utječe na psiholo- 
ška istraživanja. 

Suvremena e. p. obuhvaća čitavu problematiku 
psihologije: senzorne procese, procese učenja, mi- 
saone, čuvstvene i socijalne procese. Eksperimenti- 
ranje u psihologiji nailazi na mnoge teškoće zbog 
kompleksnosti psihičkih fenomena, koja otežava 
njihovo izražavanje u jednostavnom, kvantitativ- 

nom obliku, podesnom za eksperiment (v.). Osim 
toga je otežana i kontrola mnogobrojnih faktora 
koji djeluju na psihološke pojave, a koji se u stro- 
goj eksperimentalnoj proceduri moraju održavati 
konstantnim. Zbog toga svi psihološki fenomeni ni- 
su podjednako prilagodljivi eksperimentalnom po- 
stupku. Najmanje su podesni za eksperiment pro- 
blemi ličnosti, razvoja, socijalnih odnosa i poreme- 
ćenja ponašanja. Razvoj eksperimentalne psiholo- 
gije očituje se u mogućnosti podvrgavanja eksperi- 
mentalnoj kontroli sve kompleksnijih faktora po- 
moću složenijih i savršenijih metoda mjerenja psi- 
holoških fenomena i statističke obrade podataka, 
koja omogućuje zaključivanje o relativnom utjecaju 
niza faktora na ispitivanu pojavu. 

EKSTRASENZORNA PERCEPCIJA, pretposta- 
vljeno osjećanje zbivanja u okolini bez posredova- 
nja osjetnih organa. Smatra se da su to dva feno- 
mena: telepatija, tj. pristizanje poruka direktno iz 
jedne svijesti u drugu, i vidovitost, tj. osjećanje ne- 
kih zbivanja koja se dešavaju izvan dosega osjetila. 
Postoje mnogobrojni pokušaji da se ti fenomeni ek- 
sperimentalno provjere. Tipični eksperiment sastoji 
se u pogađanju znakova na kartama koje promatra 
druga osoba. Statističkom obradom određuje se za 
koliko je postignuti broj tačno pogođenih znakova 
bolji od slučajnog pogađanja. Područje proučavanja 
ekstrasenzorne percepcije jedino je područje para- 
psihologije u kome se pretpostavke nastoje ekspe- 
rimentalno provjeriti. Međutim, naučna psihologija 
nije prihvatila postojanje ekstrasenzorne percepcije 
kao dokazani fenomen. 

EKSTRAVERZIJA, prema Jungu, psihička struk- 
tura koja predstavlja određen tip ličnosti. Kao i 
neki drugi, naročito evropski psiholozi, i Gustav 
Jung, poznati švicarski psihijatar, izveo je tipolo- 
giju ličnosti (v.) zasnovanu na psihičkim osobinama 
ili funkcijama. 

Postoje dvije skupine psihičkih osobina koje sa- 
činjavaju tipove: ekstraverzija i introverzija (v.). 
One pojedince kod kojih je razvijena e. Jung je na- 
zvao ekstravertiranim tipom. Obično su to pojedin- 
ci prema svojim interesima usmjereni objektivnoj 
stvarnosti; većina njihovih odluka odnosi se na 
okolinu od koje očekuju podršku i odobrenje svoje 
aktivnosti. Vrlo su komunikativni, ugodnog raspo- 
loženja i socijalno ekspanzivni. 

Rezultati novijih istraživanja pokazuju da e. 
predstavlja širu kategoriju crta ličnosti (v.) koja se 
zajedno s introverzijom distribuira po zakonu kri- 
vulje normalne distribucije (v.). Ono što je Jung na- 
zvao ekstravertnim tipom, predstavlja samo jedan 
ekstrem te distribucije. 

EMPATIJA, reagiranje pojedinca na neku situa- 
ciju koju promatra onim emocijama ili ponašanjem 
koje bi pokazivao da se lično nalazi u toj situaciji. 
U velikom broju slučajeva čovjek nije pasivan pro- 
matrač zbivanja niti onda kad ne učestvuje u situ- 
aciji. On se nehotično i sam zamišlja u situaciji 
koju promatra i doživljava ono što bi doživljavao 
da stvarno učestvuje u njoj. E. nije imitiranje, jer 
aktivnost pojedinca koji pokazuje empatiju prethodi 
aktivnosti samog aktera, a osim toga je i različita 
od aktivnosti aktera. 

Na osnovu te pojave Lipps je razradio empatičku 
teoriju estetskog doživljavanja. On smatra da se 
prilikom estetskog doživljaja čovjek empatički uži- 
vljava u umjetničko djelo i njegov estetski užitak 
ovisi o tome koliko ono u njemu izaziva osjećaj 
ravnoteže, lakoće i ravnomjernog opterećenja. 

EUGENETIKA, pokret za poboljšanje sposobnosti 
ljudske vrste putem odabiranja. 

Sir F. Galton (Golton) predložio je 1883. uvođenje 
umjetnog odabiranja među ljudima da bi se pobolj- 
šala kvaliteta budućih pokoljenja. Na osnovu ispi- 
tivanja biografija porodica naišao je na pojavu na- 
sljeđivanja istaknutih intelektualnih sposobnosti 
kao i slaboumnosti i zalaže se za aktivno pobolj- 
šanje ljudske vrste sprečavanjem prenošenja men- 
talnih defekata. Takvu planiranu selekciju nazvao 
je eugenetika. 

Većina zemalja provodi neki oblik eugenetike 
koji se uglavnom odnosi na sprečavanje prenošenja 
ekstremne mentalne zaostalosti. 

E. podliježe kritici s nekoliko aspekata. Obje pret- 
postavke na kojima se e. osniva, tj. biološka uvje- 
tovanost osobina čovjeka i neposredno prenošenje 
tih osobina, nisu do sada eksperimentalno doka- 
zane. Prigovor s etičkog aspekta je osporavanje 
prava da se biološki intervenira u socijalne i emo- 
tionalne odnose među ljudima. Iako je u početku 
eugenetička ideja sadržavala samo pozitivnu brigu 
Za poboljšanje sposobnosti, često se u konsekvenci 
primjenjivala za najnegativnije ciljeve nametanja 
superiornosti neke rase ili klase i za opravdanje ne- 
humanih ideja i postupaka. 

FARMAKOPSIHOLOGIJA, grana psihologije ko- 
ja proučava djelovanje različitih kemijskih sup- 
stancija na funkciju i promjene nervnog sistema i 
ponašanja. 

F. ispituje način utjecanja i posljedice utjecanja 
različitih kemijskih sredstava koja zbog djelovanja 
na elektrokemijske procese u živčanim stanicama 
ubrzavaju, usporavaju ili mijenjaju funkciju živ- 
čanog sistema. Cilj farmakopsiholoških istraživanja 
je mogućnost reguliranja funkcije živčanog sistema 
i njenih manifestacija u ponašanju. Rezultati tih is- 
traživanja mogu se primijeniti za otklanjanje i 
sprečavanje bolesne i poremećene funkcije živčanog 
sistema kao i za postizanje njegove optimalne efi- 
kasnosti pri radu ili rješavanju ličnih problema. 
Kemijske supstancije koje utječu na rad živčanog 
sistema mogu prema vrsti utjecaja biti nadražuju- 
ća, umirujuća i omamljujuća sredstva. 

Nadražujuća sredstva (stimulatori, farmakodi- 
namska sredstva, psihotonici) uzbuđuju centralni 
živčani sistem. Ispituje se način njihovog djelova- 

nja, njihov utjecaj na radnu sposobnost na kraći i 
duži rok i njihova štetnost za organizam. 

Umirujuća sredstva dijele se u dvije grupe: 

Depresori smanjuju podražljivost živčanih 
centara. To su sredstva protiv bolova analgetici i 
sredstva za smanjenje budnosti hipnotici. 

Relaksanti (psiholeptici, trankilizatori) sma- 
njuju aktivnost supkortikalnih centara koji reguli- 
raju emocionalno doživljavanje. Zato se pod njiho- 
vim utjecajem smiruju emocionalna uzbuđenja. Is- 
pitivanja se neposredno primjenjuju u medicini, psi- 
hijatriji i kliničkoj psihologiji. 

Omamljujuća sredstva potpuno mijenjaju aktiv- 
nost centralnog živčanog sistema tako da ona po- 
staje slična bolesnim stanjima. Ta su sredstva: al- 
kohol, opijum, morfij, heroin (derivati maka); ko- 
kain (derivat biljke koka); hašiš, kif, marijuana 
(produkti indijske konoplje); peyotl, meskalina (pro- 
dukti kaktusa); LSD25 ili lisergična kiselina (pro- 
dukt gljivičnih parazita). 

Pod utjecajem tih sredstava čovjek gubi vezu s 
realnošću i živi u stanju uzbuđenja, halucinacija ili 
ekstaza. On propada fizički i mentalno, a zbog duže 
upotrebe nastupa smrt ili potpuna poremećenost. 
Ispituje se način utjecaja pojedinog sredstva, nje- 
gova štetnost i mogućnost odvikavanja. Pronala- 
ženjem sličnosti sa psihičkim oboljenjima nastoji se 
otkriti kemijska osnova psihičkih poremećaja. 

Metoda istraživanja u farmakopsihologiji je eks- 
periment, opažanje, a katkada i samoopažanje. Eks- 
periment je izložen teškoćama, jer se ljudi često 
ne smiju izlagati neistraženim utjecajima, a teško 

je prema funkcijama životinja zaključivati o ljud- 
skim funkcijama. 


FIKSACIJA, ponašanje u situaciji kada je nemo- 
guće postići cilj, za koje je karakteristično ponav- 
ljanje aktivnosti koja također ne dovodi do cilja. 
Prilikom uzaludnog pokušaja izbjegavanja neke 
opasnosti ili prepreke, pojedinac može pokazivati 
ponašanje koje je potpuno neefikasno, ali koje una- 
toč tome neprestano ponavlja. Takvo fiksiranje za 
neku neuspješnu reakciju naročito je poznato u si- 
tuaciji panike, kada ponašanje prestaje biti prila- 
godljivo i prema prilikama promjenljivo dolaženje 
do cilja. Reakcija je u toj situaciji rezultat potrebe 
za neposrednim smanjenjem napetosti koju izaziva 
situacija i predstavlja ponavljanje one reakcije 
koja je privremeno dovela do tog olakšanja. U sva- 
kodnevnom životu £f. se očituje u neefikasnom na- 
činu rješavanja problema, kad su pojedinci nespo- 
sobni da promijene način pristupa, metodu ili kut 
promatranja problema. To se dešava zato što nisu 
naučili konstruktivan način rješavanja, ili zato što 
u situaciji panike ili frustracije (v.) imaju ograni- 
čenu mogućnost sagledavanja problema i variranja 
ponašanja. 

FIZIKALNO-MEDIKAMENTOZNA TERAPIJA, 
liječenje psihičkih poremećenja pomoću skupine 
različitih fizikalnih procesa i kemijskih preparata. 
Velik dio psihičkih poremećaja kao psihoze (v.) ne 
mogu se liječiti pomoću psihoterapije (v.), nego se 
moraju upotrebljavati različiti fizikalni postupci ili 
kemijski preparati. Danas se za većinu psihoza ne 

zna pravi uzrok, pa se ni uzroci oboljenja ne mogu 
odstraniti. Međutim, dobro su poznati simptomi 
oboljenja koje se barem u jednom dijelu slučajeva 
može suzbiti upotrebom različitih kemijskih prepa- 
rata ili fizikalnih procesa. U suvremenu fizikalno- 
-medikamentoznu terapiju ubrajamo: elektrošok te- 
rapiju, inzulinsku terapiju, psihokirurgiju, fizio- 
terapiju i narkoza terapiju. 

Elektrošok terapija upotrebljava se za liječenje 
shizofrenije (v.) i manično-depresivne psihoze (v.). 
Terapija se sastoji u tome da se na sljepoočice bo- 
lesnika stave dvije elektrode i pusti struja određe- 
nog intenziteta i trajanja, koja izaziva gubitak svi- 
jesti s jakim grčevima čitavog organizma. 

Inzulinska terapija, davanje inzulina, koji sma- 
njuje krvni šećer, a u većim dozama izaziva gubitak 
svijesti i inzulinski šok. U inzulinskom šoku boles- 
nik ostaje određeno vrijeme, a nakon toga ga se 
budi dodavanjem šećera u krv. 

Prema nekim autorima, inzulinska i elektrošok 
terapija »rastresu« bolesnika, što pozitivno djeluje 
na njegovo psihičko stanje. 

Psihokirurgija je novija metoda i ubraja se u fizi- 
kalnu terapiju u širem smislu riječi. Psihokirurgija 
se katkada naziva i lobotomija, a sastoji se u tome 
da se bolesniku prekinu ili prerežu živčani putovi 
koji vode iz čeonog ili prednjeg dijela mozga u sup- 
kortikalne jezgre koje se nalaze u starom dijelu 
mozga koji je odgovoran za čuvstveno doživljava- 
nje. Nakon operacije bolesnik je miran i manje opa- 
san za okolinu, pa iako i dalje ima halucinacije (v.), 
one gube neugodnu čuvstvenu komponentu straha i 

nemira. Psihokirurgija se upotrebljava samo kao 
krajnja mjera, kada ni jedna druga metoda nije 
uspješna, jer presijecanje između prednjeg dijela 
mozga i supkortikalnih jezgara može djelovati štet- 
no na ličnost (v.) i sposobnosti (v.) bolesnika. 

Fizioterapija, masaža i različite kombinacije hlad- 
nih i toplih kupki. Katkada se upotrebljava zajedno 
sa psihoterapijom, ali nije pokazala naročite rezul- 
tate. 

Narkoza terapija, davanje različitih kemijskih 
preparata, naročito sodium amitala koji dovodi bo- 
lesnika u stanje polusna u kojem je prijemljiv za 
savjete i sugestije psihoterapeuta. 


FIZIOGNOMIKA, parapsihološka disciplina koja 
nastoji povezati psihičke osobine čovjeka s oblikom 
lica ili dijelova lica. 

Određivanje osobina nekog pojedinca prema obli- 
ku lica ima korijene u dva postupka: u pridavanju 
pojedincu onih osobina koje ima životinja s kojom 
lice ima neke sličnosti, i u određivanju karakteristi- 
ka prema promjenama u izgledu, koje su rezultati 
dugogodišnjih navika ili aktivnosti, kao mrštenje 
prilikom razmišljanja i sl. 

Nekadašnja popularnost fiziognomičkog sistema 
bila je rezultat velike podesnosti koju bi ta metoda 
imala za sve one koji na prvi pogled ireba da stvo- 
re sud o osobinama i budućem ponašanju pojedinca. 
Najpoznatiji je fiziognomički sistem Cormana, (Kor- 
man), koji se osniva na proučavanju fotografija čita- 
vog lica. Neki sistemi proučavaju samo oblik ušiju 
ili drugih dijelova lica. 

Provjeravanja slaganja između procjena inteli- 
gencije s fotografije i rezultata testova inteligencije 
nisu pokazala rezultate koji bi omogućili korisnu 
upotrebu fiziognomike. 


FIZIOLOGIJA UČENJA, procesi u živčanom si- 
stemu koji omogućuju sticanje i zadržavanje znanja 
i navika. Promjene i adaptacije ponašanja koje su 
rezultat učenja, posljedice su modifikacija koje za 
vrijeme učenja nastaju u živčanom sistemu. Za ob- 
jašnjenje tih promjena postavljaju se tri osnovna 
pitanja: kakve promjene živčanog sistema dovode 
do učenja; gdje se događaju te promjene i koji su 
dijelovi živčanog sistema odgovorni za pojedine 
vrste učenja. Velika kompleksnost strukture i funk- 
cije živčanog sistema onemogućuje dobivanje tač- 
nog odgovora. Vrsta promjena u živčanim stanicama 
nije poznata. Smatra se da se zbog prolaza uzbuđe- 
nja određenim putem olakšava prolaz novim uzbu- 
đenjima, jer se uspostavljaju bolje veze među živ- 
čanim stanicama. Te bolje veze vjerojatno se 0s- 
tvaruju porastom ili bubrenjem dijelova živčanih 
stanica na mjestima prelaza živčanog uzbuđenja s 
jedne stanice na drugu, tj. na sinapsama. Te nove 
organizacije živčanih stanica, tzv. tragovi, neuro- 
grami, omogućuju zadržavanje promjena koje je 
izazvalo učenje. Nije poznato da li je za učenje naj- 
bitniji osjetni organ sa senzornim živcem, asocija- 
tivni centar ili motorni centar s motornim živcem. 
Pokazalo se da senzorni živčani put nije neophodan, 
jer je moguće izazvati uvjetovanu reakciju i direkt- 
nim uzbuđivanjem senzornog centra. Za motorni 
dio živčanog puta rezultati nisu jasni, a postoje 

indikacije da je za učenje najvažnija promjena u 
asocijativnom centru koji posreduje između senzor- 
nog i motornog dijela asocijativnog puta. 

Ispitivanja povezanosti određenih živčanih struk- 
tura s učenjem pokazala su da se elementarni oblici 
učenja, kao što je stjecanje uvjetovane reakcije ili 
diskriminativno učenje, postižu i s nižim, supkor- 
tikalnim živčanim strukturama. Međutim, svi kom- 
pleksniji oblici učenja, pa i kvalitetniji stupanj ovih 
elementarnih oblika, ovise o funkciji moždane kore. 

FIZIOLOŠKA PSIHOLOGIJA, grana psihologije 
koja proučava fiziološka zbivanja organizma koja 
su u osnovi iskustva i ponašanja, kao i međusobni 
utjecaj fizioloških promjena i ponašanja. 

Predmet proučavanja fiziološke psihologije jesu 
fiziološka zbivanja koja izazivaju ili prate neki 
oblik ponašanja ili doživljavanja čovjeka i način na 
koji dolazi do njihovog međusobnog utjecaja. To su 
fiziološki procesi koji omogućuju, izazivaju ili prate 
osjete, zamjećivanje i doživljavanje vanjskog Svi- 
jeta; izvođenje pokreta tjelesnih dijelova i njihove 
integracije u ponašanje adaptirano na okolne u- 
vjete; zadržavanje iskustva i podataka o okolini, 
njihovo prerađivanje i upotrebu; poticaje za po- 
našanje: motive, potrebe, emocije; utjecaje žlijezda 
s unutrašnjim lučenjem na psihičku aktivnost i po- 
našanje, koje proučava endokrinopsihologija; utje- 
caje farmakoloških sredstava na ponašanje i doživ- 
ljavanje, koje proučava farmakopsihologija (v.); u- 
tjecaje fizičko-fizioloških uvjeta okoline na ponaša- 
nje, koje proučava perienhonpsihologija. 

U početku razvoja fiziološka psihologija bila je 
eksperimentalna psihologija (v.) u kojoj su prevla- 
davale fiziološke metode istraživanja. Tek kasnije 
predmet proučavanja fiziološke psihologije postaju 
fiziološki procesi. Interes za fiziološke procese pre- 
uzet je u psihologiju iz filozofskog interesa za pro- 
blem povezanosti tijela i svijesti. Psiholozi, nasuprot 
spekulativno filozofskom pristupu preferiraju eks- 
perimentalni, i zbog toga su istraživanja fiziološke 
psihologije u uskoj vezi s razvojem i dostignućima 
eksperimentalne fiziologije. Primarni interes fizio- 
loške psihologije je funkcija centralnog živčanog 
sistema: procesi prenošenja i kombinacije živčanih 
uzbuđenja i problemi lokalizacije, tj. povezivanje 
psihičkih funkcija s tačno određenim dijelovima 
živčanog sistema. Kasnije veliku važnost dobiva 
proučavanje funkcije autonomnog živčanog sistema 
(v.) i žlijezda s unutrašnjim lučenjem (v.) prilikom 
čuvstvenog doživljavanja. Ta ispitivanja pokazuju 
da veza između fizioloških i psihičkih procesa nije 
jednosmjerna, nego da i psihičko doživljavanje dje- 
luje na fiziološke promjene u organima. Otkriva- 
nje ove vrste povezanosti omogućuje nov pristup 
problemu odnosa tijela i svijesti, a to je predmet 
proučavanja psihosomatske medicine (v.). 


FOBIJE, psihoneurotična stanja s intenzivnim 
strahom. Jedan oblik manifestiranja psihoneurotič- 
nih stanja jesu fobije. Prema simptomima koje bo- 
lesnik ispoljava, dijelimo ih na: strah od širokog i 
praznog prostora (agorafobija), strah od zatvorenog 
i uskog prostora (klaustrofobija), strah od crvenje- 

nja (eritrofobija), prekomjeran strah od infekcija 
(bukteriofobija) itd. 

Za sve vrsti fobija karakterističan je vrlo inten- 
zivan strah i osjećaj tjeskobe, popraćen simptomi- 
ma: znojenjem, slaboćom pa i gubitkom svijesti. 

Fobije nastaju kao posljedica potisnutog kon- 
flikta ili uzroka straha. Uzrok se potiskuje i zabo- 
ravlja, a strah ostaje i vezuje se za neke druge 
predmete. Sadržaj u kojem se 1. javljaju ovisi o 
okolini i prilikama u kojima pojedinac živi, kao i o 
uzroku zbog kojeg su nastale. 

Tako npr. jedna se žena vrlo intenzivno bojala 
ulice. Osjećala je ako iziđe sama bez muža na ulicu, 
da će pasti u nesvijest. Psihoterapijom (v.) se usta- 
novilo da je strah od ulice bio samo simptom ispod 
kojega se nalazio strah da ne iznevjeri muža. 

F. se liječe psihoterapijom, naročito na psihoana- 
litičkin principima. U toku psihoterapije otkrivaju 
se uzroci fobija, bolesnik uviđa pravi razlog straha, 
a kao posljedica nestaju simptomi fobija. Ako se f. 
ne liječe, bolesnik postaje sve sputaniji i nemoć- 
niji, pa su izgledi ozdravljenja uglavnom slabi. 


FORENZIČNA PSIHOLOGIJA, primjena psiho- 
logije na probleme primjene i kršenja društvenih 
zakona. F. p. bavi se proučavanjem i sprečavanjem 
krivičnih prestupa. Sastoji se od eksperimentalnog 
proučavanja karakteristika ljudi koji su uključeni 
u dokazni i kazneni postupak; prestupnika, svje- 
doka, porote i sudaca; karakteristika i utjecaja si- 
tuacije ispitivanja, suđenja i kažnjavanja i u pri- 
mjeni znanja o tim karakteristikama na poboljšanje 
kvalitete sudskih odluka i njihovih kaznenih ili od- 

gojnih utjecaja. Unutar forenzične psihologije po- 
stoji niz užih područja. 

Psihologija prestupnika (kriminalistička psiholo- 
gija) i psihologija maloljetnih prestupnika (psiho- 
logija delikvencije) proučavaju faktore koji dovode 
do prestupa: nasljedne faktore, osobine ličnosti, spe- 
cifičnu motivaciju, utjecaj okoline i načina života. 
Cilj je otkrivanje potencijalnih prestupnika i otkla- 
njanje uzročnih faktora. Posebni dio psihologije 
prestupnika je istraživanje utjecaja kažnjavanja i 
preodgajanja kažnjenika, da bi se spriječilo ponav- 
ljanje prestupa i omogućilo prestupniku postizanje 
konstruktivnije životne prilagodbe. 

Psihologija svjedočenja, proučava sve faktore koji 
utječu na ispravnost izjava svjedoka: utjecaj kva- 
litete opažanja, prosuđivanja i pamćenja događaja, 
utjecaj dobi, spola, inteligencije svjedoka, načina 
ispitivanja i situacije ispitivanja na kvalitet iskaza. 
Drugo područje psihologije svjedočenja je pronala- 
ženje objektivnih dokaznih metoda: detektor laži 
(v.), slobodne asocijacije (v.) itd. Ciljevi su dobiva- 
nje što izravnijih podataka o stvarnoj krivici pre- 
stupnika. 

Psihologija porote proučava faktore koji utječu 
na stvaranje odluke porote. To su lične karakteri- 
stike porotnika, međusobni utjecaji članova porote, 
socijalni faktori odnosa u grupi koji utječu na kva- 
litet odluke. 

Psihologija suca i suđenja proučava utjecaj 0so- 
bina sudaca na kvalitetu i vrstu presude. Primjena 
psihologije u sudstvu je dvojaka: sadrži primjenu 
eksperimentalno provjerenih zakonitosti ponašanja 

u situaciju sudskog postupka, ali i individualni psi- 
hološki pristup pojedinačnim slučajevima. 

Zbog toga su metode forenzične psihologije vrlo 
raznovrsne: metode eksperimenta, statističke, fizio- 
loške, metode ispitivanja ličnosti i izučavanja slu- 
čajeva (v.). 

FORMIRANJE REAKCIJE, metoda obrane od tje- 
skobe, koju izazivaju vlastiti neprihvatljivi motivi, 
pomoću aktivnosti koja je u suprotnosti s tim mo- 
tivima. Pojavljivanje socijalno nedozvoljenih mo- 
tiva, kao što su mržnja, agresija, seksualne želje 
i sl., često kod pojedinaca izaziva tjeskobu, jer je 
u suprotnosti s moralnim principima koje je stekao 
u toku socijalizacije (v.). Da bi smanjio tako nastalu 
tjeskobu, pojedinac u ponašanju ispoljava i nagla- 
šava motive upravo suprotne od potreba koje do- 
življava. 

FRENOLOGIJA, parapsihološka disciplina koja 
nastoji odrediti sposobnosti i ličnost pojedinca na 
osnovu oblika površine lubanje. F. J. Gall (Gal) 
pretpostavio je mogućnost otkrivanja karakteristika 
pojedinca na osnovu promatranja ispupčenja i udu- 
bljenja različitih dijelova lubanje. Ta se teorija za- 
sniva na pretpostavkama da je sjedište svijesti u 
mozgu, da se svijest sastoji od 37 moći, tj. različitih 
sposobnosti ili funkcija, da je svaka osobina smje- 
štena u tačno određenom području mozga i da do- 
lazi do ispupčenja na lubanji ako je osobina razvi- 
jena, ili do udubljenja ako osobina nije razvijena. 
F. se osniva na krivim pretpostavkama o postojanju 
moći i o postojanju veze između razvijenosti moći, 


5 Psihologija 65 


Prenologija — Frustracija 


mozga i lubanje, a metoda frenologije je potpuno 
nenaučna zbog proizvoljnog određivanja položaja 
pojedinih moći u mozgu. Međutim, f. znatno utječe 
na naučnu misao u početku XIX st. jer je usmjerila 
pažnju na funkcije mozga i njegovih dijelova. Os- 
novna postavka frenologije: da je sjedište svijesti 
u mozgu, ispravna je. 

FRUSTRACIJA, doživljaj neuspjeha, napetosti i 
neugode koju doživljava pojedinac kad zbog pre- 
preke ne može zadovoljiti neku potrebu. Čovjek 
svakodnevno nailazi na različite prepreke koje mu 
onemogućuju jednostavno zadovoljenje potreba i 
dolaženje do cilja. Prepreke da ostvari neki cilj 
mogu biti u fizikalnoj okolini: različite fizičke opa- 
snosti ili udaljenosti, u socijalnoj okolini: prisutnost 
ili interesi drugih ljudi, i u samom pojedincu u obli- 
ku njegovih ličnih ograničenja ili konflikata mo- 
tiva (v.). Kad zbog postojanja neke prepreke poje- 
dinac ne može postići cilj unatoč pojačanim i po- 
novljenim naporima, doživljava kompleksni osje- 
ćaj nezadovoljstva, neuspjeha, neugode i nemira — 
koji se jednim imenom naziva frustracija. U prvoj 
fazi doživljaja frustracije organizam dolazi u stanje 
povećane mišićne i emocionalne napetosti. Potreba 
za postizanjem određenog cilja također se pojačava, 
a nemogućnost postizanja cilja dovodi do tjeskobe 
(v.). U stanju povećane tjeskobe ljudi pokazuju dva 
oblika reagiranja: ili pojačanim naporom nastoje 
postići cilj, ili potpuno napuštaju borbu za ostva- 
renje prvobitnog cilja i prihvaćaju oblike ponaša- 
nja koji smanjuju nastalu napetost i tjeskobu. 

Ponašanje koje je i u situaciji tjeskobe i neuspje- 
ha usmjereno prema cilju može dovesti do cilja ako 
se pojača napor ili promijeni metoda. Takvo je po- 
našanje konstruktivno i dobro prilagođeno. Ako 
unatoč pojačanim naporima pojedinac ne može po- 
stići cilj, a ipak ne mijenja cilj ni ponašanje, takvo 
je ponašanje neprilagođeno, jer niti dovodi do cilja, 
niti oslobada od frustracije. 

Najčešći oblik ponašanja u frustrativnoj situaciji 
je napuštanje prvobitnog cilja i oslobađanje od tje- 
skobe pomoću niza reakcija koje prikrivaju ili 
opravdavaju neuspjeh. Zbog toga se takve reakcije 
nazivaju obrambeni mehanizmi (v.). 

Iako ova vrsta ponašanja nije konstruktivna, jer 
ne dovodi do cilja, to je ipak prilagođeno ponaša- 
nje jer momentano dovodi do smanjenja frustracije 
i brani pojedinca od potpune neefikasnosti ili obo- 
ljenja. Frustracija je neizbježna karakteristika sva- 
kodnevnog života i u malom stupnju je korisna jer 
podržava borbenost i konstruktivnost. U pojačanom 
stupnju f. je štetna jer izaziva niz neadekvatnih 
reakcija i sputava slobodu djelovanja, koje se mora 
usmjeriti na oslobađanje od tjeskobe. Efikasna obra- 
na od negativnih posljedica frustracije nisu obram- 
beni mehanizmi, nego postepeno izgrađivanje otpor- 
nosti i konstruktivnosti pri rješavanju problema, tj. 
tolerancija frustracije (v.). 


FUNKCIONALIZAM, škola psihologije prema ko- 
joj je potrebno promatrati psihičke fenomene sa 
stanovišta funkcije koju u životu imaju. Gotovo u 
isto vrijeme sa strukturalizmom (v.) u SAD i u Ev- 
ropi javlja se funkcionalistička psihologija, čiji su 


67 


Funkcionalizam 


predstavnici smatrali da osim strukture svijesti i 
svjesnih iskustava treba ustanoviti kakvu ulogu 
svaki i najjednostavniji osjet ili iskustvo ima u ži- 
votu pojedinaca. 

Američki funkcionalisti na čelu sa Johnom De- 
weyjem (Djui) vodili su vrlo oštre teoretske disku- 
sije sa strukturalistima, ali su ujedno bili pod veli- 
kim utjecajem Williama Jamesa (Đejms), koji je 
smatrao da svako čuvstvo (v.), svaki osjet, osim eg- 
zistencije, ima i određenu funkciju koju struktura- 
listi previđaju i ne uzimaju u razmatranje. 


Funkcionalisti su naglašavali praktične aspekte 
svakog iskustva i u skladu s time pokušavali stvo- 
riti psihologiju kao praktičnu nauku sličnu biolo- 
giji. Oni su postavljali pitanja kakvu ulogu ima 
percepcija (v.) ili čuvstvo u zadovoljavanju potreba 
i koje su potrebe (v.) organizma zadovoljene zahva- 
ljujući čuvstvima. 

Od svih funkcionalista najviše je praktičnost i 
primjenljivost naglašavao J Dewey: on je želio 
stvoriti psihologiju kao primijenjenu nauku, naro- 
čito na području obrazovanja, jer je bio u to vrijeme 
ujedno i tvorac nove pedagogije koja se zasnivala 
na potrebama djeteta. Psihologija je trebala dati 
podatke o potrebama djeteta, pa su funkcionalisti 
osnovali u Chicagu laboratorij za razvojnu psiholo- 
giju (v.). Predstavnici funkcionalizma, iako su pri- 
lično sterilno raspravljali sa strukturalistima o 
tome da li je važnije poznavanje strukture ili uloge 
svijesti, ipak su unijeli u psihologiju niz pozitiv- 
nosti, između ostaloga i to što su pokušali stvorili 

psihologiju kao primijenjenu nauku, i time psiho- 
logiju približiti svakodnevnom životu. 

FUNKCIONALNA AUTONOMIJA MOTIVA, osa- 
mostaljivanje motiva koji su stečeni kao sredstvo 
za zadovoljavanje neke primarne potrebe. U pro- 
cesu stjecanja sekundarnih potreba, sekundarni ci- 
ljevi i motivi stječu se zato što omogućuju zadovo- 
ljavanje neke primarne, fiziološke potrebe. Allport 
(Olport) je primijetio da u toku čestog ponavljanja 
zadovoljenja primarne potrebe pomoću sekundar- 
nog motiva dolazi do osamostaljenja, autonomije 
toga sekundarnog motiva koji prestaje biti samo 
sredstvo zadovoljenja neke fiziološke potrebe i po- 
staje samostalna potreba koja zahtijeva zadovolje- 
nje. Za zadovoljenje fiziološke potrebe gladi kod 
malog djeteta, pojavljivanje majke je sekundarna 
potreba koja dovodi do zadovoljenja primarne. U 
toku razvoja i samo pojavljivanje majke postaje 
potreba i bez postojanja ili zadovoljenja fiziološke 
potrebe. 

F. a. m. je karakteristična za ljudsko ponašanje, 
jer kod životinja dolazi do iščezavanja one navike 
koja više ne dovodi do zadovoljenja neke primarne 
potrebe. Psihoanalitičari, za razliku od proseca osa- 
mostaljivanja motiva, govore o procesu sublima- 
cije (v.) motiva, u kojem je nepromijenjena osnov- 
na, primarna potreba, a promijenjen je samo način 
zadovoljenja te potrebe. 

GENIJE, pojedinac koji se u svojoj okolini ista- 
kao naročito izraženim sposobnostima i stvorio ori- 
ginalna djela trajne vrijednosti. U naučnom mišlje- 
nju postoje dva različita stava o genijalnosti. Prema 
kvantitativnom stavu, genije je pojedinac koji nije 
kvalitativno različit od ostalih pojedinaca, nego po- 
sjeduje značajno viši stupanj istih sposobnosti koje 
posjeduju i ostali pojedinci. Statističkim kriterijima 
g. je prema tom stavu određen kao pojedinac koji 
pripada grupi od 2—3%%% pojedinaca s najvišim re- 
zultatima u testu sposobnosti ili kvocijentom inteli- 
gencije (v.) iznad 140. Ispitivanja i praćenja tako 
definirane grupe pojedinaca pokazala su njihou 
veću uspješnost u svim aktivnostima i životnim si- 
tuacijama, ali nisu zabilježila pojavu rezultata traj- 
nije vrijednosti. Prema drugom stanovištu, genijal- 
nost je usko povezana s bolešću i nenormalnim psi- 
hičkim funkcijama. To se stanovište temelji na bio- 
grafsko-statističkim podacima koji pokazuju da je 
mali broj genijalnih stvaralaca bio potpuno psihički 
zdrav, dok je većina patila od blažih poremećenja. 
Prema takvim podacima došlo se do zaključka da 

je za postizanje genijalnih rezultata uz iznimno vi- 
sok stupanj intelektualnih sposobnosti ili nekih spe- 
cifičnih sposobnosti potrebna i određena struktura 
ličnosti, koja se očituje kao poremećenje prilagodbe 
na okolinu. Neprilagođenost je rezultat pojačanog 
čuvstvenog doživljavanja i naročite osjetljivosti i za 
one podražaje koji na ostale pojedince ne ostavljaju 
impresiju. Neprilagođenje i nesnalaženje u okolini 
dovodi do povlačenja u sebe, koje razvija maštu i 
čuvstveno doživljavanje do intenzivnih razmjera. 
Međutim, takva teorija ne vrijedi općenito, jer po- 
stoje mnogi primjeri genijalnih mislilaca i stvara- 
laca koji su u svim životnim fazama pokazivali pot- 
punu prilagođenost i psihičko zdravlje. 


GEŠTALTISTIČKA PSIHOLOGIJA, škola psiho- 
logije čiji predstavnici smatraju da je psihičke fe- 
nomene potrebno promatrati kao cjeline, a ne kao 
izolirane dijelove. 

Godine 1912. javlja se u Njemačkoj geštaltistička 
psihologija (prema riječi gestalt lik, oblik) po prilici 
u isto vrijeme kad se u SAD pojavljuje bihevio- 
Tizam. 

G. p. pojavila se kao reakciji na strukturalisitčku 
psihologiju W. Wundta (Vunt), koji je smatrao da 
se vrijeme i prostor ne mrczu percipirati kao cje- 
line, nego se samo mogu percipirati elementi. Ona 
je reakcija na strukturalizam (v.) i u tome što na- 
glašava oblik, za razliku od strukturalizma koji na- 
glašava sadržaj. 

Osnivač  geštaltističke psihologije Wertheimer 
(Verthajmer) provodio je eksperimente sa strobo- 
skopom i na temelju tih eksperimenata zaključio da 

je cjelina zaseban fenomen, različit od elemenata 
koji je sačinjavaju. On je objašnjavao taj fenomen 
pomoću svjetla koje mijenja svoj položaj iz jedne 
tačke u drugu. Ako postoji nekoliko tačaka i ako se 
te promjene izvode određenom brzinom, dobit ćemo 
novi osjet ili, kako ga je on nazvao, pokretni ili fi 
Jenomen. Taj novi osjet ili fenomen kvalitetno je 
različit od svojih elemenata. U životu percipiramo 
samo cjeline, i sadržaj naše svijesti su cjeline, a ne 
elementi od kojih se te cjeline sastoje. 

Prema Wertheimeru cjelina je svojstvo svih, a 
ne samo nekih dijelova, ona je nešto više nego jed- 
nostavna suma dijelova ili elemenata, a njena svoj- 
stva ovise o kombinacijama elemenata koji je sači- 
njavaju. 

Wertheimer je ukazao na faktore koji djeluju da 
se neki elementi grupiraju u cjeline. To su 1) peri- 
ferni faktori, koji se dijele na faktore a) blizine — 
nekoliko se najbližih elemenata grupira u cjelinu; 
b) sličnosti — elementi se grupiraju u cjelinu ako 
su slični po obliku. 2) centralni faktori koji su u 
samom organizmu, a djeluju na podražaj, tj. ono 
što percipiramo. 3) motivativni faktori ili faktori 
pojačanja. Wertheimer, kao i ostali geštaltisti, nije 
se zaustavio na organizaciji elemenata u percep- 
tivne cjeline, nego je tumačio da perceptivno polje 
odgovara, iako ne potpuno, pobuđenim mozgovnim 
poljima. Susjedne tačke u jednom sistemu odgova- 
raju susjednim tačkama drugog sistema. Takvo sta- 
novište naziva se teorijom izomorfizma. 

G. p. je unijela niz novih elemenata u psiholo- 
giju. Njena je naročita zasluga na području per- 

cepcije gdje je ukazala na kompleksnost predmeta 
koji percipiramo, iako neki smatraju da je pokazala 
nešto što je već svima otprije bilo poznato. 


GOVOR, sredstvo komunikacije među ljudima 
upotrebom dogovornih glasovnih sklopova za ozna- 
čivanje predmeta, pojava i odnosa. G. je tipično 
ljudska karakteristika i ovisi o biološkom nasljeđu 
organskih i živčanih struktura, kao i o dugotrajnom 
vježbanju u podesnoj okolini. Kod nekih životinj- 
skih vrsta postoji kao oblik komunikacije u razli- 
čitim primitivnim formama glasanja ili pokreta. 
Dok je životinjski govor neposredna reakcija na 
specifičnu situaciju, ljudski govor ima apstraktni, 
simbolički karakter. G. se sastoji od pojmova koji 
označuju čitave klase predmeta u sažetom, apstrahi- 
ranom obliku i nije vezan za prostorno ili vremen- 
ski prisutno zbivanje. Niz teorija nastoji objasniti 
nastanak ljudskog govora, ali većina objašnjava 
samo zbog čega se upotrebljavaju pojedini glasovni 
sklopovi, a ne zalaze u postanak komunikativne 
funkcije govora. 


Prema onomatopejskoj teoriji govor je nastao 
imitacijom prirodnih zvukova; prema uzvičnoj teo- 
Tiji razvio se iz uzvika koji upozoravaju na opas- 
nost ili izražavaju snažne emocije. Prema teoriji 
rezonancije izazivaju ga vanjski zvukovi ne aktiv- 
nom imitacijom, nego pasivno nekim vidom rezo- 
nancije. Prema nekim teorijama gestovni govor 
razvio se prije glasovnog, a glasovni se razvio u 
momentu kad je radi rada trebalo osloboditi ruke 
svih neproduktivnih pokreta. Protiv te teorije go- 

vore činjenice da glasovni govor u najprimitivni- 
jem obliku postoji i kod nekih životinjskih vrsta. 

Učenje govora kod djeteta obuhvaća uočavanje i 
međusobno razlikovanje fonema, tj. najmanjih gla- 
sovnih jedinica koje razlikuju jednu riječ od druge, 
mijenjanje značenja riječi s promjenom fonema, 
učenje intonacije i naglašavanja i promjenu smisla 
s intonacijom, morfologiju, tj. pravilnu upotrebu 
roda, broja, padeža i vremena; sintaksu, tj. funk- 
ciju pojedinih riječi u rečenici, i rječnik, tj. veliki 
broj specifičnih glasovnih kombinacija koje se od- 
nose na određene pojave u okolini. Učenje govora 
odvija se po određenom slijedu koji je jednak za 
većinu djece. U početku je karakteristična spontana 
vokalizacija kojom dijete obavještava okolinu o 
svojim potrebama i sadrži i one glasove koji ne po- 
stoje u govoru njegove okoline. Kasnije učenjem 
dijete izdvaja one glasovne kombinacije koje do- 
vode do zadovoljenja njegovih potreba, željenog sta- 
nja ili predmeta, a potkraj prve godine počinje ak- 
tivno upotrebljavati riječi za tačno određenu situ- 
aciju. Na brzinu i kvalitet stjecanja govora najviše 
utječe način odgoja i prilike koje dijete ima za slu- 
šanje i upotrebu govora. Suvremeni pristup pro- 
učavanju govora i jezika obuhvaća novo interdisci- 
plinarno područje: psiholingvistika (v.). 

GRADIJENT CILJA, mijenjanje snage cilja s 
promjenom udaljenosti cilja. 

Ispitivanja motiviranog ponašanja pokazuju da 
se snaga nekog cilja, tj. stupanj njegove privlačnosti 
ili odbojnosti, mijenja prema tome da li je pojedi- 
nac daleko ili blizu od postizanja cilja. Što je poje- 

dinac bliže postizanju nekog cilja, to je veća nje- 
gova potreba da postigne taj cilj ako ga privlači, 
ili da ga izbjegne ako ga odbija. Psihološka udalie- 
nost cilja ne djeluje jednako u slučaju privlačnog i 
odbojnog cilja. Kad je udaljenost od cilja velika, 
veća je privlačnost pozitivnog cilja nego što je od- 
bojnost negativnog. Kod povećane blizine cilja 
odbojnost negativnog cilja raste znatno brže nego 
privlačnost pozitivnog. Blizina cilja je važan moti- 
vativni faktor prilikom učenja. G. c. očituje se kao 
poboljšano učenje ako nagrada slijedi neposredno 
nakon dobrog rezultata, tj. ako je blizina cilja veća. 


GRAFOLOGIJA, parapsihološka disciplina koja 
prema karakteristikama rukopisa pokušava odrediti 
karakteristike pojedinca. 


Pristaše grafologije smatraju da se na osnovu te- 
meljitijeg proučavanja veličine slova, razmaka 
među slovima, smjera rukopisa i ostalih vanjskih 
karakteristika pisanja mogu otkriti različite osobine 
ličnosti, temperamenta, intelektualne osobine, pa 
čak i znakovi skrivenih kompleksa (v.), prikrivene 
i potisnute želje i karakter. Tačnost tih pretpostavki 
nije provjerena, iako bi se naučnom metodologijom 
mogao usporediti sadržaj grafoloških ekspertiza s 
oblicima ponašanja različitih pojedinaca ili grupa 
pojedinaca. Provjeravanje otežava najčešći oblik 
ekspertiza, koji je neodređen i djelomično pri- 
mjenljiv na veliki broj ljudi. 

HALOEFEKT, pogreška procjenjivanja kod koje 
se karakteristike ili rezultati pojedinca ocjenjuju 
pod utjecajem opće impresije o tom pojedincu. 

Prilikom ocjenjivanja i procjene određenih ka- 
rakteristika pojedinca naročito važnu ulogu ima 
stav ocjenjivača prema onome koga ocjenjuje. Ako 
ocjenjivač ima općenito dobro mišljenje o pojedin- 
cu, on će pokazivati tendenciju da pozitivno ocijeni 
i one osobine koje pojedinac ne posjeduje. Takva 
generalizacija pozitivnog ili negativnog općeg stava 
naziva se haloefekt i znatno utječe na kvalitetu 
ocjene. Prilikom ocjenjivanja ili procjene može se 
izbjeći haloefekt ako se ocjenjivač upozori na nje- 
govo postojanje ako se ocjenjuje jedna po jedna 
osobina čitave grupe ljudi, a kod grafičkog ocjenji- 
vanja na skalama procjene (v.) izbjegava se halo- 
efekt različitim položajem pozitivnog i negativnog 
kraja skale na listi za ocjenjivanje. 

HALUCINACIJE, zamjećivanje predmeta i poja- 
va koje ne postoje u stvarnosti. 

H. su vrlo važan pojam u patopsihologiji (v.), 
grani psihologije koja ispituje simptome raznih psi- 

hičkih poremećenja. Svojstvene su pojedincima 
koji boluju od psihičkih poremećenja, a dijelimo 
ih prema osjetnom organu na: vidne, slušne, opipne 
i kinestetičke, tj. h. unutarnjih organa. 


Od svih vrsta najčešće su slušne. Bolesnik čuje 
različite glasove (smijeh, prijetnju ili ruganje). Kat- 
kada bolesnik čuje dva glasa, jedan ga savjetuje, 
drugi mu prijeti i vrijeđa ga. Takve halucinante 
možemo prepoznati jer uvijek zauzimaju položaj 
kao da nešto prisluškuju, namrgođeni su i u nji- 
hovu se ponašanju vidi da su u dva svijeta. Deša- 
va se da bolesnik čuje i svoje misli, a uvjeren je da 
ih čuju i ostali. 

Vidne h. također su česte. Mogu biti jednostavne 
— bolesnik vidi samo vodu, oblake ili plamen, ili 
složene, kada vidi predmete ili ljude. Specifični ob- 
lik vidnih halucinacija su ekstrakampine h.: bole- 
snik vidi čudovišta ili monstrume iza vlastitih 
leđa. 

Osim vidnih i slušnih dosta su česte taktilne ili 
opipne halucinacije. Bolesnici osjećaju da im po 
tijelu nešto gmiže, npr. muhe ili stjenice. Takve 
se h. susreće kod alkoholnih psihotičara ili obolje- 
nja nastalih zbog nekog trovanja. Kinestetičke h. 
su za bolesnika mukotrpne: osjećaju da im nešto 
nagriza pluća, srce; paralizira utrobu itd. Drugi su 
oblici rjeđi, no bez obzira na oblik, h. otežavaju 
kontakt bolesnika s okolinom i uzrok su težih 
psihičkih stanja. 

HEDONIZAM, nazor na svijet prema kojem je 
osnovni pokretač ljudi težnja za užitkom. 

H. kao nazor na svijet pojavio se već u spisima 
filozofa stare Grčke. Tako je Epikur smatrao da je 
težnja za užitkom pozitivna i da se čovjek u tom 
smislu treba ponašati. 

Suvremeni h. u stvari je sociopsihološka teorija 
koja nastoji objasniti ponašanje ljudi na vrlo sličan 
način. Prema toj teoriji čovjek nastoji izbjeći svaku 
bol, svaku neugodu, a svojim ponašanjem nastoji 
da osigura zadovoljstvo i tjelesni užitak. 

H. je naročito izražen u nekim suvremenim teo- 
rijama motivacije (v.) koje nastoje objasniti uzroke 
ponašanja vrlo slično poput starih hedonističkih 
teorija. Većina teorija motivacije objašnjava da 
udovoljenje potreba smanjuje napetost i dovodi do 
zadovoljstva, ravnoteže ili homeostaze. H. kao socio- 
psihološka teorija vrlo često je kritiziran i mnogi 
kritičari hedonizma spominju kao primjer heroje 
koji su se žrtvovali za ideale bez obzira na fizičke 
patnje, a takvo je ponašanje svakako u suprotnosti 
s teorijom hedonizma. Heđdonistička teorija ima i niz 
drugih slabosti, pa se danas ne govori više o hedo- 
nističkom sistemu, nego se unutar drugih teorija 
prihvaćaju samo neki elementi hedonizma. 

HIPNOZA, stanje slično snu u kojem pojedinac 
zbog velike podložnosti sugestijama može lakše 
izvoditi neke senzorne, motorne ili intelektualne 
zadatke. 

Proučavanje hipnoze, teorije o hipnozi, tehnike i 
historijat ispitivanja i provođenja hipnoze jednim 
imenom se naziva hipnotizam. Počeci hipnotizma su 
pseudonaučnog karaktera; h. se objašnjava utjeca- 
jem pretpostavljenog životinjskog magnetizma. Po 

Mesmeru (Mesmer), upotreba tog magnetizma za 
hipnotiziranje naziva se mesmerizam. Braid (Bred) 
eliminira iz tog pojma mistične sile i smatra je 
vrstom sna. Charcot (Šarko) hipnozu smatra boles- 
nom pojavom koja je karateristična za histeriju. 
Istovremeno Bernheim (Bernhajm) smatra da je h. 
potpuno normalna pojava naročito snažnog stupnja 
sugestije. I danas se prihvaća njegovo gledište da 
je h. stanje u kojem čovjek prihvaća nečije ideje 
tako da može izmijeniti njegovo vlastito vjerova- 
nje, stavove i ponašanje. Savremena proučavanja 
hipnoze nastoje ispitati karakteristike te pojave u 
kontroliranim eksperimentalnim uvjetima. Rezul- 
tati su pokazali da u stanju hipnoze dolazi do ne- 
osjetljivosti za vanjske podražaje, bol, do haluci- 
nacija (v.), povećane mogućnosti pamćenja ili gu- 
bitka pamćenja za neke događaje. 

Prema većini radova može se zaključiti da su raz- 
like između normalnog i hipnotičkog ponašanja 
samo razlike u stupnju, a ne u kvaliteti, i da u 
hipnotiziranom stanju dolazi do olakšanog ispolja- 
vanja nekih karakteristika i osobina koje pojedinac 
posjeduje i u normalnom stanju. H. je u početku pri- 
mjene bila medicinska tehnika za liječenje i otkla- 
njanje bola. Kasnije postaje metoda proučavanja 
abnormalne i zdrave ljudske ličnosti. Danas se upo- 
trebljava kao pomoćno sredstvo u psihoterapiji (v.), 
a u naučne svrhe kao metoda izazivanja različitih 
psihičkih stanja čiji je utjecaj potrebno ispitati. 

Iako je danas jasno da h. nije rezultat mističnih 
utjecaja svijesti ili magnetizma, sva objašnjenja fe- 
nomena hipnoze isključivo su opisnog karaktera. 

Psiholozi često izbjegavaju ispitivanje tog proble- 
ma, jer je njegov historijat usko povezan s ne- 
naučnim, mističnim ili komercijalnim zloupotre- 
bama. 

HIROLOGIJA, parapsihološka disciplina koja na- 
stoji povezati građu dlana s osobinama karaktera 
ili temperamenta. H. još manje od ostalih parapsi- 
holoških sistema može dokazati održivost svojih 
postavki. 

HISTERIJA, vrsta psihoneuroze kod koje zbog 
psihičkih konflikata nastaju tjelesna poremećenja. 

H. ili konverzija vrlo je čest oblik neurotskog 
oboljenja. Naziva se još konverzijom, jer se psihički 
konflikti konvertiraju, tj. pretvaraju u simptome 
različitih tjelesnih poremećenja. Freud (Frojd) je 
smatrao da h. nastaje kao posljedica neudovoljene 
potrebe ili želje: ukoliko se javlja neka želja kojoj 
se suprotstavlja super-ego, tj. savjest, želja se po- 
tiskuje u podsvijest, ali izbija ponovno na površinu 
kao simptom ili skup simptoma nekog tjelesnog po- 
remećenja. 

Suvremena psihologija prihvaća Freudovo obja- 
šnjenje histerije, ali smatra da želje mogu biti raz- 
ličite prirode, a ne samo seksualne. 

Za histeriju je karakterističan niz tjelesnih sim- 
ptoma. Najčešće se susreću različiti oblici paraliza 
pojedinih dijelova tijela, pretjerana ili nikakva 
osjetljivost za bol, različiti tikovi ili trzaji pojedinih 
dijelova lica, pretjeran apetit, mucanje i neke dru- 
ge govorne smetnje. Od psihičkih simptoma česti 
su: amnezija (v.), halucinacije (v.), deliriji, som- 
nambulizam, tj. hodanje u snu, kao i neki drugi 

manje važni simptomi. Svi tjelesni ili organski sim- 
ptomi koji se kod histerije javljaju nemaju nikakvu 
tjelesnu podlogu, nego su samo simptom potisnutog 
psihičkog konflikta. 

H. se relativno uspješno liječi psihoterapijom (v.), 
naročito nekim oblicima kao što je psihoanalitička 
psihoterapija (v.), uz koju se vrlo često upotreblja- 
vaju specifične tehnike kao što je sugestija (v.) i 
hipnoza (v.). Iskustvo pokazuje da se najbolji re- 
zultati postižu kombiniranjem nekoliko tehnika za- 
jedno. 

HOLISTIČKA PSIHOLOGIJA, skup škola psiho- 
logije čiji su predstavnici smatrali da je pojedinac 
jedinstveni lotalitet čije se ponašanje može obja- 
sniti ako je početna tačka analize totalitet, a ne spe- 
cifični oblici ponašanja. 

Grupu škola psihologije koja se naziva H. p. sa- 
činjavaju organicistička psihologija, personalistička 
psihologija i psihologija razumijevanja. Predstav- 
nici organicističke psihologije, naročito Adolf Me- 
ver (Mejer), tvrdili su da se organizam od jednosta- 
ničnog stadija razvija kao cjelina. U toj cjelini raz- 
voj duha istovremeno se odvija s fiziološkim i ana- 
tomskim razvojem organizma. On je tvrdio da se 
ne može govoriti o paralelizmu razvoja, nego o je- 
dinstvu posmatranog s nekoliko aspekata. 

Neki drugi predstavnici organicističke psihologije 
smatrali su da se ponašanje ne može razumjeti ana- 
liziranjem refleksa (v.) i uvjetovanih reakcija (v.). 
Uvjetovane reakcije samo su jedna specifična ma- 
nifestacija organizma. Kako se onda, tvrdili su ti 
teoretičari, može razumjeti ponašanje čitavog orga- 

nizma kao kombinacija refleksa i uvjetovanih re- 
akcija? 

Organicisti su odbacili kao nevaljalu metodu ana- 
liziranja specifičnih aspekata ponašanja i naknad- 
nog sintetiziranja. Prema njima, analizu treba po- 
četi obrnuto, tj. od totaliteta prema specifičnim as- 
pektima. 

Personalistička psihologija, čiji naziv potječe od 
riječi persona ili ličnost, druga je važna škola holi- 
stičke psihologije. Predstavnici te škole smatrali su 
da je ličnost evidentna kao jedna cjelina, isto kao 
što je ponašanje evidentno kao cjelina. Uvođenjem 
eksperimenata u psihologiju, ličnost je prema njima 
kao predmet analize nestala, jer se eksperimentalno 
nije mogla zahvatiti. Specifični aspekti, kao što su 
npr. čuvstva (v.), percepcija (v.) ili pamćenje (v.), 
postali su dominantna područja psiholoških istra- 
živanja, a ne ličnost kao cjelina. 

S toga stanovišta eksperimentalnu psihologiju (v.) 
oštro je kritizirala Mary Calkins (Kolkins): ličnost 
je prisutna činjenica neposrednog iskustva, vrijedna 
da bude centralni problem znanstvene psihologije. 
Ličnost je svjesno socijalno biće čije se ponašanje 
može razumjeti ako su poznati stavovi koji ličnost 
upravljaju. Jedino psihologija ličnosti može biti 
osnova socijalne psihologije (v.), a druge škole psi- 
hologije, kao što je npr. biheviorizam, ne mogu, jer 
ne predstavljaju čovjeka kao svjesno biće. 

Psihologija razumijevanja W. Diltheya treća je 
škola koja sačinjava holističku psihologiju. W. Dil- 
they je smatrao da se ličnost ne može objasniti, ona 
se može samo razumjeti. On je kritizirao eksperi- 

mentalnu psihologiju kao pokušaj imitiranja pri- 
rodnih nauka. Pokušao je razviti deskriptivnu psi- 
hologiju koja bi u svojoj analizi počela od ličnosti 
kao cjeline. 

Sve škole koje zajedno predstavljaju holističku 
psihologiju nisu značajnije utjecale na razvoj su- 
vremene psihologije, koja se razvija u suprotnom 
pravcu od teoretskih postavki i želja predstavnika 
holističke psihologije, među ostalim i zbog toga što 
je u analizi totaliteta nužno početi od posebnog i 
pojedinačnog. 

HORMIČKA PSIHOLOGIJA, škola psihologije 
prema kojoj je osnovni zadatak ispitivanje svrhovi- 
tosti ponašanja. Od niza škola psihologije koje su se 
pojavile u posljednjih šezdeset godina, nalazi se i 
h. p., čiji su predstavnici, naročito W. McDougall 
(Makduga)), smatrali da je primarni zadatak psiho- 
logije ispitivanje motiva i potreba (v.), ili, kako je 
on to nazvao, svrhovitosti ponašanja. Zbog toga je 
i škola nazvana hormička, prema grč. horme — 
svrha, potreba. Predstavnici ove škole smatrali su 
da je polazna tačka razmatranja volja ili svrha, 
dakle nešto što su bihevioristi izbacili iz psiholo- 
ije kao nenaučno. Svrha je »molarna« činjenica; 
nju se ne može spoznati atomiziranjem ponašanja, 
kao što su to činili bihevioristi. Može se spoznati 
samo na širem planu, kao širu kategoriju od pona- 
šanja koje zapažamo. Svrhovito ponašanje ili svr- 
hovit čin sastoji se od dva faktora: želje i uviđa ili 
predviđanja. Međutim, želja i uvid ne moraju uvijek 
biti zajedno prisutni. Kao primjer hormičari uzima- 
ju prisustvo želje za hranom kod malog djeteta. Pri- 

sustvo želje još uvijek ne znači da dijete zna kako 
da dođe do hrane, tj. ono nema uvida. Razdvojenost 
želje i uvida svojstvena je ne samo djeci nego i 
nekim drugim primitivnim oblicima ponašanja. 

W. McDougall je iznosio i dokaze koji potvrđuju 
svrhovitost ponašanja. Kao prilog svojim tvrdnjama 
navodi: 1) da neka aktivnost nastaje kao reakcija 
na podražaj; 2) aktivnost prestaje kada je cilj po- 
stignut, nakon čega nastupa nova aktivnost; 3) ak- 
tivnost se usavršava ponavljanjem, nepotrebni po- 
kreti se gube i čitavo ponašanje postaje uglađenije. 

Kao dokaz da ponašanjem ne upravlja samo ra- 
cionalni dio ličnosti, on je uveo pojam instinkta (v.), 
za koji je smatrao da je cjelovit psihički proces koji 
upravlja ponašanjem. Razradio je i čitavu listu in- 
stinkata; najprije 12, a kasnije je broj povećao na 
17 glavnih i nekoliko sporednih. Tako je među os- 
talim smatrao da postoji instinkt za hranom, ili in- 
stinkt gladi, instinkt za istraživanjem novih pro- 
stora, instinkt za bjegom iz opasnosti itd. 

Za njega su najvažniji pokretači ponašanja upra- 
vo instinkti, a kombiniranjem instinkata nastaju 
čuvstva i neke druge složene psihičke strukture. 

Teoretska stanovišta o ulozi i broju instinkata 
vrlo su oštro kritizirana, isto kao i neka druga sta- 
novišta hormičke psihologije. Suvremena psiholo- 
gija odbacuje volju kao karakteristiku ličnosti, a 
instinkti su prema njoj drugačije definirani i svoj- 
stveni samo životinjama. 

Ipak je h. p. unijela u psihologiju pozitivnosti, a 
njena je najviša zasluga naglašavanje uloge moti- 
vacije (v.) u ponašanju pojedinca. 

ID, po Freudu dio ličnosti koji je potpuno poti- 
snut u podsvijest, a sastoji se od nagona i instin- 
kata. 

Freud je cijelu psihičku sferu podijelio na tri 
dijela: id, ego, (v.) i super-ego (v.). Id predstavlja 
najelementarniji sloj koji se uvijek nalazi u pod- 
svijesti, nije strukturiran ni organiziran. On nema 
direktan kontakt sa stvarnošću jer nema, kako kaže 
Freud, osjetne organe, id ne zna ništa, niti može 
učiniti nešto. Id je u stvari amorfna masa destruk- 
tivnih elemenata i libida (v.) koji traže izlaz. Budući 
da ne postoji drugi izlaz nego ego, id nastoji pro- 
biti u svijest. U početnoj fazi razvoja ego je slab 
i neotporan, tako da id vrlo često probija i do- 
lazi na površinu. Razvojem ego sakuplja iskustvo 
i ubrzo uviđa sve opasnosti koje dolaze od ida, tako 
da sve više sputava i onemogućuje izbijanje de- 
struktivnih elemenata. S vremenom ego potpuno 
onemogući pojavljivanje ida. 

Freudova teorija i podjela ličnosti na slojeve, una- 
toč svoje slikovitosti i uvjerljivosti, još do danas 
nije eksperimentalno provjerena, tj. dokazana ili 


85 


Id — Identifikacija 


oborena, tako da predstavlja skup hipoteza koje je 
potrebno naučno provjeriti. 


IDENTIFIKACIJA, poistovećivanje pojedinca s 
nekom ličnošću ili socijalnom grupom da bi njihove 
uspjehe ili snagu doživio kao svoje vlastite. 

1. je oblik ponašanja, koje u istom obliku može 
biti simptom normalnog procesa socijalizacije (v.), 
zadovoljavanja socijalnih potreba i obrane od tjes- 
kobe (v.), zbog vlastitih ograničenja ili neuspjeha. 

1. u fazi socijalizacije, tj. u fazi kad dijete uči obi- 
čaje i norme svoje okoline, očituje se kao poistove- 
ćivanje djeteta s roditeljima, koje je rezultat nje- 
gove čuvstvene vezanosti za njih. Takva i. je osnov- 
ni preduvjet za prihvaćanje društvenih propisa kao 
svojih vlastitih moralnih normi, tj. za proces inte- 
riorizacije (v.). 

I. kao socijalna potreba pojavljuje se u obliku 
poistovećivanja pojedinca s nekom socijalnom gru- 
pom, jer prihvaćanje uspjeha i neuspjeha te grupe 
ispunjava potrebu pojedinca da se osjeća pripad- 
nikom te grupe. 

I. kao obrambeni mehanizam, bijeg od vlastitih 
neuspjeha poistovećivanjem s nekom uspješnom lič- 
nošću ili grupom. Takva i. je karakteristična za 
mlade ljude i često je povezana sa sanjarenjem (v.). 
Na tom principu osniva se veliki dio uživanja u li- 
teraturi, filmovima, sportskim i muzičkim zvijezda- 
ma, jer oni daju već gotove modele »heroja« za 
identifikaciju. 

Ponekad je nemoguće razlučiti da li je i. obrana, 
zadovoljenje socijalne potrebe ili proces socijaliza- 
cije. Tako je za fazu adolescencije (v.) karakteri- 

stična i. s grupom vršnjaka koja je istovremeno 
rezultat potrebe za socijalnim prihvaćanjem, obra- 
na od ekonomskih i socijalnih ograničenja i način 
učenja i prihvaćanja socijalnih zahtjeva i pravila. 

IDIOTIJA, najteži stupanj intelektualne zaosta- 
losti. Prema staroj klasifikaciji, idiotijom su se 
smatrali svi oblici intelektualne zaostalosti. Sada 
se taj naziv upotrebljava samo za najniže stup- 
njeve razvoja inteligencije, koja odraslom pojedincu 
omogućuje ponašanje karakteristično za dijete mla- 
đe od tri godine. Kvocijent inteligencije (v.) idiota 
je do 25. Idioti su nesposobni za učenje. Osjetlji- 
vost za okolinu je nedovoljno razvijena i umanjena 
je osjetljivost za bol, a gledanje i zapažanje je one- 
mogućeno zbog nesposobnosti praćenja predmeta o- 
čima. Samostalno pokretanje i baratanje predmeti- 
ma nije razvijeno. Zbog toga idioti potpuno ovise o 
brizi drugih, a nemaju mogućnosti saobraćanja s 
okolinom, jer ne mogu naučiti govoriti. I nije 
oboljenje koje se može liječiti, nego stanje nedo- 
voljne razvijenosti centralnog živčanog sistema 
koje je uvjetovano faktorima nasljeđa ili oboljenja 
u počecima razvoja. 

IGRANJE ULOGA, tehnika analize stavova i po- 
našanja aktivnim uživljavanjem u položaj drugoga 
u planski režiranoj situaciji. I. u. je specifičan 
oblik psihodrame (v.) kod kojeg su pojedinci do- 
vedeni u neku režiranu situaciju koja izaziva ispo- 
ljavanje njihovih reakcija i stavova, ali u jednoj 
fazi igrači zamjenjuju uloge i reagiraju na situaciju 
u novom položaju i ulozi. Izmjena uloga omogu- 
ćuje uvid u položaj i stavove drugih pojedinaca, što 

značajno utječe na razumijevanje i promjenu ne- 
gativnih stavova prema drugima. Zbog toga se ta 
metoda upotrebljava za postizanje uvida u prirodu 
ličnih sukoba s okolinom, kao metoda treninga u 
međuljudskim odnosima (v.): metoda mijenjanja 
stavova, treninga u vođenju diskusije, intervjuira- 
nju i rukovođenju; stjecanje vještina u opažanju i 
razumijevanju ponašanja. Obično se i. u. primje- 
njuje u malim grupama, ali postoje varijante koje 
se mogu primijeniti i za veliki broj učesnika. Kod 
tih varijanti i. u. je kombinacija glume na podiju 
i aktivnog učestvovanja gledalaca u dvorani. O ci- 
ljevima koji se igranjem uloga nastoje ostvariti ovisi 
da li će biti unaprijed definirana samo situacija, a 
akteri treba da razviju vlastite stavove, ili se defi- 
nira situacija i stavovi u skladu s kojima se akteri 
moraju ponašati. O cilju provođenja igranja uloga 
ovisi da li će učesnici individualno doći do zaključka 
o svom ili tuđem ponašanju, ili se nakon akcije pro- 
vodi diskusija u kojoj učesnici i gledaoci dolaze do 
zajedničkog zaključka o toku i ishodu akcije. U svim 
oblicima i. u. bitno se razlikuje od glume, jer se 
prilikom igranja uloga od aktera prvenstveno zah- 
tijeva reagiranje na situaciju na specifičan, njemu 
svojstven način, koji rezultira iz njegovih ličnih 
osobina i stavova. 


ILUZIJE, pogrešno percipiranje predmeta i po- 
java. Percepcija onoga što se oko nas zbiva ne od- 
govara uvijek realnosti, nego je katkada iskrivljena 
i pogrešna. 

Iskrivljenost percepcije očituje se u perceptivnim 
varkama (v.) i iluzijama koje se međusobno razli- 

kuju u tome što su perceptivne varke uvijek svoj- 
stvene svim pojedincima, a i. su karakterističan 
simptom psihičkih poremećenja. Kod normalnih po- 
jedinaca javljaju se samo iznimno, u afektivnim 
stanjima, stanjima iscrpljenosti i umora. I. se mogu 
klasificirati na nekoliko načina, ali je najvažniji 
prema osjetnom području u kojem se pojavljuju. U 
tom smislu i. se dijele na vidne i slušne, koje su 
najčešće, i na i. ostalih osjetnih organa. Karakteri- 
stičan primjer iluzija kod normalnih ljudi je kada 
pojedinac pod utjecajem straha (v.) percipira granu 
koju njiše vjetar kao dolazak čovjeka po zraku. Bo- 
lesni pojedinci čuju zujanje muha oko svjetiljke kao 
govor, škripanje vrata kao jaukanje, puhanje vje- 
tra kao zapomaganje itd. 

I. su naročito važne u patopsihologiji (v.) i opće- 
nito u kliničkoj praksi, jer su važan simptom po ko- 
jem se može ustanoviti priroda psihičkog poreme- 
ćenja. 

IMBECILITET, stupanj zaostalosti kod kojega 
odrasli pojedinci dosižu inteligenciju djeteta. 

I. je širok raspon različitih stupnjeva zaostalosti 
u razvoju inteligencije od stupnja trogodišnjeg do 
osmogodišnjeg djeteta. Kvocijent inteligencije (v.) 
imbecila je u rasponu od 25—50. Imbecili nisu spo- 
sobni da se brinu za sebe, ali ih se može priučiti na- 
vikama lične higijene i jednostavnim poslovima. 
Neki mogu naučiti govoriti, ali nikada ne nauče či- 
tati i pisati. 

INDIVIDUALNA PSIHOLOGIJA, pravac psiho- 
analize koji naglašava individualne razlike među 
ličnostima pojedinaca. Osnivač individualne psiho- 

logije, Alfred Adler (Adler), prestao je biti sljedbe- 
nik S. Freuda te stvorio vlastiti pravac ili školu 
psihologije. Adlerove teoretske postavke nisu se u 
mnogočemu slagale s Freudovim. Dok je Freud na- 
ročito naglašavao seksualni nagon ili libido (v.), 
Adler je smatrao da je ego (v.) neuporedivo važniji. 
Upravo zbog toga je i dao ime svojim teoretskim 
postavkama »individualna psihologija«, jer je želio 
naglasiti ulogu nastojanja individualnog ega da se 
oslobodi dominacije okoline. Sumnjajući u isprav- 
nost mnogih Freudovih postavki, osporavao je i po- 
stojanje infantilne seksualnosti. Za razliku od 
Freuda smatrao je da je osnovni pokretač, želja za 
snagom, moći ili dominacijom. Dijete je ovisno i 
nemoćno, ali je svjesno svoje nemoći i želi da što 
prije postane moćno. Osjećaj manje vrijednosti, ne- 
moći ili inferiornosti može postati pokretač. Ako je 
osjećaj intenzivan i ponašanje usmjereno nekom 
cilju, dolazi do kompenzacije, a katkada i do supe- 
riornosti. Drugim riječima, Adler je smatrao da je 
za razvoj ličnosti (v.) mnogo važnija potreba za 
afirmacijom ličnosti, nego libido ili seksualni nagon. 
Želja za afirmacijom stvara u pojedincu napetost i 
konflikte, a u ekstremnom slučaju dovodi do psiho- 
neuroza (v.) i psihoza (v.). 

Iako se u mnogočemu nije slagao s Freudom ipak 
je i on smatrao da je rano djetinjstvo vrlo važno za 
razvoj ličnosti. U djetetu postoji nešto što bi se mo- 
glo nazvati sklonost prijateljstvu; ono će se razviti 
ako je pravilno odgajano i ako živi u zdravoj atmo- 
sferi, koja uveliko djeluje na formiranje »životnog 
stila«, koji se kasnije tokom života vrlo teško mije- 

nja. Osim teoretskih postavki, Adler je izmijenio 
i neke tehnike psihoterapije (v.). Tako je napustio 
odnos između pacijenta i psihoterapeuta kao učeni- 
ka i učitelja, koji je uveo S. Freud. Odnos između 
pacijenta i psihoterapeuta mora biti iskren i ljud- 
ski, sa što manje moraliziranja. Takva se terapija 
pokazala vremenski kraća, a prema nekim autori- 
ma i efikasnija. Adlerova i. p. predstavlja socijali- 
zaciju psihoanalize, u čemu je i njena najveća vri- 
jednost, ali ipak su mnoge teoretske postavke bit- 
no ograničene općom shemom, na koju se hoće u- 
mijetno i vrlo često neprimjereno »navući« različite 
psihičke i psihopatološke fenomene. 


INDUSTRIJSKA PSIHOLOGIJA, grana primije- 
njene psihologije koja se bavi proučavanjem pona- 
šanja čovjeka u situaciji proizvodnje i potrošnje in- 
dustrijskih produkata. 

Osnovni zadatak psihologije u industriji je upo- 
treba naučne metodologije za sakupljanje, analizi- 
ranje, primjenu i provjeravanje podataka o zakoni- 
tostima ponašanja ljudi u radnoj situaciji, s ciljem 
korištenja svih povoljnih utjecaja za efikasnost i 
zadovoljstvo ljudi koji učestvuju u proizvodnji i 
potrošnji industrijskih dobara. I. p. obuhvaća četiri 
velike grupe problema: prilagođenje čovjeka na 
radnu situaciju, faktori efikasnosti rada, faktori 
radne okoline i distribucija dobara. 

Prilagođenje čovjeka na radnu situaciju promatra 
se s aspekta prilagodbe senzornih, psihomotornih i 
intelektualnih sposobnosti, znanja i socijalnih ka- 
rakteristika. Zato su osnovni problemi ovog pod- 
ručja: 1. kadrovski problemi: izbor i adekvatni 

smještaj radnika na odgovarajuća radna mjesta pre- 
ma njihovim sposobnostima i osobinama. Specifični 
postupci prilikom rješavanja tih problema: analiza 
radnih mjesta, analiza osobina radnika metodom 
testova i intervjua i metode mjerenja radne uspje- 
šnosti, 

2. istraživanje sadržaja i metoda profesionalnog 
osposobljavanja i provjeravanja rezultata obrazo- 
vanja, 

3. proučavanje motivacije, stavova i zadovolj- 
stva radnika, međuljudskih odnosa, grupnog i tim- 
skog rada, odnosa suradnje i takmičenja i principa 
efikasnog rukovođenja. 


Faktori efikasnosti ljudskog rađa obuhvaćaju pro- 
bleme sigurnosti i zaštite od ozljeda, umor, mono- 
toniju, odmor i rekreaciju, dob radnika itd. 


Faktori radne okoline su svi utjecaji radne oko- 
line, radnog procesa i alata na udobnost i efikasnost 
rada. Te aspekte proučava tehnopsihologija (v.). 


Faktori koji utječu na distribuciju industrijskih 
produkata određuju se istraživanjem tržišta, ispi- 
tivanjem potreba kupaca, privlačenjem i usmjera- 
vanjem pažnje kupaca i istraživanjem estetskih pre- 
ferencija kupaca. 

Unutar industrijske psihologije postoje samostal- 
na područja proučavanja: 

Proučavanje prilagođenja čovjeka radu, kojim se 
bavi psihofiziologija rada, kadrovska psihologija i 
socijalna industrijska psihologija; 

Proučavanje prilagodbe rada čovjeku, kojim se 
bavi tehnopsihologija, i proučavanje ponašanja ku- 

paca, kojim se bavi psihologija reklame (v.) i istra- 
živanja tržišta. 

INHIBICIJA, proces kočenja neke aktivnosti or- 
ganizma zbog djelovanja nekog vanjskog ili unutar- 
njeg podražaja. 

Pojam »inhibicija« upotrebljava se u psihologiji 
za veći broj različitih procesa u organizmu koji 
koče ili sprečavaju neku aktivnost organizma ili 
neki oblik vanjskog ponašanja, tj. djeluju inhibi- 
torno. 

Biokemijska inhibicija je rezultat djelovanja ke- 
mijskih tvari koje koče utjecaj enzima, hormona ili 
kemijskih prenosnika živčanog uzbuđenja. 

Emocionalna inhibicija je rezultat djelovanja mož- 
dane kore koja koči pretjeranu aktivnost centara za 
emocije u supkortikalnim jezgrama mozga. 

Neurofizološka inhibicija, je proces kočenja živ- 
čanog uzbuđenja koje se širi živčanim vlaknom. 
Sherington (Šerington) smatra da se procesi koče- 
nja zbivaju na sinapsama, tj. mjestima prelaza uz- 
buđenja s jedne živčane stanice na drugu. Ako je 
jedna živčana stanica u stanju uzbuđenja, može se 
desiti da na nju ne može u to vrijeme preći uzbu- 
đenje s druge živčane stanice, i ono je zakočeno. 

Procesi inhibicije uz procese sumacije, tj. olakša- 
vanja širenja živčanog uzbuđenja, omogućuju skla- 
dno funkcioniranje živčanog i mišićnog sistema, 
koje se osniva na širenju živčanih uzbuđenja po tač- 
no određenim i lokaliziranim živčanim putovima. 

Inhibicija uvjetovanih refleksa je kočenje već us- 
postavljenog uvjetovanog refleksa (v.) u procesu 
uvjetovanja. 

Vanjska inhibicija je kočenje refleksa zbog pri- 
sutnosti vanjskog podražaja koji nije u vezi sa situ- 
acijom uvjetovanja. 

Unutarnja inhibicija nastaje u živčanim centrima 
kao rezultat njihove vlastite djelatnosti, tj. umora, 
i očituje se kao iščezavanje uspostavljenog uvjeto- 
vanog refleksa. Kad prođe stanje inhibicije, u živ- 
čanim centrima dolazi do spontanog ponovnog po- 
javljivanja uvjetovanog refleksa. Pavlov je smatrao 
da su uzbuđenje i inhibicija dva antagonistička pro- 
cesa velikog mozga i pomoću njih je pokušao obja- 
sniti učenje, san i sl. 

Inhibicija ideja 

Herbart uvodi pojam inhibicije u psihologiju u 
objašnjenju procesa kombiniranja ideja. Dvije ideje 
kombiniraju se u kompleksniju ako su srodne, a ako 
nisu srodne, međusobno se inhibiraju. Freud pret- 
postavlja postojanje inhibicije u procesu potiski- 
vanja ideja koje izazivaju neugodu i tjeskobu, tzv. 
mehanizam represije (v.). On, slično kao Herbart, 
smatra da se ideje potiskuju u podsvijest, iz koje se 
oslobađaju kad se u iskustvu pojedinca pojave sro- 
dne ideje. Eksperimentalna ispitivanja pokazuju 
da je proces zaboravljanja također inhibicija: re- 
troaktivna inhibicija, tj. iščezavanje starih sadržaja 
zbog učenja novih. Fiziološka baza takvog kom- 
pleksnog oblika inhibicije nije poznata. 

INSTINKTI, nenaučeni, tačno određeni oblici po- 
našanja koji su rezultat nasljeđenih karakteristika 
i sazrijevanja organizma. U širem smislu i. su sve 
one reakcije koje pojedinac nije imao prilike nau- 
čiti u svom ličnom iskustvu, nego su rezultat naslje- 

đenih organskih, fizioloških karakteristika. Takvim 
reakcijama smatraju se refleksi (v.), taksije i tro- 
pizmi — reakcije izbjegavanja neugodnog i traženja 
ugodnog podražaja i instinkti u užem smislu, tj. in- 
stinktivne radnje. 

Instinktivne radnje su nenaučene, složene reakcije 
na okolinu koje su karakteristične za čitavu vrstu 
organizama i gotovo se uvijek izvode na jednak na- 
čin. Za te radnje potrebna su dva uvjeta: specifič- 
no fiziološko stanje organizma u obliku pomanjka- 
nja neke kemijske tvari, promjene u tjelesnoj građi 
ili funkciji žlijezda i specifične karakteristike oko- 
line: temperatura, boja, pokret, miris. Fiziološko 
stanje organizma dovodi do povećanja osjetljivosti 
na specifične karakteristike okoline koje djeluju 
kao podražaj koji pokreće čitav niz instinktivnih 
radnji. Te radnje dovode do zadovoljavanja fizio- 
loške potrebe organizma. Što je manje u okolini po- 
dražaja za izazivanje određene instinktivne radnje, 
to lakše izazivaju tu radnju i manje specifični po- 
dražaji. Bića na višem evolutivnom stupnju imaju 
manje unaprijed određenih, instinktivnih reakcija, 
jer je njihovo ponašanje podložno promjenama koje 
su stečene učenjem. 

INSTRUMENTALNO UČENJE, oblik učenja kod 
kojeg se učvršćuje ona reakcija koja u toku neodre- 
đene aktivnosti dovodi do cilja. U situacijama u ko- 
jima način ispravnog reagiranja nije unaprijed po- 
znat dolazi do učenja na osnovu pokušaja i pogre- 
šaka postepenim učvršćivanjem onih pokušaja koji 
dovode do zadovoljenja potrebe koja je izazvala tu 
aktivnost. Za i. u. je karakteristični slijed: posto- 

janje potrebe koja izaziva neodređenu, raznovrsnu, 
ali intenzivnu aktivnost, slučajno nailaženje na re- 
akciju koja zadovoljava potrebu, zadržavanje i po- 
novna upotreba takve reakcije. U toku novih po- 
kušaja pojedinac sve češće, brže i tačnije izvodi us- 
pješnu reakciju, a pogreške se eliminiraju. Uvjeti 
pojavljivanja instrumentalnog učenja jesu da je 
reakcija koju pojedinac treba naučiti sastavni dio 
repertoara reagiranja pojedinca, da postoji neka 
specifična potreba za novom reakcijom i da rezultat, 
postizanje cilja, uslijedi nakon reakcije u kratkom 
vremenskom razmaku. 

I. u. je karakterističan oblik učenja životinja i 
ispituje se promatranjem životinja u problemnim 
kutijuma, labirintu i Skinnerovoj (Skiner) kutiji 
koja omogućuje pojavljivanje hrane nakon pritiska 
na polugu. Kod ljudi se i. u. pojavljuje kad im situ- 
acija ili metoda dolaženja do cilja nije unaprijed 
poznata. I. u. ima mnogo sličnosti s procesom uvje- 
tovanja (v.), ali dok je kod klasičnog uvjetovanja 
tačna reakcija unaprijed određena pomoću bezu- 
vjetnog podražaja, prilikom instrumentalnog uče- 
nja organizam nailazi na pravilnu reakciju u vla- 
stitom ponašanju. Zadovoljenje do kojeg dovodi is- 
pravna reakcija predstavlja pojačanje za učvršćenje 
te reakcije. Pokazalo se da je parcijalno pojačanje, 
tj. povremeno pojavljivanje zadovoljenja, nakon 
niza nezadovoljenih reakcija mnogo efikasnije za 
učvršćivanje navike nego pojavljivanje zadovolje- 
nja nakon svake reakcije. To objašnjava čvrstoću 
nekih reakcija koje u svakodnevnom životu samo 
ponekad dovode do zadovoljenja. Ako pojačanje 

kod već stvorene navike potpuno izostane, dolazi do 
gašenja navike. 

Proučavanje instrumentalnog ponašanja osvje- 
tljava mnoge zakonitosti ponašanja, a naročito do- 
bro objašnjava tehnike zadovoljavanja potreba kod 
čovjeka. 


INTELIGENCIJA, sposobnost snalaženja u pro- 
blemnim situacijama upotrebom novih, nenaučenih 
reakcija. 

I. se definira kao osjetljivost za probleme, spo- 
sobnost prilagodljivosti, sposobnost zadržavanja i 
upotrebe znanja, modificiranja ponašanja prema o- 
kolnostima, sposobnost kombiniranja, apstraktnog 
mišljenja, adaptiranje mišljenja na nove zahtjeve, 
postizanje cilja unatoč teškoćama itd. Osnovno je u 
svim definicijama da se inteligentna reakcija po- 
javljuje onda kad pojedinac u nekoj situaciji mora 
reagirati na nov način i ne može doći do rješenja 
na osnovu urođenih ili ranije stečenih reakcija. Pro- 
ces snalaženja u novoj situaciji sastoji se od ana- 
lize situacije, kritičnog ispitivanja različitih meto- 
da i instrumenata za rješavanje i sinteza rezultata 
analize. Razlike u definicijama dolaze otuda što se 
različite definicije odnose na različite nivoe inteli- 
gentnog ponašanja. Najprimitivniji oblici inteligent- 
nog ponašanja očituju se prilikom rješavanja pro- 
blema pokušajima i greškama, kad su pokušaji 
usmjereni, a nisu potpuno naslijepo. Viši stupanj 
očituje se kao nova upotreba neke ranije stečene 
reakcije, a mnogo viši stupanj je reakcija na osnovu 
uvida (v.) međusobnog odnosa elemenata problemne 
situacije. Najviši oblik inteligentnog ponašanja je 

upotreba riječi i simbola kao instrumenta za shva- 
ćanje bitne karakteristike problema. Taj stupanj 
koji se osniva na apstraktnom mišljenju karakteri- 
stičan je samo za ponašanje ljudi, a omogućuje upo- 
trebu ekonomičnih pojmova i simbola, shvaćanje 
prostornih i vremenskih odnosa i uzročno-poslje - 
dične veze. 


U različitim razvojnim stupnjevima pojedinac je 
različito sposoban za snalaženje u problemima. Stu- 
panj inteligencije određuje se prema težini i broju 
problema koje pojedinac može riješiti uz određenu 
brzinu. Krivulja razvoja inteligencije pokazuje na- 
gli skok do pete godine, maksimum između četr- 
naeste i dvadesete i postepeno opadanje oko pede- 
sete. 


o ik oni Heikki RIBA ELA KA EKA: BRELA DA siki, SRA PRŠŠA 

Krivulja razvoja inteligencije 
Opadanje se primjećuje u zadacima u kojima je 
potrebna brzina i nagle promjene aktivnosti, dok u 


zadacima s neograničenim vremenom rada nema 
pojave opadanja sposobnosti. 

Razvoj inteligencije kod pojedinca određen je 
faktorima nasljeđa i onim faktorima okoline koji 
su se ispoljili kao odgojni utjecaji. Smatra se da su 
za razvoj inteligencije mnogo značajniji faktori na- 
sljeđa, pa je zbog toga i. dosta stabilna karakteri- 
stika pojedinca. Uspoređivanje inteligencije bliza- 
naca koji su odgojeni u različito povoljnim sredina- 
ma pokazuje da i okolina može djelovati na razvoj 
inteligencije. 

Prema stupnju razvoja inteligencije postoje zna- 
čajne razlike među pojedincima, od vrlo visokog 
stupnja do različitih stupnjeva zaostalosti tj. slabo- 
umnosti (v.). Karakteristična distribucija ljudi pre- 
ma stupnju inteligencije opisuje krivulju normalne 
distribucije (v.), tj. podjednako je velik broj ispot- 
prosječnih i iznatprosječnih pojedinaca. Prema vr- 
sti problema koji zahtijevaju inleligentno ponaša- 
nje mogu se razlikovati različiti oblici inteligencije: 
apstraktna i. ispoljava se u situacijama koje zahti- 
jevaju upotrebu pojmova; mehanička i. ispoljava se 
prilikom rješavanja tehničkih problema, a socijalna 
i. (v.) očituje se u odnosima s ljudima u okolini. 
Pomoću statističkog postupka faktorske analize na- 
stoji se odrediti da li i. učestvuje u rješavanju svih, 
raznovrsnih problema ili postoje specifične sposob- 
nosti za specifične vrste problema. Odgovor na to 
pitanje vrlo je značajan za mjerenje inteligencije i 
predviđanje uspješnosti pojedinaca u različitim za- 
dacima. Mjerenje i. omogućuju testovi inteligen- 
cije (v.). 

INTERESI, psihičke strukture koje usmjeravaju 
aktivnost pojedinca. Pojam interesa ima vrlo široko 

značenje. U psihologiji se pod interesima prven- 
stveno razumijevaju profesionalni interesi, tj. i. 
prema nekom zvanju ili općenito aktivnosti. Uz po- 
trebe (v.), i. su važan pokretač ponašanja čovjeka; 
oni imaju vrlo važnu ulogu u svakodnevnom životu 
i u velikom stupnju determiniraju uspjen u nekom 
zvanju ili aktivnosti. Mnogi suvremen: psiholozi 
smatraju da su i. čak važniji od sposobnosti (v.) za 
uspjeh u nekom zvanju. Da li su oni doista važniji 
teško je, gotovo nemoguće, kazati, ali je činjenica da 
imaju vrlo važnu ulogu. 

Zbog važnosti koju i. imaju, mnogi psiholozi po- 
kušali su ustanoviti u čemu se i. sastoje. Prema no- 
vijim ispitivanjima i. su psihičke strukture, čuv- 
stveno obojeni, i stiču se tokom života pod utjeca- 
jem odgoja, odnosno socijalne sredine u kojoj poje- 
dinac živi. 

Mnogi su pokušali klasificirati interese. Od svih 
klasifikacija najpoznatija je Sprangerova (Špran- 
ger), prema kojoj se i. dijele na: teoretske, estetske, 
ekonomske, nolitičke, religiozne i socijalne. Među- 
tim, svaka klasifikacija je u određenom stupnju 
proizvoljna, pa se danas problemi interesa tumače 
na drugačiji, tj. empirijski način. Zbog teoretskih, 
i još više, praktičnih razloga i. se nastoje izmjeriti. 
Za tu svrhu postoji mnoštvo testova (v.), od kojih 
su najpoznatiji Strongov test profesionalnog inte- 
resa i Kuderov test preferencija. Prvi daje rezul- 
tate koji pokazuju interes za različita zvanja, dok se 
drugim dobiva uvid u interese za 9 širih kategorija 
aktivnosti. 

Testovi interesa naročito su važni u profesional- 
noj orijentaciji (v.) jer se na temelju rezultata u te- 
stu interesa i drugih testova (npr. sposobnosti), mo- 
že uputiti pojedinca u zvanje u kojem će se najvje- 
rojatnije osjećati zadovoljan i uspješan. 

Međutim, mjerenje interesa nije bez zamjerki. 
Iako se testovima postižu određeni rezultati, ne mo- 
gu se negirati i njihove slabosti. Glavni je nedo- 
statak testova interesa u tome što rezultati u testu 
gotovo isključivo ovise o iskrenosti ispitanika, koja 
se uvijek, na žalost, ne postiže, pa je takve testove 
potrebno i dalje usavršavati. 


INTERIORIZACIJA, proces prihvaćanja društve- 
nih normi, pravila i zabrana kao svojih vlastitih 
moralnih principa. 

U toku procesa socijalizacije (v.) dijete uči običaje 
i pravila svoje socijalne sredine. Neka pravila pri- 
hvaća u tolikoj mjeri da kasnije ne osjeća da ih je 
primilo izvana, nego ih smatra svojim vlastitim 
moralnim zakonima. Taj proces interiorizacije zah- 
tjeva socijalne sredine je specifični oblik procesa 
učenja. Svaki put kad se dijete ponaša na način 
koji nije u skladu s običajima ili zahtjevima okoli- 
ne, doživjet će neki oblik kažnjavanja. Kazna će 
kod djeteta izazvati strah, srdžbu, osjećaj krivice i 
tjeskobu, a ponašanje koje je u skladu sa zahtje- 
vima okoline dovest će do socijalnog odobravanja i 
smanjenja napetosti. Kasnije će se svaki put uz po- 
trebu za društveno nepoželjnim ponašanjem poja- 
viti i tjeskoba (v.), i pojedinac će se ponašati na 
način koji ga oslobađa od tjeskobe, a to je društve- 
no dozvoljen način. Tjeskoba se više ne pojavljuje 

zbog neke vanjske opasnosti od kazne, nego je po- 
jedinac doživljava kao posljedicu kršenja vlastitih 
moralnih normi. Tipično je za proces interiorizacije 
da je kazna često u obliku straha od gubitka rodi- 
teljske ljubavi i da je motiv za moralno ponašanje 
želja za zadržanjem roditeljske ljubavi i poštovanja, 
a ne samo strah od njihovog kažnjavanja. 


INTERVJU, metoda psihologije pomoću koje se 
sakupljaju podaci usmenim putem. 

I. je jedna od najstarijih metoda psihologije (v.). 
Danas se upotrebljava za ispitivanje najrazličitijih 
problema u industrijskoj, kliničkoj i socijalnoj psi- 
hologiji kao i u nekim drugim područjima psiholo- 
gije. Sastoji se od postavljanja pitanja i registrira- 
nja odgovora, a razlikuje se od običnog razgovora 
u tome što intervjuer ima unaprijed određen cilj, 
katkada i pitanja koja će postaviti intervjuiranome, 
što intervjuer ima obrazovanje koje će mu omo- 
gućiti da dobije što tačnije odgovore na postavljena 
pitanja. Prema tehnici intervjuiranja razlikujemo: 
nesistematski, sistematski i standardizirani intervju. 

Nesistematski intervju je najelementarniji oblik 
u kojem intervjuer nema unaprijed pripremljeno 
područje niti pitanja koja će intervjuiranom posta- 
viti. Takav i. vrlo je sličan nevezanom razgovoru, 
a rezultati koji se takvom vrstom intervjua postižu 
često nisu pouzdani i valjani, pa se zato češće upo- 
trebljavaju drugi, naučniji oblici intervjuiranja. 

Sistematski intervju je mnogo naučniji od nesiste- 
matskog. Takav i. redovito obavlja stručna osoba 
s adekvatnim obrazovanjem, koja ima unaprijed 
određeno područje iz kojega će postavljati pitanja. 

Sistematski i. naročito se upotrebljava u kliničkoj 
psihologiji (v.); pomoću njega sakupljaju se podaci 
o bolesniku, otkrivaju uzroci oboljenja, a često se 
upotrebljava kao jedna od tehnika u liječenju lak- 
ših psihičkih poremećaja, tj. psihoneuroza (v.). 

Standardizirani intervju predstavlja usmenu 
anketu (v.), jer su unaprijed određena područja i 
pitanja koja će intervjuer postaviti. Takav se i. upo- 
trebljava prilikom ispitivanja javnog mnjenja (v.) 
i za prikupljanje podataka u najrazličitijim ispiti- 
vanjima. Od sva tri oblika ovaj je najobjektivniji, 
jer intervjuer samo postavlja pitanja i bilježi odgo- 
vore. 

Intervjuu kao psihološkoj metodi postavljaju se 
različiti prigovori. Mnogi smatraju da na rezultate 
koji se intervjuom postižu djeluje niz nekontroli- 
ranih faktora, pa su zbog toga subjektivni i ne- 
upotrebljivi. Nadalje se smatra da je intervjuiranje 
umijeće koje se ne može potpuno naučiti, pa zato i. 
nije strogo naučna metoda. 

Iako su izneseni prigovori plauzibilni i djelomično 
tačni, ipak se, ako su ispunjeni svi uvjeti, tj. ako 
intervjueri imaju adekvatno obrazovanje i postu- 
paju na propisani način, i. se može vrlo uspješno 
upotrebljavati kao metoda za sakupljanje podataka, 
naročito u situacijama kada nije potrebno postići 
veliku preciznost rezultata. 


INTROSPEKCIJA, opažanje vlastitog psihičkog 
doživljavanja. Metoda samoopažanja ili introspek- 
cijska metoda prva je specifično psihološka metoda, 
koja je uz fiziološku i fizičku uvedena u eksperi- 
mentalnu psihologiju. Prve eksperimentalne metode 

u psihologiji, psihofizičke metode (v.), osnivaju se 
na introspektivnom izvještaju ispitanika. 

U raznim razvojnim fazama i školama psihologije, 
introspekcijska metoda istraživanja imala je razli- 
čitu ulogu. U najjednostavnijem obliku i. se upo- 
trebljava kao metoda impresije prilikom ispitivanja 
onih doživljaja pojedinaca koji su potpuno subjek- 
tivne prirode, kao osjeti, estetski sudovi, čuvstva. 


U strukturalizmu (v.) i. je osnovna metoda pro- 
učavanja sadržaja svijesti. U tim istraživanjima 
ona postaje sistematska eksperimentalna introspek- 
cija, što znači da se provodi uz tačno poznavanje 
okolnosti koje dovode do nekog doživljaja; ispitanici 
su uvježbani da izvještavaju o svom doživljaju bez 
istovremene interpretacije doživljaja, i uvedena je 
frakcionacija, tj. vrijeme doživljavanja je podije- 
ljeno u četiri vremenske faze da bi se ispitanik 
mogao usmjeriti na tačno određenu fazu doživlja- 
vanja. 

U funkcionalizmu (v.) i. nije osnovna metoda is- 
traživanja, nego se uz objektivne podatke o nekoj 
aktivnosti pojedinca zahtijevaju od ispitanika i in- 
trospektivni podaci o doživljavanju za vrijeme ak- 
tivnosti, ili o načinu njenog izvođenja. Takva metoda 
daje važne podatke o prirodi različitih procesa: uče- 
nja, mišljenja, rješavanja problema i dolaženja do 
odluke. 

U biheviorizmu (v.) i. je kao naučna metoda odba- 
čena. Prema toj teoriji podaci koje daje samoopa- 
žač nisu stvarni njegovi doživljaji, nego verbalni 
izvještaj o doživljaju. Budući da nije sigurno da 

verbalni izvještaj ima jednako značenje za ispita- 
nika kao i za eksperimentatora, ne može se prouča- 
vati doživljaj, nego samo verbalni izvještaj, koji se 
jedini može smatrati objektivnim podatkom u in- 
trospektivnoj metodi. 

Upotreba introspektivnih podataka, unatoč njiho- 
voj subjektivnoj prirodi, opravdava se argumentom 
analogije, jer iskustvo pokazuje da postoji istovet- 
nost doživljaja različitih ljudi kad su suočeni 
s istim objektivnim uvjetima. 

Introspektivna metoda neophodna je u velikom 
broju psiholoških istraživanja gdje je važan sam do- 
življaj ispitanika, a u velikom broju ispitivanja do- 
punjuje i korigira objektivne podatke o ponašanju 
i omogućuje uvid u procese koji rukovode, prate ili 
su u osnovi vanjski vidljivog ponašanja. 


INTROVERZIJA, psihička struktura koja pred- 
stavlja jedan tip ličnosti (Jung). 

Jung je pokušao objasniti ličnost (v.) podijelivši 
je na dva tipa, ekstravertirani i introvertirani. Sva- 
ki tip je karakteriziran odgovarajućom skupinom 
psihičkih osobina koje je nazvao ekstroverzija (v.) i 
introverzija. 1. je kategorija u koju ulaze psihičke 
osobine kao: upornost, subjektivnost, razdražljivost, 
sramežljivost i neke druge. Osnovna je razlika me- 
đu tipovima u tome što je ekstravertirani tip po 
interesima orijentiran prema društvenoj okolini, 
dok su dominantne preokupacije introvertiranog 
unutar njega. Kritika Jungove tipologije slična je 
kritici ostalih tipologija ličnosti (v.). Jung je suviše 
simplicistički shvatio vrlo kompleksnu strukturu 

ličnosti podijelivši je na dva dijela. Novija ispitiva- 
nja pokazuju da se i. zajedno s ekstraverzijom dis- 
tribuira po zakonu krivulje normalne distribucije 
(v.), pa je vrlo teško ili samo u iznimnim slučajevi- 
ma opravdano govoriti o čistom ekstravertiranom 
ili interovertiranom tipu. 

JAVNO MNJENJE, mnjenje velike skupine ljudi 
o nekom događaju ili ličnosti u društvu. 

Mnjenja kao i uvjerenja (v.) prihvaćanje su neke 
tvrdnje kao istinite, iako ne moraju da za nju postoje 
čvrsti argumenti. Izražavaju se: ja mislim...; čini 
mi se... — pri čemu pojedinac nije potpuno sigu- 
ran u ono što govori, odnosno izražava. 

Skup ili veliki broj takvih mnjenja koja predstav- 
ljaju segment ili uzorak (v.) mnjenja neke socijalne 
grupe (v.), predstavlja javno mnjenje. U suvreme- 
nom — visoko industrijaliziranom i urbaniziranom 
svijetu — sve se više poklanja pažnja mnjenju čla- 
nova socijalnih grupa, pa se j. m. vrlo često ispituje. 
Ispitivanje je naročito razvijeno u zapadnim zem- 
ljama, naročito u SAD. 

Danas u svijetu postoji niz instituta čiji je zada- 
tak ispitivanje javnog mnjenja o nekom događaju, 
društvenim promjenama ili o nekoj ličnosti. Najpo- 
znatiji od svih instituta te vrste je »American Insti- 
tute for Public Opinion«, ili kako se još naziva 
Gallupov institut, koji ispituje j. m. prema svim 
aspektima socijalnog života. 

Ispitivanje javnog mnjenja o nekom događaju pro- 
Jazi kroz nekoliko faza dok se ne dođe do konačnog 
rezultata. Prvu fazu predstavlja definiranje proble- 
ma icilja. Nakon toga se napravi nacrt istraživanja 
i izvrši predispitivanje pomoću metode intervjua 
(v.) ili ankete (v.). Predispitivanje je potrebno da bi 
se ispravile sve eventualne pogreške u nacrtu i me- 
todologiji ispitivanja. Tada se intervjuira ili anke- 
tira predviđeni uzorak pojedinaca, a dobiveni rezul- 
tati obrađuju se pomoću statističkih metoda. 

Rezultati se obično izražavaju proporcijama i po- 
stocima, dok se vrlo rijetko upotrebljavaju kompli- 
ciraniji statistički postupci. Ispitujući javno mnjenje 
saznajemo što o nekom događaju misle članovi po- 
jedinih socijalnih grupa, pa se na temelju podataka 
može predvidjeti njihovo ponašanje i poduzeti od- 
ređene mjere u skladu s dobivenim rezultatima. 

KARAKTER, ličnost posmatrana s moralnog sta- 
novišta neke socijalne sredine. Ličnost i k. dosta se 
često u svakodnevnom govoru pogrešno upotreblja- 
vaju, brkajući njihovo značenje. K. je usko povezan 
s ličnošću, ali je to onaj dio ličnosti pojedinca koji 
je određen isključivo moralnim normama lokalne 
zajednice, veće društvene grupe ili društva. U na- 
šoj se kulturi za nekoga kaže da ima »karakter« 
ako ustraje na svojim pozicijama i unatoč raznim 
smetnjama i otporima, ili da ima pozitivni karakter 
ako ispunjava neke etičke ili društvene norme. Zbog 
važnosti koju k. ima u svakom društvu, postoje 
mnogi pokušaji da ga se odredi, izmjeri i predvidi. 
Za tu svrhu postoje mnogi testovi kojima se ispi- 
tuje da li pojedinci poznaju moralne norme i da li 
se u skladu s njima ponašaju. Ti testovi naročito se 
upotrebljavaju prilikom ispitivanja moralnog raz- 
voja djece. Rezultati nekih ispitivanja na tom 
području pokazuju da je vrlo teško govoriti o općem 
karakteru koji bi se ispoljavao u svim situacijama. 
Dobivena je mala korelacija ili povezanost između 
testova (v.) za koje se pretpostavlja da mjere k. u 

različitim situacijama, iz čega proizlazi da se može 
govoriti samo o specifičnim oblicima, a ne o općem 
karakteru. 

Iako su rezultati istraživanja često plauzibilni, 
potrebno ih je uzeti s rezervom, jer danas još ne 
raspolažemo dovoljno objektivnim i valjanim in- 
strumentima, testovima, kojima bismo mjerili 
karakter. 


KATARZA, čuvstveno rasterećenje verbalizira- 
njem ili saopćavanjem problema i konflikata. 

K. je vrlo stari način čuvstvenog rasterećenja ili 
olakšavanja. Za nju su već znali stari Grci, a danas 
je vrlo upotrebljiva tehnika u gotovo svim vrstama 
psihoterapije (v.). Bit katarze sastoji se u tome da 
saopćavanjem problema ili konflikata nekoj osobi u 
koju se ima povjerenje osjećamo čuvstveno olakša- 
nje ili rasterećenje. U psihoterapiji bolesnici se do- 
sjećaju potisnutih konflikata i saopćavaju ih psiho- 
terapeutu, a verbalizacija konflikata za pacijenta 
predstavlja čuvstveno rasterećenje ili katarzu, spo- 
znaju uzroka oboljenja, a posljedica je: ozdravlje- 
nje ili barem olakšanje. 

Dosta često bolesnici nerado govore o svojim pro- 
blemima, pogotovo ako su delikatne prirode. Zbog 
toga psihoterapeut mora biti vrlo sposoban i paž- 
ljiv, mora steći povjerenje pacijenta i usmjeriti ga 
da govori samo o važnim i relevantnim problemima 
Ne smije zahtijevati od pacijenta da govori o pro- 
blemima ako on nije voljan da ih saopći, jer insisti- 
ranje može izazvati negativan stav pacijenta prema 
Psihoterapeutu ili psihoterapiji općenito. 

Zbog toga uspješna k. gotovo isključivo ovisi o 
sposobnosti i umješnosti psihoterapeuta. 


KLINIČKA PSIHOLOGIJA, grana psihologije čiji 
je predmet dijagnosticiranje, savjetovanje, a u ne- 
kim slučajevima liječenje psihičkih poremećenja. 

K. p. je relativno novo područje djelatnosti psi- 
hologa. Izrazito se počela razvijati nakon drugoga 
svjetskog rata, iako su i prije psiholozi radili u psi- 
hijatrijskim klinikama i bolnicama. K. p. je primi- 
jenjena nauka, usko povezana s patopsihologijom 
(v.), koja ispituje simptome različitih psihičkih po- 
remećenja, i psihijatrijom, tj. granom medicine čiji 
je predmet liječenje psihičkih poremećenja. 

Područje rada kliničkih psihologa mijenjalo se s 
razvojem psihologije. Prvobitno su klinički psiho- 
lozi samo ispitivali inteligenciju bolesnika. Kasnije 
su počeli mjeriti i ispitivati interese i crte ličnosti 
i pružati pomoć psihijatrima u dijagnosticiranju 
psihičkih poremećenja. 

Danas osim u psihijatrijskim klinikama, klinički 
psiholozi rade u centrima za rehabilitaciju, kazne- 
no-popravnim domovima, zatvorima, prihvatilištima 
za maloljetne prestupnike i naučnim institucijama, 
pa je i njihovo područje rada dosta različito. Tako 
osim dijagnosticiranja psihičkih poremećenja, kli- 
nički psiholozi daju pojedincima savjete kako će se 
ponašati; učestvuju u psihoterapiji i poduzimaju 
naučna istraživanja uzroka različitih oboljenja i 
strukture ličnosti. 


Prema nekim autorima, u suvremenoj kliničkoj 
psihologiji postoje četiri različita smjera. Prvi 

smjer predstavljaju dinamički orijentirani klinički 
psiholozi, usko povezani sa psihijatrijom i psiho- 
analizom (v.). Drugi smjer predstavljaju klinički 
psiholozi koji pokušavaju sintetizirati rad s testo- 
vima (v.), ili općenito psihometriju (v.) sa psiho- 
analizom (v.), a četvrti su smjer eksperimentalno 
orijentirani klinički psiholozi. Iako su različiti, sva 
četiri smjera u stvari čine jedinstvenu nauku koja 
svakim danom sve efikasnije dijagnosticira, savje- 
tuje i liječi neka psihička poremećenja, tj. psiho- 
neuroze. 

KOMPENZACIJA, nadoknađivanje neuspjeha u 
nekoj aktivnosti, naročitim zalaganjem u sličnom ili 
drugom području. 

Kod dugotrajnijeg neuspjeha zbog nekog ličnog 
nedostatka pojavljuje se snažna potreba za nadok- 
nađivanjem tog manjka i postizanjem socijalnog 
ugleda. Pod utjecajem takve pojačane motivacije i 
pojačanog zalaganja može doći do rezultata koji su 
mnogo značajniji i veći nego rezultati koji se posti- 
žu pod normalnim okolnostima. 

K. ima uvijek ulogu obrane od neuspjeha, jer 
dovodi do postizanja željenog cilja pojačanim zala- 
ganjem (direktna k.), ili isticanjem na drugom pod- 
ručju odvraća pozornost s neuspjeha (indirektna k.). 
Ipak se oblici kompenzacije značajno razlikuju pre- 
ma kvaliteti i efikasnosti. 


Direktna kompenzacija, kao rezultat pojačanog za- 
laganja, vrlo je korisna. Ipak je čest slučaj kod tog 
oblika da dolazi do pojačane vanjske aktivnosti, 
koja samo površno imitira željeni rezultat ili cilj, 

kao npr. vanjsko oponašanje umjetnika, naučenja- 
ka i sl. 

Indirektna kompenzacija, neophodno je potrebna 
kod pojedinaca koji zbog objektivnih manjaka ne 
mogu postići uspjeh u nekom području. Takvu kom- 
penzaciju ne možemo smatrati obrambenim meha- 
nizmom, nego konstruktivnim načinom rješavanja 
problema. 


KOMPLEKSI, skup čuvstveno obojenih misli i 
konflikata potisnutih u podsvijest. 

Freud i ostali psihoanalitičari smatrali su da ne- 
riješeni konflikti, kojih se pojedinac želi osloboditi 
potiskivanjem u podsvijest, predstavljaju specifičnu 
čuvstvenu strukturu ili komplekse. Ti k. ponovno 
izbijaju na površinu kao simptomi psihičkog pore 
mećaja odnosno psihoneuroze (v.). Simptomi mogu 
biti psihički, npr. fobije (v.), prisilne misli i prisilne 
radnje, slabo pamćenje itd., ili organski: glavobolja, 
pretjerana tjelesna osjetljivost, sljepoća, djelomična 
paraliza itd. K. imaju toliki utjecaj na pojedinca da 
upravljaju cjelokupnim ponašanjem i uzrok su ne- 
prilagođenog ponašanja. 

K. se liječe sistematskom psihoterapijom na taj 
način da bolesnik uvidi i čuvstveno ponovno doživi 
konfliktne situacije koje su uzrok kompleksa i ne- 
prilagođenog ponašanja. 

Suvremena psihologija prihvaća komplekse kao 
uzroke psihoneuroze ili neprilagođenog ponašanja 
općenito. 


KONFLIKT MOTIVA, nemogućnost poduzimanja 
akcije i postizanja cilja zbog istovremenog posto- 

janja motiva za akcije koje se međusobno isklju- 
čuju. 

Najčešća prepreka za postizanje ciljeva kod odra- 
slih ljudi je k. m., odnosno postojanje želje za cilje- 
vima koji se mogu postići samo uz odricanje drugih 
ciljeva. Osnovni oblici konflikta motiva rezultat su 
tri situacije: 

1. želje za istovremenim postizanjem dva cilja 

koji se međusobno isključuju; 

2. želje za izbjegavanjem neke neugode i istovre- 

menim izbjegavanjem posljedica; bijega; 

3. želje za istovremenim doživljavanjem i izbje- 

gavanjem neke situacije. 

Prvi je slučaj karakterističan za konjlikt dvo- 
strukog privlačenja kod kojega se treba odlučiti za 
jedan od dva jednako privlačna cilja. Takav k. m. 
lako se razrješava, jer je dovoljno da se situacija 
neznatno izmijeni, pa da jedan cilj postane privlač- 
niji. Druga je situacija tipična za konflikt dvostru- 
kog izbjegavanja. Karakteristično je ponašanje ko- 
lebanje između dva negativna, jednako odbojna 
cilja, koje rezultira u stvarnom ili zamišljenom bi- 
jegu iz konfliktne situacije. Treća situacija je ti- 
pična za konflikt istovremenog privlačenja i odbija- 
nja, kod kojeg je isti cilj istovremeno i privlačan i 
odbojan. Taj je k. m. najteži, jer dovodi do potpune 
nesposobnosti za akciju. Pojedinac ne može napu- 
stiti cilj jer ga privlači, ali ga želi istovremeno i iz- 
bjeći i zaustavlja se na granici gdje napredovanje 
pojačava odbojnost cilja, a uzmicanje povećava nje- 
govu privlačnost. Reakcija na takav k. m. je tje- 
skoba (v.). 

K. m. može se smatrati specifičnim oblikom fru- 
stracije (v.) kod koje su prepreke za postizanje cilja 
unutar samog pojedinca. Sve reakcije na frustraciju 
tipične su iza k. m. a to je racionalno sagledava- 
nje problema, ili utjecanje različitim obrambenim 
mehanizmima (v.), ili tjeskoba u potisnutom ili oslo- 
bođenom obliku. 


KORTEKS, moždana kora koja je centar svjesnog 
psihičkog doživljaja i voljnih pokreta. 

K. je velika masa sive tvari koja se sastoji od 
staničnih tijela oko 14 milijardi živčanih stanica. 
Zauzimajući veliku površinu u mnogobrojnim na- 
borima prekriva gotovo sve ostale dijelove mozga 
u lubanji čovjeka. U evolutivnom razvoju predstav- 
lja najkasnije razvijenu strukturu, a njegov razvoj 
nije se odvijao samo u smjeru povećanja broja živ- 
čanih stanica, nego i u golemom povećanju moguć- 
nosti međusobnih veza tih stanica. Te su mogućnosti 
u osnovi novog kvaliteta, koji je kod bića na nižoj 
evolutivnoj ljestvici tek u elementarnom obliku, a 
to je psihonervna aktivnost: svjesni doživljaj i upra- 
vljanje aktivnostima organizma na taj način da or- 
ganizam djeluje kao jedinstvena cjelina na vanjske 
uvjete i unutarnje potrebe. 


Funkcije korteksa, koje omogućuju to jedinstvo 
akcije, jesu trovrsne: primanje poruka o zbivanjima 
u organizmu i izvan njega u obliku senzornih živča- 
nih uzbuđenja, sređivanje tih poruka i njihovo us- 
klađivanje s ranijim iskustvom i potrebama i oda- 
biranje reakcije i odašiljanje motornih uzbuđenja u 
izvršne tjelesne organe: mišiće i žlijezde. 

Senzorne zone korteksa sastoje se od specijalizi- 
ranih stanica koje primaju poruke o zbivanjima 
unutar i izvan organizma. 


Motorna zona sastoji se od stanica koje na perife- 
riju šalju naloge za pokretanje tjelesnih organa. 

Asocijativna zona sastoji se od najvećeg broja 
stanica korteksa koje imaju funkciju organiziranja 
podataka, a ta se funkcija očituje kao pamćenje, 
mišljenje i planiranje. Ta zona nije jasno lokalizi- 
rana kao senzorna ili motorna, nego se smatra da je 
čeoni dio korteksa uglavnom odgovoran za asocija- 
tivne funkcije: povezivanje djelomičnih obavijesti 
u smislene cjeline, korištenje ranijeg iskustva, oda- 
biranje, odgađanje i planiranje najispravnijeg ob- 
lika ponašanja. 

KREATIVNO MIŠLJENJE, oblik mišljenja za koji 
je karakteristično zaključivanje o povezanosti po- 
java na nov i originalan način koji omogućuje pred- 
viđanje i primjenu različitih zakonitosti. 

U toku kreativnog mišljenja pojedinac sagledava 
elemente svoga ranijeg iskustva u novim među- 
sobnim odnosima, što dovodi do otkrivanja zakoni- 
tosti čija je primjena važna za napredak naučne i 
kulturne misli ili uvjeta života. Proučavanje kre- 
ativnog mišljenja otežano je činjenicom da se ne 
može proizvoljno izazvati. Podaci o karakteristi- 
kama tog procesa rezultat su introspektivnih izvje- 
štaja samih mislilaca o doživljavanju za vrijeme 
kreativnog procesa. Prema tim podacima moguće 
je razlikovati četiri faze kreativnog mišljenja: pre- 
paraciju, inkubaciju, inspiraciju i verifikaciju. 

Faza preparacije, priprema za rješavanje nekog 
problema koja se sastoji od sakupljanja svih do- 
stupnih informacija o različitim aspektima prouča- 
vanog problema i međusobnog uspoređivanja i po- 
vezivanja tih podataka. 


Faza inkubacije, prividna neaktivnost i nenapre- 
dovanje u rješavanju problema, kada mislilac nakon 
sakupljanja podataka privremeno prestaje razmi- 
šljati o problemu. 

Faza inspiracije, nagla pojava rješenja problema, 
obično u momentu rastresenosti ili neaktivnosti. 
Takvo rješenje potrebno je razraditi u toku mno- 
gih pokušaja i pogrešaka, zaključivanja i povezi- 
vanja podataka. 

Faza verifikacije, ispitivanje ispravnosti zaključka 
u toku kojeg se nekim oblikom eksperimenta ili 
dedukcijom provjerava u kojim uvjetima i uz koja 
ograničenja vrijedi dobiveni odgovor na problem. 
Zbog procesa inkubacije i inspiracije, k. m. ima če- 
sto izgled slučajnog nadahnuća ili obdarenosti mi- 
slioca. Ipak je i to proces brojnih pokušaja i po- 
grešaka i u znatnoj mjeri ovisi o količini prikuplje- 
nog znanja i podataka o problemu, koji su nužan 
preduvjet za stvaranje pretpostavki i zaključaka. 

KRETENIZAM, oboljenje koje se očituje kao za- 
stoj, u fizičkom i psihičkom razvoju djeteta, a rezul- 
tat je pomanjkanja hormona tiroksina. 

Ako dođe do poremećenja u radu žlijezde štit- 
njače, usporena je izmjena tvari i onemogućeno je 
pravilno korištenje energije za razvoj organizma. 
Zato dolazi do fizičkog kržljanja, a istovremeno i 

do prestanka razvoja mozga. Ako se oboljenje pojavi 
u ranom djetinjstvu, oboljela djeca postat će kre- 
teni, tj. tjelesno kržljavi, nepravilno razvijeni i sla- 
boumni. Dodavanje hormona tiroksina može u 
ranoj dobi odstraniti posljedice slabog funkcioni- 
ranja štitnjače. 


KRETSCHMEROVA TIPOLOGIJA, klasifikacija 
ličnosti prema tjelesnoj konstituciji i građi tijela. 
Njemački psihijatar Kretschmer (Krečmer) primije- 
tio je da se pojedinci koji boluju od dvije najčešće 
vrste psihoza (v.): shizofrenije (v.) i manično-depre- 
sivne psihoze (v.), neobično razlikuju po tjelesnoj 
konstituciji, tj. građi tijela. Primijetio je da su shi- 
zofreničari uskog grudnog koša, mršavi i dugih 
ekstremiteta, a manično-depresivni psihotičari de- 
beli, široka vrata s kratkim rukama i nogama. Pre- 
ma građi tijela prvu je grupu, tj. shizofreničare, na- 
zvao leptosomima ili astenicima, a drugu grupu pik- 
nicima. One koji su po građi tijela između piknika 
i leptosoma, nazvao je atletskim tipom. Kretschmer 
je toliko bio impresioniran povezanošću tjelesne 
konstitucije i vrste psihičkog oboljenja da je na te- 
melju tjelesne konstitucije razradio tipologiju lič- 
nosti normalnih pojedinaca. Sve pojedince podijelio 
je u dva tipa: shizotimni i ciklotimni tip. Shizotimni 
tip je nedruštven, miran, ozbiljan, rezerviran i 
sklon konfuziji. Prema tjelesnoj građi je leptosom, 
a u slučaju psihičkog oboljenja razvio bi shizofre- 
niju. Ciklotim je društven, duhovit, sklon šalama i 
velikim oscilacijama raspoloženja. Prema tjelesnoj 
građi je piknik, a u slučaju oboljenja razvio bi 

manično-đepresivnu psihozu. K. t. izazvala je pole- 
mike i vrlo oštru kritiku. Da bi se tipologija doka- 
zala ili oborila provedena su mnoga istraživanja. 
Prema dosadašnjim rezultatima tipologija vrijedi za 
psihotičare, ali na normalnim pojedincima nikako 
se nije mogla potvrditi. Istraživanjima je dokazano 
da su Kretschmerove definicije leptosoma i piknika 
nedovoljno precizne i nedorečene, ali je najveća 
zamjerka Kretschmerovoj tipologiji, kao i svakoj 
tipologiji ličnosti, što simplicistički nastoji obujmiti 
tako složenu strukturu kao što je ličnost i svesti je 
u dvije ekstremne kategorije. Rezultati istraživanja 
pokazuju da se mnoge osobine, za koje se smatralo 
da su »čisti tipovi«, distribuiraju po zakonu krivu- 
lje normalne distribucije (v.). 

KRIVULJA NORMALNE DISTRIBUCIJE, zvono- 
lika krivulja čestine osobina, na čiju veličinu utječe 
velik broj međusobno nezavisnih uzroka. 

Gauss (Gaus) je primijetio da se veličine neke po- 
jave, na koju djeluju mnogobrojni sitni faktori po 
zakonu slučaja, raspoređuju prema zvonolikoj ras- 
podjeli s najvećom čestinom pojava srednje veličine 
i simetričnim opadanjem broja i manjih i većih 
vrijednosti. 

Prema toj distribuciji moguće je odrediti koliki je 
postotak određene veličine u pojedinom dijelu kri- 
vulje, a prema tome može se izračunati i vjero- 
jatnost pojavljivanja određene veličine. 

Statističar Quetelet (Ketle) primijetio je da se 
ljudske osobine kao visina, težina i sl., distribuiraju 
prema normalnoj krivulji i primijenio je tu kri- 

vulju za opisivanje raspodjele ljudskih osobina. Pri- 
likom mjerenja gotovo svih osobina čovjeka dobi- 
vaju se normalne distribucije uz uvjet da se mjere 


FREKVENCIJA 


PROSJEK 
Krivulja normalne distribucije 


osobine u homogenoj grupi i da nijedan od faktora 
koji djeluju na osobinu jače ne utječe od ostalih. 


Galton (Golton) je iskoristio pravilnost odstupa- 
nja veličina od prosjeka za izražavanje osobine po- 
jedinca u jedinicama odstupanja od prosječne oso- 
bine skupine. Na taj način omogućeno je mjerenje 
psiholoških veličina. 

Normalna distribucija osobina onemogućuje po- 
kušaje klasifikacije ljudi u oštro odijeljene tipove. 
Individualne razlike su niz postepenih stupnjeva i 
prelaza, a ne oštro odijeljene kategorije. To stano- 
vište ima značajne posljedice na promatranje du- 
ševne bolesti ili zaostalosti, kao jednog stupnja na 

kontinuumu, od potpuno zdravog do potpuno bole- 
snog. 

KRIVULJA RADA, grafički prikaz promjena u 
radnom učinku koje nastaju u toku kontinuiranog 
rada. 

Ako se na apscisu koordinatnog sistema nanose 
sati rada, a na ordinatu količina produkcije, tj. 
radni učinak neke grupe ljudi, mogu se pratiti pro- 
mjene radnog učinka u funkciji vremena rada. Tako 
prikazane promjene pokazuju određene pravilnosti, 
koje možemo pripisati karakterističnim procesima 
u toku rada: 

Proces urađivanja, tj. faza ugrijavanja mišića ili 
uvježbavanja aktivnosti očituje se kao postepeni 

Krivulja rađa 


porast početka krivulje. 

Proces održavanja napora, unatoč nastupanju 
umora, očituje se kao postepeni pad krivulje nakon 
izvjesnog vremena rada. 

Proces umora, dovodi do naglog pada u krivulji. 


Završni elan, očituje se kao porast krivulje pred 
svršetak rada. Oblik krivulje rada, koja je rezultat 
svih tih faktora, ovisi o specifičnom poslu, jer inten- 
zitet spomenutih procesa i vrijeme njegovog nastu- 
panja ovisi o težini i monotonosti posla, rasporedu 
odmora i vrsti napora. 

KRIVULJA UČENJA, grafički prikaz odnosa iz- 
među vremena učenja i količine naučenog materija- 
la, koji pokazuje brzinu i tok napredovanja pro- 
cesa učenja. 

Konstrukcija krivulje učenja je podesna metoda 
proučavanja procesa učenja, jer grafički prikaz 
omogućuje neposredan uvid u kvantitativne pro- 
mjene koje nastaju u znanju ili vještini u toku po- 
navljanja neke aktivnosti. Zbog toga se k. u. upo- 
trebljava za promatranje konkretnog procesa uče- 
nja kao i određivanje općih zakona procesa učenja. 
Napredovanje učenja očituje se u tri oblika: pora- 
stom količine naučenog materijala, opadanjem bro- 
ja grešaka ili smanjenjem vremena koje je potrebno 
za novo učenje. 

Prilikom konstrukcije krivulje porasta na apscisu 
se nanose vremenske jedinice ili broj ponavljanja, 
a na ordinatu broj ili postotak ispravno naučenih 
jedinica materijala koji se uči (riječi, slogova, za- 
dataka). Za krivulju opadanja na apscisu se na- 
nose vremenske jedinice učenja ili broj ponavlja- 
nja, a na ordinatu broj pogrešaka ili vrijeme koje 
je potrebno za izvođenje ili ponovno učenje nekog 
zadatka. 

Oblik krivulje značajno ovisi o jedinicama koje 
nanosimo na apscisu i ordinatu, ali i o vrsti mate- 
rijala. 

Razlikujemo tri osnovna oblika krivulje napre- 
dovanja učenja: 

Krivulja negativne akceleracije, pokazuje naglo, 
pa zatim postepeno približavanje granici prilikom 
stjecanja jednostavnih znanja i vještina. 


REZULTAT UČENJA 


BROJ PONAVLJANJA 
Krivulja negativne akceleracije 

Krivulja pozitivne akceleracije, pokazuje poste- 
peno napredovanje i kasniji nagli porast, karakte- 
ristično za stjecanje do tada potpuno nepoznatih 
vještina. 

Sigmoidna krivulja, ili krivulja u obliku slova S, 
sastavljena je od jedne krivulje negativne i jed- 
ne pozitivne akceleracije. Karakteristična je za uče- 

BROJ PONAVLJANJA 
Krivulja u obliku slova S 


nje kompleksnih vještina i pokazuje postepeno stje- 
canje elementarnih vještina i nagli prelaz na kom- 
biniranje stečenih elemenata. 

Karakteristike većine krivulja učenja povremeni 
su zastoji u napredovanju, tzv. platoi (v.), i poste- 
peno smanjenje napredovanja pri završetku. To 
smanjenje porasta rezultat je asimptotskog pribli- 
žavanja fiziološkoj granici, tj. maksimalnim moguć- 
nostima učenika. 


KVOCIJENT INTELIGENCIJE, odnos između do- 
bi određene rezultatom u testu inteligencije i hro- 
nološke dobi pojedinca. 

K. i. je podesan način izražavanja rezultata nekog 
pojedinca u testu inteligencije (v.), jer ta veličina 
uzima u obzir i položaj rezultata prema rezultatima 
drugih pojedinaca. Izračunavanje kvocijenta inteli- 
gencije osniva se na određivanju mentalne dobi. 
Mentalna dob nekog pojedinca je jednaka dobi one 
grupe sa čijim je prosječnim rezultatom identičan 
njegov rezultat u testu. Ako se ta mentalna dob 
podijeli s njegovom hronološkom dobi, može se di- 
rektno vidjeti da li je on prema svojoj dobi pro- 
sječne, natprosječne ili ispotprosječne inteligencije. 


MD 
KI = HD X 100 
Ako desetgodišnje dijete postiže u testu inteligen- 
cije rezultate koji su karakteristični za grupu peto- 
godišnje djece, njegova je mentalna dob 5 godina, 
kronološka 10, a k. i. 50, što znači da je značajno 
ispotprosječnih sposobnosti. 

LIBIDO, seksualni nagon prema Freudu osnovni 
motiv u ponašanju čovjeka. Freud je smatrao da na 
razvoj ličnosti (v.) najviše utječe razvoj libida, ili 
seksualnog nagona, i da uglavnom svi oblici nepri- 
lagođenog ponašanja nastaju kao posljedica pore- 
mećenja ili nerazvijenosti libida. Libido u svom 
razvoju prolazi kroz nekoliko faza. Prva je auto- 
erotična, u kojoj je pojedinac sam predmet libida. 
Obično se ta faza dijeli na oralnu, u kojoj su usta 
predmet zadovoljenja libida, i na analnu, u kojoj 
je to anus. U daljem razvoju libido se vezuje za 
druge pojedince, pa tako dolazi do Edipova kom- 
pleksa (v.); do faze seksualne nezainteresiranosti ili 
latencije i, do heteroseksualne faze. U svakoj fazi 
postoji mogućnost da se 1. prestane razvijati, tj. da 
se fiksira, što se odražava na razvoj i strukturu 
ličnosti. Freudova teorija libida oštro je kritizirana. 
Naročito su je oštro kritizirali psihoanalitičari A. 
Adler (Adler), E. Fromm (From), K. Horney (Horni) 
i mnogi suvremeni psiholozi koji se smatraju ne- 
psihoanalitičarima. Osnovna je zamjerka spomenu- 
tih autora, a i suvremene psihologije, da je Freud 

pogriješio smatrajući da je 1. faktor koji najjače 
djeluje na razvoj i strukturu ličnosti. Mnogi sma- 
traju da je Freudova podjela razvoja libida na faze 
pogrešna i proizvoljna. 


LIČNOST, dinamična organizacija psihofiziološ- 
kih sistema pojedinca koja određuje njegovu jedin- 
stvenu prilagodbu u socijalnoj sredini. Ova defini- 
cija ličnosti poznatog američkog socijalnog psiho- 
loga G. Allporta (Olport) pokazuje koliko je 1. 
komplicirana i zamršena psihička struktura i koliko 
ju je teško naučio ispitati. Mnogi stručnjaci danas 
smatraju da je 1., a naročito 1. odrasla čovjeka naj- 
kompliciraniji problem nauke. Zbog toga su unatoč 
mnogim istraživanjima mnogi problemi ličnosti ne- 
objašnjeni, a ne postoji ni suglasnost o tome što je 
ličnost. Bihevioristi smatraju da se 1. pojedinca ma- 
nifestira u ponašanju; u skladu s tim J. B. Watson 
(Votson) smatra da je 1. sve vidljivo ponašanje i 
postupci pojedinca. Drugi psiholozi ne slažu se s 
bihevioristima i smatraju da 1. nije samo ono što 
zapažamo u ponašanju, nego i dublja, u izvjesnom 
smislu prikrivena psihička struktura. 


Najvjerojatnije je treće stanovište koje predsta- 
vlja sintezu prva dva, prema kojem se 1. manifesti- 
ra u ponašanju pojedinca, ali u skladu s njegovim 
potrebama (v.) i interesima (v.). 


U svakodnevnom govoru često se umjesto ličnosti 
upotrebljavaju riječi karakter (v.) i temperament 
(v.), što je neopravdano i pogrešno. L. je povezana 
s karakterom i temperamentom, ali se od njih i raz- 
likuje. 

Razvitak ličnosti počinje vrlo rano. Razlike se 
susreću već kod novorođenčadi, ali to su uglavnom 
razlike u temperamentu. Na razvoj ličnosti djeluje 
niz faktora koji se mogu svrstati u dvije katego- 
rije: hereditarno-fiziološku i faktore socijalne sre- 
dine. Pod hereditarno-fiziološkim razumijevamo 
biološko nasljeđe preneseno od roditelja, a pod 
fiziološkim rad endokrinog sistema, u širem smislu 
rad i razvoj čitavog organizma. 

Socijalna sredina neobično snažno utječe na raz- 
voj ličnosti. Prema tome u kakvoj kulturi poje- 
dinac živi, takve će razviti i stavove (v.), uvjerenja 
(v.) i potrebe (v.). 

U istoj kulturi, a uz različite socijalne sredine, 
ličnost će se različito modelirati. Na razvoj ličnosti 
naročito utječe porodica, atmosfera u porodici i po- 
našanje oca ili majke prema djetetu. Prema tome 
koliko su roditelji prema djetetu čuvstveni ili hla- 
dni, ovisi da li će dijete razviti intro- ili ekstrover- 
tirani tip ličnosti. 

Osim porodice, na razvoj ličnosti utječe i šira so- 
cijalna sredina, kao što su susjedstvo, prijatelji itd. 

U kojem stupnju pojedini faktor djeluje na razvoj 
ličnosti vrlo je teško, ili nemoguće, kazati, jer raz- 
ličite teorije naglašavaju različite faktore. Prema 
suvremenim teorijama, pretežno utječe uža soci- 
jalna sredina, ali je ipak 1. rezultat utjecaja svih 
faktora zajedno. Iako je 1. vrlo komplicirana struk- 
tura, nastoji se na različite načine izmjeriti. Sve 
pokušaje možemo svrstati u tri pristupa: Prvi pri- 
stup je holistički, kojim se želi zahvatiti i izmje- 
riti čitava ličnost, u tu svrhu upotrebljavaju se spe- 

cijalni oblici intervjuiranja. Drugi pristup, koji ta- 
kođer nastoji zahvatiti čitavu ličnost ali na manje 
direktan način, predstavljaju projektivni testovi (v.) 
ili projektivne tehnike. Ispitivanje samo nekih di- 
menzija, kao što su submisivnost, dominantnost, 
agresivnost itd., koje nazivamo crtama ličnosti (v.), 
provodi se upitnicima i tzv. inventarima ličnosti, 
Sva tri pristupa ne daju dovoljno objektivan i va- 
ljan uvid u ličnost, pa ih je potrebno dalje usavr- 
šavati. 


9 Psihologija 129 

MANIČNO-DEPRESIVNA PSIHOZA, vrsta psi- 
hoze za koju se ne zna tačan uzrok nastanka, karak- 
terizirana izmjenom čuvstvenog stanja od ekstrem- 
ne manije do krajnje depresije. 

Kretschmer tvrdi da od manično-depresivnih psi- 
hoza oboljevaju piknici, tj. pojedinci koji su po tje- 
lesnoj građi niska rasta, salasti, velike glave i na- 
bijenih ramena i vrata. 

Neke statistike pokazuju da od manično-depre- 
sivnih psihoza znatno više boluju žene nego muš- 
karci. Podaci također pokazuju da u razvoju bolesti 
izvjesnu ulogu ima i nasljeđe. Iako postoje različite 
teorije i hipoteze, uzrok oboljenja još uvijek nije 
poznat. 

Prema simptomima, oboljenje se može podijeliti 
na: maniju, depresiju i manično-depresivnu psihozu. 

Manija se može prepoznati po ekstremnoj živah- 
nosti i veselju. Pojedinci koji boluju od manije ne- 
mirni su, govore da imaju kontakt s najnovijim 
satelitima, da upravljaju raketama, imitiraju spi- 
kera nogometnih utakmica, pričaju šale i zabavljaju 
druge bolesnike pretjerano ističući svoju ličnost. 

Depresija je oboljenje potpuno suprotno maniji. 
Bolesnici su tužni, zdvojni i puni tjeskobe. Teško 
misle, tromih su pokreta i vrlo se teško kreću. Bu- 
dućnost im se čini vrlo crna i za njih ništa nema 
nikakvog smisla. 

Manično-depresivna psihoza je oboljenje karak- 
terizirano izmjeničnim pojavljivanjem simptoma 
manije i depresije. Postoji nekoliko stupnjeva ili 
vrsta manije i depresija, ali u svima nalazimo zaje- 
dničke simptome, samo različitog trajanja i inten- 
ziteta. 

Kod svih stupnjeva manije susrećemo veselo ras- 
položenje, bujicu misli i ideja, opći nemir i uzbu- 
đenje, a kod svih stupnjeva depresije sporo miš- 
ljenje, opću depresiju, sporost pokreta, u nekim slu- 
čajevima i zakočenost psihomotorike. 

Manično-depresivna psihoza, za razliku od ostalih, 
liječi se relativno uspješno. Kao metoda liječenja 
obično se upotrebljava elektro-šok terapija, a kat- 
kada i neki kemijski preparati. Koja će se metoda 
upotrijebiti ovisi o reagiranju bolesnika. 

MEĐULJUDSKI ODNOSI, u industrijskoj psiho- 
logiji područje proučavanja, čiji je cilj uspostavlja- 
nje podesne psihološke klime i zadovoljstva ljudi u 
poduzeću. 

Naučna organizacija rada uzima kao važan fak- 
tor u obzir kvalitetu odnosa među ljudima u podu- 
zeću. Zbog toga se velika važnost pridaje području 
proučavanja i primjene rezultata socijalne psiholo- 
gije, psihologije grupa i kliničke psihologije za us- 
postavljanje dobrih međuljudskih odnosa u podu- 
zeću. Tretiranje tih problema osniva se na naučnom 

pristupu problemima ponašanja pojedinca i grupe, 
a to je razumijevanje ponašanja i razvijanje stavova 
koje rezultira iz razumijevanja. S praktičkog as- 
pekta taj stav naglašava potrebu obrazovanja nepo- 
srednih rukovodilaca u međuljudskim odnosima, a 
obrazovanje se sastoji većim dijelom u mijenjanju 
i izgradnji konstruktivnih stavova rukovodilaca, a 
u manjem dijelu u stjecanju specifičnih vještina i 
tehnika rukovođenja koje uspostavljaju dobre me- 
đuljudske odnose. To su osnovne tehnike demokrat- 
skog rukovođenja: rješavanje problema grupnom 
odlukom i grupnom diskusijom, metode ličnog op- 
hođenja s ljudima, briga za ljude i adekvatan način 
njenog izražavanja, uspostavljanje dobrih odnosa 
među pojedincima koji zajedno rade korištenjem 
svih faktora koji povećavaju grupnu solidarnost, 
pravilna primjena metoda uvođenja u posao, metode 
savjetovanja ljudi, uvažavanja i korištenja razlika 
u sposobnostima i stavovima ljudi itd. 


MENTALNA HIGIJENA, primjena psiholoških 
principa za postizanje i održanje zadovoljavajuće 
prilagodbe na životne probleme. 

Cilj mentalne higijene je održanje mentalnog 
zdravlja, a to je sprečavanje nastanka mentalnih 
oboljenja: neuroza i psihoza (v.). Mentalno zdravlje 
očituje se kao pretežno dobro raspoloženje unatoč 
postojanju ličnih nedostataka i prepreka iz okoline; 
samopouzdanje koje se očituje u slobodi i nezavis- 
nosti odlučivanja i djelovanja; prihvaćanje vlastitih 
i tuđih nedostataka, briga za osjećaje drugih ljudi, 
zainteresiranost za okolinu, lična aktivnost. Zbog 
utjecaja negativnih faktora okoline i pogrešnog raz- 

voja stavova i čuvstava, često dolazi do znatnog 
narušavanja mentalnog zdravlja. M. h. preporučuje 
niz mjera koje sprečavaju to narušavanje. Mjere 
za održanje mentalnog zdravlja ispoljavaju se kao: 
socijalna intervencija, tj. briga zajednice za razvoj 
ličnosti stvaranjem mogućnosti za školovanje, lije- 
čenje i rekreaciju; 

intervencija neposredne okoline, tj. briga poro- 
dice, škole i radne okoline za zdravlje svojih čla- 
nova; 

briga svakog pojedinca za vlastito mentalno zdra- 
vlje i za zdravlje okoline. 

Niz principa mentalne higijene propisuje najus- 
pješnije metode za održanje mentalnog zdravlja. 

Principi za porodične odnose sadrže potrebu us- 
postavljanja odnosa razumijevanja i topline kako 
se kod djeteta ne bi razvili osjećaji odbačenosti, ne- 
sigurnosti i tjeskobe; među bračnim partnerima po- 
trebe odnosa razumijevanja i tolerancije. 

Principi mentalne higijene školovanja naglaša- 
vaju potrebu ispravnog stava prema sposobnostima 
učenika i pravilne primjene disciplinskih mjera, 
da se kod djeteta ne stvore osjećaji manje vrijed- 
nosti, pasivnost i tjeskoba. 

Principi mentalne higijene rada odnose se na pri- 
lagođenje radnika na rad prema njegovim osobina- 
ma, podržavanje ispravnih međuljudskih odnosa i 
zdravih radnih uslova. 

Principi korištenja slobodnog vremena jesu uspo- 
stavljanje pravilne ravnoteže rada, odmora i za- 
bave, kao i pravilan izbor zabave. Savjeti za odr- 
žanje mentalnog zdravlja svakog pojedinca propi- 

suju brigu za održanje fizičkog zdravlja, pronala- 
ženje djelatnosti u kojoj se mogu realizirati pune 
sposobnosti i kreativnost bilo u radu, bilo izvan 
rada, održavanje društvene aktivnosti, pripadanje 
grupi i racionalno sagledavanje ličnih problema bez 
izbjegavanja i prikrivanja pravih izvora problema. 

METODA IZUČAVANJA SLUČAJA (Case study), 
metoda prikupljanja podataka o svim faktorima 
koji djeluju na razvoj pojedinca. 

M. i. s. prihvaćena je u psihologiji i psihijatriji 
iz socijalnog rada kao podesan način informiranja 
o utjecajima koji su doveli do formiranja sadašnje 
ličnosti pojedinca. Metoda se sastoji od prikuplja- 
nja i preglednog registriranja podataka o pojedincu 
koji se dobivaju intervjuiranjem samog pojedinca, 
njegovih rođaka, prijatelja, nastavnika, rukovodi- 
laca, drugova na poslu i osoblja ustanova s kojima 
je dolazio u vezu radi liječenja ili boravka. Osim 
podataka intervjuiranja registriraju se i direktna 
promatranja fizičke i socioekonomske situacije ne- 
posredne okoline pojedinca, kao i karakteristike i 
stavovi njegove porodice i drugova. Objektivno i 
određenim sistemom registrirani podaci sačinjavaju 
historiju slučaja. 


Historija slučaja sadrži uglavnom slijedeće podat- 
ke o pojedincu: faktori okoline (socioekonomski sta- 
tus porodice, odnosi u porodici, stavovi porodice i 
drugova); razvoj u djetinjstvu (fizički, intelektual- 
ni, emocionalni i socijalni razvoj); školski i profe- 
sionalni razvoj (napredovanje u školi i u zanimanju, 
profesionalni planovi i ambicije); sadašnja prilago- 

đenost (lični problemi, životni stil, interesi, soci- 
jalni odnosi). 

U eksperimentalnoj psihologiji historija slučaja 
koristi se kao izvor dodatnih podataka o ispitaniku, 
dok se u psihijatrijskoj ili kliničkoj praksi često 
koristi kao osnovni izvor podataka za otkrivanje 
uzroka poremetnji, postavljanja dijagnoze i tret- 
mana. Prilikom takve upotrebe historija slučaja nije 
samo niz objektivnih podataka, nego istovremeno 
objašnjavanje tih podataka u skladu s nekim teo- 
retskim sistemom o razvoju ličnosti. 


Bez obzira na metodu upotrebe historije slučaja, 
potrebno je da se podaci prikupljaju savjesno, uz 
provjeravanje i usporedbu različitih izvora, da se 
jasno razlikuju podaci o ponašanju od objašnjenja 
tog ponašanja i da se razlikuju podaci u historiji 
slučaja od objašnjenja razvoja ličnosti koje slijedi 
iz podataka. 


METODE PSIHOLOGIJE, skup postupaka po- 
moću kojih se dolazi do podataka o ponašanju čo- 
vjeka. U svakoj nauci, pa i u psihologiji (v.), postoje 
metode kojima se ispituje predmet proučavanja. U 
psihologiji je to ponašanje čovjeka u najrazličitijim 
situacijama. Metode se razlikuju po kompleksnosti, 
po znanju koje je potrebno da bi se mogle upotri- 
jebiti i, što je najvažnije, po tačnosti rezultata koji 
se postižu. Najstarija metoda psihologije je intro- 
spekcija (v.). Ona se danas vrlo rijetko ili uopće 
ne upotrebljava kao samostalna metoda istraživa- 
nja. Danas se u psihologiji upotrebljavaju: analiza 
sadržaja (v.), intervju (v.), opservacija (v.), anketa 
(v.), skale procjene (v.), sociometrijske metode (v.), 

eksperiment (v.) i testovi (v.). Postojeće metode nisu 
savršene, kao što nisu savršene metode niti jedne 
nauke, ali se pomoću njih mogu objasniti mnogi 
fundamentalni i praktični problemi koji ulaze u 
područje psihologije. 


MIŠLJENJE, procesi u kojima se iskazuju, u ob- 
liku uspoređivanja i ujedinjavanja perceptivnih i 
logičkih elemenata, razni aspekti strukture bića u 
njegovim vezama i odnosima, a rezultat su aktiv- 
nosti centralnog živčanog sistema. U toku mišljenja 
odvijaju se simbolički, reprezentativni procesi koji 
zamjenjuju, simboliziraju neko ranije, momentano 
neprisutno zbivanje, ili pak zbivanje koje nije ni 
postojalo, nego je rezultat proizvoljne kombinacije 
elemenata ranijeg iskustva. Prava priroda simbola, 
koji u mišljenju zamjenjuju stvarnost, nije pozna- 
ta. Ti su simboli: pojam (v.), predodžba (v.) i ne- 
vidljive mišićne reakcije. Neki smatraju da je na- 
stajanje i smjenjivanje predodžbi osnovni simbo- 
lički proces u toku mišljenja, ali introspektivni po- 
daci pokazuju da postoji mišljenje bez predodžbi. 
Prema drugim teorijama, mišljenje je reagiranje, tj. 
ponašanje, i simboli koji su instrument mišljenja, 
pojavljuju se u obliku nevidljivih mišićnih reakcija 
ili nevidljivog govora. Istraživanja takvih implicit- 
nih mišićnih aktivnosti za vrijeme mišljenja nisu 
pokazala njihovu neophodnost za odvijanje mišlje- 
nja. Smatra se da je za proces mišljenja najodgo- 
vornija aktivnost čeonog režnja velikog mozga i 
procesi koji se odvijaju u tim asocijativnim zonama. 
Tok simbola u toku mišljenja obično je usmjeren u 
skladu s potrebama pojedinca. Prema stupnju us- 

mjerenosti prema nekom cilju, mišljenje se može 
podijeliti na slobodne asocijacije (v.), mišljenje o 
nečemu koje usmjeravaju momentane potrebe poje- 
dinca, san i sanjarenje, koji su rezultat potreba i 
usmjereni na rješavanje problema, ali je rješenje 
nerealistično, i rezoniranje koje je usmjereno na 
rješavanje problema i dovodi do stvarnog rješenja 
što otklanja problem. Osim potrebe koja izaziva 
mišljenje i potrebe za rješenjem problema, na miš- 
ljenje djeluje i usmjerenost. 

Usmjerenost rezultira iz prirode problema, rani- 
jeg iskustva, dobivenih podataka ili preuranjenih 
zaključaka o problemu. Ona djeluje selektivno, tj. u 
toku mišljenja odabiru se oni podaci koji su u skla- 
du s usmjerenošću, a previđaju se oni koji nisu. 
Tako usmjerenost može olakšati ili otežati rješava- 
nje problema, jer ograničava izbor rješenja. 


Rezoniranje se javlja u različitim oblicima: kao 
jednostavno kombiniranje ranijih iskustava, ver- 
balno rezoniranje, ili mišljenje prema pravilima 1o- 
gike. Cilj rezoniranja je shvaćanje uzročno-poslje- 
dične veze među pojavama, a kriterij ispravnosti 
rezoniranja je tačnost predviđanja posljedica nekog 
uzroka. Najviši stupanj rezoniranja je izražen u 
naučnom rezoniranju, koje propisuje određene po- 
stupke zaključivanja i provjeravanja tačnosti za- 
ključaka. Faze naučnog zaključivanja: definiranje 
problema, sakupljanje podataka o problemu, posta- 
vljanje hipoteza, tj. pretpostavki o mogućim rješe- 
njima, eksperimentiranje i odbacivanje nepotvrđe- 
nih hipoteza te donošenje zaključka. Ta se metoda 


137 


Mišljenje — Monotonija 


uspješno primjenjuje na rješavanje svakodnevnih i 
ličnih, a ne samo naučnih problema. 


MNEMOTEHNIKA, sistemi učenja koji pomažu 
pamćenje nepovezanih podataka. Naučno i svako- 
dnevno iskustvo pokazuje da je učenje materijala 
koji nema vlastiti smisao mnogo teže nego učenje 
materijala koji sačinjava smislenu cjelinu. Postoje 
različiti mnemotehnički sistemi kojima se nastoji 
olakšati učenje takvog »besmislenog« materijala 
kao što su datumi, nazivi, simboli i sl. Ti sistemi 
olakšavanja pamćenja osnivaju se na tri principa: 
povezivanje besmislenih elemenata u jednu cjelinu 
koja ima zamišljeni smisao (npr. pamćenje godine 
753. pomoću riječi se-pe-ti); povezivanje besmisle- 
nih elemenata s već postojećim smislenim cjelina- 
ma (npr. pamćenje sekvence a,a,a; €,a,e; e,i,o kao 
Barbara, Celaret, Ferio); povezivanje materijala u 
ritmičke ili rimovane dijelove, jer ritmiziranje olak- 
šava proces učenja (npr. gramatička ili matematička 
pravila u obliku pjesmice). 

Mnemotehnički sistemi uglavnom nisu korisni. 
Ponekad su komplicirani, pa za učenje samog siste- 
ma treba više vremena nego za učenje bez sistema. 
Kad se takvi sistemi upotrebljavaju za učenje gra- 
đe koja ima smisao, dovode do površnog mehanič- 
kog znanja koje je nemoguće primijeniti s razumije- 
vanjem u novim situacijama. 

MONOTONIJA, doživljaj neugode i dosade u toku 
obavljanja nekog posla koji zbog svoje prirode ili 
osobine radnika ne pobuđuje u radniku nikakav 
interes. 

Vanjski simptomi monotonije slični su simpto- 
mima umora: opadanje radnog učinka, spontani od- 
mori u toku rada, izostajanje s posla, napuštanje 
posla i nezadovoljstvo u poslu. Međutim, doživljaj 
monotonije značajno se razlikuje od doživljaja umo- 
ra, jer dosada i potreba za prekidanjem rada nije 
rezultat želje za mirovanjem kao prilikom umora, 
nego želje za promjenom aktivnosti. Neugoda koju 
izaziva monotona aktivnost rezultat je konflikta iz- 
među snažne potrebe za prekidom aktivnosti i že- 
lje za postizanjem nekog radnog rezultata. 

Karakteristika poslova koji kod većine radnika 
izazivaju monotoniju jednolično je ponavljanje 
kratkih, jednostavnih pokreta. Karakteristike rad- 
nika koji češće doživljavaju monotoniju od ostalih: 
preniski ili previsoki stupanj sposobnosti za odre- 
đeni posao, ekstravertiranost koja je vezana sa sma- 
njenim zadovoljstvom u vlastitim mislima i mašti. 

U savremenoj industriji, zbog drobljenja procesa 
rada, monotonija izaziva značajne gubitke za ljude 
i proizvodnju. 

Zato se primjenjuju različite metode otklanjanja 
monotonije: muzika za vrijeme rada, izmjenjivanje 
poslova u toku rada i prilagođivanje poslova i lju- 
di prema njihovim osobinama. 


MOTIVACIJA, ponašanje usmjereno prema ne- 
kom cilju koje pobuđuju potrebe izazvane u čovje- 
ku, a cilj je ponašanja zadovoljenje potreba. Zašto 
se neki pojedinac ponaša na jedan, a ne na neki 
drugi način, što pobuđuje kod njega upravo takvo 
ponašanje ili, još konkretnije, što su uzroci takvog 

ponašanja, predstavlja problem koji nazivamo pro- 
blemom motivacije. 

Nekad se ponašanje čovjeka, a još više životinja, 
tumačilo naslijeđenim instinktima (v.). Važnost in- 
stinkata naročito je naglašavala hormička psiho- 
logija (v.) u čemu se naročito isticao najvažniji pred- 
stavnik te škole W. McDougal. 

Ponašanje u svim situacijama tumačeno je in- 
stinktima, pri čemu je uloga čovjeka svedena samo 
na reagiranje na određeni podražaj. 

Teorije instinkata, kao uzroka ponašanja čovjeka, 
oštro su kritizirane, a suvremena psihologija (v.) 
tumači ponašanje teorijom potreba (v.). Prema su- 
vremenoj psihologiji, organizam se nalazi u stanju 
ravnoteže ili homeostaze kada su sve potrebe udo- 
voljene. Narušavanje ravnoteže zbog bilo kojeg raz- 
loga izaziva potrebu čija je posljedica ponašanje 
koje organizam treba da ponovo dovede u stanje 
ravnoteže, tj. do zadovoljenja potrebe. Tako npr. 
smanjenje krvnog šećera u organizmu izaziva glad 
i potrebu za hranom pomoću koje se organizam vra- 
ća u stanje homeostaze. Proces od narušavanja rav- 
noteže do udovoljavanja potrebe naziva se motiva- 
cijom. Obično ga dijelimo na nekoliko dijelova ili 
faza: prvu fazu predstavlja pojava potrebe koja 
pobuđuje ponašanje usmjereno nekom cilju, zatim 
dolazi do ponašanja kojim se želi udovoljiti nastala 
potreba i naziva se instrumentalno ponašanje, a po- 
sljednju fazu predstavlja postizanje cilja i vraćanje 
organizma u homeostazu, u kojoj ostaje vrlo kratko 
vrijeme, jer uskoro dolazi do ponovnog narušavanja 
ravnoteže, tj. do novih potreba. Zbog neprekidnog 

ponavljanja i udovoljavanja potreba, taj proces na- 
zivamo i motivacionim ciklusom. 

Potrebe koje nastaju u pojedincu i pobuđuju po- 
našanje mogu biti različite prirode, ali se sve mogu 
svrstati u dvije kategorije: fiziološke i socijalne. 

Fiziološke potrebe često se nazivaju nagoni (v.), pa 
tako razlikujemo nagon gladi, žeđi, seksualni na- 
gon, kojima odgovaraju potrebe za hranom, pi- 
ćem itd. 

Socijalne potrebe su tokom života stečene i pred- 
stavljaju potrebu za udruživanjem ili društvom, po- 
trebu za imitiranjem, samoisticanjem ili afirmaci- 
jom itd. 

Fiziološke potrebe nazivamo i primarnim potre- 
bama (v.) jer su svojstvene svim pojedincima bez 
obzira na kulturu i socijalnu sredinu, a njihovo 
zadovoljenje neophodno je za život, dok socijalne 
potrebe, iako su izvanredno značajne, nisu vitalno 
važne za pojedinca, zato ih nazivamo sekundarnim 
potrebama. (v.) 


MOZGOVNI VALOVI, rezultat registracije elek- 
trične aktivnosti stanica mozga. U osnovi svake živ- 
čane aktivnosti je pražnjenje električki nabijene 
membrane živčane stanice. Dok je za sve stanice 
živčanog sistema za pražnjenje potreban neki vanj- 
ski podsticaj, dotle kod velikih nakupina živčanih 
stanica postoji spontana, autonomna električna ak- 
tivnost bez podsticaja izvana. Ta je aktivnost rezul- 
tanta istovremenog pražnjenja milijardi živčanih 
stanica i može se registrirati i kod nižih organiza- 
ma. To dokazuje da m. v. nisu rezultat misaone 
aktivnosti, nego su izazvani metaboličkim procesima 

u stanici. Ako se direktno na moždanu koru ili na 
kožu lubanje postave elektrode koje su žicama i po- 
jačalima spojene s aparatom za registraciju, elek- 
trična aktivnost mozga može se direktno proučavati. 
Taj postupak naziva se elektroencefalografija. Go- 
ibv grafički prikaz naziva se elektroencefalogram 
(EEG) s površine lubanje ili elektrogram, direktno 
s moždane kore. Danas postoje aparati, tzv. topo- 
skopi, s katodnim cijevima za istovremenu registra- 
ciju električne aktivnosti 22 različita mjesta povr- 
šine mozga. Električna pražnjenja na EEG-u regi- 
striraju se u vidu valova. Ti valovi pokazuju odre- 
đene pravilnosti, na osnovu kojih se zaključuje o 
funkciji mozga. U početku se EEG opisivao isklju- 
čivo prema obliku valova. Danas se promatraju 
kvantitativne karakteristike: frekvencija, tj. broj 
valova u sekundi; amplituda vala i postotak pojav- 
ljivanja pojedine vrste vala. Prema tim karakteri- 
stikama moguće je razlikovati različite tipove va- 
lova, koji se pojavljuju u različitom stanju ili ak- 
tivnosti organizma: 

Alja-valovi (10 u sek.), u stanju mentalne neak- 
tivnosti. Beta-valovi (20—25 u sek.), male amplitude 
u stanju mentalne aktivnosti. Delta-valovi (2—3 u 
sek.), karakteristični za san ili oboljenje. Theta-va- 
lovi (4—7 u sek.), karakteristični za emocionalna 
stanja. Gama-valovi (40—50 u sek.) i Kappa-valovi 
(10 u sek., mala amplituda) nisu dovoljno proučeni. 
Proučavanje EEG-a ima više ciljeva: 

1. određivanje karakteristika EEG-a kod pojedi- 
naca i u različitim razvojnim fazama; 

2. proučavanje EEG-a u različitim fiziološkim 
stanjima organizma (umor, disanje, temperatura, 
san, hipnoza); kod različitih psihičkih aktivnosti 
(mentalni rad, emocionalne reakcije, percepcija 
itd.); kod različitih karakteristika ličnosti i intelek- 
tualnih nivoa; 

3. Pronalaženje promjena EEG-a kod različitih 
oboljenja mozga. Prema pojavi abnormalno dugih 
valova, šiljaka i promjena frekvencije, moguće je 
dijagnosticirati oboljenje i pronaći žarište. Zato naj- 
širu primjenu EEG ima upravo kod dijagnosticira- 
nja i pronalaženja povreda i tumora mozga i epi- 
lepsije. 

NADARENA DJECA, djeca koja po intelektual- 
noj zrelosti znatno nadvisuju prosječnu inteligen- 
ciju svojih vršnjaka. 

U svakoj dobnoj skupini djece postoji mali posto- 
tak djece (1—2%%/) koja postižu znatno bolje rezul- 
tate u različitim zadacima od djece svoje dobi, pa i 
mnogo starije djece. Često prema takvoj djeci po- 
stoje predrasude, jer se općenito smatra da su fi- 
zički ili socijalno kržljava i da pokazuju različite 
oblike čuvstvene poremećenosti ili čak oboljenja. 
Međutim, rezultati ispitivanja takve djece poka- 
zuju da su kao grupa u prosjeku bolje fizički raz- 
vijena, postižu bolji školski uspjeh i napredovanje, 
zrelije interese i jednako dobro prilagođenje u po- 
rodici i među drugovima. Osim superiorne inteli- 
gencije, kod te grupe djece više su nego kod ostale 
djece izražene osobine: upornost, smisao za humor, 
smisao za lijepo i čvršće prihvaćanje moralnih nor- 
mi. Najveće su razlike između nadarene i ostale 
djece u sposobnosti apstraktnog mišljenja, a naj- 
manje u aktivnostima koje zahtijevaju tjelesnu 
spretnost. Praćenje nadarene djece u odrasloj dobi 

pokazuje da ona postaju i iznatprosječni odrasli in- 
dividuumi, tj. postižu veći školski uspjeh, stupanj 
obrazovanja, profesionalni uspjeh i bolju ličnu pri- 
lagodbu u porodici od ostalih pojedinaca svoje dobi. 

Ispitivanja razvoja nadarene djece potpuno odba- 
cuju predrasude o postojanju ravnoteže dobrih i lo- 
ših osobina i ukazuju na potrebu ukazivanja po- 
sebne brige za rano otkrivanje i obrazovanje takvih 
pojedinaca. Kao najprihvatljiviji oblik obrazova- 
nja predlaže se za njih proširenje i ubrzanje škol- 
skog programa unutar normalne nastave u razred- 
nom kolektivu. 

NAGON, fiziološka potreba organizma koja služi 
kao pokretač za aktivnost. 

N. je, poput fiziološke potrebe, stanje poremeće- 
nja fiziološke ravnoteže organizma, ali istovremeno 
predstavlja i snažan podsticaj na aktivnost koja će 
ponovno uspostaviti tu ravnotežu. Za razliku od in- 
stinkta (v.), nagon nije unaprijed nasljeđen određeni 
oblik ponašanja. Isti nagon može izazvati čitav niz 
različitih oblika ponašanja u cilju zadovoljenja. 
Kod životinja to su najčešće instinktivni oblici po- 
našanja, dok je za čovjeka karakteristično ponaša- 
nje stečeno tokom individualnog iskustva u okviri- 
ma ograničenja i zahtjeva određene kulture. 

NAVIKA, niz reakcija koje se na isti način pojav- 
ljuju u sličnim situacijama i koje su stečene čestim 
ponavljanjem tih situacija. U psihologiji postoje 
dva značenja pojma navike. Prvi koji je identičan 
s laičkim shvaćanjem navike odnosi se na neku 
radnju, aktivnost ili reakciju do čijeg nastajanja 
dolazi zbog čestog pojavljivanja situacije koja iza- 


10 Psihologija 145 


Navika — Neđirektivna psihoterapija 


ziva isto ponašanje. N. može biti jezična, motorna ili 
čuvstvena reakcija, a može biti vanjska i vidljiva 
ili unutarnja i nevidljiva. Drugo značenje pojma 
navike odnosi se na pretpostavljene promjene koje 
nastaju u organizmu u toku učenja. O postojanju 
navike može se zaključivati posredno na osnovu 
pojavljivanja promjene ponašanja, trajnosti te pro- 
mjene i njene dosljednosti, tj. jednakog ispoljava- 
nja. O jačini stečene navike također se posredno za- 
ključuje na osnovu čestine pojavljivanja tačne re- 
akcije, dužine vremena koje je potrebno za izvođe- 
nje tačne reakcije i dužine vremena koje je potreb- 
no za iščezavanje reakcije. 


Prilikom proučavanja procesa učenja moguće je 
ispitivati različite oblike formiranja navika, mjeriti 
jačinu navike, ispitati uvjete koji djeluju na njeno 
nastajanje i mijenjanje i bez poznavanja prave pri- 
rode nevidljivih promjena i modifikacija organizma 
koje se nazivaju navika, a ispoljavaju se kao ste- 
čeni oblik ponašanja. 

NEDIREKTIVNA PSIHOTERAPIJA, vrsta psiho- 
terapije u kojoj se pacijentu ne daju nikakvi sa- 
vjeti, nego se usmjeruje na to da sam uvidi uzroke 
oboljenja i da ih se sam oslobodi. Raniji pokušaji 
liječenja psihičkih poremećenja psihoterapijom sa- 
stojali su se od saslušavanja problema i davanja 
različitih savjeta. Takva vrsta psihoterapije naziva 
se direktivnom. Metoda je usmjerena na obolje- 
nje, a ne na ličnost pacijenta. Zahvaljujući boljem 
poznavanju strukture ličnosti razvio se novi, tj. 
nedirektivni oblik psihoterapije u kojem je osnov- 

na uloga psihoterapeuta usmjeravanje pacijenta da 
sam spozna uzroke oboljenja. Naročiti doprinos ne- 
direktivnoj psihoterapiji dala je psihoanaliza (v.). U 
novije vrijeme osim psihoanalize pojavili su se neki 
novi oblici nedirektivne psihoterapije, među kojima 
je najpoznatija C. Rogersa (Rođers). Vrlo je speci- 
fična i razlikuje se od ostalih oblika. U terapiji se 
stavlja naglasak na cjelokupnu ličnost, a ne samo 
na probleme i konflikte koji su izazvali poremeće- 
nje. Psihoterapeut prvenstveno reagira na čuvstva 
pacijenta, dok je sadržaj verbalnih izjava pacijenta 
drugorazredne važnosti. Za razliku od psihoanalize, 
naglasak se stavlja na sadašnje probleme, a ne na 
pacijentovu prošlost ili djetinjstvo. Rogers smatra 
da psihoterapija ne znači rješavanje uzroka obolje- 
nja, nego pružanje mogućnosti dinamičkog razvitka 
ličnosti koja će biti dovoljno sposobna da sama ri- 
ješi konflikte i probleme. 

Od ostalih nedirektivnih metoda dosta se često 
upotrebljava psihodrama (v.), tj. psihoterapija u 
kojoj pacijenti glume različite situacije iz svog ži- 
vota i tako ih abreagiraju (v.). 

Iako nije bez nedostataka, unatoč teoretskim i 
metodološkim slabostima i prazninama, n. p. poka- 
zala se relativno uspješna u liječenju različitih psi- 
honeurotičnih stanja. 


NEOFROJDIZAM, suvremeni pravac psihoana- 
lize (v.), čiji predstavnici, za razliku od Freuda, na- 
glašavaju socijalne a ne biološke aspekte razvoja 
ličnosti. 

N. kao pravac predstavljaju psihoanalitičari koji 
se nazivaju sljedbenicima Freuda, ali u isto vrijeme 

znatno odstupaju od metodoloških i teoretskih po- 
stavki osnivača psihoanalize. Neofrojdisti su soci- 
jalno orijentirani i smatraju da je psihoanaliza dru- 
štvena a ne biološka nauka. Motive ponašanja treba 
tražiti u socijalnoj situaciji u kojoj se pojedinac na- 
lazi, a ne u njegovoj fizičkoj nezrelosti ili zakašnje- 
lom radu endokrinih žlijezda. Neofrojdisti smatraju 
da su Freudova objašnjenja ličnosti (v.) vrijedila i 
bila ispravna za sredinu u kojoj je S. Freud živio, 
ali je Freud pogriješio u generalizaciji, jer su druge 
kulture različite od one u kojoj je on stvarao. 
Jedan od najpoznatijih predstavnika neofrojdizma 
Erich Fromm (From) smetra da je čovjek prven- 
stveno društveno, a ne egoistično biće. Zajedno s 
nekim drugim neofrojdistima odbacio je Freudovu 
podjelu djetinjstva na seksualno aktivnu i latentnu 
iazu kao potpuno neodrživu. 

Karen Horney (Horni) je još radikalnije revidirala 
Freudove poglede. Ego (v.), super-ego (v.) i Edipov 
kompleks (v.) ne ovise od fizičkog razvoja, nego od 
načina tretiranja djeteta u obitelji. Osnovni faktor 
prilagodbe nije seksualni nagon ili libido (v.), a niti 
je poremećaj seksualnog nagona tako čest uzrok ne- 
prilagođenog ponašanja. U stvari, uzrok neprilago- 
đenog ponašanja je kompetitivna priroda zapadne 
kulture sa svim napetostima koje u pojedincu 
stvara. 

Vrijednost je neofrojdizma u tome što je mnoge 
mutne i romantične poglede Freuda odbacio; što je 
psihoanalizu približio sociologiji, naglašavajući so- 
cijalne, a ne biološke aspekte, i uveo nove pojmove 

i metode te psihoanalizu unaprijedio kao nauku ili 
školu psihologije. 


NIVO ASPIRACIJA, rezultat što ga pojedinac 
na osnovu poznavanja svog uspjeha u nekom zadat- 
ku predviđa kao svoj slijedeći rezultat u istom za- 
datku. 

Prilikom izvođenja neke aktivnosti pojedinac si 
može postaviti različito visoke ciljeve. Za rasvjetlja- 
vanje problema motivacije značajni doprinos daju 
istraživanja faktora koji djeluju na visinu cilja i 
promjene te visine. Zbog toga je nivo aspiracije, tj. 
visina cilja koju si pojedinac postavlja, čest element 
eksperimentalnog ispitivanja faktora motivacije. 

Kao mjerilo nivoa aspiracije najčešće se uzima 
razlika između postignutog rezultata u nekoj aktiv- 
nosti i rezultata što ga ispitanik predviđa u toj is- 
toj aktivnosti. To mjerilo se naziva razlika cilja i 
direktno pokazuje koliko postignuti rezultat djeluje 
na očekivanje od samog sebe. Mjerenja razlike cilja 
pokazala su da n, a. ovisi o postignutim rezultatima 
i da se mijenja prema promjeni postignutih rezul- 
tata, a da se pojedinci znatno razlikuju i prema 
nivou aspiracije i prema veličini njegovih pro- 
mjena. Za većinu pojedinaca je karakteristično da 
se n. a. podiže ako je postignuti rezultat viši od 
postavljenog cilja, a spušta se ako je niži. N. a. se 
ne prilagođuje samo promjenama vlastitih rezul- 
tata, nego i rezultatima vlastite grupe pojedinaca: 
ispotprosječni pojedinci podižu svoj n. a. a iznat- 
prosječni ga spuštaju. Različitim ispitivanjima na- 
stoji se pronaći veza između nivoa aspiracija i ka- 
rakteristika ličnosti pojedinca. Pokazalo se da su 

često pojedinci s niskim ili previsokim aspiracijama 
nesigurni, nerealistični ili nemotivirani. Uspješni i 
samopouzdani pojedinci imaju n. a. uvijek malo iz- 
nad stvarnih rezultata. 

Vrijednost ispitivanja nivoa aspiracije očituje se 
u objašnjavanju motiviranog ponašanja. Rezultati 
pokazuju da motivirano ponašanje nije samo izbje- 
gavanje neugode i traženje puta najmanjeg napora. 
Na postavljanje cilja, dakle na motivaciju, djeluje 
težnja za postizanjem uspjeha i izbjegavanjem ne- 
uspjeha i prosuđivanje vlastitih mogućnosti. Doživ- 
ljaj uspjeha prilikom postizanja nekog cilja ne ovisi 
o apsolutnom nivou postignutih rezultata, nego o 
tome koliko je taj rezultat dostigao ili prestigao 
vlastiti kriterij pojedinca. Taj je kriterij dobiven 
na osnovu poznavanja vlastitih mogućnosti i uspo- 
redbe s grupom sebi sličnih. Mijenjanje nivoa aspi- 
racije prema stvarnim mogućnostima zaštićuje po- 
jedinca od snažnog doživljaja neuspjeha, a održa- 
nje očekivanja iznad postignutih rezultata izaziva 
neprestano takmičenje sa samim sobom. 

Na taj način je n. a. regulator motivacije i doživ- 
ljaja uspjeha. 

OBRAMBENI MEHANIZMI, karakteristični na- 
čini reagiranja u situaciji neuspjeha, koji brane po- 
jedinca od neugode i tjeskobe. Često u okolini ili u 
samom pojedincu postoje prepreke koje mu onemo- 
gućuju dolaženje do nekog cilja i zadovoljenje neke 
potrebe. Ako se takva situacija neuspjeha produži, 
povećava se napetost koju izaziva nezadovoljena 
potreba i pojedinac doživljava tjeskobu (v.). U toj 
situaciji on počinje upotrebljavati niz metoda da 
smanji tjeskobu; i takvi oblici ponašanja koji do- 
vode do smanjenja napetosti i tjeskobe, ali ne do- 
vode do postavljenog cilja, nazivaju se obrambeni 
mehanizmi. O. m. stječu se na isti način kao i sve 
navike: tjeskoba koja je rezultat nekog neuspjeha 
izaziva nemir i različitu, neusmjerenu, opću aktiv- 
nost. U toku te aktivnosti pojedinac pronalazi onaj 
oblik koji dovodi do privremenog iščezavanja tje- 
skobe i taj oblik ponašanja postaje njegov karak- 
teristični način reagiranja u svim situacijama koje 
izazivaju tjeskobu. 

Oblici obrambenih mehanizama mogu se ispoljiti 
kao agresija (v.), ili napad na izvor neuspjeha, ili 
njegovu zamjenu; 

regresija (v.), ili vraćanje na oblike ponašanja iz 
ranije dobi; 

represija (v.), ili potiskivanje iz sjećanja neugod- 
nog doživljaja ili izvora neuspjeha; 

racionalizacija (v.), ili samoopravdanje neus- 
pjeha; 

kompenzacija (v.), ili nadoknađivanje neuspjeha 

sublimacija (v.), ili zamjena neostvarenog cilja s 
novim; 

jiksacija (v.), ili zadržavanje na neefikasnom 
obliku ponašanja; 

projekcija (v.), ili pripisivanje vlastitih osobina 
drugima; 

identifikacija (v.), ili poistovećivanje s drugima; 

sanjarenje (v.), ili zamišljanje neostvarenih ci- 
ljeva. 

O ranijem iskustvu, odgoju, osobinama ličnosti i 
neposrednoj okolini pojedinca ovisi koji će obram- 
beni mehanizam prihvatiti u pojedinoj situaciji. 
Iako svatko upotrebljava različite obrambene me- 
hanizme s vremena na vrijeme i oni ne predstavljaju 
abnormalno ili bolesno ponašanje, 0. m. su ipak ne- 
adekvatan oblik prilagođenja na probleme. Oni do- 
vode do neposrednog smanjenja napetosti koju iza- 
ziva neka prepreka, ali ne dovode do pravog zado- 
voljavanja potreba. Zato se potreba ponovno javlja 
u još intenzivnijem obliku. Različiti o. m. dovode 
do sukoba s drugim ljudima, što izaziva nezadovo- 
ljenje socijalnih potreba čovjeka. O. m. su simptomi 

nesposobnosti pojedinca da se suoči s ograničenjima 
okoline ili s vlastitim ograničenjima i motivima. 
Pretjerana upotreba obrambenih mehanizama ka- 
rakteristična je za stvarna psihička poremećenja. 
Zato principi mentalne higijene (v.) preporučuju 
izbjegavanje obrambenih mehanizama i postepeno 
izgrađivanje otpornosti na neuspjehe, tj. toleran- 
ciju frustracije (v.). 


ODMOR, namjerno prekidanje aktivnosti s ciljem 
da se odgode ili odstrane negativni utjecaji umora, 
kako bi organizam bio sposoban za nastavak rada. 

U toku kontinuirane radne aktivnosti dolazi zbog 
utjecaja umora do potrebe za prekidanjem aktivno- 
sti. Prekidi rada otklanjaju osjećaj umora i uspo- 
stavljaju mogućnost organizma za jednako efikas- 
nim radom. Pokazalo se da su odmori najkorisniji 
ako se planiraju i provode u tačno određenom pe- 
riodu rada. Najefikasnije vrijeme i broj odmora, 
razmak vremena između odmora kao i način odma- 
ranja ovisi o vrsti rada, pa ih je za svaku aktivnost 
potrebno posebno eksperimentalno odrediti. Pri 
tom se koristi konstrukcija krivulje rada (v.) i od- 
mori se raspoređuju u faze krivulje neposredno pri- 
je opadanja radnog učinka. Ovisno o vrsti rada, 
optimalno trajanje odmora iznosi 1—15 minuta, a 
broj odmora varira od 1—5 i više kod naročito na- 
pornih ili monotonih aktivnosti. 

Prema načinu provođenja odmora, razlikujemo 
aktivni i pasivni odmor. Aktivni odmor je samo 
promjena, a ne prestanak aktivnosti, a naročito je 
koristan prilikom radova koji se obavljaju u sjede- 
ćem i relativno nepokretnom položaju. 

Kod teških fizičkih radova preporučuje se pasi- 
van odmor: sjedenje ležanje, spavanje. 

Jacobson (Đekopson) preporučuje pasivan odmor 
pomoću potpune relaksacije koja se postiže odre- 
đenim sistemom opuštanja mišića čitavog tijela. 

Pozitivni utjecaji odmaranja djelomično su rezul- 
tat fiziološke nadoknade energije, a djelomično 
poboljšanja momentanog stava radnika prema 
radu. 


OPSERVACIJA, metoda prikupljanja podataka o 
ponašanju na osnovu unaprijed planiranog i siste- 
matskog promatranja ponašanja u definiranoj situ- 
aciji. 

U svim slučajevima kada se ljudsko ponašanje ne 
može podvrgnuti objektivnim metodama registra- 
cije i nije moguće dobiti tačne podatke samoopaža- 
njem, ili je priroda procesa koji se proučava takva 
da bi svaki oblik direktnog sakupljanja podataka 
doveo do poremećaja ili mijenjanja tog procesa, 
koristi se metoda opažanja ili opservacije. Siste- 
matsko opažanje razlikuje se od svakodnevnog po 
tome što je situacija opažanja unaprijed planirana, 
definirano je ponašanje koje treba opažati, tačno 
su određeni oblici, tj. kategorije tog ponašanja kao 
i način registracije podataka opažanja. Metoda siste- 
matskog opažanja najviše se koristi prilikom pro- 
učavanja socijalnih procesa u malim grupama, raz- 
voja socijalnih odnosa među djecom, pedagoških 
utjecaja na razvoj i ponašanje djece, a u kliničkim 
situacijama prilikom manifestiranja različitih pore- 
mećenja u ponašanju ili promjena u toku terapije. 

O prirodi problema i vrsti zaključaka koje treba 
da omoguće rezultati opažanja ovisi složenost zah- 
tjeva koji se postavljaju na opažača. Opažač može 
imati jednu od tri vrste zadataka: 

1. Opažanje i registriranje kompletnog ponašanja 
koje se pojavljuje u definiranoj situaciji, vremenu i 
grupi pojedinaca; 

2. opažanje i registriranje pojavljivanja određe- 
nog oblika ponašanja u određenoj situaciji i vre- 
menu; 

3. opažanje i registriranje motiva, čuvstava, na- 
mjera pojedinaca koji pokazuju određenu vrstu po- 
našanja. 

Prilikom prikupljanja sve tri vrste podataka za- 
datak opažača može biti samo registriranje katego- 
rije ili broja pojavljivanja određene kategorije po- 
našanja ili istovremeno procjenjivanje intenziteta 
nekog ponašanja ili čuvstva u kvalitativnim ili 
kvantitativnim kategorijama kao: jako, slabo, ne- 
znatno ili u stupnju 5, 3, 1 itd. 

Jedinice opažanja unaprijed su određene: to mo- 
gu biti kretnje, radnje ili kompleksno ponašanje, 
ili verbalno ponašanje kao riječi, rečenice, smisao 
ili stil razgovora ili diskusije. 

Za poboljšanje tehnike opažanja postoji niz in- 
strumenata koji olakšavaju istovremeno opažanje 
i registriranje opaženog, omogućuju registriranje 
oblika ponašanja s istovremenom registracijom vre- 
mena i trajanja, zvučnu registraciju ili fotografsko 
i filmsko bilježenje. 

U mnogim situacijama nastoji se kamuflirati pri- 
sutnost opažača da ne bi djelovala na promjenu 

promatranog ponašanja. To se postiže specijalnim 
prozorima koji su providni u jednom smjeru ili 
maskiranjem pravog razloga prisutnosti opažača. 

O. je u velikom broju problema nenadomjestiva 
metoda istraživanja. Vrijednost njenih rezultata 
ovisi o kvaliteti postavljenih kategorija ponašanja 
i ujednačenosti i rigoroznosti procesa opažanja. 


OSJETI, doživljaji karakteristika okoline koji na- 
staju utjecajem fizikalnih procesa na osjetne or- 
gane. 

Karakteristike okoline u obliku fizikalnih pro- 
cesa: svjetlosti, zvukova, topline itd. djeluju na 
osjetne organe (v.) i izazivaju u njima živčana uz- 
buđenja, koja u kori velikog mozga dovode do osjeta 
vida, sluha, topline. Doživljaji okoline nikad nisu 
pojedinačni osjeti, nego kombinacija velikog broja 
različitih osjeta i istovremeno raspoznavanje njiho- 
vog značenja. Zato se 0. mogu proučavati samo 
umjetnim izoliranjem bilo u laboratorijskim uvje- 
tima ili misaonom analizom. Analiza otkriva osnov- 
ne karakteristike osjeta: kvalitet, intenzitet, pro- 
storne i vremenske karakteristike. 

Kvalitet osjeta, tj. kakav doživljaj izaziva poje- 
dina vrsta podražaja, ovisi o podraženom osjetnom 
organu koji se u toku evolutivnog razvoja prila- 
godio za primanje podražaja određene vrste. Pri 
tome nije važan samo osjetni organ, nego i pod- 
ručje u kori mozga u koje pristižu uzbuđenja iz tog 
organa. 

Intenzitet osjeta, tj. jačina doživljaja, ovisi o in- 
tenzitetu fizikalnog procesa koji podražuje osjetni 
organ. Da bi se neka karakteristika okoline mogla 

primijetiti, mora imati određeni intenzitet; pomoću 
intenziteta podražaja moguće je mjeriti intenzitet 
osjeta. Mjerenje intenziteta osjeta omogućuju psiho- 
fizičke metode (v.). 

Prostorne karakteristike osjeta omogućuju lokali- 
zaciju i zamjećivanje veličine ili udaljenosti izvor» 
podražaja. To su karakteristike osjeta samo u pod- 
ručju sluha, vida i dodira. 

Vremenska karakteristika je trajanje osjeta. Raz- 
likovanje između dva osjeta koji slijede jedan za 
drugim moguće je samo uz određeno trajanje raz- 
maka između njih. Ako je to trajanje manje od mo- 
gućnosti zamjećivanja, rezultat je jedan neprekinuti 
osjet. 


OSJETNI ORGANI, živčane stanice organizma 
koje su se specijalizirale za reagiranje na promjene 
u okolini ili unutrašnjosti organizma. Funkciju pri- 
manja i prenošenja vanjskih utjecaja u centralni 
živčani sistem imaju osjetni ili senzorni organi. Oni 
reagiraju na fizikalne i kemijske promjene u obli- 
ku elektromagnetskih ili zvučnih valova i kemijskih 
supstancija ili na promjene u položaju ili kemizmu 
organizma. Osjetni organi sastoje se od specijalizi- 
ranih živčanih stanica-receptora koji primaju vanj- 
ske promjene, tj. podražaje, i specijaliziranih tkiva 
koja zaštićuju receptore i potpomažu prijem podra- 
žaja. Tako su npr. receptori oka sakriveni u unutra- 
šnjosti oka, a izvana se nalaze zaštitna i pomoćna 
tkiva: kapci, rožnica, šarenica, leća itd. Reakcija 
osjetnih organa na podražaje prenosi se kao živčano 
uzbuđenje putem senzornog živčanog vlakna u sen- 
zornu zonu moždane kore, gdje dolazi do osjeta. Re- 

praznina, promjene 
napetosti kemijske 
supstancije 


PODRAŽAJI RECEPTORI OSJETI 
UTJECAJI IZ OKOLINE eksteroreceptori 

svjetlo u oku vidni 
zvuk u uhu slušni 
toplina ili hladnoća u koži toplinski 
mehanički pritisak u koži dodir 
bolni podražaji 

(uništavanje tkiva) u koži bol 
kemijske supstancije u nosu njušni 
kemijske supstancije u jeziku okusni 
PROMJENE U POLOŽA- 

JU I POKRETI ORGA-| interoreceptori 

NIZMA 

na u mišićima, tetivama kinestetski 
pokreti čitavog organizma i zglobovima u uhu osjeti položaja 
PROMJENE U STANJU visceroreceptori 


u stijenkama 


probavnih organa organski 


rusđ19 ruefso 


Osjetni organi 


ceptori, pomoćna tkiva, senzorno živčano vlakno i 
senzorni centar u mozgu sačinjavaju funkcionalnu 
cjelinu koja se naziva analizator. Različiti osjetni 
analizatori prilagodili su se u toku evolutivnog raz- 
voja za reagiranje na jednu vrstu podražaja i zato 
dovode do specifičnog kvaliteta osjeta. Dugo se 
smatralo da postoji pet osjetnih organa u ljudskom 
organizmu: za vid, sluh, njuh, okus i opip. Pomnije 
proučavanje dovelo je do otkrivanja većeg broja 
osjetnih organa koji reagiraju na specifični podra- 
žaj i dovode do specifične kvalitete osjeta. Na tabeli 
su popisani do sada otkriveni receptori, vrsta fizi- 
kalnih utjecaja na koje su osjetljivi i vrsta osjeta 
do kojeg dovode u kori velikog mozga. 


P 


PAMĆENJE, zadržavanje promjena koje su uče- 
njem nastale u nervnom ili neuromišićnom sistemu 
organizma. 

O postojanju pamćenja zaključuje se iz opažanja 
da nakon doživljavanja nekog iskustva ili učenja 
nekog materijala pojedinac može ponoviti to isku- 
stvo ili materijal. Mogućnost zadržavanja prošlih 
iskustava posljedica je promjena koje nastaju u 
organizmu u toku učenja. Prava priroda tih pro- 
mjena nije poznata. Smatra se da su to modifika- 
cije centralnog živčanog sistema, i o njima se govori 
kao o tragovima ili novim putovima. Naučno istra- 
živanje procesa pamćenja moguće je i bez pozna- 
vanja prirode tragova. Proučavaju se faktori koji 
utječu na pamćenja, kao i promjene u količini i kva- 
liteti zapamćenog materijala u toku vremena. 

Metode proučavanja pamćenja: 

Neposredan opseg pamćenja, određivanje broja 
elemenata koje pojedinac može zapamtiti nakon 
jednog gledanja ili slušanja. 

Metoda uštede, mjerenje koliko se brže nauči neki 
materijal koji je pojedinac već učio. 

Metoda prepoznavanja, određivanje koliko se po- 
znatih elemenata može prepoznati u grupi nepozna- 
tih elemenata. 

Metoda anticipacije, određivanje koliko se ele- 
menata u nekoj seriji može unaprijed pogoditi ako 
slijede po određenom poretku. 

Metoda izučavanja, mjerenje vremena koje je po- 
trebno da se postigne određeni standard znanja. 

Te su metode objektivne i kvantitativne, jer 
mjere proces pamćenja tačno određenim jedinica- 
ma: vrijeme, broj riječi, slogova, brojeva. Različite 
metode mjere različite vrste pamćenja, koje kod 
istog pojedinca ne moraju biti razvijene u istom 
stupnju. 

Kvantitativne promjene u procesu pamćenja prvi 
je zapazio Ebbinghaus (Ebinghaus) proučavajući 
pamćenje besmislenih slogova. Promjene količine 
zapamćenog materijala u toku vremena izrazio je 
krivuljom zaboravljanja (v.). Faktori koji utječu na 
količinu zapamćenog: 

vrsta materijala (bolje se pamti smisleni materi- 
jal, povezan u cjeline); 

količina i raspored učenja (bolje se pamti materi- 
jal kad je raspoređen kroz duži vremenski period, 
najbolje se pamti preučeni materijal, tj. kad se 
učenje nastavi i nakon postizanja maksimalnog 
rezultata); 

način učenja (bolje se pamti materijal koji se gla- 
sno i aktivno ponavlja); 

karakteristike učenika (pamte duže inteligentniji 
učenici i oni koji brže uče); 

motivacija (duže se pamti materijal koji se uči 
s interesom i s namjerom da se zapamti). 

Proučavanja kvalitativnih promjena pamćenja 
pokazala su da u toku vremena ne dolazi samo do 
promjena u količini zapamćenog materijala, nego i 
do promjene njegovog sadržaja i oblika. Te su 
promjene uvijek određene ranijim iskustvom, navi- 
kama i potrebama pojedinca. Promjene sadržaja i 
oblika očituju se kao grupiranje veće serije eleme- 
nata u nekoliko grupa srodnih elemenata, kao po- 
jednostavljenje i shematiziranje, zamjenjivanje ne- 
poznatih dijelova s bolje poznatim i dodavanje 
manjkavih dijelova u skladu s očekivanjem. 

Iste promjene događaju se pamćenjem verbalnih 
sadržaja kao i slika, crteža i prizora. 


PARANOJA, vrsta psihoze karakterizirana ide- 
jom proganjanja ili počinjene nepravde. 

Bolesnici koji boluju od paranoje uvijek se žale 
da im je nanesena nepravda ili da ih netko proga- 
nja. Oni nemaju nikakvih halucinacija (v.) i pore- 
mećaja mišljenja, osim paranoidnog sistema koji 
vrlo energično i žučljivo brane uvjereni da govore 
istinu. P. se razvija polagano, obično se smetnje po- 
javljuju kasnije u zreloj dobi, ali kada se razvije, 
potpuno onemogući bolesnika, tako da je nespo- 
soban za bilo koji rad. U paranoidni sadržaj obično 
upliću jednu ili nekoliko osoba koje smatraju pro- 
goniteljima ili ljudima koji im žele učiniti neko zlo. 
Razlog izbora neke osobe kao progonitelja obično 
se uviđa za vrijeme liječenja ili terapije. Tipičan 
primjer paranoje je ljubomoran rmuž koji u sva- 

kom pokretu ili izjavi žene vidi neko tajno tuma- 
čenje. 

Specifičan oblik paranoje je paranoja kverulans 
ili paranoja odnosa. Pojedinci koji boluju od te 
psihoze (v.) obično se u životu fiksiraju za neki 
događaj koji nekritički tumače. Zbog njega šalju na 
sve strane optužbe, primjedbe i proteste. Nestruč- 
njaci vrlo često vjeruju paranoicima jer su njihovi 
dokazi »logični i uvjerljivi«. 

Paranoja se liječi različitim metodama psihotera- 
pije (v.), ali se psihoanalitička psihoterapija (v.) 
upotrebljava najčešće jer se pokazala prilično efi- 
kasna. 


PARAPSIHOLOGIJA, različiti nenaučni sistemi 
otkrivanja i objašnjavanja osobina i sposobnosti 
pojedinaca. Pseudonaučni sistemi obično obećavaju 
brz način otkrivanja karakteristika pojedinca po 
jednostavnom ključu koji povezuje postojeće ili bu- 
duće osobine s nekim vanjskim karakteristikama ili 
proizvodima pojedinca. Zbog toga su uživali dosta 
veliku popularnost i dosta ih je teško iskorijeniti iz 
popularnog mišljenja koje u njima vidi pravi oblik 
»primijenjene psihologije«. Međutim, iako je pred- 
met proučavanja pseudopsihologije psihološki, iako 
je postavka o povezanosti psihičkoga i fizičkog as- 
pekta ljudskog organizma u osnovi i u drugačijoj 
interpretaciji tačna, p. se ne može smatrati naučnom 
disciplinom kao nijedna disciplina koja ne udovo- 
ljava zahtjeve naučne metodologije. Ti zahtjevi su 
da se rezultati mogu provjeriti i potvrditi drugim 
ili ponovljenim ispitivanjima i da su zaključci izve- 
deni iz dovoljnog broja opažanja, koja nisu rezultat 

zakona slučajnosti. Tim uvjetima naučne metodo- 
logije ne udovoljava nijedna parapsihološka disci- 
plina. Najpoznatije parapsihološke discipline jesu 
frenologija (v.), grafologija (v.), fiziognomika (v.), i 
hirologija (v.). 


PASLIKA, vidni doživljaj predmeta nakon pre- 
stanka njegovog djelovanja na osjetne organe. U 
nekim uvjetima gledanja dolazi do pojave da vidni 
osjet ne prestaje neposredno nakon uklanjanja po; 
dražaja koji ga je izazvao. Poznate su različite vrste 
takvih naknadnih slika: 

Pozitivna paslika nastaje nakon kratkog gledanja 
u osvijetljeni predmet. Prilikom gledanja u rasvi- 
jetljenu žarulju vidi se žarulja ponovo i nakon ga- 
šenja svjetla, nakon 30 sek. promatranja obojene 
površine vidi se ta boja i kad se skrene pogled. 

Negativna paslika nastaje nakon dužeg gledanja 
u neku boju i skretanja pogleda na sivu površinu. 
Pojavljuje se komplementarna boja, tj. ona koja 
pomiješana s prvobitnom daje sivo. 

Bijeg boja pojavljuje se u mraku nakon intenziv- 
nog bljeska svjetla. Javlja se neravnomjeran tok 
raznobojnih mrlja. 

Paslika pokreta javlja se nakon dužeg promatra- 
nja predmeta ili površine koja je u pokretu. Nakon 
gledanja u slap okolina se miče u suprotnom smjeru. 
Pojava paslike bila je poznata već Aristotelu. U 
XVII st. smatrali su je magičnim svojstvom poje- 
dinca. Ni danas nije potpuno objašnjena fiziološka 
osnova te pojave. Smatra se da je negativna paslika 
rezultat umora živčanih elemenata oka, koji se oči- 
tuje tako da ostaju aktivni samo neumoreni ele- 

menti, a to su oni koji reagiraju na komplemen- 
tarnu boju. 


PATOPSIHOLOGIJA, grana psihologije čiji je 
predmet ispitivanje simptoma i uzroka psihičkih 
poremećaja. 

Patopsihologija je bazična nauka na kojoj se za- 
snivaju primijenjene nauke psihijatrija i klinička 
psihologija (v.). Iako se sve tri nauke međusobno 
isprepliću, zbog čega ih je vrlo teško oštro razgra- 
ničiti, ipak se zna da patopsihologija ispituje i kla- 
sificira simptome različitih psihičkih poremećaja. 

Predmet patopsihologije je i ispitivanje uzroka 
različitih oboljenja, ali je to ujedno i područje psi- 
hijatrije i kliničke psihologije. Od sve tri nauke 
najrazvijenija je patopsihologija, jer je lakše saku- 
piti i klasificirati simptome nego liječiti različita 
oboljenja. 

Danas su poznati i klasificirani simptomi gotovo 
svih psihičkih poremećenja. Poznati su simptomi 
pojedinih psihoza i psihoneuroza. Poznati su pore- 
mećaji pojedinih psihičkih struktura ili funkcija: 
percepcije (v.), pamćenja (v.), čuvstava (v.), mišlje- 
nja (v.) itd. Poznavanje simptoma je preduvjet pra- 
vilnog dijagnosticiranja psihičkih oboljenja. Među- 
tim, danas još nisu poznati uzroci različitih psihič- 
kih poremećenja. Zato je pažnja patopsihologa za- 
jedno sa stručnjacima nekih drugih područja kon- 
centrirana na njihovo otkrivanje, što je preduvjet 
pravog i potpunog izlječenja psihičkih poremećenja. 


PAŽNJA, usmjeravanje psihičke aktivnosti na 
predmete i događaje u okolini. 

Nekada se smatralo da je p. zasebna i jedinstvena 
sposobnost, o kojoj ovisi mogućnost koncentracije 
psihičke aktivnosti na neki sadržaj. Danas se na 
osnovu rezultata dobivenih ispitivanjem pažnja ne 
promatra kao sposobnost, nego kao funkcija moti- 
vacije (v.), tj. potreba (v.) i interesa (v.). 

Kao dokaz može nam poslužiti činjenica da nismo 
za sve što se oko nas zbiva jednako pažljivi, pa 
prema tome jednako ne zapačamo. 

P. nije stalna, nego se mijenja u intenzitetu i 
smjeru, pa govorimo o intenzitetu, opsegu i distri- 
buciji pažnje. 

Intenzitet pažnje je stupanj koncentracije na neki 
predmet ili događaj, tj. veća je koncentracija ako 
je veći intenzitet. 

Opseg pažnje je broj odjednom zapaženih pred- 
meta ili detalja. Što je broj zapaženih detalja veći, 
veći je i opseg. 

Distribucija pažnje je prelaženje pažnje s jednog 
predmeta na drugi, tj. podjela pažnje na nekoliko 
predmeta ili događaja. 

Svako svojstvo pažnje ima praktičnu važnost. 
Osobe koje imaju mali opseg pažnje nepodesne su 
za neka zvanja: vozači automobila i piloti moraju 
paziti na različite signale, znači da moraju imati 
dobru distribuciju pažnje itd. 

P. je određena našim potrebama, interesima ili 
nekim vanjskim događajima, pa zato govorimo o 
determinatorima pažnje koje dijelimo na unutarnje 
i vanjske. 

Unutarnji determinatori su potrebe i interesi. Gla- 
dan čovjek prije će primijetiti hranu negoli čovjek 

koji nije gladan. Ljubitelj muzike prije će primije- 
titi reklamu za koncert negoli ljubitelj sporta. 

Vanjski đeterminatori su različita svojstva pred- 
meta i događaja: veličina predmeta, položaj, boja i 
sadržaj predmeta. Ako je neki predmet (npr. rekla- 
ma za film) velik, lakše ćemo ga primijetiti nego ako 
je malen. Ako je u bojama ili ako je osvijetljen, pri- 
mjetit ćemo ga još prije. 

Prema vrsti pažnja se dijeli na: namjernu, nena- 
mjernu i habitualnu. 

Namjerna pažnja je hotimično usmjeravanje psi- 
hičke aktivnosti na neki predmet. Tako je npr. hoti- 
mična p. kada se naprežemo da nešto bolje i jasnije 
vidimo i čujemo. 

Nenamjerna pažnja je nehotično usmjeravanje 
psihičke aktivnosti, npr. kada smo zauzeti nekim 
predmetima, a ipak primjećujemo promjene u sebi 
i okolini. 

Habitualna pažnja je usmjeravanje psihičke ak- 
tivnosti na neki predmet ili događaj kroz duži vre- 
menski period, pod utjecajem potreba ili interesa. 
Tako liječnik, iako spava, odmah čuje telefon, 
majka plač djeteta itd. 

Neposredno prije i za vrijeme usmjerenosti prema 
nekom sadržaju, u organizmu dolazi do promjena. 
Te su promjene prilagodba osjetnih organa (v.), 
centralnog živčanog sistema (v.), promjene položaja 
tijela, napetosti mišića. Kao primjer promjena mo- 
žemo uzeti okretanje glave da bismo bolje čuli, is- 
pružanje na prstima da bismo bolje vidjeli itd. Na- 
dalje, do promjena dolazi u centralnom živčanom 
sistemu, ali je te promjene teško ispitati. 

Pažnja je složen i važan psihički proces. Oni koji 
ne mogu koncentrirati pažnju duže vrijeme na je- 
dan predmet, osjećaju katkada veliki manjak. Taj 
se manjak u većini slučajeva može odstraniti pravil- 
nom motivacijom, tj. povećanjem interesa. 


PEDAGOŠKA PSIHOLOGIJA, područje primjene 
zakonitosti ponašanja na usmjeravanje i poboljšanje 
obrazovnog procesa. 

Osnovni cilj pedagoške psihologije je sakuplja- 
nje i iznošenje podataka o karakteristikama svih 
faktora koji utječu na uspješnost obrazovnog pro- 
cesa: karakteristike učenika, nastavnika i zakonito- 
sti procesa stjecanja znanja. 

Karakteristike učenika koje nastavnik u procesu 
obrazovanja mora uzeti u obzir jesu karakteristike 
fizičkog, intelektualnog, emocionalnog i socijalnog 
razvoja; karakteristike ličnosti, specifični načini 
prilagodbe i reagiranja na neuspjeh i individualne 
razlike među učenicima u mogućnostima postiza- 
nja određenog razvojnog nivoa sposobnosti i pri- 
lagodbe. Podaci o tim osobinama dobivaju se upo- 
trebom velikog broja psiholoških metoda: upitnika, 
intervjua, opservacija, primjene testova, sociome- 
trijskih metoda (v.) i metoda izučavanja slučaje- 
va (v.). 

Potrebne osobine nastavnika koji vodi obrazovni 
proces određene su karakteristike ličnosti, vještine, 
znanja, specifični interesi, karakteristični postupci 
i oblici ponašanja i tehnike vođenja djece i obra- 
zovnog procesa. U tom području pedagoške psiholo- 
gije primjenjuju se metode izbora i obrazovanja na- 
stavnika i provjeravanja njihove uspješnosti. 

Zakonitosti procesa učenja koje valja uzeti u ob- 
zir prilikom planiranja i vođenja obrazovnog pro- 
cesa jesu, osim općih principa učenja, pamćenja i 
zaboravljanja, i specifične zakonitosti stjecanja vje- 
ština i pojmova, razvoja stavova, kreativnog mišlje- 
nja i emocionalnog ponašanja. U tom području pe- 
dagoška psihologija sugerira tehnike efikasnog 
podučavanja i učenja, podržavanja interesa i moti- 
vacije, te metode praćenja i ocjenjivanja obrazov- 
nog procesa. Podaci se dobivaju eksperimentalnom 
metodom, metodama procjene i statističkim meto- 
dama obrade podataka. 

Pedagoška psihologija sakuplja i daje nastavni- 
cima informacije o zakonitostima razvoja učenika 
i procesa učenja, sugerira primjenu tih zakonitosti 
za poboljšanje procesa obrazovanja i metoda ocje- 
njivanja učenika i procesa učenja. Na taj način 
Pp. p. pomaže stvaranje naučnog stava prema pro- 
blemima nastave i tretira učenje kao proces razvoja 
cejlokupne ličnosti učenika. Moderna p. p. proši- 
rila je prvobitni interes s problema učenja u naj- 
užem smislu: vježba (v.), transfer vježbe (v.), zabo- 
ravljanje (v.), na proučavanje svih socijalnih i lič- 
nih faktora koji utječu na usmjeravanje i rezul- 
tate obrazovnog procesa. 


PERCEPCIJA, psihički proces cjelovitog zahva- 
ćanja pojava i odnosa među njima. Naše znanje 
naša aktivnost ili općenito naše ponašanje u veli- 
kom stupnju ovisi o onom što percipiramo. Percep- 
cijom dobivamo informacije o svemu što nas okru- 
žuje, ona djeluje na našu aktivnost i omogućava 
prilagodbu okolini. 

P. je staro područje proučavanja u psihologiji. 
Na tom području radili su mnogi znameniti psiho- 
lozi, među njima su svakako najpoznatiji i najza- 
služniji predstavnici Gestalt (Geštalt)-psihologije 
(v.), Wertheimer (Verthajmer), Kofika (Kofka) i 
Kočler (Keler). Za njih je p. cjelovito zahvaćanje 
predmeta i njihovih odnosa, a ne, kao što su sma- 
trali predstavnici strukturalizma (v.), pojedinih 
elemenata koji sačinjavaju cjelinu. 

Suvremena psihologija prihvatila je mnoge teo- 
retske postavke Gestalt-psihologije. Rezultati ispi- 
tivanja pokazuju da je p. selektivan proces, tj. mi 
ne percipiramo sve što nas okružuje. Selektivnost 
percepcije uvjetuje tzv. mentalni set, tj. momentana 
usmjerenost naše pažnje samo prema nekim pred- 
metima ili događajima. Tako liječnik, kad spava, 
čuje telefon, a njegova žena plač djeteta. Osim o 
usmjerenosti pažnje, ono što percipiramo ovisi i o 
nekoliko drugih faktora, tj. o strukturi predmeta, 
funkciji osjetnih organa, čuvstvenim i motivativnim 
faktorima, urođenim primitivnim organizacijama i 
prošlom iskustvu. 

Struktura predmeta i funkcija osjetnih organa 
svakako su najvažniji. O tome kakav je predmet: 
velik ili malen, oštar, obojen itd., ovisit će i per- 
cepcija predmeta. Uz predmet, struktura i funkcija 
osjetnih organa takoder određuju percepciju: mu- 
ziku ne možemo gledati, niti slike slušati. 

Čuvstveni i motivativni faktori imaju važnu ulo- 
gu u percepciji iako se vrlo često potcjenjuju. Pre- 
ma predmetima reagiramo čuvstveno; neki su za 
nas ugodni, neki neugodni. Vrlo često je p. pred- 

meta i događaja u skladu s našim potrebama (v.), 
dok često ne zapažamo ono što nije u skladu s na- 
šim stavovima (v.) i uvjerenjima (v.). 

Osim što ovisi o strukturi predmeta, čuvstvenim 
i motivativnim faktorima, naša p. ovisi o tzv. pri- 
mitivnim organizacijama, tj. urođenim osobinama 
koje predstavljaju tendenciju da percipiramo niz 
elemenata kao jednu cjelinu. Npr. niz elemenata 
prikazanih na slici 1 ne percipiramo izolirano, nego 
ih u percepciji grupiramo prema blizini u cjeline, 
dok elemente prikazane na slici 2 percipiramo kao 
cjeline prema sličnosti. 


Percepcija 


P. ovisi i o prošlom iskustvu. Tako dijete dok je 
vrlo malo percipira jabuku kao sredstvo za igra- 
nje; kad poraste kao hranu. Jedan specifičan oblik 
iskustva je znanje iz neke struke. U malim oblaci- 
ma mornar primjećuje dolazak oluje, dok ostali — 
jer nemaju potrebno znanje — ne primjećuju ništa. 
Katkada, iako su navedeni uvjeti ispunjeni, p. ne 

odgovara stvarnosti nego je iskrivljena i pogrešna. 
Iskrivljenost može biti različitog stupnja, pa razli- 
kujemo perceptivne varke (v.), svojstvene svim po- 
jedincima, iluzije (v.), svojstvene onima koji boluju 
od različitih psihičkih poremećenja, a u iznimnim 
situacijama i normalnim pojedincima, i halucina- 
cije (v.), karakteristične samo za teže duševne bo- 
lesnike. 


PERCEPTIVNE VARKE, pogrešna percepcija 
svojstvena uvijek i svim pojedincima. Naša percep- 
cija (v.) predmeta i događaja ne odgovara uvijek 
realnosti, nego je ponekad iskrivljena i pogrešna. 
Jedan oblik iskrivljenosti percepcije predstavljaju 
P. v., koje se razlikuju od iluzija (v.) po tome što su 
svojstvene uvijek svim pojedincima, dok su iluzije 
svojstvene pojedincima koji boluju od različitih 
psihičkih poremećenja, a samo iznimno normalnim 
pojedincima. P. v. svojstvene su svim ljudima svih 
uzrasta. Osim što su karakteristične za čovjeka, p. v. 
svojstvene su i životinjama, čak i pticama, za koje 
je poznato da imaju izvanredno razvijen vid. Per- 
ceptivne varke znače da odnose pojedinih elemena- 
ta jednng geometrijskog lika, ili općenito jednog ili 

više predmeta, percipiramo pogrešno. Tipičan pri- 
mjer takve percepcije predstavlja Miiller-Lyerova 
(Miler-Lajer) perceptivna varka prikazana na 
slici 1. 

Svi kojima bismo pokazali linije a ib na slici 1, 
i pitali ih koja je linija duža, ne uzimajući u obzir 
strijele na završecima, kazali bi da je linija »a« 
kraća, dok su u stvari obje linije jednake dužine. 
Drugi je primjer Wundtova (Vunt) perceptivna var- 
ka prikazana na slici 2. Od dva lika prikazana na 
slici 2, »a« percipiramo kao manji, iako su oni jed- 
nake veličine. Treći primjer predstavlja vrlo karak- 
teristična Heringova (Hering) perceptivna varka 
prikazana na slici 3. Dijagonalne linije percipiramo 
kao da među njima na svim mjestima nije jednaka 
udaljenost, jer su iscrtkane linijama usmjerenim 
u različitim pravcima. 

Osim ovih postoji još niz perceptivnih varki, kao 
što je npr. percepcija pokreta na filmu itd. P. v. ne 
predstavljaju teškoće i prepreke u ponašanju čo- 
vjeka i njegovoj prilagodbi na okolinu u kojoj živi. 


PERIFERNI ŽIVČANI SISTEM, dio živčanog si- 
stema koji se nalazi izvan koštanog štitnika luba- 
nje i kralježnice, a povezuje centralni živčani si- 
stem s osjetnim i izvršnim organima. 

P. ž. s. sačinjava 31 par spinalnih živaca koji iz- 
laze iz leđne moždine i 12 pari kranijalnih živaca 
koji izlaze iz moždanog debla. 

Živci su snopovi živčanih vlakana, koji su opet 
snopovi neurita, izdanaka živčanih stanica. Živce 
tvore dvije vrste živčanih vlakana: 

Senzorna živčana vlakna prenose uzbuđenja iz 
osjetnih organa u centralni živčani sistem, a 

motorna živčana vlakna prenose uzbuđenja iz 
centara u izvršne organe, tj. mišiće i žlijezde. 

Živčano uzbuđenje prenosi se živčanim vlaknima 
u obliku bioelektričnog vala. Vlakno nije pasivan 
prenosilac uzbuđenja, nego se po njemu širi nagla 
promjena električnog potencijala membrane samog 
živčanog vlakna. Ta se promjena prenosi na su- 
sjednu živčanu stanicu ili na mišić. 

Kranijalni živci provode u mozak uzbuđenja iz 
osjetnih organa za vid, sluh, okus i njuh i odvode 
iz mozga uzbuđenja u mišiće glave i vrata. 


Spinalni živci odvode u centre uzbuđenja iz osjet- 
nih organa za opip, bol, mišićne i organske osjete, 
a odvode iz centra uzbuđenja za voljne i automai- 
ske mišićne pokrete. Spinalnim živcima prolaze svi 
refleksni lukovi leđne i produžene moždine. 

Osnovna funkcija perifernog živčanog sistema je 
ostvarenje veze između organa koji primaju infor- 
macije, odlučuju o aktivnosti i izvode aktivnost. Ta 
funkcija omogućuje snalažeje organizma u okolini. 


PERSUAZIJA, vrsta psihoterapije koja se za- 
sniva na logičkom uvjeravanju. 

Persuazija je stara metoda psihoterapije (v.). Prvi 
ju je upotrijebio švicarski psihijatar Debois (Deboa). 
Bolesnika se mora logički uvjeravati da su njegovi 
stavovi (v.) i uvjerenja (v.) o njemu samome po- 
grešni i da ne odgovaraju stvarnom stanju. Debois 
je naglašavao vrijednost i ulogu moralnog uvjera- 
vanja i ohrabrivanja, za koje je smatrao da mogu 

izmijeniti stavove bolesnika i na taj ga način 
izliječiti. 

Takav pristup liječenju psihičkih poremećenja u 
izvjesnom je smislu značio preokret, jer su se do 
tada psihička poremećenja nastojala liječiti isklju- 
čivo fizikalno-medikamentoznom terapijom. Debois 
je vrlo uspješno liječio psihoneuroze. Međutim, 
danas neki autori smatraju da su bolesnici uglav- 
nom ozdravili jer su imali neograničeno povjerenje 
u liječnika velike reputacije, što bi značilo da je 
liječenje bilo bazirano na čuvstvenoj, a ne na racio- 
nalnoj ili logičkoj osnovi. 

Neki autori, kao Dejerine (Dežerin), smatrali su 
da psihoneuroze (v.) nastaju kao posljedica čuvstve- 
nog šoka, pa su persuaziju i psihoterapiju fundirali 
na čuvstvenoj osnovi. 

Dejerine je smatrao da u toku psihoterapije mora 
postojati čuvstvena veza između pacijenta i psiho- 
terapeuta, koja omogućuje persuaziju, a rezultat je 
persuazije zasnovane na čuvstvenoj osnovi, oslobo- 
đenje ličnosti od štetnih čuvstava. 

Danas se p. upotrebljava za liječenje samo lakših 
psihoneurotičkih stanja. Kod težih oboljenja ne po- 
maže nikakvo uvjeravanje, jer se uzroci nalaze 
mnogo dublje, u podsvijesti, i nisu pristupačni ni- 
kakvom uvjeravanju ili persuaziji. 

PLATO, faza u krivulji učenja koja ukazuje na 
privremeni zastoj u napredovanju učenja. 

Česta je prilikom učenja, a naročito prilikom stje- 
canja vještina (v.) pojava privremenog zastoja u na- 
predovanju. Takav zastoj očituje se na krivulji uče- 
nja (v.) kao plato, tj. krivulja ne pokazuje porast 

rezultata. Mnoga eksperimentalna nastojanja usmje- 
rena su na otkrivanje uzroka platoa, jer njegova 
pojava obeshrabruje učenika i negativno utječe na 
dalje zalaganje. Pokazalo se da su različiti uzroci 
pojave platoa, što ovisi o vrsti materijala ili vrsti 
učenja. P. može biti posljedica smanjene motivacije, 
potrebe prelaženja na novu metodu izvođenja vje- 
štine, svladavanja nekog teškog elementa vještine 
ili približavanja fiziološkoj granici. 

Fiziološa granica je krajnja granica pokretljivosti 
i koordinacije živčano-mišićnih elemenata. Ona se 
vrlo rijetko dostiže i obično se pojačanim zalaga- 
njem ili poboljšanom metodom može preći rezultat 
koji se smatrao fiziološkom granicom. Prilikom 
stjecanja složenih vještina važna mjera motiviranja 
učenika je upozoravanje na postojanje platoa. 


PODSVJESNA MOTIVACIJA, sistem motiva ko- 
jih nismo svjesni, a utječu na naše ponašanje. 

Pojedinci se katkada ponašaju na određen način, 
a nisu Svjesni zašto, odnosno nije im poznat uzrok 
ponašanja. Takvo ponašanje, prema Freudu, upra- 
vljano je podsvjesnim motivima i potrebama (v.), 
koje su osnovni pokretač ponašanja čovjeka. Tipi- 
čan primjer takvog ponašanja predstavlja pojedinac 
koji nikako nije mogao zajedno raditi sa svojim su- 
radnikom, nije ga mogao tolerirati, a u njegovu pri- 
sustvu postajao bi razdražljiv i netrpeljiv. Znao je 
da mu on ništa nažao nije učinio, ali nije znao 
objasniti svoje ponašanje. Nakon izvjesnog vremena 
sjetio se da je imao neprilika s nekim čovjekom 
istog prezimena kao i njegov suradnik; postao mu 

je jasan uzrok njegova ponašanja, tada je razdraž- 
ljivosti i netrpeljivosti nestalo. 

Primjer podsvjesne motivacije predstavlja i 
posthipnotičko ponašanje, tj. ponašanje pojedinca 
kada se probudi od hipnoze (v.). Kao tipičan pri- 
mjer takvog ponašanja uzima se djevojka koja je 
uporno nastojala da njen profesor za vrijeme preda- 
vanja obuče kućni kaput, što joj je on za vrijeme 
hipnoze naredio. 

Suvremena psihologija odbacuje tvrdnje psiho- 
analitičara da je naše ponašanje pretežno determi- 
nirano podsvjesnim motivima, ali se slaže da i mo- 
tivi kojih nismo svjesni na izvjestan način utječu 
na naše ponašanje. 

POJAM, simbol koji označuje osobinu koja je za- 
jednička široj skupini pojedinačnih predmeta, po- 
java ili situacija. 

P. je osnovni instrument mišljenja. On omogućuje 
ekonomiju u mišljenju, jer se pomoću pojma izbje- 
gava baratanje svakim pojedinačnim predmetom iz 
iskustva. P. predstavlja simboličku zamjenu za 
bitnu zajedničku karakteristiku svih pojedinačnih 
slučajeva prošlog iskustva i time osigurava sažima- 
nje, uopćavanje ranije doživljenog i baratanje ne- 
prisutnim, vremenski i prostorno neograničenim 
aspektima stvarnosti. Dva su osnovna procesa na- 
stajanja pojma: apstrakcija i generalizacija. 

Apstrakcija je zamjećivanje i izdvajanje one 0so- 
bine koja je zajednička čitavoj grupi predmeta i 
zanemarivanje, odbacivanje iz mišljenja svih ka- 
rakteristika koje su specifične, tj. svojstvene samo 
pojedinim pripadnicima te grupe. 

Generalizacija slijedi nakon apstrakcije: nakon 
uočavanja zajedničke karakteristike grupe predme- 
ta, svrstavaju se u tu grupu svi predmeti s tom 
karakteristikom i grupa dobiva zajedničko ime, ti. 
pojam. Tako se u procesu nastajanja pojma »drvo« 
zanemaruju sva specifična svojstva bukve, jele, 
hrasta, a ono što je njima zajedničko generalizira 
se na ostalo drveće koje ulazi u pojam »drvo«. 
Pojmovi se stječu učenjem u toku individualnog 
iskustva. Za djecu je lakše svrstavanje objekata 
prema obliku nego prema boji, a za odrasle je naj- 
lakše stvaranje pojmova za grupu konkretnih pred- 
meta, a zatim za oblike, boje i brojeve. 

POTREBE, osjećaj poremećenja ravnoteže u po- 
jedincu koje izaziva određeni oblik ponašanja. 

P. su osnovni pokretač svakog ponašanja. Bez ob- 
zira kakvu aktivnost i kakav posao obavljamo, 
osnovni uzrok su potrebe koje variraju prema vrsti 
i intenzitetu. One mogu biti fiziološke, ako su na- 
stale kao posljedica pomanjkanja neke tvari u orga- 
nizmu, ili socijalne, ako su stečene tokom života u 
društvu i nemaju nikakvu fiziološku podlogu. 

Obje vrste potreba vrlo su važne za čovjeka, pa 
ih je prema važnosti vrlo teško razlikovati, tj. 
odrediti koje su važnije. Ugled u društvu, kao soci- 
jalna potreba, za neke može imati takav intenzitet 
da zbog gubitka ugleda izvrše samoubistvo. Za tog 
su pojedinca socijalne potrebe nesumnjivo važnije. 
Općenito se smatra da su fiziološke potrebe pri- 
marne, jer su svojstvene pojedincima svih kultura 
(v.) i udovoljenje tih potreba neophodno je za nor- 
malan rad organizma. Socijalne potrebe, iako su 

vrlo značajne i u nekim slučajevima mogu biti važ- 
nije od fizioloških, ipak nazivamo sekundarnim po- 
trebama (v.). 

PRAZNOVJERJA, pogrešna uvjerenja koja pri- 
rodne pojave objašnjavaju »višim« silama. 

P. su naročito česta pojava kod članova raznih 
primitivnih društava, ali nisu rijetkost niti kod po- 
jedinaca koji su imali dodira s obrazovanjem. Ona 
$u pogrešna uvjerenja (v.) koja nastaju slučajnom 
koincidencijom pojava koje u stvarnosti ničim nisu 
povezane. "Tako npr. primitivni narodi ne siju tri- 
naestog u mjesecu jer se boje da će biti slab urod. 

Takvo pogrešno uvjerenje nastaje slučajnim sla- 
ganjem slabog uroda sa sijanjem trinaestog u mje- 
secu, dok je pravi uzrok slabog uroda, koji članovi 
primitivne zajednice ne mogu sagledati, elemen- 
tarna nepogoda ili neka druga prirodna pojava. Bu- 
dući da ne mogu sagledati pravi uzrok, praznovjer- 
ja služe primitivnim narodima kao objašnjenje pri- 
rodnih i društvenih pojava. Pravilnim obrazova- 
njem formiraju se tačna uvjerenja, a praznovjerja 
nestaju. 

PREDODZCA, obnavljanje ranijeg senzornog do- 
življaja koje se pojavljuje u procesu mišljenja bez 
prisustva vanjskih podražaja. 

Većina ljudi u toku mišljenja (v.) može predočiti 
ranije doživljaje u obliku slike, predodžbe o tim 
doživljajima. P. može biti vidna, slušna, njušna ili 
čak u području mišićnog osjeta prilikom predoča- 
vanja ranije izvedenog pokreta. P. se od stvarnog 
doživljaja razlikuje po intenzitetu; ona je mnogo 
slabiji i bljeđi odraz stvarnosti nego neposredno 

doživljavanje, tj. percepcija (v.). Postoje različita 
shvaćanja o ulozi predodžbe u mišljenju. Neki sma- 
traju da slika nije nužna za proces mišljenja, nego 
da je usputni produkt, dok drugi tvrde da je p. os- 
novna karika u procesu mišljenja. Proučavanja mi- 
šljenja pomoću introspekcije (v.) pokazala su da 
postoji mišljenje i bez predočavanja, tj. da pojedi- 
nac može misliti o predmetu a da u isto vrijeme 
nema predodžbu tog predmeta. Prema tome, pre- 
dodžbe nisu nužan preduvjet za odvijanje mišlje- 
nja, ali mogu biti korisne kao uporišne tačke pri- 
likom rješavanja problema. Pojedinci se značajno 
razlikuju u potrebi predočavanja u toku mišlje- 
nja, po tome u kojem osjetnom području imaju naj- 
jasnije predodžbe i koliki je intenzitet predodžbi. 
Pokušaji klasifikacije ljudi u tipove prema načinu 
ili intenzitetu predočavanja nisu uspjeli. 


PREDRASUDE, pogrešni stavovi i uvjerenja koja 
nastaju zbog donošenja zaključaka prije dovoljnog 
upoznavanja predmeta predrasude. U suvremenoj 
socijalnoj psihologiji (v.) sve se više poklanja paž- 
nja predrasudama, jer su vrlo česta pojava i štetno 
djeluju na ponašanje pojedinaca. Sastoje se od po- 
grešnog stava (v.) i uvjerenja (v.) koje obično po- 
stavlja predmet predrasude u nepovoljan položaj, U 
suprotnosti su sa činjeničnim stanjem i obično na- 
staju prihvaćanjem predrasude od drugih pojedi- 
naca a iznimno vlastitim iskustvom. Na formiranje 
predrasuda naročito djeluje primarna grupa ili uža 
socijalna sredina u kojoj se pojedinac kreće. Na for- 
miranje predrasude naročito djeluju roditelji, ako 
već i sami imaju predrasude. Tačnost te pretpo- 

stavke potvrđuju rezultati novijih istraživanja, pre- 
ma kojima postoji visoka povezanost između sta- 
vova roditelja i djece, bez obzira o kojim je stavo- 
vima riječ. Osim porodice, na formiranje predra- 
suda naročito djeluju prijatelji i drugovi s kojima 
pojedinac svakodnevno komunicira. 

Kada su p. jednom formirane teško se mogu iz- 
mijeniti ili odstraniti, jer mijenjaju percepciju (v.) 
i pamćenje (v.) pojedinca kojem su svojstvene. Na- 
ročito ih je teško izmijeniti logičkim uvjeravanjem. 
Pojedinci su pod utjecajem predrasude toliko su- 
bjektivni da ne percipiraju, ili zaboravljaju, činje- 
nice koje su u suprotnosti s njihovim predrasudama. 

Razvoj i zadržavanje predrasuda tumači se in- 
tenzivnom frustracijom (v.) na nekom drugom pod- 
ručju. P. u stvari predstavljaju pomicanje agre- 
sije (v.) iz jednog na drugo, manje opasno, pod- 
ručje. 

Za sprečavanje i odstranjivanje predrasuda su- 
vremena socijalna psihologija predlaže slijedeće po- 
stupke: 

1. Spriječiti roditelje koji imaju predrasude da ih 
prenesu na svoju djecu. 

Za tu svrhu naročito može biti efikasno pravilno 
obrazovanje u školi. 

2. Pojedincu je potrebno pokazati činjenice koje 
su u suprotnosti s njegovim uvjerenjem, iako je to 
vrlo teško zbog selektivnosti percepcije i pamćenja 
pod utjecajem uvjerenja. 

3. Pojedince s predrasudama valja približiti 
onim pojedincima ili socijalnim grupama prema ko- 

jima imaju predrasude; kad ih bolje upoznaju, vje- 
rojatno će izmijeniti predrasude. 

4. Potrebno je pravilnim obrazovanjem ukazivati 
da su p. štetne i društveno nepoželjne te da iskriv- 
ljuju i ograničavaju mišljenje. 

PRILAGODBA, zadovoljavanje potreba i posti- 
zanje ciljeva u skladu s karakteristikama i zahtje- 
vima okoline. 

Prilagođeno ponašanje usmjereno je cilju. Kad 
organizam doživi potrebu (v.), započinje aktivnost 
koju usmjerava tako da zadovolji potrebu, tj. da 
dođe do cilja. Dolaženje do cilja smanjuje mišićnu 
i čuvstvenu napetost koju je izazvala potreba i koja 
organizam podstiče na aktivnost. Popuštanje nape- 
tosti dovodi do otklanjanja potrebe i u slučaju kad 
cilj nije postignut. Ta dvostruka mogućnost otkla- 
njanja potrebe važna je za razlikovanje kvalitete 
prilagodbe. Za konstruktivnu prilagodbu je karak- 
teristično variranje ponašanja koje je usmjereno 
cilju sve dok se cilj re postigne. Potreba tada ne- 
staje, a pojedinac je slobodan za nove aktivnosti. 
U slučaju kad prilagodba nije jednostavna, tj. kad 
je pojedincu onemogućen dolazak do cilja i nape- 
tost koju je potreba izazvala ne može se smanjiti, 
često dolazi do manje konstruktivnih oblika prila- 
godbe. Pojedinac upotrebljava različite obrambene 
mehanizme (v.) koji privremeno smanjuju napetost 
i zato prividno otklanjaju potrebu, iako ne dovode 
do cilja. Potreba za postizanjem cilja ponovo se 
javlja u većem intenzitetu, i privremeno zadovolje- 
nje više nije efikasno. Razliku između konstruktiv- 
nog i nekonstruktivnog oblika prilagodbe ilustrira 

primjer gladnog čovjeka koji jede škodljivu hranu. 
On smanjuje privremeno svoju fizičku nelagodu, 
ali mu neposredno zadovoljenje potrebe škodi i 
ometa pravi cilj. Osnovna karakteristika nekon- 
struktivne prilagodbe je želja za neposrednim za- 
dovoljenjem i smanjenjem napetosti. 

Neprilagođeno ponašanje razlikuje se i od kon- 
struktivne i nekonstruktivne prilagodbe, jer niti 
dovodi do cilja, niti olakšava stanje tjeskobe (v.). 
Za to ponašanje je karakteristično prevladavanje 
tjeskobe pod čijim utjecajem dolazi do narušavanja 
većine psihičkih funkcija. Do tog oblika dolazi u 
situacijama dugotrajne i intenzivne frustracije (v.), 
tj. nemogućnosti postizanja cilja u slučajevima kad 
pojedinac nije u mogućnosti da pronađe oblike bilo 
konstruktivne bilo nekonstruktivne prilagodbe. 

Za razumijevanje ličnosti pojedinca nužno je po- 
trebno poznavati i njegove karakteristične oblike 
prilagođivanja. Prema konstruktivnosti prilagodbe 
ocjenjuje se da li je pojedinac zdrava i zrela ličnost, 
ili ličnost s lakšim ili težim poremećenjima pona- 
šanja. Za dobro prilagođeno ponašanje karakteri- 
stično je zadovoljenje potreba postizanjem cilja, 
ravnomjerno zadovoljenje potreba, tj. izbjegavanje 
zadovoljenja neke potrebe uz lišavanje svih ostalih 
zadovoljenja i zadovoljenje potreba na način koji 
ne dovodi do sukoba s potrebama drugih ljudi. Zre- 
lo prilagođenje nije samo pasivno prilagođivanje na 
okolinu, nego aktivno učestvovanje u okolini i nje- 
no mijenjanje. 

PRIMARNE POTREBE, fiziološke potrebe svoj- 
stvene pripadnicima svih kultura. 

P. p. obično se nazivaju nagonima (v.) jer imaju 
fiziološku podlogu, univerzalne su i imaju filoge- 
netski kontinuitet. 

Pod primarnim potrebama razumijevamo potrebu 
za hranom, pićem, zrakom, spavanjem, seksualne i 
neke druge potrebe, koje nastaju kao posljedica po- 
manjkanja neke tvari u organizmu ili rada žlijezda 
s unutrašnjim lučenjem. 

Potreba za hranom nastaje kao posljedica gladi 
koja se na fiziološkom planu manifestira kontrak- 
cijama želučanih stijenki, pa neki smatraju da su 
kontrakcije i uzrok gladi. 

Prema suvremenoj nauci uzrok je smanjenje še- 
ćera u krvi, što djeluje na pojavu kontrakcija sti- 
jenki i subjektivni osjećaj gladi, i ima kao poslje- 
dicu potrebu za hranom. 

Žeđ, kao uzrok potrebe za pićem, dugo se vreme- 
na tumačila kao posljedica suhoće grla. Rezultati 
novijih istraživanja pokazali su da žeđ nastaje zbog 
dehidradizacije čitavog organizma, odnosno sma- 
njenja zalihe vode u organizmu, a suhoća grla samo 
je jedan simptom smanjenja zalihe. 

Seksualne potrebe nastaju kao rezultat rada spol- 
nih žlijezda koje luče hormone: muški androgeni i 
ženski estrogeni. Te potrebe se javljaju u pubertetu 
(v.), tj. u vrijeme kada počinje intenzivno lučenje 
hormona. Osim spolnih žlijezda važnu ulogu na raz- 
voj seksualnih potreba ima hipofiza, žlijezda smje- 
štena na donjoj strani mozga, koja izlučuje hormone 
što pospješuju lučenje androgena i estrogena. 

Od svih primarnih potreba, pod najvećim su utje- 
cajem ličnosti i socijalne sredine seksualne potrebe. 

Ličnost (v.) i socijalna sredina određuju u kojem 
obliku će se, a katkada i kojim intenzitetom, mani- 
festirati seksualne potrebe. 

Sve P. p. zajedno neobično su važne za život čo- 
vjeka, pa je i ponašanje čovjeka pod vrlo velikim 
utjecajem primarnih potreba. 

PRIMIJENJENA PSIHOLOGIJA, područje psiho- 
logije koje proučava zakonitosti ponašanja radi nji- 
hove primjene za što bolju prilagodbu pojedinaca 
ili grupa u različitim profesionalnim i životnim si- 
tuacijama. P. p. osniva se na postojanju značajnih 
individualnih razlika među ljudima u svim osobi- 
nama, koje izazivaju i različite mogućnosti snala- 
ženja u životnim zadacima i situacijama različitih 
pojedinaca. Te razlike u uspješnosti prilagođenja 
izazivaju potrebu da se proučavaju i primjenjuju 
uvjeti i mogućnosti korištenja individualnih karak- 
teristika na način koji je koristan zajednici i dovodi 
do osjećaja lične uspješnosti i zadovoljstva. Dok 
eksperimentalna psihologija (v.) pronalazi i prouča- 
va opće zakonitosti ponašanja čovjeka, p. p. prona- 
lazi načine primjene tih zakonitosti za bolje prila- 
gođenje u specifičnim situacijama, kao i zakonitosti 
koje vrijede za neku konkretnu situaciju. Nema 
oštrih granica između teoretske i primijenjene psi- 
hologije, jer se u primijenjenoj upotrebljavaju me- 
tode i zakonitosti opće eksperimentalne psihologije, 
a proučavanje ponašanja u konkretnoj situaciji do- 
vodi do proširenja i otkrivanja novih općih zako- 
nitosti ponašanja. Razlika između primijenjene i 
teoretske psihologije je u neposrednosti primjene 
rezultata ispitivanja. 

Razvoj primijenjene psihologije odvijao se u tri 
faze; prva faza: praktična primjena nesistematskih 
opažanja o inteligenciji, zakonima učenja, umora i 
rada; druga faza: prva primjena eksperimentalnih 
rezultata o zakonitostima pamćenja i učenja; treća 
iaza: primjenjuju se opće zakonitosti ponašanja 
koje se provjeravaju u konkretnim situacijama. 

Psihološke zakonitosti primjenjuju se u gotovo 
svim životnim područjima. Specifične probleme raz- 
ličitih područja proučavaju različite grane primi- 
jenjene psihologije: industrijska psihologija: pod- 
ručje proizvodnje; školska psihologija: područje 
obrazovanja; klinička psihologija: područje proble- 
ma lične prilagodbe; forenzična psihologija: područ- 
je primjene zakonskih mjera i psihologija reklame: 
područje distribucije proizvoda. 

PRINCIPI RACIONALNOG UČENJA, primjena 
općih zakonitosti procesa učenja u cilju što efikas- 
nijeg stjecanja znanja. 

Zakonitosti procesa učenja pokazuju kako napre- 
duje proces učenja i zaboravljanja, kako na učenje 
utječe motiviranost, ponavljanje građe ili smisle- 
nost materijala, kako učenje nekog sadržaja pomaže 
ili otežava učenje drugih sadržaja. 

Primjenjujući te zakonitosti prilikom učenja kon- 
kretnog materijala moguće je koristiti sve povoljne 
i izbjeći negativne utjecaje, pa tako organizirano 
učenje može dati trajnije rezultate. 

Osnovni faktori efikasnog učenja: 

Motiviranost. Neophodno je za uspjeh da onaj koji 
uči želi naučiti, da ima namjeru da zadrži naučeno 

duže vrijeme i da je zainteresiran i za rezultat uče- 
nja i za predmet koji proučava. 

Aktivno učestvovanje. Učenik mora samostalno 
ponavljati građu koju uči, upotrebljavati vlastiti 
način izražavanja, povezivati ono što uči s već na- 
učenim materijalom ili vlastitim iskustvom i po- 
stavljati si pitanja o tome da li je razumio ono što 
uči. Naučenu građu valja ponavljati, i to naročito 
prvih dana nakon učenja, i primjenjivati stečeno 
znanje u različitim konkretnim zadacima. 

Razumijevanje. Učenik mora razumjeti smisao i 
značenje materijala koji uči. Tumačenje nejasnih 
dijelova treba potražiti u drugim udžbenicima, lite- 
raturi, rječnicima i priručnicima. 

Sijecanje pregleda. Prije učenja potrebno je steći 
osnovnu orijentaciju u materijalu koji se uči. To 
se postiže letimičnim pregledavanjem čitavog mate- 
rijala: naslova, podnaslova i grafičkih prikaza i 
uočavanjem sistema po kojem je materijal raspore- 
đen Na taj se način stječe uvid u važnost i znače- 
nje pojedinih dijelova, koji znatno olakšava kasnije 
učenje. 

Pravilna organizacija mjesta i vremena učenja. 
Planiranje i pridržavanje određenog mjesta za uče- 
nje potpomaže stvaranje navike učenja, koja se po- 
navljanjem učvršćuje. Mjesto učenja treba da bude 
dobro osvijetljeno, uvijek isto i bez suvišnih pred- 
meta koji svraćaju pozornost učenika. 

Planiranje i raspored vremena i održavanje plana 
omogućuje racionalno korištenje raspoloživog vre- 
mena bez nepotrebnih gubitaka i odgađanja. Plan 

treba da bude realističan i da osim vremena za uče- 
nje obuhvaća i vrijeme za odmor i zabavu. 


PROFESIONALNA ORIJENTACIJA, usmjerava- 
nje omladine i odraslih u područja zanimanja u 
kojima imaju najveće izglede za uspjeh. Uspjeh i 
zadovoljstvo pojedinca u nekom zvanju ovisi o nje- 
govim sposobnostima i interesima za to zvanje i o 
koristi koju od njegova rada ima njegova šira i uža 
zajednica. Zato bi prilikom izbora zvanja pojedi- 
nac morao dobro poznavati svoje sposobnosti, ka- 
rakteristike zvanja koje želi odabrati i potrebe za- 
jednice za tim zvanjem. Mladi ljudi prilikom izabi- 
ranja zvanja često ne poznaju nijedan od tih ele- 
menata, nego na njihov izbor utječe želja roditelja, 
moda pojedinog zanimanja ili idealizirana slika o 
zanimanju iz filmova i literature. Svi ti faktori 
mogu ga usmjeriti na područje zanimanja u kojem 
neće pokazati uspjeh niti zadovoljstvo. Cilj profe- 
sionalne orijentacije je pomaganje takvim pojedin- 
cima da pronađu područje zanimanja u kojem će 
imati najviše izgleda da pravilno i korisno upo- 
trijebe svoje sposobnosti. Savjetodavac u ustanovi 
za profesionalnu orijentaciju omogućuje pojedincu 
da na osnovu podataka o prirodi njegovih sposob- 
nosti, zahtjeva različitih zanimanja i potreba zajed- 
nice odabere najprikladnije zvanje. 

Metode profesionalne orijentacije jesu metode 
analiziranja zanimanja i ispitivanja intelektualnih, 
psihomotornih i senzornih osobina kao i osobina 
ličnosti. 

P. o. provodi se u specijalnim ustanovama u či- 
jem su sastavu timovi liječnika, psihologa, socijal- 
nih radnika i stručnjaka za poznavanje zanimanja. 

Rad takve ustanove sastoji se od prikupljanja 
podataka o potrebama zajednice za pojedinim zva- 
njima, analiziranja zanimanja i radnih mjesta, ispi- 
tivanja osobina kandidata, savjetovanja kandidata 
i provjeravanja uspjeha kandidata u odabranim 
zanimanjima. 

P. o. provodi se prilikom izbora zvanja, rehabili- 
tacije invalida i prekvalifikacije radnika. 

Postupci prilikom profesionalne orijentacije kom- 
pliciraniji su nego prilikom profesionalne selekcije 
(v.). Dok je prilikom selekcije potrebno znati koje 
osobine radnik mora ili ne smije posjedovati u ne- 
kom zvanju, dotle je prilikom orijentacije potrebno 
dobro poznavati sve osobine pojedinca i velikog 
broja raznih zanimanja. 


PROFESIONALNA SELEKCIJA, odabiranje iz 
grupe kandidata za neki posao onih pojedinaca koji 
su zbog svojih osobina najprikladniji. 

Poput profesionalne orijentacije (v.), p. s. jedan 
je od oblika usklađivanja osobina radnika i zahtjeva 
rada. Ali dok se prilikom profesionalne orijentacije 
određuju osobine kandidata i odabiru zanimanja 
koja najviše odgovaraju tim osobinama, prilikom 
profesionalne selekcije postoje unaprijed određeni 
zahtjevi nekog zanimanja, posla ili radnog mjesta, 
a u grupi kandidata izabiru se oni čije osobine naj- 
bolje odgovaraju tom radnom mjestu ili poslu. 

Osnovne metode profesionalne selekcije iste su 
kao i prilikom profesionalne orijentacije: analizi- 
ranje posla ili radnog mjesta i ispitivanje sposobno- 
sti kandidata. Izbor kandidata na osnovu dobive- 
nih podataka obavlja se u dva oblika: 

Uzimanje u obzir svih onih kandidata čije spo- 
sobnosti prelaze određeni minimum zahtjeva radnog 
mjesta; ili uzimanje u obzir ograničenog broja ljudi 
koji imaju najviše sposobnosti u jednoj grupi kan- 
didata. 

Kriterij selekcije može biti određeni stupanj neke 
fizičke, senzorne, psihomotorne, intelektualne ili 
socijalne karakteristike. Ispravnost kriterija selek- 
cije određuje se na osnovu uspjeha što ga u odre- 
đenom poslu imaju ljudi koji udovoljavaju i koji 
ne udovoljavaju kriteriju. P. s. je opravdana u slu- 
čajevima kada radno mjesto radnika ili njegove 
okoline zahtijeva određeni stupanj sigurnosti. U os- 
talim slučajevima profesionalnu selekciju treba za- 
mijeniti pozitivnijim prislupom prilagodbe čovjeka 
radu, a to su metode profesionalne orijentacije. 

PROJEKCIJA, pripisivanje drugim ljudima vla- 
stitih osobina ili motiva. Neugoda zbog vlastitih 
nedostataka, neuspjeha ili »loših« motiva znatno je 
smanjena ako i ostali pojedinci posjeduju iste ne- 
gativne karakteristike. Zbog toga je kod ljudi koji 
su osjetljivi na lične nedostatke vrlo istaknuta ten- 
dencija da iste nedostatke primjećuju kod ljudi iz 
svoje okoline, jer različite oblike ponašanja tumače 
kao rezultat tih osobina. Na taj način oni »projici- 
raju« svoje osobine na druge ljude. Projekcija u 
vrlo intenzivnom obliku očituje se u psihičkim po- 

remećenjima kao paranoidna ideja, tj. ideja proga- 
njanja i sl. 

PROJEKTIVNI TESTOVI, psihološki instrumenti 
za mjerenje ličnosti koji sadrže niz zadataka ne- 
strukturirane forme koja omogućuje u davanju od- 
govora projekciju ličnosti. 

Da bi se ispravila jedna od najvažnijih slabosti 
upitnika, tj. onemogućila kontrola prilikom davanja 
odgovora, u kliničkoj praksi često se upotrebljavaju 
p. t. koji se sastoje od nestrukturirane forme: mrlje, 
slike nejasnog sadržaja ili zvuka. 

Bit je svih projektivnih testova da pojedinci, po- 
kušavajući identificirati značenje ili sadržaj mrlje 
ili slike, projiciraju svoju ličnost (v.). Budući da su 
slike ili mrlje nestrukturirane, pojedinci u njima 
ne vide ništa »opasno«, manje se kontroliraju i daju 
odgovore u skladu sa svojom ličnošću. Najpoznatiji 
i najčešće upotrebljavani p. t. jesu Rorschachov 
(Roršah) test i test tematske apercepcije. 

Rorschachov test sastoji se od jedne skupine mrlja 
različitog oblika, od kojih su neke u boji. Od poje- 
dinca se traži da kaže što pojedina mrlja predstav- 
lja; odgovori se bilježe i prema standardiziranom 
ključu ocjenjuju. Rezultat u testu kvantitativno je 
izražen i pokazuje boluje li pojedinac od nekog psi- 
hičkog poremećenja. 

Test tematske apercepcije sastoji se od niza slika 
od kojih svaka pokazuje neku dramatsku situaciju. 
Tako jedna slika predstavlja žalosnu ženu kako 
plače i, držeći se rukom za glavu, izlazi iz sobe. 
Kada se pita pojedinca šta ta slika predstavlja, neki 
će odgovoriti: »Ženu koja je čula da joj je umrla 

majka.« Drugi: »Ženu koja je saznala da joj je na- 
stradalo dijete«, itd. Prema tome, ista slika bit će 
interpretirana različito i u skladu s ličnošću inter- 
pretatora. Testu tematske apercepcije svojstvena je 
velika slabost, tj. za test ne postoji objektivan način 
vrednovanja odgovora, pa postoji mogućnost pro- 
jekcije i ispitivača. 

Svim projektivnim testovima, iako su moderni i u 
velikoj upotrebi, svojstvene su slabosti, tj. kod 
mnogih ne postoji objektivan način bilježenja od- 
govora, sumnjive su pouzdanosti i valjanosti, pa ih 
i dalje treba usavršavati. 

PSIHASTENIJA, vrsta psihoneuroze karakterizi- 
rana fobijama, prisilnim radnjama i prisilnim mi- 
slima. 

Prisilne radnje sastoje se od izvađanja nekih ak- 
tivnosti koje pojedinac ne želi raditi, ali mu se one 
uvijek nanovo nameću. 

Prisilne misli, slično kao i prisilne radnje, nepre- 
kidno naviru i opsjedaju pojedinca, a on je svjestan 
da su nerealne i patološke. Za psihasteniju su ka- 
rakteristične i fobije (v.), koje dominiraju u pona- 
šanju pojedinca. a u stvari su strah bez nekog raz- 
loga. Psihasteničari su vrlo nesretni ljudi. Obično 
se maksimalno naprežu i svladavaju. Neki se čovjek 
npr. žalio psihijatrima da ne može više podnositi 
glas koji mu stalno govori da ubije ženu i djecu i 
da nakon toga sam počini samoubistvo. Izjavio je 
da ne smije da prođe pokraj rijeke, jer mu nešto go- 
vori da u nju skoči. Morao je napustiti posao jer je 
radio u zgradi koja je imala više katova, a on je 
uvijek čuo glas koji mu je govorio neka skoči kroz 

prozor. Ili npr. drugi slučaj: neka je žena uvijek 
morala bježati kada bi opazila crnu mačku. Glas 
joj je govorio da crna mačka donosi nesreću i ona 
bi izbezumljeno trčala i sakrivala se u prvu kuću 
da je crna mačka slučajno ne bi vidjela. 

Prema suvremenim shvaćanjima p. nastaje kao 
posljedica potiskivanja nekih želja koje nisu u skla- 
du s ličnošću (v.) i karakterom (v.) pojedinca. Zbog 
unutrašnjeg konflikta nastaje strah i, najzad, bolest 
psihastenija. 

P. se liječi pomoću psihoanalitičke psihoterapije 
(v.), a u novije vrijeme upotrebljavaju se i drugi 
oblici psihoterapije (v.), pa je uspjeh relativno veći. 


PSIHOANALITIČKA  PSIHOTERAPIJA, vrsta 
psihoterapije zasnovana na analizi u podsvijest po- 
tisnutih konflikata pomoću slobodnih asocijacija. 

Tvorac psihoanalitičke psihoterapije je Sigmund 
Freud. Od Freudova vremena pa do danas izmije- 
nili su se mnogi postupci u toj terapiji, ali je bit 
ostala ista. Ona se sastoji u tome da pacijent uvidi 
i čuvstveno abreagira (v.) konflikte koje je potisnuo, 
ali koji su ostali neriješeni u njegovoj podsvijesti 
i bili uzrok različitih vidova neprilagođenog pona- 
šanja. Proces liječenja pomoću psihoanalitičke psi- 
hoterapije obično se dijeli u nekoliko faza. U prvoj 
fazi psihoterapeut upoznaje pacijenta s tehnikom 
slobodnih asocijacija, s vremenom liječenja i teško- 
ćama na koje se eventualno može naići. Nakon 
toga se počinje terapijom. U klasičnom obliku pa- 
cijent obično leži psihički relaksiran, a psihotera- 
peut sjedi izvan vidokruga pacijenta. Od pacijenta 
se traži da govori što mu prvo padne na pamet, jer 

se pretpostavlja da su uzroci oboljenja uvijek pri- 
sutni i da će se u skrivenom ili transformiranom 
obliku pojaviti u nekom sadržaju. U toku pričanja, 
pacijenti katkada ne žele da nastave pričanjem i 
pružaju otpor. Otpor se tumači prisustvom nekog 
važnog sadržaja koji pacijent ne želi ponovno osvje- 
stiti. Upravo u savladavanju otpora najteži je zada- 
tak psihoterapeuta. On mora biti vrlo oprezan i 
vješt ako želi taj otpor prevladati. Otpor je tek on- 
da savladan kada pacijent razumije pravi smisao 
neke pogreške ili sadržaj sna (v.). Tokom vremena 
slobodne asocijacije postaju povezane sa sadašnjim 
problemima u koje ulazi i psihoterapeut. Pacijent 
postaje preokupiran psihoterapeutom, pa se ta faza 
naziva transfer, tj. prenos čuvstava na psihotera- 
peuta. 

Prema Freudu, u toj fazi pacijenti vezuju svoja 
čuvstva (v.) i potrebe libida za psihoterapeuta. Na 
psihoterapeutu je da ukaže pacijentu kako to nisu 
prava čuvstva i da ga usmjeri na dalje otkrivanje 
uzroka oboljenja. 

Kada pacijent počinje pravilno ocjenjivati nagon- 
ske potrebe i potrebe ega (v.) i kada dođe do pre- 
kida transfera, tj. uspostavi se normalan odnos iz- 
među psihoterapeuta i pacijenta, kao i pacijenta i 
njegove okoline, smatra se da je psihoterapija za- 
vršena. 

Uspješnost liječenja psihoanalitičkom psihotera- 
pijom ovisi o mnoštvu faktora. Za liječenje dolaze 
u obzir pojedinci izvjesnog nivoa obrazovanja, u od- 
ređenom dobnom intervalu itd. Ustanovljeno je da 
se tom metodom mogu liječiti samo neke psiho- 

neuroze, a ne sva psihička poremećenja, kako su 
smatrali psihoanalitičari. 


PSIHOANALIZA, škola psihologije koja tumači 
ponašanje ljudi motivima potisnutim u podsvijest. 

Osnivač psihoanalize S. Freud u prvo je vrijeme 
smatrao psihoanalizu specifičnim načinom liječenja 
psihičkih poremećenja. Kasnije je zajedno s nekim 
drugim predstavnicima psihoanalize razvio teoret- 
ski sistem o razvoju ličnosti (v.), pa čak i društva. 
Zbog toga danas razlikujemo psihoanalitičku teo- 
riju i psihoanalitičku terapiju (v.). 

Za razvijanje i psihoanalitičke teorije i terapije 
najzaslužniji je Freud. Teoriju ličnosti Freud je 
razvio na temelju promatranja bolesnika. Ličnost 
se sastoji od tri sloja: id (v.) ili najniži nagonski sloj, 
ego (v.) ličnost koju zapažamo, i super-ego (v.) ili 
savjest. 

Freud je smatrao da u razvoju ličnosti najvažniju 
ulogu ima seksualni nagon ili libido (v.), a ličnost 
pojedinca prolazi u razvoju kroz nekoliko faza: 
oralna, u kojoj su usta područje zadovoljenja libida; 
analna, u kojoj je anus; napokon faza u kojoj su 
spolni organi područje zadovoljenja libida. 

Freud je smatrao da pojedinac prolazi i kroz dva 
puberteta (v.), od kojih je prvi u ranom djetinjstvu. 
Ova je tvrdnja danas uglavnom odbačena. U petoj 
ili šestoj godini, tvrdi Freud, libido traži zadovolje- 
nje kod suprotnog spola, i to najbliže osobe, oca ili 
majke. Tu fazu razvoja ličnosti nazvao je Edipov i 
Elektra kompleks (v.), prema starom grčkom mitu 
po kojem je kralj Edip oženio vlastitu majku. Ve- 

ćina suvremenih psihologa odbacuje Freudovu teo- 
riju o Edipovu i Elektra kompleksu, kao što odba- 
cuje i tvrdnje o dva puberteta. Za psihoanalitičku 
teoriju ličnosti karakteristična je tvrdnja da je po- 
našanje čovjeka uglavnom upravljano motivima 
kojih čovjek nije svjestan. 

Freud je pokušao libidom objasniti i razvoj dru- 
štva, ali je na tom području još više griješio nego 
na području ličnosti. 

Freud je primijetio da doživljaji potisnuti u pod- 
svijest imaju važnu ulogu u razvoju psihičkih pore- 
mećenja, zato je smatrao da se potisnuti doživljaji 
moraju ponovno dovesti u svijest. Za tu je svrhu 
Freud najprije upotrijebio hipnozu (v.) pomoću koje 
je dovodio bolesnike u stanje slično spavanju i on- 
da od njih tražio da se sjete pojedinih doživljaja. 
Kasnije je napustio ovu metodu i počeo upotreblja- 
vati metodu slobodnih asocijacija, koja se i danas 
upotrebljava: pacijent govori psihoterapeutu sve 
ono što mu padne na pamet. Pretpostavlja se da 
će sadržaj onog što će pacijent govoriti biti pove- 
zan na direktan ili indirektan način s uzrokom obo- 
ljenja koji će takvom metodom postepeno spoznati 
pacijent i terapeut. 

Liječenje psihoanalitičkom psihoterapijom vrlo je 
dugotrajno: bolesnici obično dolaze na razgovore 
mjesecima, katkada i godinama, što je svakako 
ozbiljan nedostatak metode. Tom terapijom mogu 
se liječiti uglavnom psihoneuroze, tj. lakša psihička 
poremećenja, a ne svi oblici psihičkih poremećenja, 
kao što smatraju psihoanalitičari. 


196 


Psihodrama 


PSIHODRAMA, vrsta psihoterapije kod koje bo- 
lesnik glumi situacije koje su dovele do oboljenja 
i ponovno ih svjesno i čuvstveno doživljava. 

Već su stari filozofi znali da drama ima terape- 
utski karakter. Imajući to u vidu J. Moreno razvio 
je novu vrstu psihoterapije (v.) i nazvao je psiho- 
drama. 

U psihodrami bolesnici glume različite situacije 
iz svoga života. Oni obično dijele drugim bolesni- 
cima uloge onih s kojima su živjeli, odabiru uloge 
koje će glumiti, a nije rijetkost da sami pišu dram- 
ska djela. Bit je psihodrame kao psihoterapije da 
bolesnik glumi različite konfliktne situacije iz svo- 
jeg života, ponovno ih osvješćuje i čuvstveno do- 
življava, i tako uviđa uzroke oboljenja i postepeno 
ih se oslobađa. 

Kako psihoterapija napreduje, sve se tačnije ot- 
krivaju situacije koje bolesnik izbjegava i što je za 
nj bolno. Psihoterapeut, koji samo prividno pasivno 
promatra predstavu, otkriva uzroke oboljenja i 
usmjeruje psihoterapiju na probleme i konflikte 
koje je za vrijeme predstave primijetio. 

Kada je predstava završena, bez obzira jesu li 
predstavi prisustvovali i drugi bolesnici, analiziraju 
se glumljene situacije i daju potrebna objašnjenja. 

O efikasnosti psihodrame postoje različita miš- 
ljenja. Moreno je psihodramom želio zamijeniti du- 
gotrajnu individualnu psihoterapiju; on nije u tome 
uspio, naročito ne u težim slučajevima. Ipak, po- 
moću psihodrame mogu se relativno brzo saznati 
uzroci oboljenja i mnoga od njih uspješno izliječiti. 

PSIHOFIZIČKE METODE, eksperimentalne me- 
tode određivanja osjetljivosti osjetnih organa na 
vanjske podražaje. 

Pomoću psihofizičkih metoda mjeri se osjetlji- 
vost osjetnih organa na osnovu određivanja inten- 
ziteta podražaja koji može dovesti do osjeta (v.). 
Mjerenjem se određuju pragovi osjeta: 

Apsolutni prag osjeta je najmanji intenzitet po- 
dražaja koji neki pojedinac može zamijetiti, a dife- 
rencijalni prag osjeta ili prag razlike najmanji je 
intenzitet podražaja, koji se mora dodati ili odu- 
zeti ranijem podražaju da bi pojedinac primijetio 
razliku. 

Pragovi osjeta ovise o građi osjetnog aparata, i 
zbog toga su različiti kod različitih pojedinaca, a 
variraju i kod pojedinca. Zato se kod svakog poje- 
dinca eksperimentalnim i statističkim metodama 
određuje najvjerojatnija vrijednost intenziteta po- 
dražaja kod kojeg pojedinac upravo zamjećuje po- 
dražaj ili razliku između dva podražaja. Osnovni 
podaci za određivanje praga osjeta jesu intenziteti 
fizikalnih veličina kojima podražujemo osjetni or- 
gan ispitanika i introspektivni izvještaji ispitanika 
o tome da li je doživio osjet. Osnovne psihofizičke 
metode: metoda granica, konstantnih podražaja i 
srednje pogreške. 

Metoda granica: ispitanik se podražuje intenzite- 
tima podražaja koje ne može zamijetiti i povećava se 
intenzitet sve dok ne počne zamjećivati. Isti postu- 
pak ponavlja se u obrnutom smjeru: od jasno uoč- 
ljivih intenziteta do nezamjetljivih. Statistički se 

određuje prag osjeta kao granica zamijećenih i ne- 
zamijećenih intenziteta. 

Metoda konstantnih podražaja: ispitanik se podra- 
žuje različitim intenzitetima neke serije po slu- 
čajnom redu i obilježavaju se intenziteti koje za- 
mjećuje. Statistički se određuje intenzitet kod ko- 
jega je ispitanik u 50% slučajeva primijetio po- 
dražaj. 

Metoda prosječne pogreške: ispitanik mijenja neki 
varijabilni podražaj tako da bude jednak nekom 
standardnom  podražaju. Statistički se određuje 
srednja pogreška koju je načinio u seriji pokušaja. 
Prilikom određivanja apsolutnog praga ispitaniku 
se u isto vrijeme zadaje samo jedan podražaj, a 
prilikom određivanja diferencijalnog praga uspo- 
ređuje se zadani podražaj s nekim standardnim po- 
dražajem. 

PSIHOFIZIKA, grana eksperimentalne psiholo- 
gije koja proučava odnos između podražaja koji dje- 
luje na osjetni organ i osjeta koji je rezultat tog 
podražaja. 

Tvorac psihofizike, G. T. Fechner (Fehner), nasto- 
jao je eksperimentalnim putem riješiti filozofski 
problem odnosa tijela i svijesti, psihičkog i fizičkog. 
Pokušao je izmjeriti kolika promjena podražaja 
(veličina ili težina predmeta) izaziva promjenu u 
osjetu, dakle u psihičkom doživljaju predmeta. Ve- 
ličinu podražaja mogao je jednostavno izraziti u 
fizikalnim jedinicama težine, dužine i sl., a do jedi- 
nica za mjerenje psihičkog došao je na osnovu We- 
berova (Veber) zakona. 

Webcrov zakon potvrđuje svakodnevno iskustvo 
da ne zamjećujemo svaku promjenu neke veličine. 
Da bismo primijetili promjenu, ona mora biti to 
veća što je veća veličina koju promatramo. Na du- 
žini od 1 m nećemo primijetiti povećanje od 1 cm, 
ali ćemo tu istu promjenu od 1 cm lako primijetiti 
na dužini od 1 dm, Weber je eksperimentalno ustvr- 
dio da je odnos između promjene i osnovne veličine 
koja se promijenila uvijek stalan. To znači: da bi- 
smo primijetili promjenu različitih veličina, ta pro- 
mjena ne može biti jednako velika, nego mora biti 
uvijek isti dio osnovne veličine koja se promije- 
nila. Odnos između promjene i osnovne veličine, tj. 
razlomak koji pokazuje za koliki se svoj dio treba 
promijeniti osnovna veličina, određuje se za svaku 
vrstu podražaja. Taj odnos naziva se upravo zamjet- 
ljiva razlika. Kad osnovnom podražaju dodamo pro- 
mjenu koja s njim stoji u odnosu, imamo doživljaj 
nove veličine, novi osjet. Fechner je upravo za- 
mjetljivu razliku smatrao jedinicom osjeta, jer sva- 
ki put kad možemo između dva podražaja primi- 
jetiti razliku, naš je novi osjet za 1 jedinicu veći. 
Tako je mogao promatrati kako se mijenja inten- 
zitet osjeta (izražen brojem zamjetljivih razlika) 
ako povećava ili smanjuje intenzitet podražaja 
(izražen fizikalnim jedinicama). Primijetio je da 
se intenzitet osjeta povećava sporije nego što se 
povećava podražaj. Matematički odnos između in- 
tenziteta podražaja i intenziteta osjeta je logaritam- 
ski i formuliran je kao Fechnerov zakon. 

Fechnerov zakon: 

S = ClogR tj.: osjet (S) je upravno proporciona- 
lan logaritmu podražaja (R). C je konstanta koja je 
različita za razna osjetna područja. 

Psihofizički zakon nije ustvrdio odnos između 
psihičkog i fizičkog, jer vrijedi za svu živu tvar. 
Osim toga vrijedi samo za srednje intenzitete po- 
dražaja. 

Psihofizika je eksperimentalnoj psihologiji dala 
dva važna doprinosa: mogućnost kvantitativnog iz- 
ražavanja psihičkih pojava (osjeta) i niz razrađenih 
psihofizičkih metoda (v.) za mjerenje osjeta. 


PSIHOGALVANSKA REAKCIJA, prolazno po- 
većanje električne vodljivosti kože u stanju čuv- 
stvene uzbuđenosti. 

Ako na kožu čovjeka postavimo dvije elektrode, 
povežemo ih s galvanometrom i pustimo kroz njih 
istosmjernu struju male napetosti, galvanometar 
će pokazivati određenu jakost struje. Nakon nekog 
naglog podražaja iz okoline, kazaljka galvanometra 
pokazat će znatno povećanu jakost. Do promjene u 
jakosti struje dolazi zbog smanjenja otpora kože pod 
elektrodama uzrokovanog uzbuđenjem radi vanj- 
skog podražaja. To smanjenje otpora naziva se psi- 
hogalvanska ili kožnogalvanska reakcija, a izaziva 
je autonomni živčani sistem (v.), koji u stanju uz- 
buđenja pojačano podražuje žlijezde znojnice. Pro- 
mjene u kemizmu kože za vrijeme izlučivanja znoja 
izazivaju smanjenje električnog otpora kože. Do 
psihogalvanske reakcije dolazi i prilikom najma- 
njih uzbuđenja, kod kojih se vanjska reakcija niti 
ne zapaža. Zbog toga se može koristiti u sastavu 

aparature detektora laži (v.). Međutim, općenito se 
smatra da do psihogalvanske reakcije ne dolazi is- 
ključivo u povodu čuvstvenih uzbuđenja, nego u 
svim situacijama koje dovode čovjeka u stanje pri- 
pravnosti. 


PSIHOLINGVISTIKA, interdisciplinarno područ- 
je proučavanja jezičkog ponašanja čovjeka. Prouča- 
vanje jezičkog ponašanja čovjeka zahtijeva veliki 
broj različitih pristupa, jer jezik ima niz aspekata: 
produciranje govora u govornom organu, fiziološka 
osnova produciranja govora, organska i fiziološka 
osnova primanja informacija, asociranje primljenih 
signala s ranijim iskustvom, davanje značenja pri- 
mljenim signalima i široki aspekt komunikacije kao 
socijalnog fenomena. P. je pokušaj da se ostvari su- 
radnja psihologa i lingvista u cilju proučavanja je- 
zika; za sada nije organizirana oko neke zajedničke 
teorije, nego predstavlja sistematsko okupljanje 
različitih podataka i stanovišta, što omogućuje ra- 
zumijevanje proučavane pojave s nekoliko aspe- 
kata. Pojava psiholingvistike pedesetih godina ovog 
stoljeća rezultat je potrebe suradnje fonetičara, lin- 
gvista, eksperimentalnih i socijalnih psihologa na 
organiziranju širokog polja informacija o različitim 
aspektima jezičkog ponašanja. Ti su aspekti: 

Fonetski: formiranje riječi u usnoj šupljini i 
osjetljivost slušnog aparata za ljudski govor. 

Fiziološka osnova govora: funkcija moždane kore 
u formuliranju i razumijevanju riječi, poremećenja 
u jezičnoj funkciji, tj. različiti oblici afazija i fizio- 
loški aspekti primanja govora. 

Lingvistički: komparativna analiza jezika, teorije 
o postanku jezika, učenje jezika, gramatički aspekti. 

Statistički: otkrivanje statističkih svojstava je- 
zika, tj. čestine pojavljivanja međusobno povezanih 
glasova i slogova u riječima i riječi u rečenicama 
nekog jezika. 

Semantički: analiza značenja jezičkih simbola i 
pravila za njihovu upotrebu. 

Psihološki: razvoj govora kod djeteta, međusobni 
odnos jezika i mišljenja, individualne karakteristike 
govornog ili pisanog izražavanja, čitljivost i težina 
teksta itd. 

Socijalno-psihološki: oblici komunikacija u malim 
i velikim socijalnim grupama, sredstva masovne 
komunikacije (štampa, film, televizija), širenje in- 
formacija, utjecaj jezika na socijalnu pripadnost itd. 
Mnogi su od tih problema međusobno usko pove- 
zani i za njihovo adekvatno proučavanje neophodan 
je interdisciplinarni pristup. 

PSIHOLOGIJA, nauka o ponašanju ljudi; nauka 
o svjesnim iskustvima, ili o funkciji svjesnih isku- 
stava. Zbog različitih teoretskih stanovišta i pri- 
stupa, psihologija se još i danas vrlo često različito 
definira. Ipak, imajući u vidu razlike teoretskih pri- 
stupa u prošlosti, možemo ustvrditi da su one danas 
mnogo manje, a konzekventno tome su i definicije 
psihologije kao nauke sve sličnije. 

Prvi interesi za psihologiju mogu se naći kod pri- 
mitivnih naroda koji su nastojali objasniti pona- 
šanje i aktivnost svojih suplemenjaka. Oni su obja- 
šnjavali ponašanje mističnim silama, smatrajući da 
se u čovjeku nalazi neko zatvoreno biće koje upra- 

vlja njegovim željama, čuvstvima i ostalim psihič- 
kim funkcijama, a napušta ga kad umre ili spava. 
U antičkoj Grčkoj vladao je velik interes za pro- 
bleme psihologije. I sama riječ psihologija dolazi 
od grčke riječi psihe — duh i logos — zakonitost, 
što bi u slobodnom prijevodu značilo: nauka o duši. 
Za probleme psihologije interesirali su se mnogi 
grčki filozofi, među kojima su najpoznatiji Platon 
i Aristotel. Platon je smatrao da nezavisno od čo- 
vjeka postoje ideje, a njihova je sjena sav materi- 
jalni svijet. Aristotel je, suprotno od Platona, 
smatrao da je duh povezan s tijelom i njegova je 
funkcija. Poput ostalih nauka, i psihologija je stag- 
nirala kroz čitav srednji vijek, sve do Descartesa 
(Dekart), koji je smatrao da je organizam kompli- 
cirana mašina koju aktivira svjetlost, zvuk itd. 
Kroz živčana vlakna, od osjetnih organa do mozga 
i nazad u izvršne organe putuju životinjski ili ani- 
malni dusi. Njegovo mišljenje o funkciji osjetnih 
organa bilo je bez sumnje pogrešno, ali je ipak na- 
metnulo pitanje o ulozi osjetnih organa, na koje su 
tek mnogo kasnije odgovorile prirodne nauke: fizi- 
ka i fiziologija. Dok se p. kao grana filozofije, tj. 
mentalna filozofija, nije razvijala zbog beskrajnih 
teoretskih diskusija i spekulacija, neke prirodne 
nauke, naročito fizika i fiziologija, rješavale su pro- 
bleme vrlo interesantne za psihologiju. 

Tako je p. došla pod utjecaj prirodnih nauka i do 
osnivanja prvoga psihološkog laboratorija 1879. go- 
dine. Ta godina, kada je W. Wundt osnovao prvi 
psihološki laboratorij u Leipzigu, smatra se godi- 
nom stvaranja psihologije kao nauke. 

Osnivanje psihološkog laboratorija nije bio toliko 
revolt protiv mentalne filozofije, koliko pokušaj 
da se p. konstituira kao naučna disciplina. P. je po- 
stala nauka jer je prihvatila strogo naučnu metodo- 
logiju, tj. sistematsko umjesto nesistematskog opa- 
žanja, objektivan, a ne subjektivan pristup pred- 
metu promatranja, i višestruku empirijsku verifi- 
kaciju postignutih rezultata. 

Prvi je te principe primijenio W. Wundt, koji je 
pomoću metode eksperimenta (v.) pokušao ispitati 
strukturu svjesnih iskustava odnosno svijesti. Uvje- 
žbavao je ispitanike da govore što misle i osjećaju, 
dok je on mijenjao vrstu i intenzitet podražaja. Do- 
življavanje i opisivanje stanja svijesti pod kontro- 
liranim uvjetima nazvao je eksperimentalnom in- 
trospekcijom (v.). 

Nedugo nakon osnivanja laboratorija u Leipzigu 
područje empirijskog istraživanja u psihologiji brzo 
se širilo. 

Tako je J. McKeen Cattel (Katel) ispitivao brzinu 
reagiranja na zvučne i svjetlosne signale. S vreme- 
nom, ispitivanja su se proširila na ostale razlike 
među pojedincima s obzirom na pojedine psihičke 
funkcije, pa je tako nastala nova grana psihologije, 
tj. diferencijalna psihologija (v.) i testovi. Uporedo 
s Wundtom, njemački filozof Ebbinghaus eksperi- 
mentirao je na području pamćenja. Značajno za ta 
eksperimentiranja je metodologija; Ebbinghaus je 
kao zavisnu varijablu upotrebljavao reprodukciju 
pisanih i izgovorenih riječi, dakle verbalno pona- 
šanje. 

U drugom deceniju našeg stoljeća javljaju se tri 
vrlo značajne škole psihologije: biheviorizam, ge- 
stalt psihologija i psihoanaliza. 

Biheviorizam (v.) se najprije pojavio u SAD, a 
predstavljao je reakciju na strukturalizam (v.) i 
funkcionalizam (v.), tj. tada dominirajuće škole psi- 
hologije. Bihevioristi, naročito osnivač bihviorizma 
J. B. Watson, smatrali su da svijest ne može biti 
predmet naučne psihologije, jer je objektivno neza- 
hvatljiva. Ali je ponašanje čovjeka i životinje kao 
nešto evidentno, objektivno zahvatljivo, pa je i 
psihologija nauka o ponašanju. Bez obzira na niz 
slabosti biheviorizma, ta škola psihologije unapri- 
jedila je psihologiju kao nauku. 

Gestalt psihologija (v.) pojavila se u Njemačkoj 
po prilici u isto vrijeme kada i biheviorizam u SAD. 
Primarna područja ispitivanja gestaltista bila su 
percepcija (v.) i mišljenje (v.). Mi ne percipiramo 
pojedine elemente, kao što su tvrdili predstavnici 
strukturalizma, nego zahvaćamo čitave cjeline. Svo- 
je tvrdnje argumentirali su rezultatima niza ekspe- 
rimenata, od kojih se mnogi danas prihvaćaju. Neki 
suvremeni psiholozi smatraju da je gestalt psiholo- 
gija potvrdila ono što je već bilo ostalima poznato. 
Bez obzira na takve tvrdnje, gestalt psihologija ne- 
sumnjivo je zaslužna za razvoj suvremene psiholo- 
gije. 

Psihoanaliza (v.) je, kao i gestalt psihologija, na- 
stala u Evropi, tačnije u Austriji, ali je kasnije pri- 
hvaćena i u ostalim zemljama. Predstavnici psiho- 
analize, naročito njen osnivač S. Freud, tvrdili su 
da ponašanjem čovjeka upravljaju motivi potisnuti 

u podsvijest. Razvoj ličnosti pod velikim je utjeca- 
jem seksualnog nagona ili libida, a nerazvijenost 
libida osnovni je uzrok neprilagođenog ponašanja. 
Mnoge teoretske postavke psihoanalize danas se ne 
prihvaćaju, ali je sigurno da je psihoanaliza kao i 
ostale škole psihologije mnogo doprinijela razumi- 
jevanju ponašanja čovjeka, naročito na području 
motivacije (v.). 

U suvremenoj psihologiji gotovo se i ne govori 
o školama. Danas postoji tendencija da se od svake 
škole prihvate samo empirijski provjerene teoret- 
ske postavke, a psihologija je sinteza različitih teo- 
retskih postavki i škola. Tako se sve više od bihe- 
viorizma prihvaća definicija psihologije, od gestalt 
psihologije rezultati ispitivanja na području per- 
cepcije itd. 

Osim razvoja na tzv. fundamentalnim područji- 
ma, kao što su čuvstva (v.), pamćeje (v.) itd., psiho- 
logija je doživjela pravi procvat u područjima pri- 
mijenjene psihologije. P. je prodrla u škole, savje- 
tovališta, klinike i bolnice za duševne bolesti, tvor- 
nice itd. Danas psiholozi rađe u institutima za ispi- 
tivanje javnog mnjenja, ispitivanje tržišta, kao sa- 
vjetnici za rješavanje različitih socijalnih problema, 
u vojsci itd. 

Područje psihologije sve se više širi, a time i nje- 
na uloga u svakodnevnom životu postaje sve veća. 

PSIHOLOGIJA REKLAME, grana primijenjene 
psihologije koja proučava sve faktore koji utječu 
na plasiranje proizvoda. 

Predmet proučavanja psihologije reklame jesu tri 
osnovna područja: karakteristike potrošača, karak- 

teristike proizvoda te karakteristike i metode rekla- 
miranja određenih proizvoda za određene potro- 
šače. 

Karakteristike potrošača ispituju se proučava- 
njem njihovih potreba, želja, estetskih preferencija, 
obrazovanja, starosti, navika i svih ostalih faktora 
koji djeluju na njihovo odlučivanje za određenu 
vrstu ili oblik proizvoda. 

Karakteristike proizvoda ispituju se pod vidom 
prilagođenosti karakteristikama potrošača: prilago- 
đenost boje, veličine, oblika, pakovanja i namjene 
proizvoda estetskim preferencijama, navikama i po- 
trebama one grupe potrošača kojima je namijenjen. 

Tehnike reklamiranja su najšire područje istraži- 
vanja. Istražuju se faktori privlačenja i zadržavanja 
pažnje potrošača: čuvstveni i racionalni faktori, 
utjecaj boje, zvuka, veličine, pokreta i ponavljanja 
na efikasnost privlačenja pažnje, razlike u efikas- 
nosti različitih reklamnih sredstava: štampe, radija, 
filma, utjecaj navikavanja i novine na efikasnost 
reklame itd. 

Metode istraživanja u psihologiji reklame jesu 
intervjui, ankete za ispitivanje karakteristika ku- 
paca i proizvoda i eksperimentalne metode za istra- 
živanje efikasnosti tehnika reklamiranja. 


PSIHOLOŠKA STATISTIKA, primjena statistič- 
kih metoda na mjerenje i opisivanje psiholoških po- 
java i otkrivanje njihove međusobne povezanosti. 

Statistika je grana matematike koja u velikom 
broju nauka služi kao instrument zaključivanja o 
pojavama, dok u socijalnim i biološkim naukama 
predstavlja ujedno i instrument za mjerenje, sređi- 

vanje ili obradu podataka. U psihologiji statistika 
služi za kvantitativno određivanje veličina i osnov- 
ni je instrument u psihometriji (v.); za organiziranje 
podataka i njihovo pogodno prikazivanje u sažetom 
i preglednom obliku, analiziranje podataka i pro- 
vjeravanje vjerojatnosti zaključaka koji slijede iz 
takve analize. Opisivanje i pregledno prikazivanje 
podataka omogućuju metode deskriptivne statistike, 
a zaključivanje o zakonitostima na osnovu podataka 
omogućuje induktivna statistika. Metode deskrip- 
tivne statistike omogućuju prikazivanje mase poda- 
taka u preglednom obliku tabela frekvencija, gra- 
fičkih prikaza: poligona i histograma frekvencija i 
različitih izračunatih parametara koji prikazuju 
osnovne karakteristike nekog skupa podataka. Os- 
novni su statistički parametri: prosječne vrijed- 
nosti i raspršenja rezultata oko tih prosječnih vri- 
jednosti. Induktivna statistika omogućuje da se na 
osnovu opisanih rezultata tj. uzorka (v.) neke vari- 
jable zaključuje o pravim vrijednostima te varija- 
ble i da se zaključuje o zakonitostima među vari- 
jablama ispitivanja. Povezanost među varijablama 
ispituje račun korelacije, testiranje hipoteze o raz- 
likama među varijablama omogućuje hikvadrat 
test, t-test i analiza varijance a različite metode 
Jaktorske analize omogućuju otkrivanje najmanjeg 
broja varijabli pomoću kojeg se može objasniti niz 
međusobno povezanih pojava. Statističke metode 
zaključivanja o povezanosti među pojavama upo- 
trebljavaju se za sve one pojave među kojima ne 
postoji funkcionalna, nego statistička ili stohastič- 
na povezanost. To znači da vrijednostima jedne va- 


14 Psihologija 209 


Psihološka statistika — Psihometrija 


rijable ne odgovara tačno određena vrijednost, nego 
čitav niz vrijednosti druge varijable, koje su u pro- 
sjeku veće ili manje od ostalih vrijednosti te vari- 
jable. Zbog toga je statističko zaključivanje ogra- 
ničeno na prosjeke i određene granice vjerojatnosti 
i pogodnije za proučavanje i predviđanje veličine 
neke grupe rezultata, nego pojedinačnih slučajeva 
te grupe. Za početak upotrebe statističkih metoda 
u psihologiji zaslužan je belgijski statističar Que- 
telet (Ketle) koji je prvi primijenio krivulju nor- 
malne distribucije (v.), tj. matematički zakon vjero- 
jatnosti na opisivanje ljudskih osobina. 


PSIHOMETRIJA, skup metoda koje se upotre- 
bljavaju za mjerenje psiholoških osobina. Za naučno 
zaključivanje u psihologiji, kao i za praktičnu upo- 
trebu podataka u primijenjenoj psihologiji potrebno 
je svođenje psiholoških varijabli: sposobnosti i oso- 
bina pojedinca kao i različitih kategorija ponašanja 
na niz brojeva koji izražavaju razlike među poje- 
dincima u kvantitativnom stupnju. Za takvo izra- 
žavanje i uspoređivanje veličina potrebne su me- 
tode mjerenja, a mjerenje u psihologiji omogućuju 
psihometrijske metode. U psihologiji je mjerenje 
indirektno, jer se ne mjere osobine direktno, nego 
veličina neke aktivnosti koja je posljedica neke 
osobine. Zbog toga se ne mogu primijeniti fizikalne 
mjerne jedinice, a niti su jedinice mjerenja iden- 
tične mjerenoj osobini kao kod fizikalnih jedinica. 
P. upotrebljava specifičan sistem jedinica, koji se 
mijenja prema upotrijebljenom instrumentu mje- 
renja, a osniva se na individualnim razlikama 
koje postoje u ponašanju ili uspješnosti pojedinaca 

u nekim postavljenim zadacima. Mjerenja u psiho- 
logiji najčešće se osnivaju na jedinicama koje se 
dobivaju iz distribucije rezultata grupe pojedinaca 
u nekom testu ili zadatku. Psihometrijske metode 
su se razvile iz dva područja: psihofizike (v.), tj. 
mjerenja osjetljivosti osjetnih organa, i područja 
primjene testova sposobnosti (v.). U psihofizici su 
potrebne metode statističkog određivanja praga 
osjeta (v.), iz kojih su se djelomično razvile metode 
skala: uspoređivanje u parovima, rangovanje i ska- 
le procjene. Psihometrijske metode u području pri- 
mjene testova jesu metode konstrukcije testova: od- 
ređivanje karakteristika zadataka u testu, metode 
određivanja metrijskih karakteristika testova, tj. 
pouzdanosti i valjanosti, metode izražavanja poje- 
dinačnog uspjeha u testu i metode prognoze uspjeha 
pojedinca ili grupa u nekoj aktivnosti na osnovu 
poznavanja njihovih rezultata u testu i karakteri- 
stika testa. 


PSIHOMOTORNE SPOSOBNOSTI, sposobnosti 
izvođenja mišićnih pokreta koji zahtjevaju brzinu, 
preciznost i usklađivanje rada različitih mi- 
šićnih grupa. Nasuprot laičkom mišljenju o tjeles- 
noj spretnosti kao o općoj karakteristici pojedinca, 
istraživanja pokazuju da postoji niz različitih tjeles- 
nih spretnosti između kojih ne postoji povezanost 
i koje kod pojedinaca mogu biti razvijene u različi- 
tom stupnju. Gotovo su potpuno nezavisne p. s.: 
spretnost prstiju, spretnost ruku, mirnoća ruku i 
šaka, koordinacija pokreta različitih dijelova tijela, 
koordinacija pokreta s osjetnim podacima (okulo- 
motorna i senzomotorna koordinacija), sposobnost 

održavanja ravnoteže u mirovanju i u pokretu. Ak- 
tivnost gotovo svake mišićne skupine karakterizira 
određeni stupanj spretnosti kod pojedinca. Za ispi- 
tivanje svake psihomotorne sposobnosti upotreblja- 
vaju se specifični testovi. Ti testovi zahtijevaju ba- 
ratanje predmetima, koje omogućuje mjerenje neke 
mišićne aktivnosti određivanjem tačnosti i brzine 
izvođenja. 

Određivanje potrebnih psihomotornih sposobno- 
sti u radnim zadacima kao i određivanje stupnja 
razvijenosti tih sposobnosti kod pojedinaca, zna- 
čajno je u profesionalnoj orijentaciji (v.) i prilikom 
usklađivanja sposobnosti radnika i zahtjeva odre- 
đenog posla. 


PSIHONEUROZE, psihička oboljenja koja nemaju 
nikakvu fiziološku podlogu, bitno ne mijenjaju lič- 
nost pojedinca, ali u velikom stupnju smanjuju nje- 
govu radnu sposobnost. 

Od svih oblika psihičkih poremećenja p. su naj- 
brojnije. U visokoindustrijaliziranim zemljama sva- 
ki je deseti stanovnik psihoneurotičar. Osnovna je 
karakteristika psihoneuroza što nemaju nikakvu or- 
gansku podlogu. Ta ih osobina i razlikuje od druge 
velike skupine psihičkih poremećaja, od psihoza (v.), 
od kojih većina nastaje kao posljedica patofiziološ- 
kih promjena u organizmu. P. prema simptomima i 
uzrocima dijelimo na psihastenije (v.), neuraste- 
nije (v.), histerije (v.), ratne i seksualne neuroze. 

Psihastenija je prilično čest oblik neuroze. Ka- 
rakteristični simptomi: fobije (v.), prisilne misli i 
prisilne radnje. Terapija psihastenije relativno je 
uspješna. 

Neurastenija je vrsta psihoneuroza za koju je 
karakteristična kronična iscrpljenost, tjelesna sla- 
bost, različite bolesne preokupacije itd. Iako postoje 
različite teorije, još se danas potpuno sigurno ne 
znaju uzroci tog oboljenja. Neurastenija se može 
prepoznati i po karakterističnim simptomima kao 
što su glavobolje, nesanice, nesposobnost koncen- 
tracije, slabo pamćenje. 

Neurastenija se liječi psihoterapijom (v.), a kat- 
kada se bolesniku propisuje i odmor, gimnastika ili 
neka druga aktivnost. 

Histerija je također vrlo čest oblik psihoneuroze. 
Simptomi su različiti bolovi bez organske osnove, 
prevelika ili nikakva osjetljivost na vanjske podra- 
žaje itd. Svi tjelesni simptomi nemaju nikakvu or- 
gansku podlogu, već su posljedica potisnutih psihič- 
kih konflikata. 

Ratne neuroze postale su poznate u prvom i na- 
ročito u drugom svjetskom ratu. Ratne neuroze jav- 
ljaju se kod osoba kod kojih postoji neriješen kon- 
flikt između dužnosti i vlastitih normi. Prema ne- 
kim ispitivanjima ne postoji razlika između mirno- 
dopskih i ratnih neuroza, a pojedinci koji ih razvi- 
jaju obično su prije vojske bili čuvstveno nestabilni, 
agresivni i introvertirani. 

Seksualne neuroze rezultat su konflikta između 
vlastitih želja i društveno nametnutih ograničenja, 
moralnih normi ili predrasuda u vezi sa seksualnim 
ponašanjem. Liječenje psihoneuroza vrlo je kom- 
plicirano i dugotrajno. Psihoterapeut mora imati 
izvanrednu sposobnost uviđanja uzroka problema 
kao i veliku strpljivost. Za liječenje psihoneuroza 

naročito je zaslužna psihoanaliza (v.). Nekad su se 
psihoneuroze liječile pomoću psihoanalitičke psiho- 
terapije (v.). Danas se, međutim, upotrebljavaju 
i neki drugi postupci koji zajedno sa psihoanalitič- 
kim daju bolje rezultate. 


PSIHOPATSKA LIČNOST, karakteristika poje- 
dinca koji pokazuje neprilagođenost zahtjevima so- 
cijalne okoline, a ta neprilagođenost nije poslje- 
dica fizičkog ili psihičkog oboljenja. 

Oznaka ili dijagnoza p. 1. upotrebljava se za poje- 
dinca čije ponašanje nije u skladu s društvenim nor- 
mama, običajima i moralom i zbog toga dolazi u su- 
kobe sa socijalnom okolinom. Oblici su takvog po- 
našanja bolesno laganje, neuobičajeno ponašanje i 
oblačenje, nekontrolirani ispadi bijesa i razdražlji- 
vosti, uživanje alkohola i droga, prostiiucija, skit- 
nja, delikvencija. 

Karakteristično je da se ponašanje koje je izraz 
psihopatske ličnosti pojavljuje u djetinjstvu i teško 
se iskorjenjuje, iako nije posljedica ni fizičke ni 
psihičke bolesti, a nije povezano niti s intelektu- 
alnom defektnošću. 

Osnovna crta ponašanja psihopatske ličnosti je 
neposredno zadovoljavanje svih ličnih potreba i ne- 
sposobnost samokontrole i odgađanja zadovoljenja. 
Takvo ponašanje neminovno dovodi do sukoba s 
neposrednom okolinom i zakonom, pa takav poje- 
dinac obično ima veliki broj zakonskih prestupa 
i kazni. 

Pojam p. 1. dosta često se upotrebljava u psihija- 
trijskoj praksi, ali njegovo postojanje nije naučno 
opravdano iz slijedećih razloga: Svi simptomi psiho- 

patske ličnosti karakteristični su i za druge vrste 
neprilagodbe: neuroze, psihoze ili oboljenja živča- 
nog tkiva. Tek kad se ispitivanjem ustanovi da se 
simptomi u određenom slučaju ne mogu pripisati 
nijednom oboljenju, smatra se da su posljedica psi- 
hopatske ličnosti. 


Zato taj pojam ne predstavlja pozitivno ustanov- 
ljavanje nekog stanja ili osobine, a još manje uzro- 
ka tog stanja, nego služi isključivo kao oznaka da 
su teškoće pojedinca psihološke prirode, a da uz- 
roci nisu ni u jednom od poznatih poremećenja. 


PSIHOSOMATSKA OBOLJENJA, organska obo- 
ljenja koja nastaju zbog fizioloških promjena u or- 
ganizmu pri intenzivnim i trajnim čuvstvenim reak- 
cijama. Uzroci jednog dijela fizičkih oboljenja mogu 
se otkriti u čuvstvenim reakcijama, nemiru, tjeskobi 
i uzbuđenju. Takva veza između psihičkih doživljaja 
i reagiranja tjelesnog tkiva ostvaruje se putem 
autonomnog živčanog sistema (v.). Utjecaj auto- 
nomnog živčanog sistema koji je aktivan u stanju 
čuvsivene uzbuđenosti očituje se u organizmu kao 
mijenjanje uobičajene aktivnosti tjelesnih organa, 
tj. njihova prekomjerna ili usporena funkcija. Ako 
stanje čuvstvene napetosti potraje duže, promjene 
u organizmu pogoduju oboljenju organa s poreme- 
ćenom funkcijom. Zbog povezanosti sa psihičkim 
doživljajima takva se oboljenja nazivaju psihoso- 
matska (soma — tijelo), a proučava ih medicinska 
grana: psihosomatska medicina. P. 0. najčešće za- 
hvaćaju probavne i dišne organe i srčano-žilni si- 
stem. Poznata su p. 0.: čir na želucu, povišeni krvni 

tlak i alergije, tj. različite preosjetljivosti kože i 
dišnih organa. 


PSIHOTEHNIKA, disciplina koja određuje na- 
čin primjene općih psiholoških zakonitosti za rješa- 
vanje praktičnih problema prilagodbe pojedinaca. 
Naziv p. je preteča današnjeg pojma primijenjena 
psihologija (v.) i kod različitih autora ima različito 
značenje ili naglasak. 

W. Stern (Štern), nasuprot psihognostici tj. pozna- 
vanju čovjeka, 1900. g. postavlja psihotehniku, tj. 
primjenu tog poznavanja za postupanje sa čovje- 
kom. Miinsterberg (Minsterberg) smatra psihoteh- 
niku disciplinom za objašnjavanje kulturnih teko- 
vina i tvorevina i za naučnu organizaciju rješavanja 
konkretnih zadataka prakse. On razlikuje psiho- 
tehniku subjekta, koja se bavi čovjekom, i psiho- 
tehniku objekta, koja se bavi materijalnom okoli- 
nom čovjeka. Claparede (Klapared) psihotehniku 
smatra primjenom psihologije na probleme tehnike. 
Touluse (Tuluz) je smatra primjenom psihologije za 
fiziološku organizaciju rada. Negativni prizvuk psi- 
hotehnika je imala u fazi kad se suzila na isklju- 
čivo profesionalnu selekciju (v.), ili na racionalnu 
organizaciju rada pod vidom maksimalnog iskori- 
štenja radnika. Neki autori su proširili pojam psiho- 
tehnike i na probleme socijalne psihologije i na in- 
tervenciju u socijalni život pojedinca. 

Danas je neodređeni termin p. zamijenjen poj- 
mom primijenjene psihologije, koji je identičan sa 
Sternovom zamisli o psihotehnici kao primjeni po- 
znavanja psiholoških zakonitosti na prilagođenje 
čovjeka u konkretnim životnim situacijama. 

PSIHOTERAPIJA, sistem psiholoških metoda za 
liječenje lakših poremećenja ličnosti. P. kao metoda 
liječenja psihičkih poremećenja naročito se počela 
upotrebljavati kad se uvidjelo da se sva psihička 
poremećenja ne mogu liječiti efikasno fizikalno-me- 
dikamentoznom terapijom (v.). Danas se psihotera- 
pijom liječe različite vrste psihoneuroza (v.), a neki 
pokušavaju upotrijebiti psihoterapiju i za liječenje 
drugih, težih oblika poremećenja. S obzirom na pri- 
stup razlikujemo direktivnu i nedirektivnu psiho- 
terapiju. 

Direktivna psihoterapija sastoji se od davanja 
različitih savjeta bolesniku. Psihoterapeut sasluša 
teškoće bolesnika, nakon čega mu savjetuje ili ga 
uvjerava da su njegovi stavovi i mišljenja o samom 
sebi pogrešni. 

Da bi postigla cilj, upotrebljava posebne tehnike 
kao što su sugestija (v.), persuazija (v.) i hipnoza (v.). 

Tokom vremena uvidjelo se da se zdravstveno 
stanje bolesnika ne mijenja ako mu se kažu uzroci 
oboljenja i savjeti kako će se u određenim situaci- 
jama ponašati. Zato se danas direktivna psihotera- 
pija upotrebljava samo za liječenje lakših neurotič- 
kih stanja. 

Nedirektivna psihoterapija je skup metoda za lije- 
čenje psihičkih poremećenja usmjeravanjem poje- 
dinca da sam spozna uzroke poremećenja i da ih 
sam riješi. Od nedirektivnih oblika psihoterapije 
najpoznatiji su i najčešće se upotrebljavaju: psiho- 
analitička psihoterapija (v.), nedirektivna psihote- 
rapija Carla Rogersa (Rođers), psihodrama (v.) i 
terapija igrom. 

Kod psihoanalitičke psihoterapije od pojedinca 
se traži da govori sve što mu padne na pamet, za- 
tim se analiziraju njegovi iskazi i tako se dolazi do 
uzroka oboljenja. 

Psihoterapija Carla Rogersa različita je od psiho- 
analitičke. Prema Rogersu terapijom treba razviti 
ličnost koja će biti sposobna da riješi sve eventu- 
alne probleme. 


Psihoterapija igrom upotrebljava se za liječenje 
psihičkih poremećenja kod djece, jer se pokazalo da 
igra omogućuje djetetu da nekažnjeno abreagira 
agresiju i neugodna čuvstva i time smanjuje čuv- 
stvenu napetost i poboljšava djetetu zdravstveno 
stanje. 

Danas se sve više upotrebljava grupna psihotera- 
Pija, jer je individualna prilično skupa i dugo- 
trajna. Od grupnih najpoznatija je psihodrama (v.), 
koja se sastoji u tome da pojedinci glume različite 
situacije iz vlastitog života, dramatski ih doživlja- 
vaju i time smanjuju čuvstvenu napetost i osloba- 
đaju se uzroka oboljenja. 


PSIHOZE, teška poremećenja ličnosti, od kojih 
neka nastaju kao posljedica patoloških promjena u 
organizmu. 


P. su vrlo česta bolest, naročito u visoko indu- 
strijaliziranim zemljama. U SAD, od ukupnog broja 
bolesničkih kreveta, polovina otpada na pojedince 
koji boluju od psihičkih poremećenja. Budući da se 
psihoneurotičari vrlo rijetko zadržavaju u bolnici, 
većinu kreveta zauzimaju psihotičari. P. se obično 
dijeli na dvije grupe: funkcionalne i organske. 


218 


E : ' Psihoze 

Funkcionalne psihoze su one za koje ne znamo 
jesu li nastale kao posljedica tjelesnih poremećenja 
ili nekog psihičkog konflikta. 


Organske psihoze su one za koje se zna da nastaju 
kao posljedica patoloških promjena u organizmu. 

U prvoj su grupi shizofrenija (v.), manično-depre- 
sivna psihoza (v.), paranoja (v.) i involutivna melan- 
holija. U drugoj su grupi alkoholne psihoze, pro- 
gresivna paraliza i senilna demencija. 

Shizofrenija je jedna od najpoznatijih i najčešćih 
funkcionalnih psihoza: to je naročito često obolje- 
nje kod mlađih ljudi. Karakteristični su simptomi po 
kojima se može prepoznati: čuvstvena hladnoća, in- 
diferentnost prema okolini, rastrgano i rasijano 
mišljenje, ukočenost pokreta i raspadanje i podjela 
ličnosti. Iako je teško oboljenje, ipak se može — 
barem u ranijim fazama — zaliječiti. 


Manično-depresivna psihoza potpuno je različita 
od shizofrenije. Bolesnici pokazuju dvije sasvim 
različite grupe simptoma. Jedno su vrijeme neo- 
bično veseli i sretni, nigdje ne nalaze mira i vrlo su 
pokretni. Nakon toga padaju u depresiju, samooptu- 
živanje, plač itd. Izgledi ozdravljenja dosta su po- 
voljni. Elekirošok terapija (v.) pokazala se dosta 
efikasnom, tako da mnogi bolesnici napuštaju bol- 
nicu u vrlo dobrom stanju, sposobni da normalno 
žive i rade. 

Involutivna melanholija, najčešće se javlja kod 
žena u klimakteriju, tj. kad prestaje rad spolnih 
žlijezda. Simptomi su vrlo slični simptomima ma- 
nično-depresivne psihoze, ali s naglašenim samo- 

optuživanjem. Involutivna melanholija može se 
vrlo dobro izliječiti. 

U organske psihoze ubrajamo različite oblike 
alkoholnih psihoza. Oboljenja nastaju kao poslje- 
dica pretjeranog uživanja alkohola kroz duži vre- 
menski period. 

Delirijum tremens je vrlo čest oblik alkoholnih 
psihoza. Bolesnici su vrlo plašljive i dezorijentirane 
različite insekte, štakore, ružičaste slonove i naj- 
fantastičnije životinje. 

Korsakovljev sindrom također je alkoholna p,, 
koja se javlja u kasnijoj životnoj dobi. Bolesnici 
također imaju halucinacije, uvijek misle da ih netko 
zbog nečega optužuje i u navodnoj samoobrani na- 
padaju druge i opasni su za okolinu. Izgledi za izlje- 
čenje znatno su manji nego kod delirijuma tre- 
mens. 

Progresivna paraliza također se ubraja u organ- 
ske psihoze. Pojedinac se dalje ne razvija, nego 
počinje intelektualno i moralno propadati. Uzrok 
progresivne paralize je sifilis. Bolesnici obično po- 
kazuju simptome zaboravljanja, ne mogu kontroli- 
rati svoje kretnje, teško i nerazgovijetno govore, 
uvijek su umorni i pokazuju potpunu neodgovor- 
nost u ponašanju. Progresivna paraliza liječi se 
umjetnom malarijom. Bolesniku se u određenoj ko- 
ličini uštrcaju uzročnici malarije, pa dolazi do sta- 
nja povišene temperature ili groznice koja koči 
razvoj oboljenja. 

Senilna ili staračka psihoza je oboljenje koje na- 
staje kao posljedica ovapnjenja krvnih žila u mozgu 

i opće tjelesne degeneracije. Bolesnici su nemirni, 
razdražljivi i naglo gube sposobnost pamćenja. Iz- 
gledi za izlječenje su minimalni, jer organizam sve 
više degenerira. 


PUBERTET, faza u razvoju djeteta u kojoj orga- 
nizam stječe fizičke i fiziološke osobine odraslog 
organizma. Iako se dječji organizam stalno razvija, 
korjenite promjene koje ga dovode do oblika, veli- 
čine i funkcije odrasla čovjeka dešavaju se u rela- 
tivno kratkom periodu koji za djevojčice traje oko 
tri, a za dječake između dvije i četiri godine i na- 
ziva se pubertet, prema pubertas — doba mužev- 
nosti. Promjene su trojake: 

1. Nagli i neravnomjerni rast organizma i dobi- 
vanje tjelesnih proporcija odraslog (prepubescent- 
ska faza). 

2. Razvoj reproduktivnih organa i njihove fizio- 
loške funkcije što omogućuje rađanje djece (pubes- 
centska faza). 

3. Razvoj vanjskih (sekundarnih) spolnih karak- 
teristika koje izvana razlikuju muškarce od žena 
(postpubescentska faza). 

Pubertetske promjene zbivaju se pod utjecajem 
rada žlijezda s unutrašnjim lučenjem (v.): dolazi do 
pojačanog lučenja gonadotropnog hormona iz žlije- 
zde hipofize i do povećane osjetljivosti spolnih žlije- 
zda-gonada na taj hormon. Gonade počinju proiz- 
voditi spolne stanice i hormone koji izazivaju raz- 
voj primarnih i sekundarnih spolnih karakteristika. 
Vrijeme nastupanja i brzina pubertetskih promjena 
ovisi o zdravlju, nasljednim i socioekonomskim 
takiorima pojedinca. Zbog toga postoje značajne 

razlike među djecom u dobi nastupanja i brzini pro- 
mjena u pubertetu. Raspon nastupanja puberteta 
kreće se između 10 i 20 godina starosti, ali je naj- 
češće nastupanje za djevojčice u dobi oko 13 i pol 
godina, a za dječake oko 14 i pol godina. 

P. je samo jedan vid u čitavom nizu fizičkih, fizio- 
loških i psiholoških promjena koje se pojavljuju u 
adolescenciji (v.). 

RACIONALIZACIJA, umanjivanje vlastitog ne- 
uspjeha ili negativnih osobina pred sobom ili pred 
drugima pronalaženjem opravdavajućih razloga. Taj 
oblik obrane od neugode zbog neuspjeha u različi- 
tim oblicima svakodnevno upotrebljava većina 
ljudi. Za većinu neuspjeha pronalaze se opravdanja 
i razlozi koji umanjuju veličinu neuspjeha i spaša- 
vaju lični ugled. 

R. se očituje kao okrivljavanje vanjskih okolno- 
sti za lični neuspjeh, omalovažavanje rezultata koje 
pojedinac nije mogao postići (»kiselo grožđe«) i pri- 
davanje veće vrijednosti rezultatima koje je posti- 
gao (»slatki limun«). 

R. može biti u verbalnom obliku kao iznošenje 
detaljnih obrazloženja neuspjeha, u obliku aktiv- 
nosti koja treba opravdati raniji neuspjeh ili zadr- 
žana kao lično mišljenje. Iako je r. toliko svako- 
dnevna da se smatra potpuno normalnim oblikom 
ponašanja, ona predstavlja odbijanje pojedinca da 
se suoči sa stvarnošću ili sa svojim ograničenjima. 
Mentalna higijena (v.) upozorava na opasnost ra- 

cionalizacije prilikom analiziranja i procjene vlasti- 
tih mogućnosti i sposobnosti. 


RAD, aktivnost organizma usmjerena postizanju 
nekog materijalnog ili spoznajnog rezultata. Snažna 
djelatnost čitavog organizma čovjeka ispoljuje se 
u aktivnostima rada i igre. Dok je cilj igre uživanje 
u samoj igri, cilj rada je izvan same radne aktiv- 
nosti i predstavlja postizanje nekog rezultata. Prema 
tom cilju rad se usmjeruje, mijenja i usavršava, po- 
većava se ili smanjuje zalaganje. Dugotrajna aktiv- 
nost prema nekom cilju svojstvena je samo čovjeku, 
i po tome se r. bitno razlikuje od igre i neposrednog 
ili instinktivnog reagiranja nižih bića. U radu ak- 
tivno učestvuje čitav organizam: mišićni i živčani 
sistem i vegetativni organi. 

Zbog toga je podjela na fizički i umni r., koja 
uzima u obzir samo neke vanjske karakteristike 
rada, netačna i površna. Prilikom umnog rada ak- 
tivan je i mišićni sistem, a pri fizičkom radu uče- 
stvuju najviši psihički procesi: mišljenje, planira- 
nje i odlučivanje. Svaki rad u većem ili manjem 
stupnju uključuje fiziološke, psihološke i socijalne 
karakteristike čovjeka. 

Fiziološke karakteristike rada: stvaranje i trošenje 
kemijske energije koja mišićima omogućuje steza- 
nje i rastezanje i tako dovodi do mehaničke radnje. 
Istovremeno dolazi do snažne elektrokemijske ak- 
tivnosti živčanih struktura koje omogućuju izvo- 
đenje i koordiniranje pokreta, planiranje i usmje- 
ravanje prema cilju. Mišićnu i živčanu djelatnost 
potpomaže rad dišnih, probavnih i krvnožilnih or- 
gana, koji pojačanim funkcijama sinergijama omo- 

gućuju bolje dovođenje kisika u stanice i odvođenje 
suvišnih i štetnih tvari prilikom stvaranja energije. 

Psihološke karakteristike rada: senzorni, psiho- 
motorni i najviši psihički procesi, kao što su učenje, 
mišljenje i snalaženje u novim situacijama, a koje 
u određenom stupnju zahtjeva svaki rad. 

Socijalne karakteristike rada: ispunjavanje soci- 
jalne potrebe čovjeka za učestvovanjem u kolektiv- 
nom naporu za postizanjem zajedničkog cilja, koja 
najviše dolazi do izražaja u grupnom i timskom 
radu. 


RAZVOJNA PSIHOLOGIJA, grana psihologije 
koja proučava zakonitosti razvoja i karakteristike 
razvojnih faza čovjeka u čitavom životnom raspo- 
nu. Sa stanovišta razvojne psihologije, razvoj je 
ustaljeni redoslijed promjena koji svaki normalni 
pojedinac mora proći u ioku životnog procesa. Raz- 
voj se može pratiti u tri vida: anatomske promjene, 
fiziološke promjene i promjene ponašanja. Zadatak 
razvojne psihologije je proučavanje svih razvojnih 
promjena, njihove socijalne i biološke uvjelovano- 
sti, njihovog vremenskog slijeda, faktora koji utječu 
na njihovo normalno smjenjivanje i vrijeme nastu- 
panja, njihovih karakterističnih manifestacija i po- 
treba prilagođavanja koje izazivaju. Rezultati tih 
istraživanja vrlo su važni za razumijevanje i pred- 
viđanje ponašanja i nivoa razvoja u različitim pe- 
riodima životnog ciklusa. Takvi podaci neophodni 
su za usmjeravanje odgojnih utjecaja na što povolj- 
nije prilagođavanje i što kreativnije korišćenje ka- 
rakteristika određenog razvojnog perioda. 

Najvažniji izvori podataka razvojne psihologije 
jesu proučavanja velikih grupa pojedinaca odre- 
đene razvojne faze (transverzalna metoda) i praćenja 
velike skupine pojedinaca u različitim razvojnim 
fazama (longitudinalna metoda). Karakteristične 
metode sakupljanja podataka: m. opažanja, anketa, 
intervju te metoda izučavanja slučajeva. Na osnovu 
dobivenih podataka ustanovljene su osnovne zako- 
nitosti ljudskog razvoja: razvoj je tačno određeni 
niz bioloških i psiholoških promjena koje mora proći 
svaki normalni pojedinac. Promjene su rezultat na- 
slijeđenih faktora sazrijevanja i učenja iz socijalne 
okoline. Svaka razvojna faza ima karakteristične 
osobine, a pojedinci se međusobno razlikuju po brzi- 
ni dostizanja pojedine faze. 

Razlikuju se slijedeće faze u razvoju ljudskog or- 
ganizma: 

Prenatalni period: stjecanje ljudskog oblika, po- 
čeci pokretanja; najranije djetinjstvo: faza socijali- 
zacije (v.), u ovisnosti o roditeljima i domu; kasnije 
djetinjstvo: faza socijalizacije, u ovisnosti o odva- 
janju od doma i roditelja i ulaženje u novu sredinu: 
škola i drugovi; adolescencija: faza socijalizacije, u 
ovisnosti o socijalnoj grupi vršnjaka i počeci indi- 
vidualizacije; faza zrelosti: profesionalna i lična 
afirmacija i početak procjenjivanja vlastitih rezul- 
tata; faza starosti: povlačenje, orijentacija prema 
domu i vlastitim potrebama. 

Dobne granice za pojedine faze vrlo su različite, 
jer pojedinci u zavisnosti od niza faktora okoline i 
ličnih faktora ulaze različito brzo u pojedine nove 
faze razvojnog perioda. 

REFLEKS, neposredna, urođena i određena reak- 
cija mišića ili žlijezda koja se pojavljuje na odre- 
đeni podražaj unutar ili izvan organizma. Kod svje- 
snog procesa prilagođivanja na zbivanja unutar ili 
izvan organizma, vanjski podražaji koji djeluju na 
osjetne organe u vidu uzbuđenja dolaze u najviše 
živčane centre u mozgu, gdje dolazi do stvaranja 
odluke o potrebnoj aktivnosti. Kod refleksa živčano 
uzbuđenje ne odlazi prvo u najviše živčane centre, 
nego se kraćim putem prenosi u izvršne organe. Na 
taj način refleksna aktivnost omogućuje reakciju na 
podražaj i prije nego što shvatimo značenje podra- 
žaja. Put prolaza živčanog uzbuđenja kod refleksa 
naziva se refleksni luk. 


Refleksni luk se sastoji od senzornog živčanog 
vlakna koje prenosi uzbuđenje iz osjetnog organa, 
živčanog centra u leđnoj ili produženoj moždini ili u 
malom mozgu, i motornog živčanog vlakna koje 
prenosi uzbuđenje u mišić ili žlijezdu. 

Refleksni lukovi su naslijeđeni i zbog toga su 
svi refleksi urođene reakcije. Ljudski organizam 
raspolaže s više od 70 refleksa. Refleksi se među- 
sobno znatno razlikuju prema složenosti. Najjedno- 
stavniji su mišićni refleksi, čiji refleksni lukovi 
prolaze leđnom moždinom (refleks potkoljenice, 
Ahilove tetive). Složeniji su refleksi kihanja, kaš- 
ljanja, stiskanja zjenice, suzenja oka, disanja, pri- 
manja i prerade hrane, čiji refleksni lukovi prolaze 
produženom moždinom. Refleksi koji imaju najveću 
važnost za održanje položaja tijela i usklađenost 
pokreta imaju refleksne lukove koji prolaze ma- 
lim mozgom. R. su vrlo važni jer potpomažu svjesnu 

prilagodbu na okolinu: izbjegavanje štetnih podra- 
žaja i održanje što bolje nutarnje ravnoteže — ho- 
meostaze. 

REGRESIJA, vraćanje na ranije oblike ponašanja 
u situaciji neuspjeha, straha ili nezadovoljenja po- 
treba. 

Ponekad se ljudi, a naročito često djeca, kad ne 
mogu riješiti neki lični problem ponašaju na način 
koji je bio uspješan u nekoj ranijoj fazi njihova raz- 
voja. To vraćanje na niži, raniji nivo ponašanja za- 
mjena je za konstruktivno pronalaženje oblika po- 
našanja koji bi doveo do rješavanja problema. Upo- 
treba regresije kao načina reagiranja na probleme i 
prepreke rezultat je ranih odgojnih utjecaja i pri- 
rode odnosa između djeteta i roditelja. Djeca koja 
su u porodici previše zaštićena nemaju mogućnosti 
da nauče samostalno rješavanje problema, jer sve 
njihove potrebe zadovoljavaju roditelji. Oni kao 
odrasli ljudi nastoje riješiti svoje teškoće simbolič- 
kim vraćanjem u tu nejaku, ali zaštićenu fazu. 

Kod neprijateljskog stava roditelja djeca također 
stječu nesigurnost i pokazuju oblike regresije kad 
se susretnu s problemima. R. je neadekvatan način 
ponašanja, jer predstavlja izbjegavanje problema i 
može dovesti do sukoba s okolinom, koja od poje- 
dinca očekuje zrelo i dobi adekvatno ponašanje. 


REMINISCENCIJA, pojava poboljšanja nekog na- 
učenog rezultata izvjesno vrijeme nakon učenja. 

R. u eksperimentalnoj psihologiji označava opa- 
ženu činjenicu da se u nekim slučajevima nakon 
učenja umjesto zaboravljanja pojavljuje poboljšano 
pamćenje naučenog materijala. Obično se pojavljuje 

kratko vrijeme nakon učenja, ali ima slučajeva re- 
miniscencije i nakon dva dana. Primijećeno je da je 
ta pojava najčešća kod djece pri učenju smislenog 
materijala i uz naročit interes za predmet učenja. 
Nije bilo moguće eksperimentalno provjeriti da li 
je ta pojava rezultat nevidljivog ponavljanja, ili 
stvarno postoji neki proces suprotan zaboravljanju 
koji bi uvjetovao pojačavanje tragova pamćenja. 

REPRESIJA, potiskivanje, namjerno zaboravlja- 
nje onih misli ili potreba koje izazivaju neugodu i 
tjeskobu. Psihoanalitičari smatraju da je jedan od 
najčešćih oblika obrane od tjeskobe (v.) potiskiva- 
nje iz svijesti svih neugodnih doživljaja, neuspjeha 
ili potreba koje izazivaju tjeskobu. Međutim, prema 
toj teoriji ovi su sadržaji potisnuti samo privre- 
meno i pojavljuju se u simboličnom obliku kao 
greške u govoru i ponašanju ili kao sadržaj snova. 
Vrlo često se potisnuti motivi smatraju osnovnim 
uzrokom psihičkih poremećenja: opsesija, fobija, 
histeričnih reakcija i sl. 

RUKOVOĐENJE, usmjeravanje i organiziranje 
aktivnosti socijalne grupe. Jedna je od najosnovni- 
jih osobina socijalnih grupa (v.) da su rukovođene 
i da imaju rukovodioca. On daje savjete članovima 
grupe kako će se ponašati, što i kako će raditi. Ru- 
kovodilac planira aktivnost, izdaje naređenja, kon- 
trolira izvršenje: ukratko, obavlja aktivnosti koje 
nazivamo rukovođenje. 


Na temelju iskustva i rezultata istraživanja razli- 
kujemo tri oblika rukovođenja: autokratsko, de- 
mokratsko i anarhičko rukovođenje. 


229 


Rukovođenje 

Autokratski oblik rukovođenja karakterizira ru- 
kovodilac koji izdaje naređenja bez prethodnog do- 
govora sa članovima grupe. On ne učestvuje u ak- 
tivnostima grupe, nego samo kontrolira izvršenje 
zadataka. U takvim grupama obično je čvrsta disci- 
plina, ali samo u prisutnosti rukovodioca. Ako se 
takav rukovodilac udalji iz grupe samo za kratko 
vrijeme, disciplina popušta i prestaje aktivnost. Za 
prisustva rukovodioca u grupama često se pojav- 
ljuju međusobna prepiranja, svađe, sukobi i nepri- 
jateljstva. 


Demokratski oblik rukovođenja razlikuje se od 
autokratskog u tome što se demokratski rukovodi- 
lac o svakoj budućoj akciji grupe dogovara sa čla- 
novima grupe. Ne donosi odluke samostalno, uče- 
stvuje u aktivnostima grupe, a kontrola ostalih čla- 
nova samo je jedna od njegovih uloga. Disciplina, 
zadovoljstvo i atmosfera u tim grupama mnogo je 
bolja, nego u grupama s autokratskim rukovođe- 
njem, a u slučaju da se rukovodilac udalji iz grupe, 
disciplina ne popušta, grupa nastavlja rad i ne ras- 
pada se. 


Anarhički oblik u stvari i nije rukovođenje. Grupa 
se ponaša kako želi, dok je rukovodilac pasivan 
član. On ništa ne poduzima, već daje savjete tek 
kada ga se pita. Takve grupe obično se brzo raspa- 
daju, a njihovi članovi ne shvaćaju svoje uloge 
ozbiljno. Ispitivanja na malim grupama pokazuju 
da je demokratski oblik rukovođenja najbolji i zato 
što omogućuje afirmaciju svim članovima grupe. 

SANJARENJE, zamišljanje aktivnosti ili stanja 
koje zadovoljava potrebe pojedinca, a ne može se 
postići u realnosti. 


Ispitivanja pokazuju da je s. vrlo rašireno među 
ljudima svih uzrasta, a to znači da većina normalnih 
ljuđi povremeno pribjegava zamišljanju uspjeha ili 
postizanju cilja. S. proizlazi iz neke snažne potrebe 
pojedinca koja u realnosti ne može biti zadovoljena, 
pa pojedinci doživljavaju privremeno olakšavanje 
i ugodu i samim zamišljanjem ugode. Sadržaj sanja- 
rija obično jasno pokazuje koja potreba pojedinca 
nije zadovoljena. Zato se sadržaji sanjarija razli- 
kuju u različitom uzrastu. U istoj socijalnoj sredini 
većina ljudi ima vrlo slične potrebe, pa s. većine 
ljudi ima identične osnovne motive. Ljudi se često 
zamišljaju u ulozi heroja-pobjednika, koji se žrtvu- 
je za voljenu osobu, ili u ulozi heroja-žrtve, kojeg 
okolina nepravedno muči i prekasno uviđa ne- 
pravdu. 


Djeca obično sanjare o posjedovanju nekih pred- 
meta, omladina o priznanju među drugovima i pri- 

padnicima suprotnog spola, a odrasli sanjare o po- 
stizanju društvenog i ekonomskog uspjeha. 

Iako je s. normalan i neopasan način obrane od 
neuspjeha, ono iscrpljuje velike količine vremena 
pojedinca. Osim toga dovodi do umjetnog zadovolje- 
nja, pa se smanjuje napor za postizanjem stvarnih 
rezultata i uspjeha. Često dolazi i do nezadovoljstva 
zbog razlike između realnosti i zamišljene stvar- 
nosti. 

S. koje je rezultat snažne nezadovoljene potrebe 
može dovesti do povlačenja u svijet vlastite fanta- 
zije, koji je ozbiljan simptom poremećenja. 

SEKUNDARNE POTREBE, vrsta potreba koje 
nemaju fiziološku podlogu, nego su stečene tokom 
života pod uljecajem socijalne sredine. Osim pri- 
marnih potreba (v.), tj. hrane, vode itd., čovjek ima 
niz potreba koje ne nastaju zbog pomanjkanja neke 
tvari u organizmu ili lučenja hormona, nego se 
stječu tokom života u socijalnoj sredini. Takve po- 
trebe mogu biti vrlo intenzivne, pa mnogi suvre- 
meni teoretičari tvrde da je čovjek prvenstveno 
socijalno biće čije su i primarne tj. fiziološke po- 
trebe u izvjesnom stupnju socijalizirane. 

S. p. po prirodi su vrlo različite, neke su svoj- 
stvene samo članovima nekih kultura ili soci- 
jalnih grupa. Zbog toga se razlikuju: opće, speci- 
fične i lične socijalne potrebe. 

Opće socijalne potrebe su vrsta potreba svoj- 
stvene članovima svih kultura i socijalnih grupa ili 
društvenih uređenja. U tu grupu ubrajamo potrebu 
za udruživanjem, imitiranjem i prihvaćanjem utje- 
caja jačih članova. Sve tri potrebe vrlo se često su- 

sreću; važan su mehanizam socijalnih grupa i imaju 
veliku ulogu u razvoju ljudskog društva. 


Specifične socijalne potrebe svojstvene su člano- 
vima samo nekih kultura. Tako je npr. potreba za 
samoisticanjem ili afirmacijom, karakteristična za 
kulturu u kojoj živimo, nepoznata u nekim drugim 
kulturama, npr. u plemenu Arapesh (Arapeš) koje 
živi na Novoj Gvineji. Agresivnost je također po- 
treba karakteristična samo nekim kulturama. Ne- 
kada se agresivnost smatrala kao urođena osobina 
ili potreba. Ispitivanja u raznim kulturama poka- 
zala su da je ageresivnost socijalno uvjetovana. 
Neka plemena su miroljubiva i ne podnose kod 
svojih članova ispoljavanje mržnje i bijesa, dok 
neka druga, od svojih članova traže ispoljavanje 
ekstremne agresivnosti, iz čega se vidi da je agre- 
sivnost odgojem, odnosno socijalno uvjetovana. 


Lične socijalne potrebe ispoljavaju se u modeli - 
ranju općih motiva. Iako je svim pojedincima ka- 
rakteristična potreba za udruživanjem, neki potre- 
bu više ispoljavaju prema porodici, sportskom klubu 
ili nekoj drugoj socijalnoj zajednici. 

Lični motivi očituju se i u životnim ciljevima po- 
jedinaca. Neki žele postati naučenjaci i društveni 
radnici, drugi umjetnici ili sportaši. Ono što poje- 
dinac želi postići, tj. kakve su njegove socijalne 
potrebe, ovisi o njegovoj ličnosti i utjecaju soci- 
jalne sredine u kojoj pojedinac živi. 


SEMANTIKA, područje proučavanja značenja 
jezičnih simbola, tj. pojmova. Sporazumijevanje i 
komunikacija među ljudima omogućena je siste- 

mom jezičnih simbola: riječi, tj. pojmova koji ozna- 
čuju stvari ili pojave o kojima se sugovornici žele 
obavijestiti. Razumijevanje je onemogućeno ako 
neki simbol za sagovornike ima različito značenje. 
Analiza značenja riječi pokazuje da svaka riječ mo- 
že imati ekstenzionalno ili denotativno i intenzio- 
nalno ili konotativno značenje. Kad se pojam odnosi 
na tačno određenu pojavu ili klasu pojava on ima 
denotativno značenje i za sve pojedince koji ga 
upotrebljavaju označuje istu, tačno određenu po- 
javu. Konotativno značenje je samo u iskustvu 
pojedinca i samo je za nj određeni simbol povezan 
sa specifičnom pojavom ili aspektom te pojave. Ne- 
sporazumi su najčešći kad konotativno značenje ne- 
kog simbola postaje i upotrebljava se kao denota- 
tivno. Zbog toga semantičari zahtijevaju da se prili- 
kom upotrebe pojmova u jezičnoj komunikaciji uvi- 
jek ima u vidu referent pojma, tj. objekt ili pojava 
na koju se upotrijebljeni pojam odnosi. Oni sma- 
traju da se na taj način može razviti jasno mišljenje, 
poboljšati odnosi među ljudima zbog boljeg razu- 
mijevanja, pa čak i odstraniti neka psihička pore- 
mećenja koja nastaju davanjem pogrešnog znače- 
nja pojmovima koji se odnose na lično doživljava- 
nje. Takva analiza naročito se preporučuje kao sred- 
stvo protiv utjecaja propagande, čija je tehnika 
upravo prihvaćanje konotativnog, čuvstveno obo- 
jenog značenja pojma kao denotativnog, koje se pri- 
vidno odnosi na neku stvarnu pojavu ili karakteri- 
stiku pojave. 


SENZORNE SPOSOBNOSTI, osjetljivost osjeinih 
organa za podražaje iz okoline. Osjetni organi raz- 

ličitih pojedinaca znatno se razlikuju po osjetlji- 
vosti, tj. može ih uzbuditi različito intenzivni po- 
dražaj. Osjetljivost osjetnih organa ovisi o razvi- 
jenosti i broju osjetnih stanica i njihovih živčanih 
veza s mozgom. Najvažnije su s. s. u području vida 
i sluha. 

Vidne sposobnosti, (v.), to je vidna oštrina, osjet- 
ljivost oka za najmanju količinu svjetla ili boje i za 
razlike u međusobnom položaju i dubini predmeta, 
raspoznavanje boja, širina vidnog polja, mišićna 
ravnoteža oka itd. 

Slušne sposobnosti, to je osjetljivost uha na zvu- 
kove u tišini i u buci, izdržljivost za visoke zvu- 
kove, raspoznavanje razlika u visini i boji tona, spo- 
sobnost lokalizacije zvuka. Slušne sposobnosti mjere 
se aparatima audiometrima i snimljenim zvuko- 
vima određenih karakteristika. U ostalim osjetnim 
područjima: okusnom, njušnom kožnom, kinestet- 
skom (položaj i vrtnja) određuje se psihofizičkim 
metodama (v.) najmanji podražaj koji izaziva oku- 
sni, njušni, kožni osjet ili osjet položaja i vrtnje 
(kinestetski). Mjerenje se provodi pomoću estezio- 
metara, tj. aparata koji su tako konstruirani da 
omogućuju tačno određivanje, mjerenje i mijenja- 
nje intenziteta podražaja koji izaziva osjet određe- 
nog osjetnog područja. 


SHELDONOVA (ŠELDONOVA) TIPOLOGIJA, 
tipologija ličnosti koja se dobiva kombiniranjem 
komponenata tjelesne konstitucije i temperamenta. 
Sheldon je bio pod utjecajem Kretschmerove tipo- 
logije ličnosti (v.), ali je nakon niza istraživanja us- 
tvrdio da su Kretschmerove teoretske postavke po- 

grešne. On je pošao drugim putem i umjesto tri tje- 
lesna tipa predložio je tri tjelesne komponente: en- 
domorfnost, mezamorfnost i ektomorfnost. 


Endomorfnost je velika razvijenost i gojaznost 
organizma sa slabo razvijenim kostima. Mezomori- 
nost predstavlja vrlo snažnu i mišićavu tjelesnu 
strukturu, a ektomorfnost slabo razvijen organizam 
s dugim i koštunjavim ekstremitetima. Sheldon je 
predložio da se za svakog pojedinca ocijeni u ko- 
jem je stupnju kod njega razvijena svaka pojedina 
tjelesna komponenta; ocjena sve tri komponente 
predstavlja tzv. somatotip. On je razvio vrlo deta- 
ljan sistem određivanja somatotipova pomoću tje- 
lesnih komponenata za koje je smatrao da se distri- 
buiraju po zakonu distribucije normalne krivu- 
lje (v.). 

Kao tjelesne komponente, tako prema njemu po- 
stoje i tri komponente temperamenta (v.): viscero- 
tonija, somatotonija i cerebrotonija. Viscerotonija 
je karakterizirana željom za tjelesnom aktivnošću 
velikim izražavanjem čuvstava i velikim stupnjem 
društvenosti. Za somatotoniju je karakteristična 
želja za velikom tjelesnom aktivnošću, želja za 
afirmacijom i sklonost avanturizmu. Cerebrotonija 
predstavlja ekstremnu zakočenost i maksimalnu izo- 
liranost od okoline. Prema Sheldonu, ustanovljena 
je visoka korelacija ili povezanost između pojedinih 
komponenata tjelesne konstitucije i temperamenta, 
tj. između endomorfnosti i viscerotonije; mezomortf- 
nosti i somatotonije i ektomorinosti i cerebrotonije. 

Visoka korelacija u Sheldonovu ispitivanju tu- 
mači se pogrešnom metodologijom, što su i dokazala 


236 


Sheidonova (Šeldonova) tipologija — Shizofrenija 


ispitivanja nekih drugih autora kojima je bio cilj 
provjeravanje Sheldonovih teoretskih postavki. 

Ipak je Sheldonova tipologija najnaučnija tipolo- 
gija ličnosti od svih tipologija zasnovanih na tjele- 
snoj konstituciji ili razvijenosti organizma. 

SHIZOFRENIJA, teško psihičko poremećenje ka- 
rakterizirano čuvstvenom hladnoćom i rasulom 
mišljenja. 

Naziv oboljenja dolazi od dvije riječi: schizo — 
cijepam i phren — duša. Nekada se shizofrenija na- 
zivala i dementia praecog ili rano ludilo, jer se obo- 
ljenje najčešće javlja kod mladih ljudi između 
15—30 godina. 

S. je vrlo česta bolest, smatra se da 1% od ukup- 
nog stanovništva boluje od shizofrenije. Uzroci 
oboljenja, unatoč svim istraživanjima, do danas nisu 
poznati, ali su vrlo dobro poznati simptomi, pa se 
na temelju njih razlikuje nekoliko vrsta shizofre- 
nije: shizofrenija simpleks, hebefrenija, katatonija, 
paranoidna shizofrenija i neke manje važne vrste. 

Shizofrenija simpleks može se prepoznati po op- 
ćem padu interesa za bilo koji rad. Bolesnici vrlo 
često mijenjaju zaposlenja i ničim nisu zadovoljni. 
Vrlo se često upravo od bolesnika shizofrenije sim- 
pleks regrutiraju skitnice i druge vrste delikvenata. 
Kao učenici ne pokazuju naročit interes i ambicije. 
Kasnije postaju razdražljivi, izrazito nedruštveni, 
pa se i udaljuju od svoje porodice. 

Hebefrenija je oboljenje koje se vrlo teško identi- 
ficira jer ima vrlo slične simptome kao i druga shi- 
zofrena oboljenja. Ipak je za to oboljenje karakte- 
rističnije: rasulo mišljenja, različiti čuvstveni pore- 

mećaji, alternirajuće ponašanje: plač, bjesnilo itd. 
H. se razvija kod osoba koje su u ranoj mladosti 
bile vrlo pedantne, razmišljale o zamršenim pro- 
blemima i koje je njihova okolina smatrala čuda- 
cima. Najkarakterističniji simptomi hebefrenije: po- 
remećaji mišljenja, besmisleno ponašanje i vrlo 
žive halucinacije (v.). 

Katatonija je oboljenje koje se može vrlo lagano 
prepoznati po nizu specifičnih simptoma: alterni- 
rajuća stanja karakterizirana depresijom, zatim ve- 
likim uzbuđenjem i nemirom i na kraju ukočenjem 
ili stuporom. Prema suvremenim tumačenjima, ka- 
tatoničari završavaju u teškoj demenciji, u stanju 
u kojem se gubi njihova ličnost (v.) i sve njihove 
sposobnosti (v.). 

Paranoidna shizofrenija je oboljenje zbog kojeg 
bolesnici tvrde da ih netko progoni, da ih je netko 
uvrijedio itd. Oboljenje je slično paranoji (v.), ali 
se od nje razlikuje u tome što bolesnici paranoidne 
shizofrenije pokazuju poremećaje mišljenja i čuv- 
stava, dok su paranoici osim paranoidnog sistema 
potpuno normalni. Sva shizofrena oboljenja lije- 
če se elektrošokom i insulinskom terapijom (v.), ali 
s različitim uspjehom, što ovisi o vrsti i stupnju 
oboljenja. 

SKALE PROCJENE, psihološki instrumenti koji- 
ma se mjeri stupanj razvoja neke psihičke osobine. 
U području psihologije postoji niz problema koje ne 
možemo adekvatno ispitati testovima (v.), a ujedno 
se ne zadovoljavamo elementarnijim metodama kao 
što su intervjui (v.) i opservacija (v.). Takve karak- 
teristike, kao što su stavovi (v.), uvjerenja (v.), pred- 

rasude (v.), crte ličnosti (v.) itd., ispitujemo skala- 
ma procjene. One se obično sastoje od niza tvrdnji 
ili izjava od kojih pojedinac izabere i naznači one 
s kojima se najviše slaže, a označene tvrdnje vred- 
nuju se prema određenom sistemu. Skala procjene 
imamo nekoliko: to su skale sudova, obične i va- 
gane opisne liste, prisilna distribucija i neke druge. 
Skale se razlikuju prema svrsi za koju ih se upo- 
trebljava, ali se razlikuju i prema objektivnosti i 
tačnosti rezultata koje skalama postižemo. 

Od svih skala najčešće se upotrebljavaju skale 
sudova, jer su najjednostavnije, ali su ujedno i naj- 
manje valjane. Druge su skale pouzdanije i valja- 
nije, ali i kod njih postoji problem valjanosti, pa je 
s. p. potrebno dalje usavršavati, iako već danas mo- 
žemo pomoću njih adekvatno ispitivati mnoge pro- 
bleme psihologije. 

SLABOUMNOST, nizak stupanj razvoja inteli- 
gencije koji se očituje kao nesposobnost pojedinca 
da se snalazi u okolini i da se na zadovoljavajući 
način brine o sebi. 

S. je nesposobnost shvaćanja i predviđanja zbi- 
vanja u okolini. Ona se očituje kao nemogućnost 
udovoljavanja zahtjevima okoline, a stupanj zao- 
stalosti određuje se pomoću testova (v.). Mjerenje 
inteligencije je pokazalo da između slaboumnih, 
tj. mentalno zaostalih pojedinaca i pojedinaca s 
normalno razvijenom inteligencijom ne postoji 
nagli skok, nego niz postepenih prelaza različi- 
tih stupnjeva mentalne zaostalosti. Uobičajena 
je gruba podjela svih stupnjeva  slaboumno- 
sti u tri grupe: debilitet, imbecilitet i idi- 

otija. Te grupe međusobno se bitno razlikuju i po 
mogućnosti snalaženja u okolini i po rezultatima u 
testu inteligencije. Kao približna granica slaboum- 
nosti smatraju se rezultati u testu koji odgovaraju 
kvocijentu inteligencije (v.) nižem od 70. Osnovna 
karakteristika svih stupnjeva slaboumnosti je ne- 
sposobnost usmjeravanja aktivnosti prema nekom 
cilju, nesposobnost unošenja promjena u započetu 
aktivnost i nemogućnost uočavanja pogrešaka u 
vlastitoj aktivnosti ili uzroka tih pogrešaka. Zbog 
toga je za ponašanje slaboumnih karakteristično 
napuštanje aktivnosti nakon nekoliko minuta rada 
ili dugotrajno ponavljanje iste jednostavne aktiv- 
nosti bez ikakve promjene i bez nastojanja da se 
dođe do rezultata. 

Podučavanjem slaboumnih nije moguće nadokna- 
diti urođeno ili neposredno nakon rođenja stečeno 
ograničenje razvoja najviših živčanih struktura. Od- 
goj slaboumnih sastoji se u korištenju svih sposob- 
nosti kojima takav pojedinac raspolaže za razvija- 
nje jednostavnih navika i vještina, koje mu mogu 
omogućiti snalaženje. U jednostavnoj seoskoj oko- 
lini mogu se debili pa i lakši imbecili snalaziti bez 
opasnosti da budu okarakterizirani kao slaboumni, 
dok se u industrijskoj i školskoj situaciji ubrzo is- 
poljava njihovo neudovoljavanje svakom složeni- 
jem zadatku. 


SNOVI, prema Freudu, niz simbola koji pred- 
stavljaju neki događaj čiji je pravi smisao sakri- 
ven. Za vrijeme spavanja (v.) vrlo često sanjamo 
čudne i na prvi pogled besmislene događaje, čiji je 
sadržaj nelogičan, apsurdan i bez ikakve važnosti. 

Za predstavnike psihoanalize (v.) snovi su vrlo 
važni; često predstavljaju ispunjenje naših želja, 
koje se u snovima pojavljuju transformirane i u 
simboliziranom obliku. Sadržaj snova kojega smo 
svjesni neposredno nakon buđenja i koji nam se čini 
apsurdan, psihoanalitičari nazivaju manifestnim sa- 
držajem. Pravi sadržaj je sakriven pa ga se naziva 
latentnim. 


Za psihoanalitičko tumačenje snova je karakteri- 
stična upotreba simbola koji predstavljaju neka 
lica ili aktivnosti. Tako se otac u snovima obično 
pojavljuje kao kralj, lom braka kao fraktura kosti, 
seksualni akt kao letenje itd. Simbolika snova tu- 
mači se kao pokušaj cenzure ega (v.) koji nastoji 
potisnuti nagonska stremljenja koja nisu u skladu 
s moralnim principima ličnosti (v.). 


Analiza i tumačenje snova jedan je od najvažnijih 
clemenata psihoanalitičke psihoterapije (v.). Psi- 
hoanalitičari smatraju da se tumačenjem snova, za 
što je naročito važna metoda slobodnih asocijacija, 
otkrivaju potisnuti i zaboravljeni konflikti — uzro- 
ci psihičkih poremećenja. 

Tvrdnje psihoanalitičara o ulozi i važnosti snova 
dosta su često kritizirane kao subjektivne i nena- 
učne. Ispitivanja u budućnosti, koja će se provoditi 
u skladu sa svim naučnim principima, dat će defi- 
nitivan odgovor o prirodi i važnosti snova. 


SOCIJALIZACIJA, proces prilagođenja djeteta 
zahtjevima društvene okoline usvajanjem načina 
ponašanja i karakteristika koje su uobičajene u nje- 
govoj socijalnoj okolini. 

U toku razvoja pojedinac može zadovoljiti svoje 
lične potrebe kao i zahtjeve koje mu nameće oko- 
lina samo uz uvjet da stekne sredstva komunika- 
cije, određene karakteristike reagiranja, ponašanja, 
sistem navika i životnih pravila koje odobrava nje- 
gova socijalna okolina. Proces socijalizacije je spe- 
cifičan oblik učenja kod kojeg zadovoljavanje os- 
novnih potreba u ranoj fazi, a socijalno odobrava- 
nje i prihvaćanje u kasnijoj fazi služe kao nagrada 
za svako ispoljavanje ponašanja u obliku koji je 
prihvatljiv za socijalnu grupu. Prva faza socijali- 
zacije odvija se u primarnoj, porodičnoj grupi koja 
na pojedinca prenosi osnovne karakteristike šire 
socijalne sredine, dok u kasnijoj fazi funkciju soci- 
jalizacije imaju različite grupe izvan porodice: škol- 
ska ili radna grupa, organizacije koje od pojedinca 
zahtijevaju poštovanje određenih normi, pravila i 
vrednota. Rezultat procesa socijalizacije nije samo 
stečeni sistem vrednota i ponašanja, nego s. prema 
zahtjevima određene kulture oblikuje i specifične 
psihološke funkcije kao što su motivacija, čuvstve- 
no ponašanje, percepcija, pamćenje i mišljenje. 

Socijalizacija potreba izražena je u manjim vari- 
jacijama načina zadovoljavanja fizioloških potre- 
ba, a kod svih potreba čije zadovoljenje nije neop- 
hodno za održanje pojedinca, s. određuje da li će 
se i u kojem stupnju pojaviti neka potreba, kao i 
način njenog ispoljavanja i zadovoljavanja. 

Socijalizacija čuvstava očituje se kao utjecaj soci- 
jalnih faktora na to koje situacije izazivaju odre- 
denu čuvstvenu reakciju, kao i intenzitet i način 
reagiranja na pojedine čuvstvene doživljaje. Zbog 

toga je izražavanje čuvstava specifično za određenu 
kulturu i nije razumljivo pripadnicima drugih kul- 
tura. 

Socijalizacija percepcije očituje se u dva oblika: 
kao doživljaj okoline i pridavanje smisla tom doživ- 
ljaju pod utjecajem stavova, stereotipa (v.) i soci- 
jalnih navika, i kao ovisnost doživljaja okoline: 
boja, bolnih podražaja ili vremena o karakteristi- 
kama određene kulture, tj. o tome koliko ta kultura 
pridaje pažnje i vrijednosti tim aspektima ekoline. 

Socijalizacija pamćenja je izražena kao oblikova- 
nje zapamćenih sadržaja u skladu sa socijalnim is- 
kustvom i potrebama, kao davanje prednosti deta- 
ljima koji imaju važnost u određenoj kulturi i čak 
kao oblik zapamćivanja: poput objektivnog, detalji- 
stičkog pamćenja ili povezivanja i pamćenja smi- 
slenih cjelina koje karakterizira pojedine kulture. 
Utjecaj socijalizacije na ponašanje i psihičke pro- 
cese čovjeka proučava se usporedbom procesa koji 
imaju jednaku fiziološku osnovu kod svih ljudi, a 
razlikuju se kod pripadnika različitih kultura zbog 
različitih utjecaja socijalnih sredina. Kultura u 
kojoj se pojedinac razvija daje obilježje svim nje- 
govim funkcijama i ponašanju, dok socijalne grupe 
kojima pripada utječu na njegove socijalne karak- 
teristike: motive, stavove, predrasude, moralne 
norme itd. 

SOCIJALNA PSIHOLOGIJA, grana psihologije 
koja proučava ponašanje pojedinca u društvu. Na- 
glašavanje ljudskih i socijalnih problema uvjeto- 
valo je snažan razvoj socijalne psihologije koja ispi- 
tuje sve aspekte ponašanja pojedinca u socijalnoj 

grupi ili društvu. Pa ipak, danas mnogi smatraju 
da je s. p. nepotrebna, jer nas iskustvo uči što 
ćemo u određenoj situaciji učiniti i kako ćemo neki 
događaj predviđati. Međutim, kontrola i predviđa- 
nje nekog događaja još uvijek ne znače nauku, na- 
uku predstavlja razumijevanje događaja. Urođenici 
primitivnih plemena znaju: ako određenom tvari 
namažu vršak koplja i ako njime pogode životinju, 
ona će uginuti. Dakle oni mogu kontrolirati i pred- 
viđati događaj, pa ipak za njih nećemo kazati da su 
farmakolozi ili kemičari. 

S. p. povezana je s ostalim društvenim naukama 
među kojima zauzima specifičan položaj. Ona je- 
dina tretira pojedinca sa svih socijalnih aspekata, 
dok ga ostale društvene nauke tretiraju s jednog, 
npr. ekonomskog, pravnog, antropološkog itd. Osim 
toga, ostale društvene nauke tretiraju pojedinca 
samo kao člana veće ili velike grupe. 

S. p. povezana je i s ostalim granama psihologije, 
naročito s općom i eksperimentalnom psihologijom 
(v.). Mnogi socijalni psiholozi provjeravaju rezul- 
tate eksperimentalne psihologije na području per- 
cepcije (v.), pamćenja (v.), mišljenja (v.) i ostalih 
psihičkih funkcija u socijalnim situacijama. 

Dosada dobiveni rezultati pokazuju veliki utjecaj 
socijalne sredine na pojedine psihičke funkcije, iz 
čega proizlazi da se rezultati eksperimentalne psiho- 
logije moraju uzeti s izvjesnom rezervom. 

To ne znači da se s. p. ne koristi rezultatima 
eksperimentalne psihologije, ona ih samo modifi- 
cira. 

S. p. kao primijenjena nauka ima golemo pod- 
ručje rada. U to područje ulaze problemi braka, 
kriminala, mladenačke delikvencije, propagande (v). 
međunarodnih odnosa, rukovođenja (v.), dinamike 
socijalnih grupa i mnogi drugi. Socijalni primije- 
njeni psiholog nailazi na niz teškoća s kojima se ne 
susreće socijalni psiholog koji se bavi »čistom« na- 
ukom. On mora da savlada niz organizacionih teš- 
koća, modificira ili prilagodi klasične metode, jer 
su one u socijalnoj situaciji neprimjenljive. Mora 
kontrolirati mnoštvo faktora koji utječu na rezul- 
tate itd. 

Uloga je socijalnog psihologa u rješavanju soci- 
jalnih problema istraživanje prirode i uzroka tih 
problema kao i davanje savjeta kako da se riješe. 

Samo rješavanje problema nije uloga socijalriog 
psihologa. Njegova je uloga samo savjetovanje. Čak 
i onda kada bi bili poznati uzroci i priroda svih 
problema, njihovo rješavanje bilo bi izvan djelo- 
kruga njihova rada, odnosno u djelokrugu šire za- 
jednice. 

Danas kada je s. p. još relativno nerazvijena, 
kada su priroda i uzroci mnogih socijalnih proble- 
ma još nepoznati, već danas s. p. pruža rezultate 
naučnih istraživanja, koji mogu korisno poslužiti 
u rješavanju niza socijalnih problema. 

SOCIJALNA GRUPA, skup pojedinaca koje po- 
vezuju zajednički interesi, ciljevi i potrebe. 

Ljudi su članovi socijalnih grupa u kojima žive, 
rade, zabavljaju se, pa se s. g. mogu podijeliti na 
radne, obrazovne, zabavne itd. 

Neke socijalne grupe više a neke manje utječu na 
čovjeka. Prema tome koliko utječu na pojedinca i 
koliko on provodi vremena u grupi, razlikujemo 
primarne i sekundarne socijalne grupe. 

Primarne grupe mnogo utječu na pojedinca, koji 
u njima provodi većinu vremena. Takva je primar- 
na s. g. porodica koja neobično snažno utječe na 
interese (v.) i stavove pojedinaca. 

Sekundarne grupe (u njima pojedinac provodi 
manje vremena) ne utječu u velikom stupnju na 
njegovo ponašanje. To su sportski klubovi, plani- 
narska društva itd. 

Neke su grupe stalne, druge nastaju samo u ne- 
kim prilikama. Prema toj podjeli razlikujemo for- 
malne i neformalne grupe. 


Formalne grupe su radni i razredni kolektivi, raz- 
ličite društvene organizacije i klubovi. 


Neformalne grupe su gledaoci nogometne utak- 
mice, gledaoci u kinu i slušaoci koncerta. 

Osim po važnosti i organizaciji, socijalne grupe 
se dijele prema veličini na velike i male. Male su 
socijalne grupe one u kojima članovi direktno sao- 
braćaju i čija je veličina takva da ne prelazi 10 
članova. 

Za većinu socijalnih grupa kažemo da su struktu- 
rirane jer pojedinci imaju podijeljene uloge. Tako 
se u radnoj grupi tačno zna uloga svakog člana, 
njegov utjecaj i njegov položaj u grupi. Taj polo- 
žaj može biti formalan i neformalan ili stvaran; 
ako je neki čovjek postavljen za rukovodioca grupe 

po naređenju, kažemo da ima formalan položaj, 
ali ako ga članovi radne grupe prihvaćaju kao ruko- 
vodioca, njegov je položaj neformalan ili stvaran. 


Katkada postoje razlike između formalnoga i 
neformalnog položaja koji pojedinac zauzima u 
grupi, pa stoga govorimo o formalnoj i neformalnoj 
organizaciji. Poznavanje neformalne organizacije 
socijalne grupe vrlo je važno, jer neformalna orga- 
nizacija značajno utječe na ponašanje članova 
grupe. 


SOCIOMETRIJSKE METODE, metode opisivanja 
i mjerenja međusobnih odnosa pojedinaca u grupi. 

J. L. Moreno zamislio je sociometriju kao kombi- 
naciju teoretskog sistema o odnosima unutar soci- 
jalnih grupa i metoda za njihovo otkrivanje i po- 
boljšavanje. Iako je sociometrija neprihvatljiva kao 
prijedlog društvene promjene, niz sociometrijskih 
metoda za otkrivanje, opisivanje, mjerenje, pa čak 
i mijenjanje odnosa u grupama primjenjuje se u 
industrijskoj, školskoj i kliničkoj praksi i empirij- 
skom pristupu proučavanju grupe. Osnovu socio- 
metrijskih metoda sačinjava teorija da se u svakoj 
grupi uspostavlja relativno stabilna struktura me- 
đusobnih privlačnosti, odbojnosti ili indiferentno- 
sti među članovima. S. m. jesu metode za otkriva- 
nje, opisivanje i kvantificiranje tih međusobnih 
odnosa. Osnovne sociometrijske metode: sociodra- 
ma, psihodrama (v.) i igranje uloga (v.), tj. umjetno 
izazivanje ispoljavanja unutar grupnih odnosa i 
sociometrijski test, tj. skupljanje direktnih izjava o 
tim odnosima. 

Sociometrijskim testom omogućava se svim čla- 
novima jedne grupe da izraze svoju simpatiju ili 
antipatiju prema ostalim članovima grupe. Najčešće 
se svakom članu grupe postavi pitanje o tome s kim 
bi se najradije iz svoje grupe družio, sjedio, radio i sl. 
Tako dobiveni podaci o biranju i odbijanju mogu se 
prikazati grafički, u obliku tabela međusobnih bi- 
ranja ili u obliku izračunatih indeksa privlačnosti 
ili odbojnosti pojedinaca ili grupe. 


ZVIJEZ 


LANAC 
b4 
C 
VIJEZDA 


MREŽA 
IZDURANI 


Tipični oblici sociograma 


Grafički prikaz rezultata sociometrijskog testa je 
sociogram. U sociogramu je svaki pripadnik grupe 
označen grafičkim simbolom (najčešće krugom), a 
strelicama se označuje da li se članovi međusobno 
privlače, odbijaju ili su međusobno indiferentni. 

Pregledom sociograma može se otkriti struktura 
grupe: da li je međusobno čvrsto povezana ili unu- 
tar nje postoje male grupe — »klike«; moguće je 
otkriti postojanje najpopularnijih, izoliranih ili od- 
bačenih pojedinaca. Analiza sociograma može biti 
osnova za zahvate u cilju poboljšanja odnosa u 
grupi ili pravilnog prilagođenja svih pojedinaca 
unutar grupe. 

SPAVANJE, prirodni privremeni prekid kom- 
pleksne uzajamne povezanosti pojedinca s okoli- 
nom. Karakteristike spavanja gotovo su potpuni 
prestanak fizičke aktivnosti, znatno smanjenje 
osjetljivosti za vanjske podražaje i mogućnost pre- 
kida sna upotrebom snažnih podražaja. Ova po- 
sljednja karakteristika razlikuje spavanje od nekih 
bolesnih stanja koja su mu slična (nesvjestica, ko- 
ma). Dok prilikom tih neprirodnih stanja dolazi do 
privremenog potpunog prestanka aktivnosti mozga, 
spavanje predstavlja samo obranu od pristizanja 
novih utisaka, koja mozgu omogućuje odmor i na- 
stavak aktivnosti. Važnost spavanja pokazuju ekspe- 
rimentalno ustanovljene činjenice da organizam 
umire kod prisilne nesanice. Pas ugiba nakon 17 
dana, a čovjek dolazi u opasnost već nakon 90 sati 
nespavanja. Do sada nisu u potpunosti proučene 
promjene u organizmu, koje dovode do spavanja. 
Smatra se da ga regulira centar za spavanje i cen- 
tar za budnost, koji se nalaze u supkortikalnim jez- 
grama — hipotalamusu. Centar za budnost održava 
organizam u stanju budnosti, a centar za san koči 
aktivnost centra za budnost. Moždana kora tako- 
đer utječe na reguliranje budnosti, jer senzorna uz- 


249 


Spavanje — Sposobnosti 


buđenja iz moždane kore podržavaju aktivnost cen- 
tra za budnost. Osim te nervne regulacije vjero- 
jatno imaju važnu ulogu i kemijski faktori. To su 
produkti metabolizma, koji kemijski djeluju na živ- 
čane stanice i izazivaju san. Jednim imenom to su 
hipnotoksini. Neki pretpostavljaju postojanje dvije 
vrste sna: primitivniji i dublji, koji izazivaju ke- 
mijske promjene, i evolutivno kasnije stečeni, koji 
reguliraju nervni procesi. 

SPOSOBNOSTI, osobine koje određuju stupanj 
uspješnosti pojedinca u različitim aktivnostima. 

S. se ne mogu direktno promatrati, nego se oči- 
tuju kao različiti rezultati koje pojedinci uz isto 
učenje postižu u nekoj aktivnosti. Prema teorijama 
empirizma, stupanj razvoja sposobnosti ovisi o pri- 
likama za učenje i utjecaju vanjske okoline poje- 
dinca, a prema teorijama nativizma okolni faktori 
mogu neznatno pridonijeti nasljeđem određenom 
stupnju razvoja sposobnosti. Adekvatno stanovište 
o faktorima koji utječu na razvoj sposobnosti uzima 
u obzir razliku između dispozicija, sposobnosti i vje- 
ština. 

Dispozicije su naslijeđene osobine građe i funkcije 
najviših živčanih struktura koje određuju granice 
razvoja sposobnosti. Da bi se razvile sposobnosti, 
nisu dovoljne samo dispozicije, nego je potreban 
utjecaj okoline koji će izazvati aktivnost pomoću 
koje će se razviti sposobnost na osnovu dispozicija. 
Za razvoj nekih sposobnosti uvijek postoji pogodan 
utjecaj okoline, kao kod vidnih sposobnosti, jedno- 
stavne psihomotorike, pa se zato čini da su odre- 

đene isključivo nasljeđem. Za razvoj drugih spo- 
sobnosti potrebni su stimulativni faktori koji 
nisu u okolini uvijek prisutni, pa kod tih spo- 
sobnosti prividno veću ulogu ima okolina. Dispozi- 
cije su preduvjeti na osnovu kojih se u pogodnoj 
okolini razviju sposobnosti; sposobnosti su predu- 
vjeti na osnovu kojih uz pogodnu vježbu nastaju 
vještine. O postojanju dispozicija i stupnju sposob- 
nosti zaključuje se posredno iz stupnja naučene 
vještine. 

Sposobnosti koje se očituju u ljudskim aktivno- 
stima jesu senzorne s. (v.), psihomotorne s. (v.) i 
mentalne s., tj. inteligencija (v.). 

Pojedinci se prema sposobnostima znatno razli- 
kuju, ali ne dijele se u oštro odijeljene kategorije 
sposobnih i nesposobnih, nego se prema krivulji 
normalne distribucije (v.) simetrično grupiraju oko 
prosječnih sposobnosti. 

Mogućnost određivanja stupnja razvoja sposob- 
nosti kod pojedinca je vrlo važna za predviđanje 
uspješnosti pojedinca u nekoj aktivnosti. Sposob- 
nosti se mjere pomoću testova sposobnosti (v.). 


SRDŽBA, intenzivno i kratkotrajno čuvstvo ka- 
rakterizirano verbalnom i fizičkom agresijom. 

Srdžba je, poput straha (v.), vrlo često čuvstvo 
koje nastaje kao posljedica frustracije (v.). Djeca 
reagiraju srdžbom ako im je oduzeta igračka, odra- 
sli ako su im ometeni planovi, onemogućena afir- 
macija itd. 

S. se može prepoznati po promjenama na licu i 
psihomotorici. Lice je obično jako crveno, pojačana 

je psihomotorika itd. Za vrijeme trajanja srdžbe u 
organizmu dolazi do sličnih fizioloških promjena 
kao i za straha, pa je nemoguće pomoću fizioloških 
promjena u organizmu ta čuvstva međusobno dife- 
rencirati. 

S. u nekim situacijama djeluje na ponašanje dina- 
mogeno, ali kao i strah katkada inhibira aktivnost. 
S. je čuvstvo koje je u većini situacija štetno za 
pojedinca koji je izražava, a isto tako i za njegovu 
okolinu. Zbog toga je poželjno ne reagirati srdž- 
bom kada to nije nužno potrebno. 


STAVOVI, tendencija pozitivnog ili negativnog 
reagiranja prema ljudima, institucijama i doga- 
đajima. 

Danas se sve više uviđa važnost stavova u pona- 
šanju pojedinaca i socijalnih grupa. Poznavanje sta- 
vova i uvjerenja (v.) nekog pojedinca ili socijalne 
grupe omogućuje da se s velikom vjerojatnošću 
predvidi kako će se pojedinac ili grupa u određenoj 
situaciji ponašati. Zbog takvog utjecaja stavova na 
ponašanje mnogi danas smatraju ispitivanje stavova 
centralnim problemom socijalne psihologije (v.). 

S. su čuvstvene strukture koje se ne stječu na- 
sljeđem, nego učenjem, prihvaćanjem stavova soci- 
jalne sredine ili grupe u kojoj pojedinac živi ili radi. 
Tako su pozitivni ili negativni stavovi prema radu, 
vjeri, raznim nacionalnostima itd., rezultat učenja, 
tj. vlastitog iskustva ili prihvaćanja stavova neke 
socijalne grupe. 

U procesu formiranja stavova pojedinac ne apsor- 
bira stavove pasivno, nego u skladu s vlastitim po- 

trebama i interesima. Kada želi postati član neke 
grupe prihvaća njene stavove, jer je to preduvjet 
da bi postao član. Kada su stavovi formirani, vrlo 
se teško mijenjaju. Pojedinci zadržavaju stavove 
upotrebljavanjem mehanizama kojih katkada nisu 
svjesni; oni izbjegavaju situacije koje bi ih prisilile 
da stav izmijene, a njihova percepcija (v.) i pamće- 
nje (v.) također su pod utjecajem stavova. 

Zbog velike važnosti u svakodnevnom životu 
stavovi se mjere različitim metodama. One se raz- 
likuju prema stupnju pouzdanosti i valjanosti re- 
zultata. Na žalost, danas još ne postoje skale kojima 
bi se potpuno pouzdano i valjano mogli mjeriti 
stavovi socijalne grupe. Mnogi su stavovi socijalno 
neprihvatljivi, pa ih je potrebno izmijeniti. Za pro- 
mjenu stavova upotrebljavaju se specijalne tehnike, 
kao što je igranje uloga (v.), jer se ustanovilo da se 
klasičnim metodama, kao što su predavanja, stavovi 
vrlo teško mijenjaju. 


STEREOTIPI, pogrešna uvjerenja (v.), koja se 
zbog prevelike simplifikacije činjenica ne slažu sa 
stvarnošću. 

Stereotipi su vrlo rašireni u svim suvremenim 
kulturama. Tako se npr. vrlo često smatra da su 
umjetnici i naučenjaci vrlo čudni ljudi, da su plavo- 
kosi sposobniji od pojedinaca s crnom kosom, da 
su debeli ljudi tromi, lijeni itd. Naučna ispitivanja 
pokazala su da su stereotipi simplifikacija činjenica, 
a nastaju tako što se iz malog broja slučajeva ne- 
opravdano generalizira na veće grupe. Npr., zato 
što neki umjetnik ima »čudno« ponašanje, ili je 

neki debeo čovjek trom i lijen, svi umjetnici po- 
staju »čudni«, a svi debeli ljudi tromi. Takve su 
generalizacije pogrešne, a stereotipi koji nastaju 
takvim generalizacijama štetni su. 

Stereotipi se mogu izmijeniti pravilnim obrazo- 
vanjem, ukazujući na činjenice. 


STRAH, intenzivno, kratkotrajno čuvstvo očeki- 
vanja određene ili neodređene neugodnosti. S. je 
vrlo često čuvstvo, a predstavlja reakciju organizma 
na neki neugodan događaj koji treba da uslijedi. 

Već je Darwin primijetio ulogu koju s. ima u po- 
našanju pojedinca. On je vidio da s. u nekim naro- 
čito opasnim situacijama priprema organizam na 
aktivnost, ali je naglašavajući ulogu straha otišao 
predaleko, pa je među ostalim tvrdio da s. umiruje 
insekta i na taj ga način štiti od opasnosti. 


Bez obzira na pretjeranost tvrdnji, nema sumnje 
da s. u nekim situacijama djeluje mobilizirajuće, tj. 
pozitivno, ali u nekim situacijama djeluje inhibi- 
torno, pa govorimo o štetnom djelovanju straha na 
ponašanje. 

S. možemo uočiti po promjenama na licu i čitavoj 
psihomotorici. Oči su jako otvorene, zjenice proši- 
rene, usta drhte, zubi cvokoću, lice je blijedo i ob- 
lijeva ga znoj. Za vrijeme trajanja straha u organi- 
zmu dolazi do nekih fizioloških promjena, kao što 
je pojačan rad nekih endokrinih žlijezda, redistri- 
bucija krvi iz probavnih organa u ekstremitete, zno- 
jenje itd. Sve fiziološke promjene pripremaju orga- 
nizam na događaj zbog kojeg je došlo do pojave 
straha. 

S. je naročito značajan u patopsihologiji (v.). Zbog 
konflikta popraćenih intenzivnim strahom katkada 
se javljaju patološka stanja straha ili fobije (v.). To 
su vrlo neugodna stanja straha bez poznavanja pra- 
vog razloga, koja u velikom stupnju onemogućuju 
pravilnu prilagodbu pojedinaca, pa ih je potrebno 
liječiti. 

STRES, podražaj ili situacija koja izaziva snažnu 
mobilizaciju i potrošnju energije organizma, pa tako 
narušava stanje fiziološke i psihičke ravnoteže. 

Veliki broj vanjskih podražaja predstavlja opa- 
snost za biološku ili psihičku ravnotežu organizma. 
Ti podražaji mogu biti u vidu bioloških opasnosti 
za održanje, rast i razvoj: umor, hladnoća, bolest, 
ili u obliku snažnih emocionalnih doživljaja. Karak- 
teristični način reakcije organizma na te podražaje 
je generalni ili opći sindrom adaptacije ili GAS. 


Opći sindrom adaptacije predstavlja pokušaj or- 
ganizma da se obrani od stresa. Sastoji se od tri 
faze:u fazi alarmne reakcije dolazi do niza promjena 
u radu organizma (pojačan rad krvožilnog i dišnog 
aparala, žlijezda s unutarnjim lučenjem itd.). 

U fazi povećane otpornosti organizam se prilago- 
duje na situaciju pomoću zaliha energije. 

U fazi iscrpljenja sve su zalihe energije iscrpljene. 

Osim fizioloških reakcija, povodom stresa dolazi 
i do psihičkih reakcija: doživljaja tjeskobe i naru- 
šavanja psiholoških funkcija: percepcije, psihomo- 
torike, pamćenja i mišljenja. Psihološke funkcije su 
različito pogođene prilikom različitog intenziteta 
stresa. Mali intenzitet stresa povećava živost i 

osjetljivost na vanjska zbivanja, kao rezultat pri- 
preme organizma. Za pojačanog ili produženog stre- 
sa dolazi do opadanja kvalitete reagiranja: pojedi- 
nac reagira na dobro naučen i poznat način, a kre- 
ativnost je znatno smanjena. 

Za velikog intenziteta stresa dolazi do potpune 
nesposobnosti adekvatnog reagiranja koje bi omo- 
gućilo snalaženje u situaciji. Postoje znatne razlike 
među ljudima u tome koje će situacije izazvati stres, 
kakav će za njih intenzitet imati neki stres i koje će 
fiziološke i emocionalne reakcije ispoljiti. 

STRUKTURALIZAM, škola psihologije prema 
kojoj je predmet psihologije opis i objašnjenje sta- 
nja svijesti. 

Strukturalizam se kao škola psihologije javlja 
potkraj prošlog stoljeća u Evropi i Sjedinjenim 
Američkim Državama. Glavni predstavnici struk- 
turalizma u Evropi bili su Wilhelm Wundt, ujedno 
osnivač strukturalizma, u SAD William James i 
Edvard Titchener. 

Predstavnici strukturalizma smatraju da je os- 
novni zadatak psihologije ispitivanje i objašnjenje 
stanja svijesti i svjesnih iskustava. Konsekventno 
tome stanovištu, strukturalisti su pokušali analizi- 
rati svjesna iskustva i ustvrditi od čega se sastoje. 
Tako je W. Wundt smatrao da su osnovni elementi 
svjesnog iskustva ili svijesti osjeti (v.) koje dobiva- 
mo iz svijeta izvan nas, kao i čuvstva (v.) koja pri- 
padaju nama. 

I jednostavni osjeti, kao što je npr. okus, za struk- 
turaliste su vrlo značajni jer su najjedoslavniji 

oblici iskustva. Strukturalisti razlikuju osjećaje od 
čuvstava. Osjećaji su elementarniji i jednostavniji, 
a osnovni su ugoda i neugoda. Osim ovih Wundt je 
smatrao kao osjećaje i suprotnosti: uzbuđenje-mir, 
napetost-opuštenost itd. Kombiniranjem jednostav- 
nih nastaju složeniji osjećaji. Čuvstva su vrlo kom- 
pleksna i nastaju djelovanjem osjećaja i osjeta, a 
iskustvo volje je specifičan oblik čuvstava, za koje 
je karakteristična nagla promjena osjećaja u tre- 
nutku donošenja odluka. Strukturalistička psiho- 
logija nije mnogo doprinijela objašnjenju kom- 
pleksnih problema psihičkog života. Predstavnici 
strukturalizma izgubili su se u teoretskim raspra- 
vama o svijesti i svjesnom iskustvu, ali je zasluga 
osnivača strukturalizma W. Wundta što je osnovao 
prvi psihološki laboratorij 1879. g. u Leipzigu, time 
odijelio psihologiju od filozofije i položio kamen 
temeljac znanstvenoj psihologiji. 

SUBLIMACIJA, oblikovanje socijalno nepoželj- 
nih motiva ili načina ponašanja u prihvatljiv i cije- 
njeni oblik aktivnosti. Socijalna okolina zabranjuje 
i kažnjava ispoljavanje nekih potreba ili ograničava 
način njihovog ispoljavanja. Tako se želja za unište- 
njem nekoga ili nečega ne može nekažnjeno poka- 
zati, a neke fiziološke potrebe, kao glad ili seksu- 
alni nagon, također se ne mogu ispoljiti u elemen- 
tarnom obliku. Pod utjecajem socijalizacije poje- 
dinci u toku djetinjstva nauče da neke svoje potrebe 
potisnu ili da ih pokazuju u obliku koji društvo do- 
zvoljava. Psihoanalitičari smatraju da potrebe koje 
je pojedinac potisnuo, tj. nastojao zaboraviti, i dalje 

utječu na njegovo ponašanje, ali se manifestiraju u 
oplemenjenoj tj. sublimiranoj formi, koja je dru- 
štveno dozvoljena pa čak i korisna. Velik dio umjet- 
ničkog stvaranja oni promatraju kao rezultat subli- 
miranog seksualnog nagona. Psiholozi koji nisu ori- 
jentirani psihoanalitički ne slažu se s takvim poj- 
mom sublimacije; oni smatraju da u procesu subli- 
macije dolazi i do promjene cilja, tj. potrebe, a ne 
samo načina ispoljavanja osnovne, nepromijenjene 
potrebe. 


SUGESTIJA, vrsta psihoterapije kod koje psiho- 
terapeut riječima i čuvstvima djeluje na čuvstvenu 
sferu bolesnika. 

S. je vrlo stari način djelovanja na pojedince. 
Njena je bit kao metode psihoterapije u tome što psi- 
hoterapeut svim raspoloživim sredstvima djeluje na 
bolesnika i traži od njega da prihvati njegove sa- 
vjete bez mnogo razmišljanja. Psihoterapeut u stva- 
ri koristi svoj ugled i povjerenje kod pacijenta. On 
se katkada služi i pomoćnim sredstvima koja omo- 
gućuju sugestiju, kao što su neki fizikalni aparati 
ili kemijski preparati, čije djelovanje dovodi boles- 
nika u stanje sugestivnosti. 

Autosugcstija je specifičan oblik sugestije kada 
bolesnik na nagovor psihoterapeuta neprekidno iz 
dana u dan ponavlja da se osjeća bolje. 

Osnovna je zamjerka sugestiji kao metodi što se 
njome u najboljem slučaju samo odstranjuju simp- 
tomi, a ne i uzroci oboljenja, a odstranjeni simptomi 
mogu se u novom obliku pojaviti ponovno. Zbog to- 
ga se sugestija upotrebljava samo za liječenje lak- 


258 


Sugestija — Super-ego 
ših psihoneurotskih stanja, ili zajedno s komplici- 
ranijim ali i efikasnijim metodama. 


SUPER-EGO, po Freudu dio psihičke sfere, sa- 
vjest ili ideal koji u svojem ponašanju želi postići 
ego ili ličnost. 

Razvojem ega (v.) ili ličnosti (v.) vrlo se rano po- 
činje razvijati i super-ego ili najviši sloj psihičke 
sfere. Dijete rano uvida, kaže Freud, da je nemoćno 
i slabo. Ono želi da postane snažno i moćno kao 
odrasli, pa roditelji obično postaju ideal djeteta. 
Osim što svoje ideale gleda kao moćne, dijete ih se 
i boji, jer mora ispunjavati naređenja koja ideal 
daje. Tokom vremena dijete prihvaća naređenja 
kao vlastite želje, ona postaju moralni dio djeteta, 
i upravljaju njegovim ponašanjem. Na tom stupnju 
razvoja pa nadalje, ličnost se dijeli na dva dijela: na 
onaj koji naređuje, ali ne daje objašnjenja, tj. na 
super-ego, i na dio koji izvršava naređenja ili na 
ego. 

Super-ego se kod djeteta formira za vrijeme bor- 
be s vlastitim Edipovim kompleksom (v.). Kao i 
ostali slojevi psihičke sfere, tj. id (v.) i ego (v.), tako 
ni treći sloj ili super-ego, ma kako izgledao plauzi- 
bilan još do danas nije naučno provjeren, pa pred- 
stavlja samo skup hipoteza. 

ŠOK TERAPIJA, vrsta fizikalno medikamentozna 
terapije kojom se kod bolesnika izaziva besvjesno 
stanje s jakim grčevima i potpunom neosjetljivošću 
organizma. 

Šok terapija je relativno nova metoda liječenja 
psihičkih poremećaja; bolesnike se različitim šoko- 
vima dovede u besvjesno stanje u kojem abreagi- 
raju (v.) uzroke oboljenja. Kada se probude, boles- 
nici su prijemljivi za savjete liječnika ili psiho- 
terapeuta. 

Šok terapiju prvi je primijenio Meduna. On je 
primijetio da shizofreničari koji pokazuju simptome 
slične simptomima padavice, mnogo lakše ozdrav- 
ljaju nego ostali shizofreničari. Ubrzo nakon toga 
počeo je upotrebljavati kamfor koji je bolesnicima 
davao u injekcijama. Prisustvo kamfora u organi- 
zmu izazvalo bi gubitak svijesti s jakim grčevima. 


Budući da se kamfor pokazao kao nepodesan, Me- 
duna je počeo upotrebljavati metrazol sa sličnim 
djelovanjem na organizam. U suvremenoj šok tera- 

piji uglavnom se upotrebljava elektrošok i inzu- 
linska terapija umjesto metrazola. 


Elektrošok terapija naročito se pokazala efikas- 
nom u liječenju manično-depresivnih psihotičara, a 
upotrebljava se i za liječenje shizofrenih oboljenja 
(v.). Bolesniku se stave na sljepoočice elektrode kroz 
koje se pusti struja od 80—100 volti u trajanju od 
0,1 do 0,2 sekunde. Prolaz električne struje izaziva 
gubljenje svijesti i velike grčeve organizma. Kada 
se bolesnici probude pokazuju simptome straha i 
osjećaju se usamljeno. 

Nakon serije elektrošokova kod nekih oboljenja 
može se primijetiti poboljšanje, a ako do pobolj- 
šanja ne dolazi, prekida se terapija. 

Mnogi autori smatraju da se elektrošokovi mogu 
primijeniti kao posljednja mjera, tek kada ostale 
nisu dale rezultata, 

Inzulinska šok terapija razlikuje se od elektro- 
šokova u tome što se bolesniku uštrcaju intraveno- 
zno određene doze inzulina, koji izaziva hipoglike- 
miju ili smanjenje krvnog šećera, a ako je doza 
velika, i gubitak svijesti. U besvjesnom stanju bo- 
lesnik se nalazi 3—4 sata u inzulinskom šoku, a 
onda se vraća k svijesti davanjem voća ili glukoze, 
što povećava visinu šećera u krvi. 

Koliko će bolesnik dobiti inzulinskih šokova ovisi 
o težini i vrsti oboljenja. 

Iako danas ne postoji slaganje o vrijednosti šok 
terapije, nesumnjivo je da se njome može kod ne- 
kih bolesnika stanje poboljšati, a neki bolesnici 
mogu se gotovo potpuno izliječiti. 

TEHNOPSIHOLOGIJA, interdisciplinarno  pod- 
ručje proučavanja prilagodbe uvjeta rada fizičkim 
i psihofiziološkim mogućnostima ljudskog organi- 
zma u cilju da rad bude efikasan, siguran i udoban. 
U momentu kada je tehnički napredak u konstruk- 
ciji strojeva, vozila i aparata počeo prelaziti moguć- 
nosti ljudske percepcije, reagiranja i izdržljivosti, 
konstruktori strojeva i tehnološkog procesa morali 
su se osloniti na suradnju liječnika, psihologa, fizio- 
loga i antropologa. Rezultat te suradnje je široko 
područje primijenjenih nauka na radnu situaciju: 
tehnopsihologija. 


Predmet tehnopsihologije je cjelokupna radna 
situacija: fizikalnoklimatski uvjeti radne okoline, 
tehničko-tehnološke karakteristike radnog prostora 
i čovjek u odnosu prema stroju i signalnim ure- 
đajima. 

U području fizikalno-klimatskih uvjeta rada do- 
lazi se na osnovu tehnopsiholoških istraživanja do 
metoda za postizanje optimalnih utjecaja svih fak- 
tora radne okoline: rasvjete, buke vibracija, tem- 

perature, vlage i strujanja zraka, promjena u brzini 
kretanja čovjeka, promjena tlaka zraka i uvjeta 
disanja itd. 

U području racionalizacije radnog prostora pro- 
učavaju se mogućnosti njegove prilagodbe fizičkim 
i fiziološkim osobinama radnika: prilagodba stroja 
dimenzijama čovjeka, konstrukcija stroja prema 
najzdravijem i najudobnijem tjelesnom položaju ili 
kretanju, raspored radnog prostora i toka rada pre- 
ma prirodnom i ekonomičnom toku tjelesnih po- 
kreta itd. 


Osnovnom jedinicom proučavanja u tehnopsiho- 
logiji smatra se čovjek u odnosu prema stroju i sig- 
nalnim uređajima, tzv. »sistem čovjek-stroj«. Čo- 
vjek u radnom procesu prima informacije različitih 
signalnih sistema, procjenjuje dobivene informa- 
cije i na temelju njih donosi odluke te poduzima 
akcije na osnovu te odluke. Prema tome, sistem 
odnosa između stroja i čovjeka u radnom procesu 
sastoji se od tri dijela: faze primanja informacije, 
faze donošenja odluke i faze poduzimanja akcije. 
Primanje informacija usavršava se primjenom opti- 
malnog oblika, veličinom i rasporedom skala, broj - 
čanika i instrumenata, te pronalaženjem mogućno- 
sti primanja signala putem manje opterećenih osjet- 
nih područja (opip, mišićni osjet). Olakšavanje pro- 
cesa donošenja odluke provodi se standardizacijom 
odluke i ograničenjem broja mogućih akcija na os- 
novu proučavanja prirode odluke i informacija. 


Faza poduzimanja akcije olakšava se primjenom 
optimalne veličine, položaja, oblika, smjera i brzine 

kretanja različitih pokretnih dijelova pomoću kojih 
radnik upravlja radnim procesom. 

Metode tehnopsihologije: opažanje, samoopaža- 
nje, studij vremena i pokreta i eksperiment. 

U suradnji različitih stručnjaka psiholozi učestvu- 
ju s podacima o senzornim, motornim i intelektual- 
nim ograničenjima čovjeka i primjenom eksperi- 
mentalne metodologije u proučavanju ljudskog rea- 
giranja. Tehnopsihologija je područje interesa 
uglavnom industrijskih i vojnih psihologa. 

TEMPERAMENT, opća afektivna priroda čovjeka 
koju određuje biološko nasljeđe i njegovo životno 
iskustvo. 

Uz ličnost (v.) i karakter (v.), temperament poka- 
zuje da se pojedinci međusobno razlikuju ne samo 
po sposobnostima (v.) i interesima (v.) nego da svoje 
interese i sposobnosti ispoljavaju na specifičan 
način. Jedna od najpoznatijih klasifikacija je Hipo- 
kratova klasifikacija. Postoje četiri vrste ili tipa 
temperamenta: flegmatik, kolerik, sangvinik i me- 
lanholik. 

Flegmatik je čovjek ugodnih čuvstava, ne baš na- 
ročito aktivan, bezbrižan i optimističan. 

Kolerik je čovjek s izrazito intenzivnim čuvstvi- 
ma, koja se vrlo često mijenjaju i po intenzitetu 
osciliraju. 

Sangvinik je čovjek intenzivnih, ali za razliku od 
kolerika, ugodnih čuvstava koja, kao i kod kolerika, 
osciliraju po intenzitetu. 

Melanholik je čovjek sa smanjenom aktivnošću, 
neugodnih čuvstava, depresivan i gotovo uvijek 
nesretan. 

Hipokratova klasifikacija ima samo historijsko 
značenje. Danas se ispituju i klasificiraju tempera- 
menti na mnogo objektivniji i naučniji način. Pre- 
ma nekim suvremenim ispitivanjima i tipologija- 
ma, kao što je Sheldonova (Šeldon) (v.), t. se dijeli 
na komponente: viscerotoniju, somatotoniju i cere- 
brotoniju, koje se dovode u vezu s tjelesnom konsti- 
tucijom ili građom organizma. Izvršena su i ispiti- 
vanja kojima se htjela provjeriti korelacija ili po- 
vezanost između temperamenta i tjelesne konsti- 
tucije, ali su dobiveni kontradiktorni rezultati. Ispi- 
tivanja u budućnosti treba da definitivno pokažu 
ili odbace vezu temperamenta s tjelesnom konsti- 
tucijom i pojedinim psihičkim funkcijama. 

TEST, psihološki instrument kojim se izazivaju 
i mjere reakcije i dobiveni rezultati uspoređuju s re- 
zultatima drugih pojedinaca u sličnoj situaciji. 

Svakodnevna praksa sve više zahtijeva poznava- 
nje ljudi: u kojem stupnju imaju razvijenu neku 
sposobnost (v.), koliko znaju o nekom predmetu i 
kakve imaju razvijene crte ličnosti (v.). 

T. se sastoji od niza pitanja na koja pojedinac 
obično odgovara tako da zaokruži jedan od nekoliko 
ponuđenih odgovora, a konačni rezultat u testu 
predstavlja suma tačnih odgovora ili odgovora koje 
je pojedinac označio kao svoje. 

Ispitivanje testovima standardiziran je postupak, 
tj. svi ispitanici odgovaraju na ista pitanja; vrijed- 
nost odgovora unaprijed je određena, tako da na 
odgovore i njihovu ocjenu ne djeluje ispitivač, a 
ispitivanje se nastoji izvršiti u maksimalno sličnim 

prilikama, pa zbog svega toga kažemo da je t. 
objektivan instrument. 

Ako pojedinci odgovaraju jednako na isti niz pi- 
tanja u drugoj prilici — kažemo da je t. pouzdan 
instrument. Osim objektivnosti i pouzdanosti za 
t. je karakteristična još jedna tzv. metrijska karak- 
teristika, a to je valjanost. 


Za t. kažemo da je valjan ako mjeri ono što pret- 
postavljamo ili želimo da mjeri. Tako ćemo za neki 
test crta ličnosti (v.) kazati da je valjan ako doista 
mjeri crte ličnosti koje želimo ili pretpostavljamo 
da mjeri. 


Danas razlikujemo nekoliko vrsta ili aspekata va- 
ljanosti, ali je najvažnija prognostička valjanost. 
Pod prognostičkom valjanošću razumijevamo da na 
temelju rezultata u testu, npr. inteligencije, možemo 
predvidjeti uspjeh učenika osmogodišnje škole u 
nekoj srednjoj tehničkoj školi, ili uspjeh učenika 
neke srednje škole na fakultetu. Prognostičku valja- 
nost teško je odrediti, ali se u načelu određuje tako 
da se ispita grupa pojedinaca nekim testom kojim 
želimo ispitati valjanost, i izračuna stupanj slaganja 
ili povezanosti između rezultata te grupe u t. i kri- 
terija ponašanja koje želimo predvidjeti. 


T. možemo na nekoliko načina klasificirati: prema 
primjeni na individualne i grupne; prema konstruk- 
ciji na t. papir-olovka; testove izgradnje i aparate. 
Međutim, najprikladnija je podjela s obzirom na 
prirodu osobine koja se testom mjeri, tj. t. sposob- 
nosti, t. ličnosti i t. znanja. 

Testovi sposobnosti (v.) mjere neke potencijalne 
mogućnosti pojedinaca, izolirajući dejlovanje speci- 
fičnog znanja. 

Testovi ličnosti (v.) mjere neke crte ličnosti ili 
nastoje zahvatiti čitavu ličnost (v.); naročito se upo- 
trebljavaju u svrhu dijagnosticiranja pojedinih psi- 
hičkih poremećenja. 

Testovi znanja (v.) mjere znanje ili stupanj infor- 
miranosti iz područja opće kulture ili iz nekih po- 
sebnih područja ljudske djelatnosti. 

Unatoč nekim manjkavostima praktična je vrijed- 
nost testova velika. T. se upotrebljavaju u školama, 
tvornicama, savjetovalištima i klinikama. Umjesto 
ispitivanja učenika na uobičajen i subjektivan na- 
čin, znanje se može ispitati mnogo objektivnije, po- 
uzdanije i valjanije pomoću testova znanja. U in- 
dustriji i u profesionalnoj orijentaciji (v.) vrlo se 
korisno mogu upotrebljavati testovi sposobnosti, 
dok su t. ličnosti vrlo važni u klinikama i bolnicama 
za duševne bolesti. 

TESTOVI INTELIGENCIJE, instrumenti za odre- 
đivanje stupnja razvijenosti inteligencije. T. i. sa- 
stoje se od niza zadataka koji od ispitanika zahtije- 
vaju snalaženje u situacijama u kojima se ne mogu 
snaći upotrebom ranijeg iskustva. Stupanj inteli- 
gencije pojedinca određuje se na osnovu usporedbe 
broja ispravno riješenih problema s rezultatima 
koje u istim zadacima postižu drugi, njemu slični 
pojedinci. Testovi se razlikuju po tome da li se za- 
daci rješavaju u ograničeno ili neograničeno vri- 
jeme. Prema načinu rješavanja, t. i. dijele se na 
papir-olovka testove, kod kojih su zadaci zadani u 

grafičkom tj. napisanom ili nacrtanom obliku, a is- 
pitanik ubilježava rješenje na za to određen prostor, 
i na manipulativne testove, kod kojih ispitanik do- 
lazi do rješenja baratanjem predmetima: kod tes- 
tova ispunjavanja umeće dijelove koji su izvađeni iz 
neke cjeline, a kod testova izgradnje sastavlja nove 
konstrukcije ili predmete. 

Grupni testovi omogućuju istovremeno testiranje 
veće grupe ispitanika, dok individualni testovi zah- 
tijevaju direktno ispitivanje jednog po jednog is- 
pitanika. 

Za različite dobne nivoe upotrebljavaju se zadaci 
različitog tipa složenosti: baby testovi, testovi za 
predškolsku i školsku djecu, omladinu i odrasle. 

Skala je test koji mjeri inteligenciju različitih 
dobnih skupina. 

Baterija testova je skup testova koji mjere raz- 
ličite intelektualne sposobnosti i čiji se rezultati 
mogu zajednički kombinirati u jedno mjerilo, ili po- 
sebno izraziti u obliku profila sposobnosti. 

Konstrukciju i upotrebu testova inteligencije iza- 
zvale su praktične potrebe za otkrivanjem pojedi- 
naca koji su zaostali u intelektualnom razvoju. Prvi 
test inteligencije je s tom namjerom konstruirao 
Alfred Binet (Bine) 1905. u Francuskoj. Danas se 
t. i. široko primjenjuju u školama za prilagođenje 
pojedinaca zahtjevima školovanja i za otkrivanje 
djece kojima je potrebno specijalno školovanje, u 
profesionalnoj orijentaciji i industriji za smještanje 
pojedinaca u ona zanimanja i na radna mjesta koja 
odgovaraju nivou njihove inteligencije, a u klinič- 


268 


Testovi inteligencije — Testovi ličnosti 


koj praksi omgućuju bolji uvid u prirodu poreme- 
ćenja kod bolesnika. 


TESTOVI LIČNOSTI, psihološki instrumeti za is- 
pitivanje i mjerenje psihičke strukture koju nazi- 
vamo ličnost. 

Praktična potreba i ljudska znatiželja stimulirala 
je uz ispitivanje sposobnosti i znanja, ispitivanje i 
mjerenje ličnosti (v.). Ispitivanje ličnosti danas je 
vrlo popularno pa se upotrebljava golem broj tes- 
tova ličnosti u različite svrhe. Sve testove ličnosti 
možemo svrstati u nekoliko grupa: upitnici, pro- 
jektivni testovi i situacioni testovi. 

Upitnici se sastoje od niza pitanja koja obuhva- 
nom životu, na koja pojedinci odgovaraju sa »da«, 
»ne« i »ne znam«. 

Od svih tehnika mjerenja ličnosti upitnici su naj- 
popularniji, pa ih se može naći u dnevnoj štampi, 
ali takvi upitnici nemaju gotovo nikakvu naučnu 
vrijednost. 

Upitnici koje upotrebljavaju psiholozi u klini- 
kama, savjetovalištima i industriji nisu bez zamjer- 
ke. Velikom broju upitnika nije provjerena valja- 
nost, pa se često ne zna što se njima mjeri. Ispitanici 
odgovarajući na pitanja u upitniku vrlo lako mogu 
kontrolirati svoje odgovore, pa se upitnici moraju 
i dalje usavršavati. 


Projektivni testovi sastoje se od niza mrlja, slika 
ili općenito od neke nestrukturirane forme, pa se 
pojedinci u odgovorima, tj. prilikom pridavanja sa- 

držaja toj nestrukturiranoj formi, projiciraju u 
skladu sa svojom ličnošću. 


Situacioni testovi su različite problemske situacije 
iz svakodnevnog života. Pojedinci koji se nalaze u 
tim situacijama treba da riješe neke probleme, pri 
čemu se osim rješenja posmatra kako se pojedinac 
za vrijeme rješavanja ponašao. Situacione testove 
naročito su upotrebljavali Amerikanci za drugoga 
svjetskog rata u svrhe izbora pojedinaca koji će 
riješiti neke opasne i delikatne zadatke. 

Svi testovi ličnosti, bez obzira na njihovu vrlo ši- 
roku upotrebu, nisu potpuno objektivni i valjani, te 
ih je potrebno usavršavati, a rezultate podvrći kon- 
troli. 


TESTOVI SPOSOBNOSTI, instrumenti za izazi- 
vanje i mjerenje aktivnosti u kojima se ispoljava 
neka sposobnost. T. s. sastoje se od niza zadataka 
čije rješavanje zahtijeva neku aktivnost, a uspješ- 
nost te aktivnosti ovisi o stupnju razvijenosti neke 
sposobnosti. Zbog toga su zadaci tako konstruirani 
da su svim ispitanicima potpuno novi i onemogućuju 
utjecaj uvježbavanja i ranijeg iskustva na rezultat 
rješavanja. Zadaci mogu biti postavljeni u obliku 
problema, zahtjeva za baratanjem predmetima ili 
zamjećivanjem podražaja iz okoline. Stupanj spo- 
sobnosti određuje se na osnovu usporedbe rezultata 
koji ispitanik postiže u nizu zadataka s rezultatom 
grupe ispitanika kojoj pripada pojedinac prema 
osnovnim karakteristikama. Prema vrsti zadataka 
čije rješavanje zahtijeva određene sposobnosti, raz- 
likuju se testovi mentalnih sposobnosti, psihomotor- 

nih sposobnosti (v.), mehaničkih sposobnosti i spe- 
cifičnih sposobnosti. 

Testovi mentalnih sposobnosti mjere stupanj raz- 
voja opće inteligencije ili specifičnijih sposobnosti 
kao verbalne. numeričke, prostornog predočivanja, 
rezoniranja itd. 

Testovi mehaničkih sposobnosti mjere snalaženje 
u mehaničko-tehničkim problemima u kojima je po- 
trebno zamjećivanje ili primjena fizičko-mehanič- 
kih zakonitosti. 

Testovi senzornih sposobnosti mjere osjetljivosti 
različitih osjetnih aparata, a najčešće vidnog i 
slušnog. 

Testovi psihomotornih sposobnosti ispituju brzo i 
precizno kombiniranje tjelesnih pokreta u različitim 
aktivnostima. 

Testovi specifičnih sposobnosti mjere kombinacije 
mentalnih, senzornih i motornih sposobnosti koje su 
potrebne za uspjeh u različitim aktivnostima, kao 
što je umjetnička, muzička, administrativna i sl. 
Testovi sposobnosti upotrebljavaju se u školama, 
industriji, klinikama i savjetovalištima za predvi- 
đanje uspjeha u pojedinim aktivnostima. 

TESTOVI ZNANJA, psihološki instrumenti koji- 
ma se ispituje znanje ili informiranost iz nekog pod- 
ručja ljudske aktivnosti. Umjesto uobičajenog na- 
čina ispitivanja znanja, danas se sve češće u škola- 
ma, poduzećima i drugim institucijama upotreblja- 
vaju testovi znanja. Oni se sastoje od niza pitanja 
na koja pojedinac obično odgovara tako da označi, 
prema njegovu mišljenju lačne odgovore. 

Ukupni rezultat u testu, tj. suma tačnih odgovora, 
predstavlja stupanj informiranosti ili znanja ne- 
kog pojedinca iz područja koje test predstavlja. 

T. z. imaju prednosti pred uobičajenim načinom 
ispitivanja. Pomoću njih smanjuje se subjektivni 
Jjaktor ocjenjivača, karakterističan za uobičajeno 
ispitivanje koji potpuno nestaje, jer pojedinci od- 
govaraju na veliki broj pitanja, svi odgovaraju na 
ista pitanja, jedinstven je kriterij ocjenjivanja, a na 
rezultat u testu ne djeluje ispitivač; rezultat isklju- 
čivo ovisi o ispitaniku. 

Testovima znanja svojstveni su i neki nedostaci. 
Mnogi prigovaraju da se pomoću njih mjeri pasivno 
znanje, jer ispitanik samo zaokružuje tačan odgo- 
vor, što je potpuno drugačije i lakše nego kada ga 
se mora sjetiti i sam formulirati. Primjedba, iako 
je tačna, vrijedi samo za neke testove znanja, koji 
sadrže pitanja alternativnog tipa ili višestrukog iz- 
bora. T. z. s pitanjima tipa sređivanja i uspoređiva- 
nja drugačiji su i njima se mjeri u izvjesnom 
stupnju aktivno znanje. 

Iako nisu savršeni i može im se postaviti niz 
zamjerki, t. z. objektivniji su, pouzdaniji i valjaniji 
način ispitivanja i mjerenja znanja nego usmeno ili 
pismeno ispitivanje, i stoga su praktično opravdani 
i upotrebljivi. 

TIPOLOGIJA LIČNOSTI, klasificiranje pojedina- 
ca na temelju nekoliko oblika ponašanja u tipove. 
Klasificiranje pojedinaca s obzirom na ličnost (v.) 
u tipove, stari je pristup ispitivanju ličnosti. Stari 
Grci, naročito Aristotel i Hipokrat, pokušali su kla- 

sificirati ličnosti prema tipovima. Aristotel je napi- 
sao traktat o fiziognomici (v.) a Hipokrat je posta- 
vio danas vrlo poznatu tipologiju temperamenta (v.). 

Bit svake tipologije sastoji se u tome da se na te- 
melju nekoliko oblika ponašanja proglasi pojedinca 
pripadnikom određenog tipa. Tipologije su obično 
razrađene na temelju nekih psiholoških osobina ili 
na temelju izgleda lica, tjelesne konstitucije ili gra- 
đe tijela. Tako danas dijelimo tipologije u dvije ši- 
roke kategorije: tipologiju zasnovanu na psihičkim 
osobinama i tipologiju zasnovanu na tjelesnoj kon- 
stituciji. 

Tipologije zasnovane na psihičkim osobinama, Ta- 
kve su tipologije nastale kao rezultat istraživanja i 
eksperimentiranja u nekom području ljudskog do- 
življavanja ili reagiranja. O. Kilpe (Kilpe), ekspe- 
rimentirajući na području percepcije (v.) primijetio 
je da neki pojedinci lakše primjećuju boje, a neki 
oblike. Na temelju toga izveo je tipologiju koja 
dijeli pojedince na materijalni i formalni tip. 

Neke tipologije zasnivaju se na interesima i mo- 
tivima. Najpoznatija u toj grupi je Jungova tipolo- 
gija koja dijeli pojedince na introvertirani i ekstro- 
vertirani tip. Oni za koje je karakteristična intro- 
verzija (v.) osjetljivi su i preokupirani vlastitim pro- 
blemima, dok su oni za koje je karakteristična ek- 
stroverzija (v.) orijentirani prema događajima ob- 
jektivne stvarnosti. 

Tipologije zasnovane na tjelesnoj konstituciji. Ova 
vrsta tipologija nastojala je dovesti u vezu tjelesnu 
konstituciju sa psihičkom strukturom koju nazi- 

vamo ličnost (v.). Od starijih tipologija poznate su 
Aristotelova i Lombrosova (Lobmrozo), koje su od- 
bačene kao nenaučne, a od suvremenih Kretchme- 
rova i Sheldonova tipologija (v.). Svim tipologijama 
ličnosti prigovara se da su suviše simplicistički po- 
kušale ispitati i objasniti ličnost. 

TJESKOBA, doživljaj intenzivnog i dugotrajnog 
straha od neodređene i nepoznate opasnosti. Za raz- 
liku od čuvstva straha, koji je izazvan taćno odre- 
đenim vanjskim podražajem koji predstavlja opas- 
nost, tjeskoba nije rezultat neke sivarne, vanjske 
opasnosti. Ona se manifestira kao neugodan i ne- 
određen oblik strepnje koji sadrži elemente straha 
i nade. T. je najčešće rezultat konflikta motiva (v.) 
unutar samog pojedinca. Intenzitet ijeskobe ovisi 
o jačini konflikta, ali i o mogućnostima pojedinca 
da je smanji različitim obrambenim mehanizmi- 
ma (v.). 

T. u malom intenzitetu dovodi organizam u sta- 
nje pripreme, koje se ispoljuje u povećanoj efikas- 
nosti psihološkog i fiziološkog funkcioniranja. U 
pojačanom intenzitetu t. dominira čitavim ponaša- 
njem pojedinca, prisutna je stalno i dovodi do 
osjećaja bespomoćnosti. U situaciji intenzivne tje- 
skobe ponašanje nije usmjereno cilju, jer su svi 
napori usmjereni na oslobađanje od tjeskobe. Zbog 
njenog djelovanja na pojačanje fizioloških funkcija 
dolazi i do fizičkih, tzv. psihosomatskih obolje- 
nja (v.). 

U fazi kada t. toliko dominira ponašanjem da do- 
lazi do narušavanja pravilnog odvijanja psihičkih 

ili fizičkih procesa, govori se o oslobođenoj tjeskobi 
ili o stanju anksioznosti. 


TOLERANCIJA FRUSTRACIJE, sposobnost po- 
jedinca da podnese neuspjeh ili probleme bez po- 
trebe za neposrednim zadovoljenjem u različitim 
neadekvatnim reakcijama. 


Postoje velike razlike među pojedincima u reak- 
cijama na neuspjeh, probleme i frustraciju (v.). 
Neki traže neposrednu utjehu, obranu ili rješenje 
situacije i služe se različitim obrambenim mehaniz- 
mima (v.), koji dovode do momentanog olakšanja, 
ali na duži rok povećavaju problem. Pojedinci koji 
su sposobni da odlože zadovoljenje i da prihvate 
momentanu frustraciju i tjeskobu, da bi nastavili 
borbu za postizanje cilja, pokazuju toleranciju fru- 
stracije. Ta je osobina tipična za zrelo ponašanje 
koje se rukovodi ciljevima u dužoj vremenskoj 
perspektivi. T. f. stječe se učenjem u najranijem 
djetinjstvu. Razmažena djeca, čije potrebe roditelji 
zadovoljavaju čim se ispolje, neće moći razviti tu 
osobinu, i u kasnijoj dobi ponašat će se nezrelo, s 
potrebom za neposrednim zadovoljenjem. 

Mentalna higijena (v.) preporučuje niz metoda za 
izgrađivanje tolerancije frustracije: 

1. Prihvaćanje privremene tjeskobe, koja je nužni 
rezultat problema i neuspjeha. 

2. Izbjegavanje upotrebe obrambenih mehaniza- 
ma realističnim i otvorenim stavom prema razlo- 
zima neuspjeha. 

3. Objektivno analiziranje i razumijevanje vlasti- 
iih motiva i potreba. 


Tolerancija frustracije — Topološka psihologija 


4. Mijenjanje motiva, ciljeva i ponašanja. 


TOPOLOŠKA PSIHOLOGIJA, škola psihologije 
koja posmatra čovjeka unutar jednog prostora i 
analizira determinante koje djeluju na ponašanje. 

T. p., čiji je osnivač poznati psiholog Kurt Lewinn 
(Levin), u izvjesnom je smislu nastavak geštalt psi- 
hologije (v.) koja posmatra čovjeka i njegovo pona- 
šanje kao jednu cjelinu. Na vrlo sličan način pos- 
matra čovjeka i t. p. Prema toj školi psihologije 
čovjek se nalazi u jednom polju koje možemo na- 
zvati životni prostor. 

Njegovim ponašanjem upravljaju valencije razli- 
čitog smjera i vektori različitog intenziteta. 

Na ponašanje i aktivnost čovjeka obično djeluje 
nekoliko vektora, a sama akcija posljedica je kom- 
biniranog djelovanja svih vektora. Prema topolo- 
škoj psihologiji valencije predstavljaju motivi, a 
snagu tih motiva koji upravljaju ponašanjem vek- 
tori. 

Bit je dakle topološke psihologije u tome što pos- 
matra čovjeka kao totalitet, a njegovo ponašanje 
nastoji objasniti uzimajući u obzir sve faktore koji 
u tom momentu djeluju na aktivnost. Ti faktori mi- 
jenjaju svoj smjer i intenzitet i zbog toga predstav- 
ljaju jedno dinamičko polje u kojem se nalazi čo- 
vjek. T. p. naročito naglašava djelovanje momen- 
tano prisutnih potreba (v.) i motiva na aktivnost 
čovjeka, a time ujedno smanjuje utjecaj potreba i 
motiva iz prošlosti, tj. iz djetinjstva, što je potpuno 
suprotno od psihoanalize (v.) i asociacionizma (v.), 
koji nastoje objasniti momentano ponašanje čovje- 

ka uzrocima iz prošlosti. Kurt Lewin je nastojao 
stvoriti što egzaktniju psihologiju, jer se nije zado- 
voljio statičkim objašnjenjem, a želio je objasniti 
ponašanje svakog pojedinca. Zbog toga je upotrije- 
bio topologiju i njome prikazivao životni prostor, a 
vektorima determinante ponašanja. Međutim, psi- 
holozi koji ne prihvaćaju topološku psihologiju 
smatraju da su ti rezultati i teoretske postavke do- 
bivene zdravim razumom i naknadno provedena 
kvazi naučna ispitivanja. Takvi su prigovori ipak 
pogrešni, jer je t. p. postigla izvjesne rezultate, a 
ono što je naročito vrijedno to je novo i egzaktnije 
tumačenje vrlo složenih problema ličnosti. 


TRANSFER VJEŽBE, utjecaj uvježbavanja neke 
aktivnosti na uspjeh u drugoj aktivnosti. 


Važna karakteristika učenja je mogućnost preno- 

šenja rezultata vježbe na učenje novih aktivnosti. 
Pozitivni transfer je poboljšanje uspjeha u učenju 
neke aktivnosti zbog uvježbavanja nekih drugih 
aktivnosti, a negativni transfer ili interferencija je 
ometanje učenja nove aktivnosti zbog učenja neke 
druge aktivnosti. 
Najraniji pokušaji objašnjenja i upotrebe transfera 
potječu iz teorije mentalnih moći. Prema toj teoriji 
svijest se sastoji od niza moći: pamćenja, mišljenja, 
volje, a vježbanje tih moći na adekvatnom materi- 
jalu razvija moći kao što vježbanje razvija mišiće. 
Praktično provođenje te doktrine očituje se kao 
formalna disciplina, tj. uvođenje onih predmeta u 
školski program za koje se pretpostavlja da razvi- 
jaju neku od moći. 

Eksperimentalna istraživanja pokazuju da ne po- 
stoji mogućnost prenošenja vježbe u tako širokom 
obliku. T. vj. je ograničen samo na one situacije 
koje s prvobitnom situacijom učenja imaju zajed- 
nički faktor, a to je identičan element dvije situacije 
učenja: isti princip, ista vrsta materijala, identična 
reakcija ili metoda učenja. 


Pozitivni transfer je to veći što je više zajednič- 
kih elemenata u dvije situacije, a negativni trans- 
fer nastaje kad su situacije slične, ali zahtijevaju 
različitu reakciju. 

T. vj. ima veliku važnost u organizaciji obrazo- 
vanja, jer se na pretpostavci prenošenja znanja iz 
školske situacije u život osniva organizirano ško- 
lovanje. Formalna disciplina u modernom je školo- 
vanju potpuno napuštena te je naglašena potreba 
orijentacije učenika na uočavanje zajedničkih ele- 
menata između školske i životne situacije. 

UČENJE, promjene u ponašanju pojedinca koje 
nastaju na osnovu izbora i zadržavanja onih oblika 
ponašanja koji u toku individualnog iskustva imaju 
prilagodbenu vrijednost za pojedinca. 


U. se pojavljuje onda kada postoji potreba za tak- 
vom reakcijom koja se ne može izvesti pomoću sta- 
rih ili refleksnih oblika ponašanja. Učenjem se sma- 
traju promjene ponašanja koje nisu rezultat sazri- 
jevanja ili oboljenja organizma. Gotovo su svi oblici 
ljudskog ponašanja stečeni učenjem. U. je jedan od 
glavnih predmeta proučavanja eksperimentalne 
psihologije. 

Prema složenosti procesa učenja i stupnju aktiv- 
nog učestvovanja pojedinca koji uči. razlikuju se tri 
osnovna oblika učenja: 

Uvjetovanje (v.), tj. stjecanje uvjetovanih reak- 
cija na osnovu povezivanja reakcije s onim dijelom 


para podražaja koji prvobitno nije izazivao tu reak- 
ciju. 

Instrumentalno učenje (v.), tj. zadržavanje onih 
reakcija koje u nizu pokušaja i pogrešaka dovode 
do cilja. 

Učenje uvidom (v.), tj. stjecanje reakcije na osno- 
vu zapažanja odnosa među elementima situacije 
učenja. 

Mjerila za proučavanje učenja jesu povećanje 
broja ispravnih reakcija, smanjenje broja pogrešnih 
reakcija i smanjenje vremena izvođenja reakcije. 
Tok učenja može se pomoću tih mjerila pratiti na 
krivulji učenja (v.). 

Osnovni preduvjeti učenja: motivacija, tj. potreba 
za promjenom ponašanja, postojanje situacije i in- 
strumenata za pojavljivanje traženog oblika pona- 
šanja, ponavljanje te situacije reagiranja dok se ne 
pojavi adekvatna reakcija i nagrada za ispravnu 
reakciju u obliku zadovoljenja potrebe ili vlastitog 
očekivanja. 

O promjenama u centralnom živčanom sistemu 
koje nastaju u toku učenja i o pravoj prirodi pro- 
mjena ponašanja postoje različite teorije. 

Promjena živčanih struktura, tj. fiziologija uče- 
nja (v.), nije prikladna za eksperimentalno ispiti- 
vanje. Najveći dio proučavanja učenja ograničava 
se na promatranje nastajanja veze između podra- 
žaja i reakcije. 

Sve teorije polaze od činjenice da je učenje pro- 
ces povezivanja, stvaranja asocijacije između niza 
podražaja i niza reakcija zbog toga što se pojavila 
potreba određenog reagiranja na određene podra- 
žaje. Ponavljanje njihovog istovremenog pojavlji- 

vanja dovodi do njihovog povezivanja u tolikom 
stupnju da pojavljivanje jednog niza podražaja iza- 
ziva uvijek isti, s njim povezan niz reakcije. 


Teorije učenja razlikuju se po različitom shvaća- 
nju uvjeta koji su nužni za stvaranje te veze. Neki 
smatraju da je za stvaranje veze dovoljno da se 
podražaj i reakcija istovremeno pojavljuju, a drugi 
smatraju da je za stvaranje veze nužno da povezi- 
vanje dovede do neke vrste zadovoljenja. Prema ne- 
kim teorijama, za uspostavljanje veze dovoljno je 
samo jedno povezivanje podražaja i reakcije, 
dok je prema drugima ponavljanje neophodan 
uvjet. Za neke autore je učenje manje-više 
mehaničko povezivanje reakcije s vanjskim podra- 
žajima; drugi naglašavaju aktivno izabiranje pra- 
vilne reakcije. Za prihvaćanje ili odbacivanje teo- 
rija učenja bit će presudno važni dokazi o tome da 
li se učenje može objasniti istim procesom ili po- 
stoje različiti procesi u osnovi različitih oblika 
učenja. 

Faktori koji utječu na učenje jesu faktori motiva- 
cije: potrebe, interesi, namjere, nagrade, kazne; 
faktori vježbe: distribucija vježbe, transfer vježbe 
(v.) i uvid (v.) u situaciju učenja. 

Proučavanje procesa učenja vrlo je značajno za 
objašnjenje ljudskog ponašanja i neposredno se pri- 
mjenjuje u pedagoškoj psihologiji (v.). 

UMOR, doživljaj iscrpljenosti do kojeg dolazi u 
toku ili nakon neke aktivnosti, a očituje se kao 
smanjenje radnog učinka i potreba za prekidom 
rada. U. se može definirati i proučavati kao: objek- 

tivni umor, šli smanjenje količine ili kvalitete rada; 
kao fiziološki umor, ili niz fizioloških promjena 
u mišićima i živčanim stanicama i kao subjektivni 
umor, ili osjećaj iscrpljenosti i potreba za prekida- 
njem rada. Ispitivanja umora otežana su činjenicom 
da ova tri aspekta umora mogu biti potpuno neza- 
visna, a to znači da se u nekom poslu može poja- 
viti samo jedan oblik umora, ili sva tri u različito 
vrijeme i u različitom intenzitetu. Zbog toga je i 
definiranje umora sporno: za neke je umor jedin- 
stveni doživljaj koji je jednake i specifične kvali- 
tete u svim situacijama, dok za druge autore ne 
postoji jedinstveni umor, nego različiti oblici umo- 
ra koji imaju različite uzroke i manifestacije: Jizio- 
loški u., mišićni u., mentalni u., u. zasićenju i u. 
čuvstvenih napetosti. 

Mnogobrojnim ispitivanjima umora obuhvaćeni 
su slijedeći problemi: 


Uzroci umora i fiziološki procesi koji dovode do 
njega. Rezultati pokazuju da kemijski procesi u 
mišićima dovode do umora prilikom dugotrajnog 
fizičkog rada, a do promjena u živčanim stanicama 
prilikom kratkih snažnih napora i pretežno mental- 
nog rada. Psihološki faktori: interes i oduševljenje 
značajni su za odgađanje ili brisanje umora, a do- 
sada za pojavu umora bez fiziološke podloge. 


Mjerenje umora kojim se nastoji odrediti intenzi- 
tet umora prema promjenama u kvaliteti i kvanti- 
tetu radnog učinka, fiziološkim promjenama (puls, 
krvni tlak), uspjehu u nekim standardiziranim za- 
dacima — testovima i izjavama o doživljaju umora. 

Zbog složenosti pojave umora i faktora motivacije 
koji ometa manifestacije umora, pokušaji mjerenja 
umora nisu doveli do definitivnih rezultata. 

Utjecaj umora na radni učinak ispituje se zasebno 
za pojedine vrste rada; prema krivulji rada (v.) 
može se predvidjeti opća zakonitost nastupanja i 
razvoja umora kod te vrste aktivnosti. 

Mogućnosti suzbijanja umora sastoje se od uvo-- 
đenja i pravilnog rasporeda odmora, unošenja u 
organizam energetskih i stimulirajućih tvari, pra- 
vilne motivacije itd. 

Fiziolozi smatraju da je u. obrana organizma od 
iscrpljenja, pa se otklanjanje simptoma umora pro- 
učava i pod vidom njihove štetnosti za organizam. 

Fiziološki aspekti umora do sada su bolje pro- 
učeni nego psihološki. 


UVID, naglo dolaženje do rješenja problema ili 
do ispravne reakcije bez prethodnog slijepog poga- 
đanja ili upotrebe ranije stečene reakcije. 

Osim metode pokušaja i pogrešaka, za veliki je 
dio ljudskog učenja i za rješavanje problema karak- 
teristična pojava uvida. Za u. je karakterističan 
nagli pad broja pogrešaka u krivulji učenja (v.), 
dugo zadržavanje znanja stečenog uvidom, moguć- 
nost prenošenja tako stečenog znanja u nove situ- 
acije bez potrebe ponovnog učenja, a kod čovjeka 
i specifičan »aha! doživljaj«. 

Uvid se pojavljuje samo u onim situacijama uče- 
nja u kojima se problem može riješiti shvaćanjem 
principa, a reakcija je za izvođenje relativno jed- 
nostavna. 

Prilikom rješavanja problema uvidom dolazi do 
zapažanja novih međusobnih odnosa elemenata 
situacije. Pri tom ima značajnu ulogu ranije isku- 
stvo s elementima problema, a djelomično se pojav- 
ljuju i nevidljivi pokušaji i pogreške, koji se ne is- 
poljavaju u vanjskoj reakciji. Osnovna razlika iz- 
među instumentalnog učenja (v.) pomoću pokušaja 
i pogrešaka i učenja uvidom je u tome što prilikom 
instrumentalnog učenja rješenje nadolazi nakon 
niza reakcija, dok prilikom učenja uvidom pojedi- 
nac reagira nakon dolaženja do rješenja. 


Proučavanje ponašanja čimpanza u problemima 
koji zahtijevaju upotrebu oruđa pokazuje fenomene 
uvida i kod organizama koji su niži od čovjeka. 

Upotreba govora i mogućnost verbalnog rješava- 
nja problema olakšava i ubrzava proces uvida kod 
čovjeka. 


UVJERENJA, tvrdnje o nekom predmetu, doga- 
đaju ili pojavi koje prihvaćamo kao istinite. U. 
imaju važnu ulogu u životu svakog pojedinca, pa 
zbog toga svatko ima razvijen sistem uvjerenja. U. 
nam daju značenje, integriranu i organiziranu sliku 
svijeta oko nas i pomažu nam u rješavanju razli- 
čitih problema na koje svaki dan nailazimo. Naro- 
čito su važna u današnjem svijetu u kojem je ne- 
moguće da svatko provjeri vlastitim iskustvom sve 
pojave. Npr., ne možemo posjetiti sve zemlje i gra- 
dove ili letjeti u kozmos, a ipak znamo, uvjereni 
smo i tvrdimo da te zemlje postoje i da su neki već 
u kozmos letjeli. To znanje u stvari predstavljaju 
naša uvjerenja. Ona su usko povezana s našim po- 

trebama (v.) i stavovima (v.). Ali dok su potrebe i 
stavovi čuvstveno obojeni, u. su potpuno kognitivne 
ili racionalne strukture. Povezanost uvjerenja s 
potrebama sastoji se u tome što uvjerenja mogu 
nastati kao posljedica neke potrebe, npr. potreba za 
afirmacijom može uvjetovati kao uvjerenje altru- 
izam. Sa stavovima su uvjerenja povezana na taj 
način što su logičko objašnjenje stavova. Npr., pozi- 
tivan stav prema umjetnosti može netko objašnja- 
vati uvjerenjem kako umjetnost oplemenjuje čovje- 
ka i pruža mu psihičko olakšanje. Postoje i štetna 
uvjerenja, kao što su praznovjerja (v.), stereotipi 
(v.) i predrasude (v.). Takva u. iskrivljuju pravu 
sliku realnosti pa ih je potrebno mijenjati. 


UVJETOVANJE, oblik učenja kada dolazi do po- 
vezivanja neke reakcije s podražajem koji je ranije 
nije izazivao, ali se ponavljano pojavljivao u uskoj 
vezi s podražajem koji je izazivao tu reakciju. Pro- 
ces uvjetovanja predstavlja najjednostavniji tip 
stvaranja nove veze između nekog podražaja i reak- 
cije, te je zbog toga elementarni oblik učenja. 


Ruski fiziolog Pavlov, proučavajući refleks slinje- 
nja kod psa, naišao je na pojavu da se reakcija sli- 
njenja, koja se kod psa prirodno javlja kad vidi 
meso, može pojaviti i na neki drugi podražaj, npr. 
na zvuk zvonca, ako se pas dovoljno često izloži is- 
tovremenom utjecaju oba podražaja. Ustanovljena 
je zakonitost uvjetovanja, ako se jedan podražaj 
koji ne izaziva neku reakciju dovoljno često 
pojavljuje zajedno ili nešto prije podražaja 
koji tu reakciju oiprije izaziva, dakle je za nju 

bezuvjetan podražaj, onda taj neefikasni podražaj 
počinje izazivati tu reakciju, tj. postaje uvjetan po- 
dražaj. Reakcija na novi podražaj je uvjetna ili 
uvjetovana reakcija. 

Da se uspostavi uvjetna reakcija potrebno je da 
se iza uvjetnog podražaja u kratkom razmaku po- 
javi bezuvjetan, efikasan podražaj. Ako u većem 
broju izazivanja reakcije iza uvjetnog podražaja ne 
slijedi bezuvjetan, dolazi do pojave gašenja već us- 
postavljene uvjetne reakcije. Gašenje nije zaborav- 
ljanje reakcije, jer nakon pauze dolazi do sponta- 
nog oporavljanja, tj. do ponovnog uspostavljanja 
reakcije i bez novog učenja. U toku uvjetovanja 
dolazi do generalizacije, tj. postaju efikasni svi oni 
podražaji koji su slični uvjetnom podražaju, ali do- 
lazi i do suprotnog procesa diskriminacije, tj. do 
uzdržavanja reakcije na one podražaje koji se raz- 
likuju od uvjetnog podražaja. U času kad je uvjetni 
podražaj čvrsto povezan s uvjetnom reakcijom, on 
postaje bezuvjetni podražaj za tu reakciju i moguće 
je uz njega povezati novi uvjetni podražaj. To je 
pojava sekundarnog pojačanja ili nastajanje uvje- 
tovanih reakcija drugog reda. Pavlov je proučavao 
uvjctovanje refleksnih reakcija; međutim, moguće 
je uvjetovanje i složenijih reakcija. Kod tih reak- 
cija uvjetovana reakcija nije nikad identična s bez- 
uvjetnom, nego obično ima ulogu pripreme organi- 
zma za primanje bezuvjetnog podražaja. 

Prema nekim teorijama, za uspostavljanje uvje- 
tovane reakcije neophodno je da reakcije dovode do 
zadovoljenja, postizanja nekog rezultata dok je 
prema drugima dovoljno da se ponavlja istovre- 

meno pojavljivanje uvjetnog i bezuvjetnog podra- 
žaja. Smatra se da i samo pojavljivanje bezuvjet- 
nog podražaja kod klasičnog uvjetovanja pred- 
stavlja zadovoljenje u obliku smanjenja napetosti 
organizma. Očitiji je utjecaj postizanja cilja kod 
oblika uvjetovanja koje se naziva instrumentalno 
učenje (v.). 

Proučavanje uvjetovanih reakcija značajno je 
kao metoda za direktno promatranje stvaranja veza 
između podražaja i reakcije, tj. procesa učenja. 
Pomoću tih procesa rnoguće je objasniti nastajanje 
navika ili čuvsivenih reagiranja koja predstavljaju 
poremećenje, a čiji izvor nije moguće otkriti. 

UZORAK, izabrani dio podataka o nekoj pojavi 
koji ima istovetne karakteristike sa svim podacima 
o toj pojavi. 

U velikom broju psiholoških istraživanja nemo- 
guće je ili neekonomično mjeriti ili proučavati sve 
slučajeve neke pojave ili veličine, tj. čitavu popu- 
laciju slučajeva. Ako se pažljivim izborom izluče 
slučajevi koji će vjerno zastupati karakteristike po- 
pulacije, moguće je zaključivanje o karakteristika- 
ma populacije provesti i na tom manjem, izlučenom 
dijelu populacije koji se naziva uzorak. Kvaliteta 
i tačnost zaključaka ovisit će o tome kolika je u. 
tačno izabran, tj. da li su u uzorak ušli svi oni čla- 
novi i samo oni članovi koji najbolje predstavljaju 
populaciju. Zbog toga su metode izbora uzorka va- 
žni sastavni dio svakog istraživanja koje ne obu- 
hvaća sve slučajeve neke pojave. 

Metode izbora uzorka moraju osigurati reprezen- 
tativnost uzorka. U, je reprezentativan ako su poje- 
dine karakteristike proučavane pojave u uzorku u 
istom odnosu u kojem su i u populaciji. Reprezen- 
tativnost osiguravaju dvije osnovne metode izbora: 
slučajni u. i stratificirani slučajni u. 


Slučajni u. ima osnovnu karakteristiku da svaki 
član populacije ima jednaku mogućnost da dođe u 
uzorak. To se postiže tako da se svaki član popula- 
cije obilježi nekim brojem, pa se pomoću tablica 
slučajnih brojeva, sistemom lutrije ili odabiranjem 
svakog n-tog člana nekog abecednog popisa, odre- 
đuje koji će se članovi populacije uzeti u uzorak. 

Stratificirani slučajni u. daje veću mogućnost po- 
javljivanja u uzorku onim dijelovima, tj. stratu- 
mima, koji su i u populaciji više zastupljeni. 

Najveći doprinosi poboljšanju tehnike i metode 
odabiranja uzorka dala su ispitivanja tržišta i ispi- 
tivanja javnog mnjenja. (v.) 

VIDNE SPOSOBNOSTI, osjetljivosti oka za raz- 
ličite karakteristike okoline. Komplicirana građa 
oka omogućuje različite funkcije koje nisu kod svih 
pojedinaca izražene u istom stupnju. Zato možemo 
govoriti o različitim vidnim sposobnostima: 

vidna oštrina, sposobnost razlikovanja sitnih de- 
talja u okolini; 

raspoznavanje boja; 

oštrina zamjećivanja dubine, tj. međusobnih ma- 
lih udaljenosti predmeta; 

noćni vid, osjetljivost oka u tami; 

širina vidnog polja, zamjećivanje predmeta koji 
se nalazi izvan smjera gledanja; 

konvergencija očiju prema predmetu gledanja. 


Kompleksnije vidne sposobnosti, kao otpornost 
prema blještanju i sposobnost preciznog vida, tj. 
otpornost prema umaranju oka, uključuju nekoliko 
različitih karakteristika vidnog aparata istovre- 
meno. 


V. s. ovise o anatomskim i fiziološkim karakte- 
ristikama oka i njih se ne može razvijati. Za raz- 

liku od vidnih sposobnosti, vidne vještine je mo- 
guće steći i razviti, jer one osim o nekim funkcija- 
ma oka ovise i o stjecanju navike bržeg i tačnijeg 
raspoznavanja nekih detalja u okolini. Vježbanjem 
aktivnosti gledanja ne postiže se »izoštravanje«, ili 
usavršavanje vidnih sposobnosti, nego se stječe 
posebna usmjerenost na određene detalje, koji se 
zbog toga lakše zapažaju, a također se stječu i na- 
vike bržeg i sistematičnijeg pokretanja očiju pri- 
likom pregledavanja zadanog materijala. 


VJEŠTINE, čvrsta povezanost između osjetnih 
podataka iz okoline i pokreta koji su dijelovi neke 
aktivnosti, koja omogućuje brže i bolje usklađivanje 
svih dijelova te aktivnosti, a nastala je njihovim 
mnogobrojnim ponavljanjem. 


V. se očituju kao složene kombinacije pokreta mi- 
šićnih grupa. U toku prve dvije godine života stječu 
se osnovne vještine: praćenje predmeta mišićima 
oka, što omogućuje gledanje i raspoznavajne; održa- 
vanje tjelesnog položaja; rukovanje predmetima; 
kombiniranje pokreta ruku i očiju; hodanje, a kas- 
nije se na osnovu tih vještina stječu specifične vje- 
štine koje ovise o specifičnim uvjetima učenja sva- 
kog pojedinca: pisanje, pisanje na mašini, plesanje, 
sportske i radne vještine. Nastajanje vještina je 
proces povezivanja osjetnih podataka o okolnim 
predmetima i prostoru s pokretima i podacima o 
pokretu. Osjetni podaci iz okoline izazivaju neki 
mišićni pokret. Taj mišićni pokret izaziva niz osjeta 
jer podražuje osjetne organe u mišićima, zglobovi- 
ma i tetivama. Slijedeći pokret povezuje se s osjet- 

nim podacima koje je izazvao prethodni pokret i 
istovremeno izaziva niz osjeta koji se povezuju s 
novim pokretom. Čestim ponavljanjem tog redo- 
slijeda pokreta, osjeti koji su posljedica nekog po- 
kreta tako se često pojavljuju istovremeno s novim 
pokretom da i samo njihovo pojavljivanje izaziva 
slijedeći pokret. Stvara se asocijativna veza među 
dijelovima neke aktivnosti, i ponavljanjem ta veza 
postaje tako čvrsta da se svi elementi stapaju u cje- 
linu. Vanjski podražaji postaju potpuno nepotrebni 
i zbog toga se čini da se vještina odvija sama od 
sebe. Fiziološka osnova ovog procesa povezivanja 
nije dovoljno proučena. Smatra se da se kod naro- 
čito dobro naučenih vještina stvaraju organizacije 
mozgovnih stanica koje određuju redoslijed i brzinu 
odvijanja neke radnje. 

Za razvoj nekih osnovnih vještina dovoljni su 
faktori nasljeđa i sazrijevanja, a kod specijalnih 
vještina potrebno je specifično uvježbavanje. Na- 
sljeđem su određene granice i brzina razvoja vje- 
štine kod pojedinca, ali puni razvoj vještine ovisi o 
vježbi. 

VJEŽBA, ponavljanje aktivnosti koju se nastoji 
naučiti, uz poznavanje načina izvođenja i pojača- 
nje tačnih reakcija. 

V. je neophodan uvjet učenja kod većine zadata- 
ka. Prema Thorndikovu (Torndajk) zakonu vježbe, 
v. se sastoji od ponavljanja iste aktivnosti, i samo 
ponavljanje dovodi do stvaranja navike. Niz činje- 
nica pobija to stanovište: u nekim slučajevima uvi- 
da (v.) ili čuvstvenih doživljaja dolazi do učenja 
bez potrebe ponavljanja; u slučajevima velikog 


291 


Vježba 


broja ponavljanja bez potrebe za učenjem neće doći 
do stvaranja navike; kod velikog broja ponavlja- 
nja aktivnosti, koja ne dovodi do rezultata, dolazi 
do iščezavanja navike stečene uvjetovanjem (v.). 
Smatra se da sama ponavljanja ne dovode do stva- 
ranja navike, nego omogućuju češće djelovanje onih 
faktora koji djeluju na stvaranje navike. Da bi se 
naučila neka reakcija koja se ponavlja, ona mora 
dovesti do cilja učenja. Postizanje cilja je nagrada 
i služi kao pojačanje za tu reakciju. U slijedećim 
ponavljanjima češće se pojavljuju pojačane, nagra- 
đene reakcije, a reakcije koje ne dovode do cilja 
na taj se način eliminiraju. V. se ne sastoji od po- 
navljanja iste aktivnosti, nego od obnavljanja is- 
pravnih, adekvatnih reakcija koje dovode do re- 
zultata. 

Prilikom učenja važnu ulogu ima količina vježbe, 
tj. broj ponavljanja, distribucija vježbe, tj. raspored 
ponavljanja, i metoda vježbe. 

Distribucija vježbe je raspored ponavljanja i od- 
mora. Pokazalo se da je prilikom učenja većine za- 
dataka efikasnija distribuirana vježba, kod koje 
su ponavljanja prekinuta odmorima ili drugom, raz- 
ličitom aktivnošću. Optimalna dužina vježbe, duži- 
na odmora i raspored odmora u toku vježbe ovise 
o vrsti aktivnosti ili materijala učenja. Za veliki 
broj zadataka najefikasnija je primjena većeg 
broja kratkih odmora. 

Metoda vježbe pojavljuje se u dva oblika: poste- 
peno učvršćivanje ispravnih reakcija na osnovu 
velikog broja ponavljanja naziva se vježba u užem 
smislu, a ponavljanje aktivnosti uz poznavanje pri- 

rode zadatka i načina najefikasnijeg reagiranja na- 
ziva se trening. Trening je brži i dovodi do tačnije 
reakcije; u svim slučajevima u kojima je moguće 
učenika prikazati prirodu zadatka, vježba se pre- 
tvara u trening. 


VRIJEME REAKCIJE, vrijeme između pojavlji- 
vanja podražaja i reakcije pojedinca na taj podra- 
žaj. Problem mjerenja vremena reakcije potječe iz 
opažanja da prilikom astronomskih mjerenja poje- 
dinci ne mogu jednako brzo opaziti i registrirati 
signale na mjernim instrumentima. Prva istraživa- 
nja te pojave nastojala su povezati razlike u brzini 
reakcije s razlikama u brzini provođenja živčanih 
uzbuđenja kod različitih pojedinaca. Ta su mje- 
renja pokazala da razlike ne potječu odatle, jer je 
v. r. mnogo duže od samog provođenja uzbuđenja. 
V. r. na neki podražaj sastoji se od pet različito 
dugih vremena: vremena aktivizacije osjetnog or- 
gana, prolaza uzbuđenja od osjetnog organa do 
mozga, prebacivanja uzbuđenja s osjetnih na mo- 
torne centre u mozgu, prolaza uzbuđenja od mozga 
do mišića i vremena aktivizacije mišića. Pokazalo se 
da je najduže vrijeme zadržavanja uzbuđenja u 
mozgu. Mogućnost mjerenja trajanja procesa u mo- 
zgu istraživači koriste za proučavanje prirode pro- 
cesa koji su nedostupni direktnom promatranju. 

Najčešća metoda je mjerenje vomoću hronoskopa. 
To je aparatura kod koje se mehanizam za mjerenje 
vremena može pokrenuti zadavanjem podražaja i 
zaustaviti reakcijom ispitanika. Podražaj je obično 
svjetlo ili zvuk, a reakcija je neka jednostavna ak- 

tivnost ruku ili nogu. Dužina vremena reakcije ovisi 
o tome da li je reakcija jednostavna (jedan podra- 
žaj i reakcija), ili kompleksna, tj. izborna (više po- 
dražaja i više mogućih reakcija). Vrijeme kom- 
pleksne reakcije je mnogo duže. Osim toga v. r. 
ovisi o podraženom osjetnom organu (kod vida: 
150—250 tisućinki sek., a kod boli 400), o tome ko- 
liko je podražaj intenzivan i o spremnosti pojedinca 
za reakciju. Vrijeme reagiranja raste pod utjecajem 
droga i starosti nakon šezdesete godine. Mjerenje 
vremena reakcije široko se primjenjuje u eksperi- 
mentalnoj psihologiji, a u praksi služi za određi- 
vanje sposobnosti vozača automobila, aviona, u 
sportu itd. 

ZABORAVLJANJE, gubitak stečenog iskustva 
koji se očituje kao smanjena ili izgubljena moguć- 
nost reproduciranja ranije stečenog znanja ili vje- 
štine. 

Promjene koje u toku vremena nastaju u količini 
zapamćenog materijala ne mogu se pripisati sla- 
bljenju tragova pamćenja zbog njihovog neupotre- 
bljavanja. Takvo tumačenje pobija pojava sponta- 
nog obnavljanja zaboravljene reakcije u procesu 
uvjetovanja (v.), kao i pojava reminiscencije (v.), tj. 
poboljšavanja pamćenja u toku vremena. Eksperi- 
mentalna istraživanja ukazuju na to da je z. rezul- 
tat aktivnog procesa retroaktivne inhibicije, tj. 
ometanja zadržavanja ranije naučenog materijala 
zbog učenja novog materijala. Retroaktivna inhibi- 
cija je to veća što je novi materijal učenja sličniji 
ranije naučenom. Eksperimenti pokazuju da manje 
zaboravlja grupa učenika koja se nakon učenja 
nekog materijala odmara, uči sasvim različiti mate- 
rijal ili spava, nego grupa koja nakon učenja ne- 
kog sadržaja uči sličan sadržaj. Ebbinghaus je prvi 

konstruirao krivulju zaboravljanja prilikom učenja 
besmislenih slogova. Na apscisu je nanio vrijeme 
koje je prošlo od učenja, a na ordinatu mjeru koli- 
čine zadržanog materijala. 

Krivulja zaboravljanja 


Dobivena je krivulja negativne akceleracije: naj- 
veće je zaboravljenje prvih nekoliko sati nakon 
učenja, zatim blaži gubitak između prvoga i šestog 
dana i zadržavanje na tom nivou. 


Na brzinu i stupanj zaboravljanja utječu mnogi 
faktori: 

Stepen prvobitnog učenja: zaboravljanje je to 
manje što je materijal bolje naučen. Najmanje se 
zaboravlja preučeni materijal, tj. onaj koji se uči 
i nakon potpunog svladavanja. Vrsta materijala: 
najmanje je Z. materijala koji je naučen s uvidom 
(v.), tj. potpunim razumijevanjem. Smisleni mate- 

rijal teže se zaboravlja od materijala koji nema 
samostalan smisao, kao slogovi, brojevi, izolirane 
riječi. Vještine (v.) se teže zaboravljaju nego ver- 
balno znanje, vjerojatno zato što su zbog čestog po- 
navljanja preučene. Metoda učenja: zaboravljanje 
je otežano ako se materijal aktivno ili glasno po- 
navlja, ako učenik ima namjeru da naučeno zadrži 
duže vrijeme, ako uvježbavanje nije nagomilano, 
nego raspoređeno u dužem vremenskom periodu. 
Čuvstveni faktori: teže se zaboravljaju sadržaji 
koji pobuđuju ugodna čuvstva, a Freud pretpo- 
stavlja postojanje motiviranog zaboravljanja, tj. re- 
presije (v.) sadržaja koji pobuđuju neugodna čuv- 
stva. Obje pojave su poznate u svakodnevnom is- 
kustvu, ali nisu dovoljno eksperimentalno proučene. 


ZOOPSIHOLOGIJA, sistematsko proučavanje po- 
vezanosti ponašanja životinja s njihovim anatom- 
sko-fiziološkim karakteristikama ili stupnjem na 
evolutivnoj ljestvici. 

Proučavanje životinjskog ponašanja provodi se 
pod tri vida: 

1. Proučavanje specifičnog ponašanja životinja, 
kao što su reakcije na podražaj (tropizmi, kinezije), 
daljinska orijentacija u prostoru i migracije, in- 
stinktivno ponašanje, sistemi signalizacije kao i 
proučavanje ponašanja određene životinjske vrste. 
Osim teoretske važnosti, istraživanja daju moguć- 
nost praktične primjene u svrhu kontrole razmna- 
žanja, istrebljivanja ili korištenja pojedinih vrsta. 

2. Upotreba životinja umjesto ljudi u eksperimen- 
tima koji su opasni za ljudsko zdravlje, u kojima 

je potrebno kontrolirati faktore nasljeđa ili proma- 
trati neko ponašanje u elementarnom obliku. 


3. Uspoređivanje ponašanja životinja različitog 
evolutivnog nivoa, kojem je cilj pronalaženje evo- 
lutivnog kontinuiteta psihičkih osobina. Ta grupa 
problema zoopsihologije zove se komparativna psi- 
hologija, čiji je osnovni problem istraživanje da li 
i u psihičkim osobinama postoji postepeni prelaz 
između životinjskih vrsta i čovjeka. U počecima 
komparativne psihologije osnovna metoda istraži- 
vanja bila je anegdotska metoda koja se sastojala 
u opisivanju slučajnih i nekontroliranih opažanja 
inteligentnog ponašanja životinja. Da spriječi opas- 
nost antropomortfiziranja, tj. objašnjavanja razli- 
čitih oblika ponašanja pomoću ljudskih psihičkih 
procesa, Lloyd Morgan je postavio zakon parsimo- 
nije. Po tom zakonu smatra se da je nenaučno sva- 
ko objašnjavanje pomoću viših procesa one pojave 
koja se može objasniti nižim procesom. Prava kom- 
parativna psihologija započinje eksperimentalnom 
zoopsihologijom u početku XX st. U životinjskim 
laboratorijima Thorndika i Yerkesa (Jerks) u SAD, 
eksperimentalnim putem se istražuju mogućnosti 
stečenih oblika prilagođavanja životinja na okolinu. 
Ispituje se snalaženje životinja u problemnoj situ- 
aciji procesom učenja i pomoću viših mentalnih 
procesa. 


Učenje se ispituje promatranjem životinja kod 
izlaženja iz labirinta ili problemne kutije, a viši 
mentalni procesi ispituju se promatranjem reakcije 
na neki prošli podražaj, sposobnost formiranja poj- 

mova, povezivanje ranije stečenih pojedinačnih 
iskustava ili upotreba instrumenata prilikom rje- 
šavanja problema. 


Kontinuitet svijesti nije se pronašao direktnim 
opažanjem »inteligencije« životinja, nego postepe- 
nim sakupljanjem eksperimentalnih činjenica. 

ŽIVČANI SISTEM, sistem nakupina živčanih sta- 
nica i njihovih izdanaka koji ima funkciju povezi- 
vanja osjetnih organa s organima za reagiranje po- 
moću centra koji na osnovu ujedinjavanja, kombi- 
niranja, organiziranja i prerade podataka iz osjet- 
nih organa daje signale za aktivnost izvršnim orga- 
nima organizma. 

Ponašanje čovjeka prilagođeno je na promjene i 
zbivanja u okolini i unutrašnjosti organizma, a ta 
prilagođenost je rezultat aktivnosti živčanog siste- 
ma. Anatomska građa i naročito razvijeno svojstvo 
podražljivosti omogućuje kompleksnu aktivnost živ- 
čanog sistema i primanje signala putem osjetnih 
organa o zbivanjima unutar ili izvan organa; reagi- 
ranje na te signale u obliku živčanog uzbuđenja, 
prenošenje uzbuđenja u centralni dio, gdje se kom- 
biniraju u složenije cjeline, i prenošenje signala za 
aktivnost iz centara u izvršne organe. Osnovna je- 
dinica živčanog sistema je živčana stanica, koja 
elektrokemijskim promjenama reagira na promjene 
u svojoj okolini, a njeni izdanci neuriti ili aksoni 

sačinjavaju živčana vlakna koja te promjene pre- 
nose na druge stanice. Naročito značajnu ulogu ima- 
ju živčane stanice koje organiziraju podatke koje 
dobivaju u obliku podražaja. Te su stanice mnogo- 
brojne i mnogostruko međusobno povezane u kom- 
pleksnu strukturu koja predstavlja centar živčanog 
sistema: mozak. Te stanice reguliraju ponašanje, 
jer usmjeravaju signale za reakciju. Njihova aktiv- 
nost dovodi do novog oblika živčane djelatnosti: 
psihonervne aktivnosti. Psihonervna aktivnost omo- 
gućuje prelaženje s razine refleksnog, neposred- 
nog reagiranja na svjesno upravljanje akcija prema 
zamišljenim i odgođenim ciljevima. 

Prema funkciji i grupaciji živčanih stanica i vla- 
kana, živčani sistem se dijeli po slijedećoj shemi: 


————— 
| Ž. S. 
e Pad , TEME ' 
| ocerebrospinalni | autonomni | 
E nn E. 
periferni | — leentralni | \simpatički! | parasimpatički 
—— mozak 


-—— možđano deblo 


|——kičmena moždina 


ŽLIJEZDE S UNUTRAŠNJIM LUČENJEM, sta- 
nične nakupine koje u krv izlučuju kemijske tvari 
neophodne za pravilan razvoj i funkcioniranje or- 

ganizma. Razlike među pojedincima u sposobnosti- 
ma, aktivnosti, načinu reagiranja i emocionalnom 
ponašanju djelomično su rezultat aktivnosti žlijez- 
da s unutrašnjim lučenjem. Njihove izlučevine — 
hormoni tvari su s vrlo snažnim utjecajem na raz- 
voj organizma . brzinu procesa u organizmu, pa po- 
remetnja u njihovoj ravnoteži, tj. povećano ili sma- 
njeno lučenje, dovodi ne samo do tjelesnih pro- 
mjena i oboljenja nego i do značajnih promjena 
ponašanja. 


Hipofiza se nalazi na donjoj strani mozga. Izlučuje 
hormone koji djeluju na ostale žlijezde s unutarnjim 
lučenjem i na situaciju u organizmu. Poremetnje lu- 
čenja hormona rasta dovode do pretjerane tjelesne 
visine — gigantizma ili do neproporcionalnog rasta 
tijela — akromegalije; poremetnje su praćene psi- 
hičkim karakteristikama mlitavosti, razdražljivosti 
i poremećenim pamćenjem. Pomanjkanje hormona 
dovodi do patuljastog rasta. 

Štitnjača ili tireoidea nalazi se s obje strane duš- 
nika. Odgovorna je za brzinu procesa izmjene tvari 
i regulira brzinu te intenzitet odvijanja svih fizič- 
kih i psihičkih procesa u organizmu. Pojačano luče- 
nje njenog hormona tiroksina ubrzava procese, što 
dovodi do razdražljivosti, uzbuđenosti i besanice. 
Usporeno lučenje izaziva zastoj razvoja tjelesnih i 
psihičkih karakteristika, što se u ranoj dobi mani- 
festira kao kretenizam (v.). 


Adrenalne žlijezde nalaze se iznad svakog bu- 
brega. Hormon vanjskog dijela žlijezde — kortin, 
snažno utječe na tjelesnu snagu, živost i seksualni 

razvoj. Unutrašnjost žlijezde izlučuje hormon adre- 
nalin koji ima važnu funkciju pripreme organizma 
u stanju čuvstvene uzbuđenosti. 

Spolne žlijezde proizvode spolne hormone koji 
utječu na razvoj spolnih karakteristika. 

Gušterača ili pankreas izlučuje insulin koji omo- 
gućuje korišćenje šećera iz krvi. 

Epifiza na mozgu i thymus u grudnom košu re- 
guliraju spolno sazrijevanje. 

Žlijezde s unutrašnjim lučenjem povezane su sa 
živčanim sistemom i međusobno. Zbog toga reagi- 
raju kao jedinstveni sistem i učestvuju u regulira- 
nju unutrašnje ravnoteže u organizmu, također 
potpomažu prilagođenje i na vanjske situacije. 

